
UN SEMNAL DE ALARMA 


Secretara înregistra cu un scris neglijent corespondenţa din 
acea dimineaţă. Operația, evident, o plictisea. După fiecare plic 
triat și trecut regulamentar în registru, trăgea aer în piept, apoi 
slobozea, din adâncul plămânilor, un oftat puternic, zgomotos. 

Sub degetele ei lungi și subţiri, cu care tria corespondenta, 
nimeri la un moment dat o palașcă de plic de o mărime 
neobișnuită, confecţionată grosolan, din hârtie de împachetat. In 
ochii mari și rotunzi ai secretarei se ivi în sfârșit o sclipire de 
interes. 

„Cine o fi neisprăvitul care ne trimite așa ceva?” se întrebă ea 
vădit indignată. Ceea ce-i zgândărea și mai mult curiozitatea era 
faptul că plicul, în afară de ștampila oficiului poștal, nu conţinea 
altă indicație privitoare la locul și numele expeditorului. 

„Să fie de la șantierul «Cinci-Nord?»” continuă ea să se 
întrebe. Ştampila era într-adevăr a oficiului poștal din orașul V., 
situat în extremitatea nordică a ţării. Dar ea refuza să creadă că 
cineva de la șantier și-ar permite o asemenea necuviinţă față de 
„București”. Mai citi o dată adresa. Din titulatura lungă a 
importantului institut geologic nu lipsea măcar o literă. lar într- 
un colţ era o menţiune suplimentară: „Rugăm a fi înmânat 
personal șefului serviciului special”. 

„Ce vorbeşti, domnule? îl ironiză în gând secretara pe 
expeditor. Pretenţios mai suntem: Mort-copt, șefului serviciului 
special”. 

Aruncă nepăsătoare plicul la o parte și-și văzu de treabă. 
După un timp, însă, constată că palașca aceea nesuferită îi 
stăruia în minte. 

„Oare ce-o fi înăuntru?” făcu ea tot mai curioasă. Apariţia 
șefului serviciului special, Marin Rotaru, o surprinse în această 
stare. 

— Ce faci, domnişoară? Visezi? Secretara tresări și zâmbi 
vinovată. Nu cumva primăvara asta târzie te-a prins în mreje? 

— Măcar de-ar fi așa, îi răspunse ea cu o umbră de regret în 
glas. Din păcate mă gândeam la ceva mult mai banal. 

— Anume? 

— La acest plic care vă este adresat „strict personal” și 


„confidenţial”. 

— l-auzi! se prefăcu mirat Rotaru. De la cine-i? 

— Expeditorul necunoscut. 

— Interesant! Sună a titlu de roman poliţist. 

Rotaru luă plicul și intră în biroul său. 

În cei ciţiva ani, de când deţinea funcţia de șef al serviciului 
special, Marin Rotaru se obișnuise cu fel de fel de denunțţuri și 
anonime. Institutul geologic avea câteva mii de salariaţi în mai 
toată ţara. Erau oameni de cele mai diferite vârste și meserii, cu 
felurite deprinderi, ca în orice colectivitate. Se întreba ce 
surpriză îi mai rezerva și acest plic. Îl deschise alene, cu un aer 
cam blazat. Dar conţinutul plicului îi stârni numaidecât interesul. 
Avea în față una din obișnuitele hărţi pe care le întocmeau 
geologii prospectori ai institutului în timpul îndelungatelor lor 
peregrinări prin ţară. 

„Care gură-cască o fi pierdut-o?” se întrebă el, simțind cum îl 
prinde furia. Scotocind mai departe în plic, găsi și un bileţel scris 
cu majuscule: „ACEASTĂ HARTĂ DE UZ INTERN A FOST GĂSITĂ 
LA LADA DE GUNOI A RESTAURANTULUI <«PIETROSUL» DIN 
ORAȘUL NOSTRU”. Semnat: „Un binevoitor”. 

— „Curat binevoitor”, remarcă ironic Rotaru. 

Faptul era dintre cele mai grave. Unde se mai pomenise ca un 
geolog să arunce la lada de gunoi o hartă, care obișnuit stătea 
încuiată în seif? 

„A cui o fi?” continuă să se întrebe șeful serviciului special. 

Trecând în revistă lista geologilor care lucrau în zona orașului 
V., se opri la vreo cincisprezece nume. „Poftim de te descurcă!” 
exclamă el necăjit. Mai citi o dată laconicul mesaj și reţinu 
expresia „uz intern”. „Binevoitorul” știa deci ce însemnătate 
avea harta și, fără îndoială, cine era autorul ei, de vreme ce-o 
trimisese cu atâta exactitate și „strict personal” șefului 
serviciului special al Institutului geologic. 

„Întrebarea e ce urmărește acest binevoitor? cugetă Marin 
Rotaru. Să fie o simplă neglijenţă? Parcă nu-mi vine a crede... La 
lada de gunoi a restaurantului... Prea e cu ochi și cu sprâncene.” 

La patruzeci de ani, șeful serviciului special era nu bărbat 
suplu, vioi, obișnuit să ia hotărâri iuți. Sări sprinten în picioare, 
împături harta și porni spre biroul directorului general de la 
prospecţiuni și explorări. 

— Sunteţi ocupat? întrebă Rotaru, după ce fusese introdus de 


secretară. 

— Când nu sunt ocupat? se plânse profesorul Petre Cernat. 

— Nu v-aș fi deranjat dacă n-ar fi ceva urgent, se scuză 
Rotaru. 

— Dumneata ai totdeauna ceva „urgent”, observă Cernat. 

— Meseria, tovarășe profesor, îi replică, Rotaru, așezându-se 
în fotoliul de piele oferit. 

— Ce s-a mai întâmplat? făcu Cernat nerăbdător. 

— Am primit adineauri un plic care nu conţine decât această 
hartă și un foarte scurt „memoriu explicativ”. 

— la te uită! exclamă Cernat surprins. Și-n timp ce profesorul 
cerceta atent harta, Marin Rotaru îi urmărea reacţiile. Lua-l-ar 
naiba de bleg! izbucni Cernat. Asta-i isprava lui Cosmin. 

— Nu înţeleg? făcu Rotaru sincer nedumerit. El a trimis-o? 

— Pe dracu'!... El a prăpădit-o. 

— Sunteţi sigur? 

— Încă nu m-am ramolit, omule, îi răspunse Cernat indignat. 
Am numai șaizeci de ani. Și atâta lucru mai ţin și eu minte: unde 
și la ce lucrează băieţii mei. 

— După câte știu, insistă Rotaru, cercetările lui Cosmin 
prezintă un interes deosebit pentru noi. 

— Pui și dumneata niște întrebări!? făcu Cernat, agasat. Sigur 
că prezintă interes. Și nu numai pentru noi... Ceea ce urmărim 
noi acolo depășește ca importanță graniţele unei ţări... Dar, mă 
rog, asta-i altă poveste. 

— N-am dezvăluit, oare, prin această hartă, „secretul” 
acțiunii? se interesă Rotaru. 

— Nu, răspunse profesorul. Aici nu se văd decât niște 
investigaţii geologice obișnuite, aș zice chiar banale, în 
cristalinul din Valea Moartă. Faptul că noi căutăm acolo... 

— Elementul „G”... îl completă Rotaru. 

— Nu reiese de aici. Dar, vorba ceea: mâţa când se duce la 
prins șoareci nu-și pune zurgălăi. De aceea nu-i bine... Nu-i bine 
de loc să se știe pe unde umblă un geolog de-al nostru și ce face 
acolo. Mai ales într-o acţiune ca asta... 

Cu un gest nervos, Cernat apăsă pe butonul soneriei. Când 
apăru secretara, îi spuse pe un ton aspru: 

— Cheamă, te rog, la telefon șantierul „Cinci-Nord” și anunţă 
să-l caute pe George Cosmin în Valea Moartă... Să mi-l trimită la 
București de urgenţă. 


— Aș vrea să vă mai întreb ceva, insistă Rotaru, după ce 
secretara dispăru după ușa capitonată. Sunteţi sigur că această 
hartă e „originalul”? 

— Ce-ţi trece prin cap? făcu profesorul mirat. Uită-te și 
dumneata: e mai originală decât oricare original. 

— Nu-mi explic, totuși, cum a putut să facă George Cosmin 
una ca asta? E un document care trebuia păzit ca lumina 
ochilor. 

— Pentru asta va răspunde, conchise Cernat. 

In timp ce străbătea culoarul spre biroul său, șeful serviciului 
special își zicea în sine: „Savanţii ăștia sunt ca niște copii: ori 
extrem de îngăduitori, ori extrem de severi... Mi-i teamă că 
amicul George Cosmin va primi o sancţiune exemplară... Și nu 
sunt pe deplin convins de vinovăția lui.” 

UN MISTER NEDEZLEGAT DE DOUĂZECI 
DE ANI ȘI ALTUL IN PERSPECTIVA 


Reinstalat la biroul său, Rotaru își aprinse o ţigară și ceru o 
cafea. Simţea nevoia unei scurte „reculegeri”. Și, ca primă 
măsură, își propuse să alunge din minte „cazul Cosmin”. 

„Poftim! se certă el în gând. Am și făcut un caz. Ușor se mai 
naște un caz! Și-apoi ţine-te, frate, până reușești să-l scoţi din 
mintea oamenilor”... In „cazul Cosmin”, șeful serviciului special 
presupunea că lucrurile decurseseră astfel: geologul, după o 
săptămână sau două petrecute în munți, singur ca un sihastru, 
coborâse sâmbătă seara în orașul V. Și se oprise la restaurantul 
„Pietrosul”, pentru a mânca și a schimba o vorbă, la un pahar, 
cu vreun coleg sau amic întâlnit întâmplător acolo. În seara 
aceea băiatul băuse un pahar de vin mai mult... Când îi veni în 
minte expresia „un pahar de vin mai mult”, Marin Rotaru pufni 
în râs fără voie. Își aminti de-o întâmplare petrecută cu ani în 
urmă, și-al cărei erou fusese chiar el. Într-un raport 
„confidenţial” către superiorii săi, un coleg îl învinuise pe Rotaru 
că avea, printre alte năravuri, și pe acela de-a bea „un pahar de 
vin mai mult”. Chemat să-și facă autocritica, Marin Rotaru își 
întrebase superiorul: „Mai mult ca cine?”. De atunci n-a mai 


îndrăznit nimeni să-i spună că bea „un pahar mai mult”... 
Revenind la „cazul Cosmin”, șeful serviciului special se mira 
singur de blândețea cu care-l judeca pe tânărul geolog. 
Presupunea, deci, că acesta „scăpase hăţurile” într-o sâmbătă 
seara la restaurantul „Pietrosul” și nu băgase de seamă când i 
se deschisese portharta și-i căzuse harta de „uz intern”. Cineva 
- vreun ospătar sau o picoliţă - o fi găsit-o și a dat-o unuia din 
colegii lui Cosmin, obișnuiți ai restaurantului. „De ce, însă, 
binevoitorul coleg nu-și declinase identitatea?” se întrebă 
Rotaru. Dacă era într-adevăr un om binevoitor, s-ar fi interesat 
la ceilalți geologi și-ar fi înapoiat harta păgubașului. Pe când 
acesta o trimisese cu prima „poștă” serviciului special, ca să-l 
compromită pe Cosmin. Odată ajuns la această concluzie, Marin 
Rotaru își mai îngădui o scurtă „reculegere”, pentru a recapitula 
datele problemei. 

Care erau de fapt aceste date? Geologul prospector George 
Cosmin primise misiunea de a cerceta o anumită zonă a 
Munţilor R., cunoscută sub numele de Valea Moartă. Un nume 
cam straniu, ce-i drept, dar toponimia își are particularităţile și 
ciudățeniile ei, acceptate ca atare. După unele ipoteze, 
susținute de profesorul Petre Cernat, în scoarța acestei zone ar 
exista un zăcământ de „G”, un element foarte scump, 
indispensabil, între altele, construcţiei rachetelor interplanetare. 
Ca să restabilim însă adevărul, primul savant care emisese 
această ipoteză fusese regretatul profesor Valeriu Craiu, 
dispărut cu douăzeci de ani în urmă în Valea Moartă. 

Reluând cercetările profesorului Craiu, Petre Cernat trimisese 
pe rând, în această zonă, trei geologi. Primul dintre ei, prins de- 
o avalanșă, făcuse o fractură dublă de gambă și fusese scos 
pentru o vreme mai îndelungată din acţiune. Al doilea geolog, 
un tânăr naiv, făcuse o boacănă în cătunul din preajma Văii 
Moarte și era socotit de localnici „persona non grata”. Marin 
Rotaru se ocupase personal de acest caz, dar n-a mai putut 
îndrepta lucrurile. A fost nevoit să propună mutarea tânărului 
geolog în altă regiune. 

„lar acum, constată Rotaru, iată-l și pe al treilea geolog în 
culpă... Curioasă succesiune de întâmplări”. Se ridică și începu 
să se plimbe de la un capăt la altul al încăperii. 

„Să fie niște simple coincidențe? continuă Rotaru să cugete. 
Ori e o acţiune deliberată, menită să împiedice prospecţiunile 


din Valea Moartă?... Și-apoi cine să fie oare interesat în 
zădărnicirea cercetărilor de aici?” 

Fără a mai sta pe gânduri, Rotaru se îndreptă spre aparatul 
de telefon și formă un număr: 

— Alo, tovarășă Aglăița! Fă-mi, te rog, legătura cu tovarășul 
colonel Coman. 

URMARILE UNEI GLUME NESARATE 


George Cosmin călătorea spre Bucureşti pradă unor 
sentimente contradictorii. Neaşteptata chemare la direcția 
generală îl intriga. Nu i se dăduse nicio explicație. 

— Ordin de la împărăție, îi comunicase laconic șeful 
şantierului „Cinci-Nord”. 

— Să iau ceva materiale cu mine? se interesase Cosmin. 

— Te iei doar pe tine și primul tren, îi precizase șeful 
şantierului. 

Prevăzător, tânărul geolog adăugase, totuși, la bagaje, câțiva 
săculeți plini cu probe de roci, adunate în Valea Moartă. La șold 
îi atârna nelipsita porthartă, pe care o pipăia mereu. 

„A doua oară nu te mai lasă băiatul din mâini”, își zise el 
controlând încuietoarea porthartei. 

Nu cu multă vreme în urmă această geantă de piele îi jucase 
un renghi care-l costase multă trudă și emoţii. Cum bine 
presupusese și Marin Rotaru, geologul coborâse la sfârșitul 
săptămânii din munţi pentru a-și încasa salariul. Cu buzunarele 
pline de gologani, pornise fudul pe străzi și se oprise la cel mai 
luxos restaurant din V. „Primum vivere”, își zisese Cosmin 
simțind un gol în cavitatea abdominală și gâtlejul uscat. De 
statură mijlocie, spătos, foarte bine legat, tânărul geolog emana 
robusteţe și optimism. 

Cosmin avea prieteni pretutindeni. Rar se întâmpla să intre 
într-un restaurant și să nu găsească un cunoscut cu care să stea 
la un „pahar de vorbă”. Darămite sâmbătă seara, în zi de leafă, 
în orașul V., unde geologii coboară, o dată cu ciobanii, de la 
munte. Nici nu pășise bine în restaurant și Cosmin se și auzise 
interpelat: 

— la uite-l pe Georgică!... Ce faci, domnule? Când ai venit? la 


loc aici, lângă noi. 

Firește, Georgică nu refuzase, mai ales că la masă se aflau și 
două tehniciene frumușele, una blondă și alta brunetă, de la 
șantierul „Cinci-Nord”. Din vorbă în vorbă, din pahar în pahar, 
noaptea se scursese pe nesimţite și veselii comeseni se 
treziseră cu invitaţia politicoasă a ospătarului: 

— E ora închiderii, vă rog! 

— Serios? făcuse Cosmin mirat. Mai bine ne-ai fi anunţat ora 
deschiderii... Să fiu sincer, abia de-acum aș avea chef să beau 
un pahar. 

Cu voie, și mai mult fără voie, se treziseră cu toţii la 
garderobă. După ce-o ajutase să-și îmbrace pardesiul, Cosmin o 
rugase pe tehniciana cea blondă să-i ţină niţel portharta, ca să 
se îmbrace și el, la rându-i. Colega acesteia, bruneta, ameţită 
bine și cu chef de năzbaâtii, văzând portharta în mâinile blondei, 
o smulsese și-o trecuse pe la spate altui tovarăș de petrecere. 
Prins în joc, Cosmin începuse a strânge fetele în brațe, pentru a 
reintra în posesia porthartei. La un moment dat, însă, auzise mai 
întâi în șoaptă, apoi crescendo: 

— Ce faci? Nu mi-o dai? 

— Ți-am dat-o. 

— Fii serios! 

— Fii tu serios! 

— Lăsaţi gluma și dați-mi portharta, intervenise Cosmin grav. 

Dar intervenţia lui era tardivă. Portharta dispăruse fără urmă. 
La faţa locului sosise și responsabilul restaurantului însoţit de 
doi ospătari. 

— Aţi păţit ceva, tovarăâșe inginer? 

— Mi-au dispărut niște documente importante, îl informase 
Cosmin cu glasul răgușit. Va rog să încuiaţi toate ușile. Nu iese 
nimeni din local până nu-mi găsesc documentele. 

— În ce le ţineaţi? intervenise un ospătar. 

— Într-o porthartă. 

— Porthartă? făcuse mirat ospătarul. Nu-i cumva asta de pe 
scaun? 

Toate privirile încremeniseră pe scaunul ascuns de-o perdea 
aflată în imediata apropiere a garderobei. 

— Excepţional! izbucnise Cosmin, apucând fericit portharta. 

Atmosferei de tensiune și suspiciune reciprocă îi luase locul o 
veselie și mai zgomotoasă. 


Pe drum, trezit de aerul răcoros al zorilor, Cosmin reproșase 
tovarășilor lui de petrecere: 

— Altădată să faceţi glume mai sărate. 

Tăcuseră cu toţii, vinovaţi. Doar peste câteva clipe a avut loc 
un dialog, în șoaptă, între doi dintre chefiii: 

— Tu ai pus-o acolo? 

— Nu. 

— Atunci una din fete a făcut-o, conchise amuzat primul 
chefliu. Dar acum nu mai are nicio importanţă. Bine că s-a găsit. 

A doua zi, spre prânz, cu capul încă greu de băutură și 
nesomn, George Cosmin a sosit cu motocicleta la gazda sa din 
Cătun. Locuia în cea mai arătoasă casă din partea locului, la un 
cojocar sfrijit, vorbăreț, cu o nevastă nurlie și tăcută, care-i 
umpluse casa de copii gălăgioși. 

— Mulţi mai ai, remarcase Cosmin chiar din prima zi. 

— Ce să fac, dom' injener? Dacă am casă lângă drum! îi 
răspunsese cojocarul mucalit. 

De astă dată, însă, Cosmin a răspuns grăbit la binețele gazdei 
și a intrat în casă, unde s-a așternut pe un somn până în 
amurgul zilei. Când a deschis din nou ochii, s-a pomenit lângă 
pat cu nurlia nevastă a cojocarului. 

— Nu cinați? l-a îmbiat aceasta. 

— Am să vin, a mormăit Cosmin buimac de somn. 

In timpul cinei s-a înţeles cu gazda să trimită vorbă lui lon, 
însoțitorul, ca a doua zi în zori să fie gata de drum. Geologul 
plănuia să rămână pe munte două săptămâni în șir, pentru a 
ajunge la o anumită cotă a Văii Moarte. Revenind apoi în camera 
lui, a început preparativele pentru noua sa expediţie. Dar înainte 
de a se apuca de această treabă migăloasă, a hotărât să-și 
fixeze pe hartă ruta de a doua zi. A tras alene portharta de pe 
scaun și a început să scotocească, de parcă ar fi pierdut un ac și 
nu ditamai palașcă de hârtie groasă. 

„Asta-i bună! a făcut el îngheţat de spaimă. Unde-oi fi lăsat- 
0?” Refuza să creadă că n-o mai are. Își amintea bine că, la 
sfârșitul ultimei expediţii în Valea Moartă, după ce trecuse cele 
mai proaspete măsurători, împăturise bine harta și o așezase la 
locul ei în porthartă. S-o fi pierdut pe drum, la întoarcere, în timp 
ce sărea ca un ţap printre blocurile mari de piatră de pe 
coastele Văii Moarte? Imposibil. Portharta lui avea o încuietoare 
bună. Și nici acasă, la cojocar, sau pe drum, spre oraș, nu i se 


dezlipise de la șold. 

„Atunci unde dracu' mi-a dispărut? La restaurant? Dar când?” 
Nici acolo n-o lăsase din mâini decât... Decât? Imposibil! Numai 
un losefini ar fi putut-o sustrage în timpul scurt cât durase 
gluma aceea nesărată. Și-apoi cine s-o fi luat, și-n ce scop?... A 
reconstituit scena petrecută la garderobă. Și, deodată, a 
izbucnit înciudat pe sine: „Idiot! Tii, ce idiot pot să fiu! Sigur că 
da! Acolo mi-a dispărut!”. De îndată ce a ajuns la această 
concluzie, a început preparativele de plecare, dar nu spre Valea 
Moartă, ci înapoi, în orașul V. 

Văzându-l încălecând pe motocicletă în puterea nopţii, 
nevasta cojocarului, care-și acoperea cu palma decolteul larg al 
cămășii de noapte, a șoptit bărbatului ei: 

— Numai că-l arde un foc la inimă! 

Bărbatul a clătinat neîncrezător din cap și s-a înapoiat la 
culcușul cald pe care-l părăsise. 

In orașul V., George Cosmin s-a oprit mai întâi la colegul său 
Mitică Şerban, cu care împărţise patul după cheful din noaptea 
precedentă. Acesta l-a ascultat atent, apoi a exclamat: 

— Proastă treabă!... Să știi că m-am gândit și eu azi la 
povestea ta, fară să-mi treacă prin cap că ţi-au șterpelit harta... 
Și zău dacă știu pe cine să dau vina!... Vorba aia: „Hoţul c-un 
păcat, păgubașul cu o mie”... După mine, nimeni din cei care au 
fost cu noi la masă nu-i în stare de așa ceva. 

Au hotărât, totuși, să-i caute. S-au îndreptat, firește, spre 
restaurant, unde oamenii își clăteau gurile după petrecerea din 
ajun. Erau cu toții, „în păr”, la aceeași masă. 

Tehniciana cea blondă, când il zări pe Cosmin, scoase o 
exclamaţie scurtă, de bucurie. Dar privirea înnegurată a 
geologului o făcu să-i piară numaidecât zâmbetul de pe buze. 
Prevenitoare, fata îi făcu loc la masă lângă ea. 

— Ce-i cu tine? îl iscodi ea în șoaptă. Ai căzut din pat? 

— Mai bine nu mă întreba, îi răspunse Cosmin pe un ton 
ostentativ, sfredelind cu privirea pe fiecare din cei prezenți. 

— l-a dispărut o hartă, explică Mitică Șerban proasta 
dispoziţie a lui Cosmin. 

— Când? se arătă tehniciana cea-blondă brusc alarmată. 

— Azi-noapte, când aţi făcut gluma aia idioată, preciză 
Cosmin cu obidă. 

La masă se făcu imediat liniște. Priviri timide, întrebătoare, se 


îndreptară pe rând către colţul în care se afla Cosmin. 

— Sper că nu învinuiești pe careva dintre noi! îl iscodi 
tehniciana cea blondă, privindu-l cu insistenţă. 

— Eu nu învinuiesc pe nimeni, dar harta aici mi-a dispărut, 
rosti Cosmin dur. 

— Vorbești serios? își arătă fata indignarea. 

— N-am venit în puterea nopţii tocmai din Cătun, doar pentru 
ochii tăi frumoși, îi replică George Cosmin grosolan. 

Mitică Șerban interveni pe loc, împăciuitor: 

— Fie vorba, niște ochi ca ai ei meritau. 

— În schimb nu merită el să-i dea cineva atenţie, răspunse 
fata fierbând de mânie. 

— Lăsaţi prostiile, interveni alt geolog, un lungan veșnic 
încruntat, care scotea rar câte-o vorbă. la zi, măi, se adresă 
lunganul lui Cosmin. Despre ce hartă e vorba? N 

— Cea făcută în Valea Moartă... Harta mea de lucru. li 
răspunse Cosmin pe un ton scăzut, vinovat. 

— Aveai ceva însemnări mai deosebite? 

— Nu prea... 

— Și-atunci?... Cui îi trebuie peticul tău de hârtie? continuă să- 
| interogheze lunganul. 

— Nimănui, recunoscu George Cosmin. Mai ales că lucrările 
sunt la început. 

— Nu mai ţii minte ce aveai trecut pe hartă? interveni în 
discuţie și tehniciana cea brunetă. 

— Ba da... Am și carnetul cu însemnări. 

— Atunci refă-o naibii și slăbește-ne cu bănuielile tale 
neroade! se înverșuna tehniciana cea blondă. 

— Așa am să și fac, se arătă Cosmin mai îmbunat. Dar altă 
dată să faceţi glume mai inspirate, insistă el. 

— Asta-i cu totul altceva, se învoi lunganul. 

La masă se lăsă iarăși liniște. Era o tăcere jenantă, greu de 
suportat. Participau cu toţii sincer la necazul lui Cosmin și nu 
mai aveau chef nici de vorbă, nici de băut. Se ridicară pe rând 
de la masă și porniră care-ncotro. 

— Ce să fac? îl consultă Cosmin pe colegul său Mitică Șerban 
îndată ce rămaseră singuri. Să anunţ miliția? 

Acesta clătină sceptic din cap. 

— Cu ce să te ajute? Cu un sfat? Prinde orbul, scoate-i ochii... 
leri-noapte erau sute de oameni în restaurant. 


Cosmin se resemnă. 

A doua zi, în zori, se reîntoarse în Cătun. lar de acolo urcă în 
Valea Moartă, unde-și continuă prospecţiunile și-și refăcu harta 
pierdută. Dar nu trecu mai mult de o săptămână și se pomeni 
chemat „de urgenţă” la București. 


Capitolul IV 
ENIGMATICA FATA DIN TREN 


Trenul accelerat înghiţea kilometru după kilometru, iar tânărul 
geolog își rumega propriile îngrijorări. Se întreba dacă nu era 
chemat la direcţia generală tocmai pentru boacăna cu harta. 
Presupunea că vreun „binevoitor”, aflând de cele întâmplate la 
restaurant, informase Institutul. În altă situaţie, ar fi fost mai 
liniștit. Pentru niște simple prospecțiuni, într-o regiune oarecare, 
cei de la direcţie l-ar fi judecat cu mai multă îngăduinţă. În Valea 
Moartă, însă, era vorba de-o misiune specială, asupra căreia 
profesorul Cernat îi atrăsese atenţia în mod deosebit: „Nu 
discuţi nici cu Tatăl Ceresc. Tot ce faci rămâne pentru tine. Nu 
știu încă ce vom găsi acolo și n-avem interes să batem 
clopotele”. 

„lar eu, continuă să cugete Cosmin cu amărăciune, nici n-am 
pășit bine în Valea Moartă și-am și călcat strâmb”. Se temea - 
de ce să nu și-o recunoască - și pentru viitorul său. Avea 
douăzeci și opt de ani și făcuse câteva descoperiri valoroase, 
printre care și-un bogat zăcământ de minereuri neferoase. Dar o 
eșuare a misiunii încredințate de profesorul Cernat ar fi umbrit 
toate realizările de până atunci. 

„Oamenii își vor pierde încrederea în mine, își zise Cosmin. Or 
nimic nu doare mai mult ca lipsa de încredere a semenilor tăi”. 

Tânărul geolog nu era însă omul care să-și aducă învinuiri 
până la epuizare. Hotărî că cea mai bună ieșire dintr-o 
asemenea situaţie era sinceritatea. Își va asuma întreaga 
răspundere a faptelor și va suporta consecinţele cu stoicism. 
Odată ajuns la această concluzie, se simţi mai ușurat. De unde 
până atunci, furat de gânduri, nici nu observase cu cine 
călătorea în compartiment, se trezi brusc interesat de cele ce se 
petreceau în jurul său. Trenul tocmai oprise în gara unei staţiuni 
climaterice, iar în vagon năvălise un grup gălăgios de tineri. 


— N-aveţi un loc? se interesă un tânăr înalt cât ușa, cu umerii 
laţi, de atlet. Întrebarea era de prisos. Toate locurile erau 
ocupate. Avem o colegă accidentată, insistă tânărul. 

— Aduceţi-o încoace, se oferi prompt Cosmin. 

Tânărul îi zâmbi recunoscător și dispăru. Ceilalţi călători 
priveau la Cosmin nedumeriţi și oarecum bucuroși: geologul 
salvase obrazul tuturor. Cel mai morocănos dintre ei ţinu chiar 
să-l consoleze: 

— La a cincea staţie cobor... O să puteţi ocupa locul meu. 

— Mulţumesc, dar la a șasea cobor și eu, îi răspunse Cosmin 
maliţios. 

Intre timp, în ușa compartimentului apăruse o tânără care 
șchiopăta. Tânărul atlet o susținea. Când o zări, lui Cosmin îi 
pieri graiul. | se păru așa de frumoasă, încât refuza să creadă că 
e o ființă reală. După ce se mai dezmetici, o ajută să se așeze 
cât mai comod. Gestul lui fu răsplătit cu un zâmbet îngeresc. 

— Ce-aţi păţit? se interesă Cosmin după ce-i mai reveni graiul. 

— 0o!... Nimic grav, îl informă fata. Am făcut, probabil, o 
entorsă. 

— Dar e foarte neplăcut, observă Cosmin. 

— Ne-am grăbit să prindem trenul... 

— Și-aţi călcat strâmb, încercă geologul o glumă. Chipul 
îngeresc al fetei se lumină într-un zâmbet ghiduș: 

— Cu diferenţa, ţinu ea să precizeze, că noi, femeile, când 
călcăm  „strâmb”, facem doar o  entorsă, pe când 
dumneavoastră vă frângeţi gâtul. 

Murmurul aprobativ al celorlalţi călători însoţi remarcă fetei. 

— Unu la zero! exclamă călătorul cel morocănos, care 
devenise pe neașteptate vorbăreţ și ospitalier, făcându-i loc, 
lângă el, și geologului. 

George Cosmin nu-și mai dezlipea ochii de la fată. | se părea o 
școlăriţă în ultima clasă de liceu, gingașă, de talie mijlocie. Când 
zâmbea, făcea în obraji niște gropiţe superbe. Aflând, însă, că 
fata era studentă în anul patru la geologie, Cosmin păru niţel 
dezamăgit. 

— In cazul acesta suntem colegi! observă el. Pentru că și eu 
sunt, geolog. 

Fu rândul fetei să arate interes. 

— Unde lucraţi? 

Cosmin stătu câteva clipe în cumpănă, apoi îi răspunse: 


— Fac niște prospecțiuni în nord. 

— Adică? insistă ea. 

— În Valea... 

— Moartă? se grăbi fata să-l ajute. 

— De unde știți? făcu geologul surprins. 

Fata izbucni în râs: 

— O simplă ipoteză. 

Geologul deveni bănuitor: 

— Cunoașteţi regiunea? 

— Nu... Și nici nu doresc s-o văd. 

— De ce? E o vale dintre cele mai interesante, inedită chiar și 
pentru un geolog... De fiecare dată, când îmi instalez cortul 
acolo, mă simt ca un Robinson Crusoe. 

Dar pe chipul fetei se așternu o posomoreală pe care George 
Cosmin se strădui zadarnic s-o alunge. Ce anume îi tulburase 
buna dispoziţie? Nu-și putea explica. O privea cum stătea 
culcată cu capul pe rezemătoarea fotoliului și nu-și mai satura 
ochii de ea. Era, după părerea lui, un izbutit tip de creolă. Oricât 
se străduia să-i găsească ceva urât, nu izbutea. 

— Nu-mi place să fiu obiect de cercetare, se trezi Cosmin 
interpelat pe neașteptate. 

— lertaţi-mă! se scuză, el ca un elev prins copiind. Atracția 
este prea mare. 

— Ne e permis chiar tot ce ne atrage? 

— Am fost necuviincios, continuă el să-și ceară iertare. 

— Nici prea multe scuze nu-mi plac, îl avertiză fata. 

— Greu vă mai intră omul în voie, observă el. Și, apropo de 
bună voie: de ce v-aţi întristat adineauri, când a venit vorba de 
Valea Moartă? 

— E o poveste mai veche, îi răspunse studenta evaziv. O 
poveste de familie. 

— Secretă? 

— Oarecum... Deși dumneata, ca geolog, ori o știi, ori o vei 
afla curând. 

— Mă faceţi curios. 

— Asta și urmăresc. 

— Cum vă numiți? 

— luga. 

— luga?... luga?... E un conferenţiar cu acest nume. 

— Tatăl meu adoptiv, și preciză fata. 


— Da, da... Parcă încep să mă lămuresc... Nu cumva a făcut și 
el cercetări în Valea Moartă? 

— Posibil, răspunse fata absent. 

— Demult? 

— Nu știu... Când eram mică, probabil. 

— Spuneaţi că vi-i tată adoptiv? se interesă în continuare 
Cosmin. 

— Și el, și nevastă-sa... Mama mea bună a murit când m-a 
născut, iar tatăl meu bun... Abia dacă mi-l mai amintesc. 

— Dragă domnişoară! izbucni geologul fără să vrea. 
Dumneata ești o întrupare a durerii... Nu cumva te numești 
Electra? 

— Nu, izbucni fata în râs. Dar nici Ofelia n-a avut o soartă mai 
bună. 

— Ofelia? repetă Cosmin mai mult pentru sine. Parcă sună, 
totuși, mai vesel. 

— Vi se pare, făcu studenta pe acelaşi ton enigmatic, care-i 
întreținea geologului o curiozitate din ce în ce mai vie. 


Capitolul V 
ANCHETA 


George Cosmin se prezentă la direcţia generală dis-de- 
dimineaţă. Platinata secretară a profesorului Cernat îl primi mai 
rece ca de obicei. 

— In sfârșit aţi venit... Tovarășul profesor vă așteaptă. 

— Pot să intru? arătă Cosmin spre ușa capitonată de la 
cabinetul profesorului. 

— Vă rog să aveți răbdare, îl opri secretara pe un ton glacial. 

Resemnat, geologul se așeză pe un scaun mai ferit și-și zise în 
sine: „Nu-i a bună!... Secretarele astea sunt ca niște barometre: 
transmit cu fidelitate dispoziția șefilor”. Nici anticamera 
prelungită nu i se păru de bun augur. Obișnuit, ei, geologii 
prospectori, se bucurau din partea directorului general de un 
regim preferenţial. Cernat era întotdeauna nerăbdător să afle ce 
mai aveau „băieţii” lui în saci. De data asta, însă, profesorul se 
abătea de la bunul său obicei. De ce? Asta ar fi dorit să afle și 
Cosmin. Se scursese aproape o jumătate de oră de așteptare, 
răstimp în care prin cabinetul profesorului se perindaseră diferiţi 


colaboratori, printre care și șeful servciului special. Marin Rotaru 
îl salutase politicos, dar rezervat. „Nu mai încape nicio îndoială 
că s-a aflat de povestea cu harta”, își zise Cosmin. Când auzi în 
sfârșit invitaţia de-a intra la profesor, răsuflă adânc, ca să-și 
învingă emoția. 

— la loc, îl pofti sec Cernat. 

George Cosmin tuși emoționat și se așeză, gândindu-se cu 
nostalgie la întâlnirile precedente, când profesorul îi ieșea 
zâmbitor înainte, scuturându-i mâna amical. Acum nu-i dădea 
nicio atenție. Dimpotrivă. Părea a fi uitat chiar de prezenţa lui, 
absorbit de rezolvarea corespondenţei din acea dimineaţă. 

— Nu? se trezi Cosmin interpelat pe neașteptate. Cum merge 
treaba? 

— Bine, tovarășe profesor, îi răspunse prompt tânărul geolog. 

— La ce cotă ai ajuns? se interesă în continuare Cernat, fără 
să-și ridice ochii de pe corespondenţă. 

— O mie șapte sute cincizeci, îi preciză Cosmin. 

— Altceva? 

— Urmele de sulfuri complexe se înmulţesc și... 

— Asta nu-i rău, constată Cernat absent. Și dumneata ce 
crezi? Sunt șanse să dăm de elementul „G"? 

— Eu așa sper... Mi-o doresc. 

Profesorul ridică brusc privirea, scrutându-l insistent pe 
tânărul său colaborator. 

— Interesant, făcu Cernat mai mult pentru sine. Și-n ce chip 
ţi-o dorești? Pot să văd și eu ce-ai făcut în ultima săptămână? 

— Sigur, îi răspunse Cosmin. 

Işi trase portharta în față și-o desfăcu cât putu mai iute. 
Cernat îi urmări mișcările cu o lucire veselă, abia perceptibilă, în 
priviri. 

— Ai lucrat destul de mult pentru o săptămână, constată 
profesorul cercetându-i harta cu surprindere și curiozitate. 

Tânărul geolog își simţi inima ceva mai caldă. 

— Am avut vreme bună. 

— Da’ harta asta când ai refăcut-o? 

Intrebarea profesorului căzu ca un trăsnet. Inima lui Cosmin 
încetă să mai bată. 

— Noaptea, rosti el după o scurtă ezitare, cu glasul sugrumat. 

— De ce nu m-ai anunţat de pierderea celeilalte? 

— Speram s-o mai găsesc, răspunse Cosmin fără ocol. 


Profesorul răsuflă ușurat. Sinceritatea tânărului geolog îi dădu 
deplină satisfacție. Nu se lăsă totuși îmbunat. 

— Cum ai prăpădit-o? 

— Nici azi nu știu dacă am pierdut-o sau mi-a fost furată... Mi- 
a dispărut în niște condiţii... 

— Condamnabile, îl acuză direct profesorul. 

— Recunosc că... 

— N-ai ce să recunoști, continuă Cernat pe același ton 
sentenţios. Știu foarte bine toată povestea... Cu lux de 
amănunte. 

„Strașşnic serviciu de informaţii are”, își zise în sine Cosmin. 

— Bănuiești pe cineva dintre cei cu care ai chefuit? îl interogă 
mai departe Cernat. 

— Nu. 

— Eşti convins că harta ţi-a fost furată? 

— Absolut. 

— Atunci cum se explică găsirea ei la lada de gunoi a 
restaurantului? 

Era al doilea trăsnet, și mai puternic, pe care geologul îl primi 
în plin. 

— Imposibil! bâigui el năucit. 

— Poftim de te convinge, îi întinse Cernat palașca mare, 
grosolană, trimisă de „binevoitor”. 

Cu gesturi mai mult reflexe, tânărul geolog luă plicul și începu 
să-l întoarcă pe toate părţile. Rândurile din mesajul 
„binevoitorului” îi fugeau pe dinaintea ochilor, indescifrabile. lar 
prima lui hartă, la care trudise atâtea săptămâni, i se părea 
străină. 

„Imposibil”, continuă el să protesteze în sine. Se simţea prins 
într-un joc diavolesc, al cărui scop îi era de neînțeles. 

— Îţi dai seama de gravitatea faptului? 

— Da, tovarășe profesor. 

— Putem încredința o misiune atât de importantă unui gură- 
cască? insistă Cernat pe același ton didacticist. George Cosmin 
înclină capul vinovat. Te duci imediat la serviciul special și 
predai toate documentele, își rosti Cernat sentința. lar după ce 
faci o declaraţie amănunţită, în scris, rămâi în continuare în 
București, la dispoziţia Institutului. 

— Am înţeles, tovarășe profesor. 

Când străbătu biroul secretarei, aceasta îl privi lung, pe sub 


genele ei din belșug rimelate. 

La serviciul special, cealaltă secretară îi urmări scrierea 
declaraţiei cu o insistență ostentativă. lar când înmână 
documentele lui Marin Rotaru, acesta se opri mai întâi la harta 
de „uz intern” din portharta lui Cosmin. 

— Zi bogdaproste că nu ţi-a dispărut asta, îl consolă Rotaru. 

— Imi ajunge și atât, făcu tânărul geolog abătut. 

Abia când ajunse în imensul birou al geologilor prospectori, pe 
care aceștia îl numeau în derâdere „hală”, George Cosmin se 
simţi ceva mai liniștit. Dar, peste câteva clipe, gândurile negre - 
acești neîndurători „câini ai lui Acteon” - începură să-l sfâșie 
unul câte unul. Tânărul geolog își cuprinse capul în mâini și 
începu să-și pună aceeași unică întrebare: „Ce mă fac?... Ce mă 
fac?” Se simţea ca un militar dezonorat pe câmpul de luptă, 
căruia i se smulseseră tresele în faţa regimentului. „Hala” 
pustie, cu puzderia de mese de lucru înghesuite unele într- 
altele, îi sporea și mai mult dezolarea. El zăcea neputincios aici, 
în timp ce colegii săi străbăteau ţara de la un capăt la altul, în 
căutarea nepreţuitelor „comori ale adâncurilor”. 

— E îngrozitor! izbucni Cosmin cu glas tare, simţindu-și ochii 
podidiţi de lacrimi. 

Continuă să-și pună aceeași unică, obsedantă întrebare: „Ce 
mă fac?... Ce mă fac?... Curând, însă, înlocui întrebarea. Într-un 
fel sau altul trebuia să acţioneze. Dar cum? Să meargă mai 
„Sus” şi să se dezvinovăţească? Nu. Ar însemna să se 
umilească. Or așa ceva nu accepta firea lui mândră. Mai bine să 
se resemneze pentru moment și să aștepte verdictul conducerii 
Institutului. În funcţie de acesta va acţiona. 


Capitolul VI 
O INVITAȚIE _ 
TELEFONICA NEAȘTEPTATA 


În „hala” pustie, clopotelul telefonului sună strident. George 
Cosmin tresări: „Cine ar putea fi?”... Ţârâiturile se succedau fără 
zăbavă. Deveniseră chiar enervante. Cosmin ridică în cele din 
urmă receptorul. 

Recunoscu vocea fetei de la centrala telefonică a Institutului. 

— Tovarășul inginer Cosmin? 


— Eu sunt, făcu geologul mirat. 

— Vă caută orașul. 

— Pe mine? se arătă surprins Cosmin. 

Nu apucase să anunţe nimănui sosirea lui în București. Cu 
toate acestea îi fu dat să audă în receptor un glas catifelat de 
femeie: 

— Greu te mai găsește omul, domnule hoinar! 

Intrigat și-n același timp plăcut impresionat de sunetele 
cristaline ce-i parveneau prin intermediul cablului telefonic, 
George Cosmin își recăpătă ca prin farmec buna dispoziţie. 

— Cine-i? se interesă el curios. 

— Ai o memorie cam scurtă pentru un geolog. De aseară și 
până acum... 

— Domnișoara colegă? izbucni el bucuros. 

— Am așteptat un telefon, îi reproșă Ofelia. 

— Îmi pare rău, făcu sincer Cosmin. Am avut o dimineaţă 
foarte încărcată. Altfel... 

— Zi mai bine că nu obișnuiești să cultivi cunoștințele 
întâmplătoare din tren, insinuă fata. 

— Nul!... Pe cuvânt!... 

— Nici eu nu obișnuiesc să cultiv asemenea cunoștințe, îl 
avertiza Ofelia, dar am aici un lucru pe care aș vrea să-l 
înapoiez proprietarului. 

Nedumerit în prima clipă, Cosmin își aminti apoi că-i 
împrumutase în tren o batistă, cu care fata își pusese comprese 
la piciorul luxat. 

— Cum vă mai simţiţi? se interesă el imediat. 

— Bine... Adică stau ca o babă în fotoliu și-mi oblojesc glezna. 

— Și ţineţi neapărat să scăpaţi de batista mea? o iscodi 
Cosmin. 

— Neapărat, întări fata. Sunt superstițioasă. 

— Atunci nu-mi rămâne decât să vă scap de acest blestem... 
Putem să ne vedem chiar acum? Sunt liber. 

— lar eu... „invalidă”! 

— Vituc mai sunt! recunoscu George Cosmin sincer, în acest 
caz, eticheta permite ca o tânără și drăgălașă accidentată să fie 
vizitată la domiciliu? 

— V-am spus, pare-mi-se, că învăţ pentru examene, îi aminti 
ea. 

— Și nu faceţi nicio pauză?... După-masă? insistă el. 


— Să mă gândesc, făcu ea după o ușoară ezitare. Cred că pe 
la șase s-ar putea. 

— Perfect! exclamă Cosmin bucuros. 

După ce așeză receptorul în furcă, George Cosmin stărui un 
timp cu gândul asupra îmbietoarei întâlniri din după-amiaza 
acelei zile. Apariţia atât de neașteptată în viaţa lui a Ofeliei luga 
și încă într-un moment dificil, de care tânărul geolog aproape că 
uitase, i se păru ciudată, pe undeva chiar enigmatică. Cosmin 
nu se știa un „cuceritor”. 

„Urmărește ceva, își zise el precaut. Ce anume? Voi vedea”. 

La ora șase fix sună la intrarea apartamentului ocupat de 
familia luga. Părinţii adoptivi ai Ofeliei erau proprietarii etajului 
unei cochete vile din Cotroceni. Interiorul făcu o plăcută 
impresie lui Cosmin: „Confortabil și mobilat cu gust”, conchise 
el. La intrare îl întâmpină însăși doamna luga, o blondă înaltă, 
bine clădită, care se apropia de cincizeci de ani. Schimbă două- 
trei fraze convenţionale cu ea, după care auzi glasul Ofeliei din 
camera învecinată: 

— Ivona! 

— Imediat, scumpo, îi răspunse doamna luga cu glas dulce, 
matern. 

Se scuză față de musafir și intră în camera Ofeliei. Reveni 
peste câteva clipe, invitându-l pe Cosmin cu același zâmbet 
amabil: 

— Ofelia vă roagă să poftiţi în camera ei... Știţi, doctorul i-a 
recomandat să stea nemișcată. 

— Nu vă neliniștiţi, doamnă. O voi deranja doar câteva 
minute, o asigură Cosmin. 

— Vai, domnule! protestă doamna luga. M-aţi înțeles greșit. 
Nn ne deranjaţi de loc. Dimpotrivă. Chiar doream să vă cunosc. 
Ofelia mi-a vorbit de purtarea dumneavoastră cavalerească din 
tren... 

— Ivona, interveni Ofelia. Îl faci pe musafirul nostru să se 
simtă prost. 

George Cosmin se opri între timp în faţa fotoliului în care 
stătea Ofelia. Se aplecă și-i sărută cu vădită plăcere mâna albă, 
subţire, cu degete lungi. Și-n timp ce se așeza pe scaunul oferit, 
observă un schimb de priviri între cele două femei, a cărui 
semnificaţie n-o putu ghici. Dar în urma acestei convorbiri mute, 
doamna luga găsi un pretext oarecare pentru a-i lăsa pe cei doi 


tineri singuri. Cosmin o urmări pe stăpâna casei până ce aceasta 
dispăru din încăpere. Femeia exercita asupra tânărului geolog o 
atracţie mai aparte. Aceasta se datora mai ales faptului că 
descoperise pe chipul ei o expresie care trăda o adâncă și 
îndelungată suferință. 

„Nu s-ar spune că a fost fericită în viaţă, își zise tânărul 
geolog. Păcat de ea. Căci trebuie să fi fost de o rară frumusețe”. 
Remarcând insistența cu care George Cosmin îi cercetă apoi 
camera, Ofelia îl întrebă: 

— Îți place? 

— E intimă și tinerească. 

— Ești așa sfios! îl îmboldi ea la vorbă. 

— Întotdeauna când intru în camera unei fete, păţese la fel... 
Am senzaţia că pătrund într-o lume care-mi este interzisă. 

— Să te cred? Am impresia că abia așteptai să pătrunzi într-o 
asemenea „lume”. 

Ofelia intuise bine. Tânărul geolog își trăda vizibil nerăbdarea 
de a cunoaște „universul intim” al acestei frumoase fete. Și nu 
părea câtuși de puţin dezamăgit. 

— Spune-mi, ce mai faci? continuă să-l iscodească Ofelia. 

— Mulţumesc, prost... Cred că va trebui să-mi schimb locul de 
muncă. 

Vestea păru a o nemulțumi pe fată. 

— Aseară parcă erai încântat de munca de la Institut! 

— Aseară... 

— Ce-a putut să intervină așa grav peste noapte insistă ea. 

— Am intrat în conflict cu șefii. 

— Îmi pare rău... Și din vina cui? 

— E o poveste lungă și complicată. 

— Secretă? îl iscodi Ofelia. 

— Da. 

— Atunci nu mai insist, făcu ea cu vădită părere de rău. Deși, 
îți spun sincer, această veste îmi dă peste cap toate planurile 
făurite astă-noapte. 

Geologul făcu ochii mari: 

— Nu văd legătura între neplăcerile mele de la serviciu și... 

— Poate te va surprinde, îl întrerupse ea, dar ăsta-i adevărul: 
îmi propusesem să fac practica de vară în Valea Moartă. 

— Dumnezeu să te mai înțeleagă! izbucni Cosmin fără voie. 
Aseară ziceai că nici măcar în trecere n-ai să cunoști locurile 


acelea. 

— Am și eu dreptul, precum alţii, să-mi schimb gândurile, 
gusturile și proiectele peste noapte, îi replică Ofelia vădit 
răutăcioasă. 

— Ești sau numai vrei să pari capricioasă? îi replică geologul. 

— Nici una, nici alta... Te asigur că e vorba de ceva serios și 
grav. 

— Adică? 

Ofelia îi făcu semn să tacă și-și aţinti pentru câteva clipe 
auzul în direcția ușii. Se ridică apoi încet din fotoliu, păși tiptil și 
deschise ușa brusc. Cosmin auzi distinct bocănitul unor tocuri 
femeiești pe parchet. 

— Dorești ceva, Ivona? o interpelă Ofelia pe mamă-sa vitregă. 

— Nu... Nimic, se auzi glasul strident, vădit înciudat, al 
doamnei luga. 

Ofelia închise ușa la loc. George Cosmin observă că sânii mici 
și rotunzi ai fetei săltau la intervale scurte, iar nările, albe de 
mânie, îi fremătau. 

— Ai văzut-o? rosti ea indignată. Mă spionează în chipul cel 
mai murdar cu putinţă. Și știi de ce? Fiindcă am făcut 
imprudenţa să le dezvălui prea devreme gândul meu de a mă 
duce în vara asta în Valea Moartă. 

— Fiind în locul lor și eu m-aș împotrivi, observă Cosmin cu un 
aer cam absent. 

Gândul îi rămăsese la chipul suferind al lvonei luga. Scena 
dintre fiică și mama vitregă îl dezamăgise în mod evident. Și o 
condamnă, în sinea lui, pe Ofelia că aplica mamei sale un 
asemenea tratament. Intuia că între cele două femei exista o 
antipatie greu de învins. Pe de altă parte, era nemulțumit și de 
faptul că fusese implicat, fără voia lui, în niște neînţelegeri strict 
familiale. 

— Nu-i cea mai fericită alegere pentru o fată ca dumneata, își 
susținu în continuare Cosmin punctul de vedere. Locul unui 
bibelou, se arătă el brusc curtenitor, e într-o vitrină de cristal și 
nu în sălbăticia munţilor de acolo. 

— Tocmai asta mă enervează, își dezvălui fata necazul. Sunt 
ținută aici chiar ca un bibelou... „Nu fă asta, nu te du colo”... Nu 
mai sunt un copil... Am douăzeci și doi de ani, ţinu ea să 
precizeze. 

— Enorm! glumi Cosmin. 


— Pentru ce mi-i dat să port în spate, să știi că-i enorm, îi 
răspunse fata pe un ton grav. 

— Ce anume poveri așa de grele ai de dus în spate? se 
interesă Cosmin zâmbind neîncrezător. Duci o viaţă lipsită de 
orice griji, ai niște părinţi atenţi și grijulii... 

— Dar adoptivi, observă ea. 

— Nu-i vina lor și nici a dumitale. 

— Cineva, totuși, poartă vina, insinuă Ofelia. 

— Ce fel de vină? 

— Dacă-aș ști, mi-ar fi și mie poate mai ușor. 

— ii cu tot dinadinsul să pari enigmatică? 

— E mai interesant, îl aţâţă ea. 

— Eşti atât de frumoasă, nu se putu Cosmin să nu-și 
mărturisească admiraţia, încât n-ai nevoie să recurgi la artificii. 

— Plac chiar așa de mult? se arătă ea dornică de noi 
complimente. 

— Ai putea suci capul oricui. 

— lar eu, săraca de mine, nu-s în stare să obțin măcar 
învoirea unor părinţi adoptivi, ori să abat gândurile unui geolog, 
făcu Ofelia cu un aer resemnat. 

— Te-am dezamăgit? o iscodi Cosmin. 

— Mult. 

— Dar ce așteptai de la mine? 

— Să fii un erou. 

— Romantic! făcu el în zeflemea. 

— Dimpotrivă... Dintre cei mai realiști cu putinţă. 

— Cam ce rol i-ai rezervat acestui „erou”? 

— Nimic extraordinar... Mă aşteptam, doar, să arăţi interes 
pentru soarta unei fete singure. 

— „Soarta!”... Ce cuvânt mare, făcu George Cosmin în 
zeflemea. 

— După ce-o să-mi cunoști povestea vieţii, n-o să te mai lase 
inima să-mi arunci ironii... Vrei să mă asculţi? 


CAPITOLUL VII | 
O FAMILIE CIUDATA 


Așezându-se comod, George Cosmin se pregăti să asculte una 
din banalele întâmplări de familie. Ce putea fi deosebit în 


această casă? Capul familiei, Simion luga, era un onorabil 
conferenţiar universitar, care va ieși la pensie probabil cu 
același titlu și pe același post. Deci un om obișnuit. Ivona luga, 
stăpâna casei, părea la rându-i o onorabilă gospodină, care 
avusese, ținând seamă de vestigiile frumuseţii ei, o tinereţe mai 
aventuroasă. Acum devenise niţei geloasă pe tinereţea Ofeliei, 
de unde probabil și conflictul dintre ele. Privitor la drăgălașa 
„prinţesă mofturoasă”, Cosmin era de părere că Ofelia nu putea 
fi decât recunoscătoare părinţilor ei vitregi pentru traiul pe care- 
| ducea în casa lor. Dar toată această imagine, pe care și-o 
făcuse despre familia luga, începu să se destrame chiar de la 
prima destăinuire a Ofeliei. 

— Ştii care-i adevăratul meu nume?... Ofelia Craiu. 

— Craiu? făcu geologul surprins. 

— Da, domnul meu. Sunt fiica celui care a fost cândva 
profesorul universitar Valeriu Craiu. 

— La orișice m-aș fi așteptat, numai la așa ceva nu, izbucni el 
fără voie. Dar nu știam că profesorul Craiu a avut o fată... M-am 
interesat în mod special... Speram să aflu ceva în legătură cu 
explorările lui în Valea Moartă... Documentele din arhivă conțin 
date sărace. Se pare că, o dată cu profesorul, au fost îngropate 
în Valea Moartă și însemnările sale cele mai valoroase. 

— Se pare, făcu Ofelia neîncrezătoare. 

— la stai niţel, continuă George Cosmin să reconstituie 
faptele, nu cumva domnul luga, tatăl tău adoptiv, i-a fost 
asistent? 

— Ba da. 

— Și doamna luga? 

— Mai întâi studentă, apoi asistentă și, după moartea mamei 
mele, tata a luat-o de soţie. 

— E o femeie care a știut ce vrea în viaţă! observă Cosmin pe 
un ton care îmbina admiraţia cu ironia. 

Ofelia tăcu. Era într-un fel satisfăcută. Lovitura îndelung 
pregătită se pare că nimerise în plin. Geologul era adânc 
impresionat de destăinuirile ei. 

— Cunoști împrejurările în care a dispărut tatăl meu? continuă 
ea să-l incite. 

— Vag,  recunoscu tânărul geolog. Se vorbește de-o 
avalanșă... Deși mă miră că profesoral Craiu s-a hazardat 
iarna... 


— Nu era iarnă, îl corectă Ofelia, ci plină vară. 

— Curios! făcu geologul mai mult pentru sine. Eu cunosc bine 
regiunea. Munţii sunt alcătuiți îndeobște din formaţiuni bine 
consolidate. Personal, n-am întâlnit situaţii de avalanșă pe 
acolo, deși un coleg, care făcuse ceva prospectări înaintea mea, 
a fost și el surprins de-o asemenea surpare. 

— Nu ţi se pare ciudat? îl iscodi fala. 

— Ce anume? 

— Că într-un masiv așa de bine consolidat rarele avalanșe 
care au loc fac victime omenești? 

— La asta nu m-am gândit, recunoscu sincer Cosmin. 

— Eu, în schimb, îi destăinui Ofelia, de la o vreme nu mă 
gândesc decât la acest lucru. 

— E absurd, îi răspunse Cosmin. După cât se pare, de cazul 
tatălui dumitale s-au ocupat organele de securitate... În 
douăzeci de ani ar fi ieșit ceva la iveală... Nu există crimă care 
să rămână nedescoperită. 

— De acest lucru sunt și eu încredinţată. Și-o voi face, rosti ea 
cu un glas care-l înfioră pe Cosmin. 

— Ce te determină să crezi că...? 

— Multe, îi reteză ea vorba. Sunt chiar prea multe întrebări la 
care vreau să capăt răspuns. 

O bătaie discretă în ușă întrerupse convorbirea. 

— Tatăl meu vitreg, șopti Ofelia lui George Cosmin. 

Un bărbat înalt, suplu, cu părul încă negru, ondulat, păși 
pragul camerei Ofeliei, fără a mai aștepta invitaţia acesteia. 

— Ti-am adus cursul de care ai nevoie, i se adresă el, 
prefăcându-se a nu-l observa pe Cosmin. 

— Mulţumesc, îi răspunse Ofelia cu răceală. 

Urmărindu-l atent, George Cosmin remarcă croiala modernă și 
elegantă a hainelor, ţinuta în general ireproşabilă a 
conferențiarului. 

„E un domn, își zise tânărul geolog. Și nici vârsta nu și-o prea 
trădează. Măcar de-aș arăta și eu așa la cincizeci de ani”. 

— Un coleg? auzi Cosmin întrebarea indirectă a lui Simion 
luga, care-și îndreptase brusc atenţia asupra tânărului geolog. 

— Un prieten, preciza Ofelia. 

Urmară cuvenitele prezentări. 

— Imi sunteți o figură cunoscută, se adresă Simion luga lui 
Cosmin. lar numele dumneavoastră în orice caz nu mi-i străin. 


Ofelia urmări cu vădită curiozitate tatonările dintre cei doi 
bărbaţi, care-și descoperiră locuri și cunoștințe comune în lumea 
geologiei. Pedant, Simion luga se strădui să-și pună oaspetele în 
inferioritate. Spre satisfacția Ofeliei, însă, George Cosmin se 
dovedi un geolog instruit, la curent cu noutăţile din literatura 
mondială de specialitate. 

— || invidiez pe profesorul Cernat pentru asemenea 
colaboratori, îl flata luga pe tânărul geolog. Ceea ce mă miră 
însă e că dumneata te complaci în regimul cazon de acolo. 

— Geologia impune o anumită disciplină, îi replică George 
Cosmin, punându-se în gardă. 

— Cu-condiţia ca să nu meargă până la absurd, observă 
Simion luga. Or acolo, la dumneavoastră, cea mai mică 
neatenție atrage imediat după sine anchete, măsuri 
disciplinare... 

Tânărul geolog tresări. Ofelia deveni și ea atentă: „Oare știe 
ceva?” se întrebă Cosmin. Își aminti că și Simion luga avusese, 
cu ani în urmă, o jumătate de normă la importantul Institut 
geologic. Avea, fără îndoială, numeroase cunoștințe acolo și-ar fi 
putut afla despre necazurile tânărului geolog. Dar aerul 
nepăsător, aproape absent, de pe chipul lui luga îl linişti. 

— Acesta e și unul din motivele care m-au determinat să 
renunţ la colaborarea cu onoratul dumitale șef, ţinu 
conferenţiarul să adauge. 

Cosmin răsuflă ușurat. Simion luga nu făcuse decât să arunce 
una din obișnuitele sale pietre in grădina lui Cernat. Antipatia 
dintre cei doi oameni de știință era publică, încât pe Cosmin nu-l 
mai miră faptul că luga aduse și alte învinuiri adversarului său. 

— Nu te invidiez de loc, dragul meu, că ai nimerit la un 
asemenea șef, trecu Simion luga direct la un ton familiar, care-l 
cam surprinse pe tânărul geolog. Situaţia e cu atât mai 
neplăcută, cu cât „Cernat et comp.” se dovedește din ce în ce 
mai incomodat de tânăra generaţie. 

— N-am observat acest lucru, îl contrazise Cosmin politicos. 

— Incă n-ai observat, dragul meu. (Acest „dragul meu” începu 
să-l agaseze pe Cosmin.) Iti vorbesc foarte serios, continuă luga 
pe tonul lui pedant. Și-n susținerea ipotezei sale aduse numele 
câtorva tineri geologi, foarte capabili, care fuseseră cică 
îndepărtați de „Cernat et comp.” 

— După câte știu eu, îi replică George Cosmin, băieţii aștia au 


fost promovați în posturi de mai mare răspundere? 

— Dar nu în cadrul institutului vostru, observă luga. 
„Promovarea”, e o metodă clasică de-a te scăpa de cineva. 

— Ca să fiu sincer, răspunse tânărul geolog, n-aș avea nimic 
împotrivă să fiu și eu „victima” unei asemenea promovări. 

— Acesta ar fi cazul cel mai fericit, îi preciza luga. Pentru că, 
în alte situaţii, schimbă tactica, recurgând la altfel de 
„promovări”... de sus în jos... Pentru o vină mai mult sau mai 
puţin reală, te dau cu capul de toţi pereţii și ești apoi servit ca 
pildă tuturor... Ca exemplu negativ care circulă din ședință în 
ședință, din șantier în șantier. 

Înregistrând fiecare cuvânt al conferenţiarului, tânărul geolog 
ramase, cu ochii lui măriţi de uimire, agăţaţi de frumosul chip al 
lui luga. Îşi lăsă, apoi, privirea rușinată în pământ și începu să-și 
frământe mâinile. Aluzia lui luga la neplăcerile pe care le avea 
Cosmin era evidentă. „Îmi toarnă, oare, intenţionat gaz peste 
foc? se întrebă tânărul geolog. Și ce vrea de la mine? Să mă 
înjosească în fața Ofeliei? Te pomenești. Precauţie paternă, 
explicabilă într-o anumită măsură... Nici eu nu mi-aș lăsa fata 
singură pe mâinile unui bărbat tânăr, în pustietatea munţilor”. 

Cosmin ridică privirile asupra Ofeliei. Fata îl sfredelea cu ochii 
ei mari, tulburători de negri. Aflase oare și ea de cele ce i se 
întâmplaseră în acea zi la Institut? „S-ar putea să-i fi spus tatăl 
ei vitreg”, conchise tânărul geolog. 

ÎI miră, însă, faptul că, în ciuda situaţiei lui încurcate, Ofelia îl 
invitase și încurajase apropierea dintre ei. În ce scop? În care 
tabără se situa această tulburătoare domnișoară Craiu? Era de 
partea lui Simion luga, a lui Cernat, sau a sa? Cu acea șiretenie 
țărănească, moștenită din străbuni, Cosmin luă un aer naiv. 

— După părerea dumneavoastră, ce-ar trebui să facă un om 
într-o asemenea situaţie? îi ceru Cosmin pe neașteptate sfatul 
lui luga. 

— Dacă e un geolog capabil, ca dumneata, de pildă, eu l-aș 
sfătui să plece imediat de acolo... Oriunde este așteptat cu 
brațele deschise, se grăbi să-i răspundă luga. Ar avea condiţii de 
muncă incomparabil mai bune și remunerat corespunzător. Și 
fiindcă veni vorba de dumneata... ai putea face, cred eu, și-o 
frumoasă carieră științifică. Mi-a fost de ajuns să stăm de vorbă 
câteva minute, pentru a-mi da seama că nu ești un geolog de 
duzină... Am citit și ce-ai publicat. 


nmm 


„Aiurea””, își zise Cosmin abia reţinându-și zâmbetul 
neîncrezător. 

— Ce viitor te așteaptă a ici, la Cernat? insistă luga. Ai pus 
până acum în evidenţă un zăcământ-două. Cu un dram de 
noroc, oricare alt geolog, cu posibilităţi incomparabil mai 
modeste ca ale dumitale, realiza același lucru. 

— E adevărat, recunoscu Cosmin. 

— Și atunci? Ce speri? Să descoperi miraculosul element „G”? 

— Sunteţi bine informat, îi scăpă lui Cosmin. 

— Mai corect spus - păţit, îi preciză luga. Am aflat întâmplător 
de misiunea încredințată dumitale de Cernat. Te rog să mă 
crezi, dragul meu, că la vârsta dumitale eram și eu hrănit de 
către regretatul profesor Craiu cu aceleași iluzii... După cum 
vezi, ipoteza e veche. Mult mai veche decât îţi închipui. Însuși 
profesorul  Craiu a reluat niște cercetări anterioare, 
convingându-se pe sine și pe mine că, într-o zonă cum e Valea 
Moartă, atât de frământată în decursul erelor geologice, în cel 
mai fericit caz poţi îngropa niște milioane de lei care-ţi 
prisosesc. Or, se pare că domnul Petre Cernat dispune de acest 
prisos aflat probabil în fondul său de investiţii. Ca să scape de 
el, pe de-o parte, și ca să-și facă reclamă, pe de altă parte, a 
pornit la „asaltul” Văii Moarte. 

— Aţi făcut prospecţiuni în această regiune? se interesă 
Cosmin. 

— Parţiale. 

— N-aţi mai păstrat ceva însemnări de pe atunci? 

— Îmi pare foarte rău, dar un incendiu necruţător mi-a 
transformat în scrum aproape toate însemnările din tinerețe. 

— Păcat, făcu tânărul geolog. Mi ar fi fost de folos. 

— Primul care a regretat am fost eu. 

— N-aţi vrea să-mi povestiţi câte ceva despre expedițiile 
făcute împreună cu profesorul Craiu în Valea Moartă? insistă 
Cosmin. 

— Cu multă plăcere, dar nu acum. luga își privi ceasul- 
brățară: Pfii! S-a și făcut nouă, iar eu încă nu mi-am pregătit 
prelegerea de mâine... Datoria înainte de toate, colega. La 
revedere, pe curând!. Și ţine seama de sfatul unuia mai bătrân 
și mai pățit. 

În timp ce ieșea. Ofelia îi urmărea cu niște priviri pline de 
dispreţ. 


— Ce impresie ţi-a făcut? îl iscodi ea pe Cosmin. 

— E un bărbat fermecător, îi răspunse tânărul geolog. 
Bănuiesc că face ravagii printre studentele sale. 

— E o canalie! izbucni Ofelia nestăpânită. 

— Așa vorbești despre cel care te-a crescut? făcu George 
Cosmin surprins. 

— Vom discuta cu alt prilej și despre acest subiect, îi răspunse 
ea cam agasată de discuţia de până atunci. Acum mă 
interesează cu totul altceva. Dar văd că mi-am făcut socoteli 
greșite. Nu ești omul pe care-l așteptam. 

— Eroul romantic! completă Cosmin în zeflemea. 

— În orice caz, nu un fricos, il atacă fata direct. 

— Și la ce te-ar putea ajuta un asemenea „erou”, se interesă 
el vădit lezat. 

— Acum, la nimic... Nu mai am nevoie de niciun ajutor, îi 
respinse ea oferta. În seara asta mi-am dat seama că datoriile 
proprii e bine să le plătești singură. Altfel nu sunt bine plătite. 

— Și atunci de ce m-ai mai chemat? întrebă el nedumerit. 

— Se mai înșală omul, făcu ea evaziv. 


CAPITOLUL VIII 
MUSAFIRII NEPOFTIŢI 
Al PROFESORULUI CERNAT 


Petre Cernat nu avea copii. lar de dorul unui băiețel, cu care 
nu-l putuse blagoslovi „coana Sofica”, profesorul creștea copiii 
altora. Mai bine zis lua câte un nepot de frate sau de soră și-l 
scotea până la vârsta când băiatul se descurca singur în viaţă. 
Ultima lui pasiune era Grigoraș, un ștrengar de nouă ani, plin de 
pistrui, care-l cucerise eu totul pe Cernat. 

Era cam pe înserate și cei doi „bărbaţi” trebăluiau printre 
rondurile cu flori din grădină. Dar apariţia stăpânei casei, care-i 
anunţă profesorului o vizită neașteptată în acea după-amiază, le 
tulbură plăcuta îndeletnicire. 

— Pretinde că ţi-e studentă, insinua coana Sofica pe un ton 
glumet, referindu-se la nepoftitul musafir. 

— Frumoasă? se prinse profesorul în joc. 

— Foarte frumoasă! 

— Ei, ce să-i faci? Dacă așa se prezintă situaţia, n-am încotro, 


mamă, se resemnă profesorul în faţa sorții. 

— Du-te, du-te, îi dădu nevastă-sa dezlegare. 

Când pătrunse în salon, Cernat constată că soția lui nu 
exagerase de loc. Avea într-adevăr în faţă pe una din cele mai 
frumoase și mai prețuite dintre studentele sale. 

— Dumneata ești, domnişoară Craiu? i se adresă el bucuros. 
Cu ce-ţi pot fi de folos? 

Intimidată de prezenţa profesorului său, Ofelia luga-Craiu îi 
răspunse cu glasul ușor tremurat: 

— Vă rog să mă iertaţi că vă deranjez acasă... 

— Nu-i niciun necaz, o linişti Cernat. Să mergem, te rog, în 
birou. 

De îndată ce închise ușa de la camera sa de lucru, o îndemnă 
pe fată la vorbă: 

— la zi! 

— Nu știu cum să încep, bâigui Ofelia. 

— Cu începutul, o încurajă Cernat șugubăţ. 

— Ca să fiu sinceră, am venit să obțin o favoare. Și de aceea 
mi-i rușine să... 

— Sper că nu intervii pentru vreun coleg de facultate? ţinu s-o 
prevină Cernat. 

— Nu... E vorba de un geolog, se hotări Ofelia să intre în 
subiect. 

Profesorul o privi mirat: 

— Lucrează la mine? 

— Da. 

— Și ce dorește? 

— EI, nimic!... Eu doresc, rosti ea pe un ton foarte hotărât. 

— Ce anume? 

— Să continue prospecţiunile în Valea Moartă. 

— la te uită, domnule! exclamă Cernat uluit. De unde și până 
unde ai ajuns în Valea Moartă? Și când l-ai cunoscut pe Cosmin? 

— Acu' câteva zile, mărturisi ea sincer. 

— EI ţi-a vorbit de Valea Moartă? 

— Nu. 

— Era și normal... N-avea dreptul s-o facă, zise mai mult 
pentru sine Cernat, plimbându-se de la un capăt la altul al 
încăperii. 

— De la Simion luga știu totul, denunţă Ofelia. Eram de faţă 
când îl sfătuia pe George Cosmin să-și dea demisia de la 


dumneavoastră și să întrerupă cercetările în Valea Moartă, 
exageră ea cu bună-știinţă. 

— l-auzi, domnule! făcu Cernat pradă furiei. Am ajuns și ziua 
blagoslovită de Dumnezeu când eu și domnul Simion luga 
suntem de aceeași părere... Halal să-mi fie! Se proţăpi apoi în 
fața Ofeliei și-o întrebă pe un ton aspru: lar dumneata ce 
amestec ai în parascovenia asta? 

Fata stătu câteva clipe în cumpănă, apoi lăsă ochii în pământ, 
ca o mironosiţă, și rosti cu cel mai inocent glas posibil: 

— N-aș putea să vă precizez acum stadiul relaţiilor dintre 
mine și George Cosmin... 

— Mă rog, o întrerupse Cernat, dându-și seama de indiscreţia 
comisă. E un lucru care vă privește. lar dacă ai să-mi ceri 
părerea, am să-ţi spun că n-ai făcut o alegere proastă. Dar asta-i 
altă poveste. Vorba e ce să fac cu domnul conferenţiar Simion 
luga?... Zici că-l sfătuia pe Cosmin să-și dea demisia? 

— De faţă cu mine, tovarășe profesor. 

— l-auzi, domnule... E plină lumea de imbecili și nu se găsește 
niciun leac împotriva lor. Mai răi și mai rezistenți ca ploșnițele. 

Câteva bătăi slabe în ușă curmară brusc întrevederea. 

— Petre-unchiule, se auzi prin crăpătura ușii glasul de copil al 
lui Grigoraș. A mai venit un musafir. 

— Cine, bre? făcu Cernat îmbunat. 

Grigoraș își vârâse între timp capul cârlionţat prin crăpătura 
ușii și-o cerceta atent pe Ofelia. 

— N-auzi? insistă Petre-unchiu. Cine a venit? 

— Unul așa, de zici că-i boxer... Are niște mușchi... Dacă-ţi dă 
una, te face cosmonaut. 

Petre-unchiu începu să râdă. Ofelia, însă, privi îngrijorată spre 
ieșire. 

— N-a zis cum îl cheamă? îl iscodi Cernat pe Grigoraș. 

— Ba da, George Co... Coman... Comin. 

— Cosmin? îl ajută Cernat. 

— Ai ghicit, se dădu Grigoraș bătut. 

— Asta-i bună! exclamă profesorul nemulțumit. 

Ofelia intră în panică. 

— Tovarășe profesor! i se adresă ea. Vă rog din suflet să nu-i 
spuneţi că sunt aici. 

— Bine, bine, făcu el agasat. Am ajuns și agenţie 
matrimonială. Invită-l în salon, îi porunci lui Grigoraș. 


leșind înfuriat din birou, profesorul lăsă fără să vrea ușa niţel 
crăpată. Ofelia se ridică s-o închidă. Dar când auzi glasul lui 
Cosmin, încremeni pe loc. 

— Vreau să vă spun de la început că n-am venit pentru mine, 
rosti tânărul geolog cu vocea sa baritonală, mai aspră ca de 
obicei. 

— Și chiar dacă ai fi făcut-o, ar fi fost zadarnic, îl preveni 
Cernat. Tot ce-am avut de spus pare-se că ne-am spus. 

— Întocmai, întări Cosmin. 

Purtarea demnă, plină de mândrie, a tânărului geolog plăcu 
mult Ofeliei. Simţindu-se totuși vinovată de a asista la o 
convorbire fără îngăduinţa celor în cauză, se hotărî să închidă 
ușa. Dar parchetul vechi din biroul profesorului scârțăi atât de 
tare sub pașii ei, încât fata rămase pe loc, într-o poziţie 
incomodă, neîndrăznind nici măcar să se întoarcă la fotoliul pe 
care-l părăsise. 

— Am cunoscut în tren, în timp ce veneam spre București, o 
fată, îl auzi ea în continuare pe Cosmin. Nu intenţionez să vă fac 
confidentul întâlnirilor mele... Și nu v-aș fi răpit timpul preţios, 
dacă viaţa acestei fete n-ar avea legătură, după părere mea, cu 
cercetările noastre în Valea Moartă. 

— E foarte interesant ce spui! recunoscu Ofelia ironia din 
glasul profesorului. 

— E vorba de fiica regretatului profesor Craiu, continuă 
Cosmin. Printr-un concurs de împrejurări, am aflat unele aspecte 
mai deosebite din viața acestei familii... 

— Te referi, probabil, la familia luga? ţinu să precizeze Cernat. 

— Și la familia Craiu, adăugă Cosmin. De altfel, prin forța 
împrejurărilor, cele două familii s-au contopit. 

— Cunosc bine toată istoria, îl preveni Cernat. 

— In zilele acestea, de când stau de pomană în București, am 
încercat să aflu câte ceva privitor la dispariţia profesorului Craiu, 
continuă Cosmin. 

— Constat că ai înclinații de detectiv, îl ironiză Cernat. Și cam 
ce-ai aflat? 

— În loc să mă lămuresc, mai rău m-am încurcat în iţele 
acestei istorii încâlcite, recunoscu sincer Cosmin. 

— De ce ţi se pare atât de încâlcită, se arătă Cernat 
nedumerit. Câţi oameni n-au fost înghiţiţi de munți? 

— Intâmplarea ridică, totuși, niște semne de întrebare, la care 


caut zadarnic răspuns, insistă tânărul geolog. 

— Anume? 

— Cum vă explicaţi, de pildă, că domnul conferenţiar Simion 
luga, care-l însoțea atunci pe Craiu în calitate de asistent, a 
găsit de cuviință să-și lase profesorul singur chiar în ziua 
accidentului, invocând niște „interese majore” în oraș. 

— O nefericită coincidenţă, observă Cernat. Toată lumea a 
aflat, după aceea, care erau „interesele majore” ale lui Simion 
luga... Acolo se găsea tânăra și frumoasa soție a lui Craiu, pe 
care a și luat-o curând după aceea de soție. 

— A avut o purtare de două ori condamnabilă, acuză direct 
tânărul geolog. Şi-a lăsat singur profesorul în sălbăticia 
munţilor... 

— Craiu nu era cu totul singur, îi atrase atenţia Cernat. ÎI 
însoțea și un laborant, bietul Vasile M. Vasile. 

— lar în al doilea rând, își susținu Cosmin acuzarea cu mai 
mult foc, a pus propriului său profesor o prea frumoasă pereche 
de coarne. 

— După cum probabil știi, eu nu-l agreez de loc pe acest 
domn conferenţiar, îl făcu atent Cernat. Dar, în cazul de faţă, eu 
nu pot fi chiar atât de intransigent. luga, ca oricare altul, a dat 
curs unor firești și omenești slăbiciuni. Era tânăr, frumoasa 
Ivona, așijderea... Nu comiteau primii în lume păcatul. Dacă 
cineva a greșit în povestea asta, apoi acela e profesorul Craiu. El 
s-a aventurat să ia de nevastă o femeie cu peste douăzeci de 
ani mai tânără... Viaţa nu prea iartă asemenea abateri. 

— Dar ea de ce a acceptat să ia de soț un bărbat care putea 
să-i fie tată? 

— Slabiciuni femeiești, băiete... Au tentat-o titlurile și 
onorurile lui Craiu... De dragul parvenirii unele femei fac mai 
lesne compromisuri. 

— Consider, totuși, că a fost una din cele mai abjecte afaceri 
matrimoniale, își continuă Cosmin acuzarea. Simion luga a 
moștenit tot, începând de la nevastă, casă, fiică, până la titlul de 
conferenţiar la care a ajuns într-un timp record. Cum vă explicați 
această rapidă ascensiune? 

— Prin meritele lui, îi explică Cernat la fel de impasibil. 

— ...Şi ale manuscriselor profesorului său, insinuă Cosmin. E 
monstruos. 

— De ce? S-a comportat ca orice „discipol credincios”. S-a 


apucat să trieze manuscrisele lui Craiu cu intenţia de a le aduna 
într-un volum postum, menit tipăririi... Un gest frumos din 
partea lui, adăugă Cernat. 

— Cum se explică însă faptul că, în momentul când operaţia 
se apropia de sfârșit, o ţigară căzută „întâmplător” din 
scrumieră a transformat în scrum truda de ani și ani de zile a lui 
Craiu... A fost o pierdere ireparabilă pentru geologia noastră. 

— Și, totuși, s-a putut, observă Cernat. Ancheta a stabilit 
nevinovăția lui luga... Era noapte, târziu, luga asuda la 
manuscrisele profesorului Craiu. Fuma mult, țigară după ţigară, 
iar în clipa când a fost chemat de un coleg la telefon, a uitat să 
ia cu el ţigara aprinsă de pe scrumieră. Convorbirea telefonică s- 
a prelungit și abia când s-a umplut casa de fum și-a amintit de 
ţigara aprinsă. Dar era prea târziu. Biroul ardea ca o torță. 

— Precis că „bătrânul” Craiu avea acolo date valoroase și 
despre Valea Moartă... Asta n-am să i-o iert niciodată lui luga, 
izbucni George Cosmin sincer. 

— Cât suntem tineri, multe nu ne iertăm unul altuia. Cu 
vârsta, însă, devenim mai înţelegători și mai îngăduitori. Altfel, 
nici eu n-ar fi trebuit să-ţi iert unele lucruri... Probabil că și 
dumneata mie... Cu toate astea, am colaborat și nu-i exclus să 
mai colaborăm împreună, conchise Cernat ascunzându-și un 
zâmbet ghiduș. 

— In clipa când veţi vedea la mine rea intenţie, vă rog să fiți 
necruţător, îi ceru Cosmin. 

— Așa voi fi, îi promise Cernat zâmbind înțelegător. 

Urmară câteva clipe de tăcere, care i se părură Ofeliei 
ceasuri. Fata, care urmărea întrevederea cu sufletul la gură, se 
întreba dacă cei doi bărbaţi vor continua, ori se vor opri la acel 
punct al discuţiei. Spre satisfacția ei, auzi din nou glasul 
baritonal al lui Cosmin. 

— Vă rog să mă iertaţi că insist, dar simt că nu voi avea liniște 
până nu voi afla cât de cât răspuns la întrebările legate de 
această poveste și care m-au urmărit în ultimele nopţi. 

— Te rog, îl invită Cernat. 

— Cum vă explicaţi că, nu multă vreme după ce manuscrisele 
profesorului Craiu au fost mistuite de flăcări, au început să 
apară, la început cu prudenţă, apoi din ce în ce mai frecvent, o 
serie de lucrări importante semnate de Simion luga... Datorită 
acestor lucrări remarcabile, el a cunoscut o ascensiune rapidă, 


ajungând în câţiva ani conferenţiar universitar. Apoi, spre 
mirarea tuturor, odată ajuns la această treaptă, n-a mai evoluat. 
„IZvorul de inspiraţie”, care l-a săltat o anumită perioadă, i-a 
secat brusc. N-a mai fost în stare să dea decât niște inepţii, care 
contrastau flagrant cu producţiile sale anterioare. Noroc că și-a 
amintit de dictonul: „Si tacuisse, philosopha mansisse”. Tace și 
azi. Tace și zice bogdaproste că-i ţinut, în virtutea inerției, pe un 
post oarecare de conferenţiar, la un institut oarecare... Trebuie 
să fie cumplită senzaţia de a te ști ținut din milă, adăugă tânărul 
geolog mai mult pentru sine. 

— Fiecare dintre noi poate avea perioadele sale de 
ascensiune și de declin, observă Cernat. Nu trebuie să dăm 
sentinţe chiar cu atâta ușurință. În știință și în artă, ca și în alte 
activităţi intelectuale, apar perioade de uzură morală. Sunt 
oameni care apar brusc și strălucesc ca niște aștri, pentru ca să 
apună repede și să nu mai auzi după aceea aproape nimic 
despre ei... Cazuri și cazuri... Poate că și amicul Simion luga 
face parte tocmai din această constelație a stelelor căzătoare. 
De aceea nu te pripi să-i aduci învinuiri atât de grave. Ai ceva 
dovezi împotriva lui? 

— Nu, recunoscu George Cosmin. 

— Nici eu... Și chiar în ipoteza că s-ar fi înfruptat cât de cât 
din agonisirea lui Craiu, hoţul neprins e negustor cinstit. Și apoi 
e o poveste atât de veche, că zău nu mai folosește nimănui 
dezgroparea ei, conchise Cernat. 

— Rămân, totuși, niște lucruri ciudate în toată istoria asta... 
Dispariţia profesorului Craiu, mai ales, mi se pare cu totul 
nefirească, insistă Cosmin. Nu pot pricepe cum un om, care a 
bătut munţii de la un capăt la altul al ţării, s-a lăsat așa de ușor 
prins de avalanșă. Bănuiesc că era un om prudent și 
experimentat. 

— Experimentat, da. Dar nu și prudent, îi atrase atenţia 
Cernat. Profesorul Craiu era un om foarte îndrăzneț și, prin 
urmare, făcea multe imprudente. 

Urmară alte câteva clipe de tăcere, care Ofeliei i se părură 
iarăși nesfirșite. 

— Nu știu cum să vă spun, tovarășe profesor, il auzi pe 
Cosmin rostind cu glasul scăzut, dar consider de datoria mea să 
intervin în această istorie. Indiferent de hotărârea pe care o veţi 
lua la Institut în privinţa mea, eu voi continua cercetările în 


Valea Moartă. 

— Ne ameninţi? făcu Cernat. 

— Nu. Vă anunț. 

— Procedeul dumitale miroase a șantaj, îl avertiză Cernat. 

— Dimpotrivă, îi replică tânărul geolog. Nu-mi fac decât 
datoria faţă de propria mea conștiință. Vă salut. 

— Respectele mele, tinere coleg, îi răspunse Cernat fără nicio 
urmă de ironie în glas. 

Parchetul vechi din birou scârțâi din nou și-n crăpătura ușii 
apăru chipul îmbujorat al Ofeliei. 

— A plecat? se interesă ea. 

— Așa-se pare, zâmbi Cernat înţelegător. 

— Vă rog să mă iertaţi, se arătă Ofelia grăbită. Dar... 

— Nu fugi după el, o sfătui Cernat. E al dumitale. 

— Credeţi? făcu ea neîncrezătoare. 

— Mie la sută... dacă mă pricep cumva la oameni. Și cu asta 
rolul meu de intermediar s-a sfârșit? se interesă Cernat ușor 
ironic. 

— Nu știu ce mă face să cred că abia începe, îi replică Ofelia. 

— Zi, vrei nu vrei, bea Grigore agheazmă!... Teribili mai 
sunteţi, bre, tinerii de astăzi! 


_ Capitolul IX : 
REINTOARCEREA IN VALEA MOARTA 


După două zile, George Cosmin porni din nou spre nordul țării. 
Avea iarăși lipită de șold portharta cu documente, pe care șeful 
serviciului special i-o înmânase cu recomandaţia: 

— De-acum încolo sper că o să fii mai vigilent... Nu-ţi garantez 
că profesorul Cernat își va mai pune obrazul pentru dumneata. 

George Cosmin îi strânse mâinile recunoscător. Aflase că și el, 
Marin Rotaru, îl susținuse. Ba, mai mult decât atât. Tot el, șeful 
serviciului special, era sursa de informaţii a lui Cosmin privitoare 
la familiile Craiu și luga, de care tânărul geolog se folosise în 
cursul ultimei întrevederi cu profesorul Cernat. 

— N-am să vă înșel încrederea, îl asigură Cosmin pe Rotaru. 

__ Tânărul geolog pleca însă mai puţin liniștit în privinţa Ofeliei. 
In acea după-amiază, după discuţia cu profesorul Cernat, nu-l 
rabdase inima și-i dăduse un telefon. Se simţea atras și respins 


totodată de această enigmatică apariţie din viaţa sa. Fata îi 
răspunsese rece, dar nu dezinteresată. La insistențele lui, ea 
acceptase chiar o întâlnire pentru a doua zi. Cum vremea era 
frumoasă, hotărâseră să facă o plimbare la șosea. 

„Scurtă, însă, îl prevenise Ofelia. Nu uita că sunt în examene.” 

„Scurtă a și fost”, își aminti Cosmin cu încântare. Durase până 
la miezul nopţii. Și, cu toate astea, rămăseseră atâtea probleme 
nediscutate... 

Ceea ce-l îngrijora mai mult decât toate pe tânărul geolog era 
atmosfera în care trăia Ofelia în casa luga. Fata nu putea ierta 
celor doi soţi că-i înșelaseră părintele. Îi considera, într-un fel, 
chiar vinovaţi de dispariţia lui Craiu în Valea Moartă. 

„Mă întreb dacă tata, aflând de infidelitatea lvonei, nu s-a 
lăsat în mod voit prins de avalanșă”, spusese Ofelia la un 
moment dat. 

„Nu-i exclus, susținuse Cosmin, căruia cei doi soți îi 
deveniseră între timp cu totul antipatici. De aceea, continuase 
tânărul geolog pe un ton sfătos, mă întreb dacă n-ar fi mai bine 
să părăsești această casă.” 

„Nici nu mă gândesc, îi replicase Ofelia dârză. Dacă cineva 
trebuie să plece din casă, în orice caz nu voi fi eu acea 
persoană. Ei trebuie să plece din casa tatii... Acum e casa mea.” 

„Legal, n-ai ce le face, observase Cosmin. Ești fiica lor.” 

„Când m-au adoptat nu mi-au cerut consimțământul. lar acum 
sunt majoră și aș putea contesta această adopţiune.” 

„O să-ţi vină foarte greu să lupţi singură împotriva lor, îi 
atrăsese atenţia Cosmin. Măcar de-aș fi eu aici.” „Pe tine aș 
vrea să te văd cât mai repede plecat în Valea Moartă. Acolo 
intuiesc că se va decide soarta acestei înfruntări. Acolo, pe 
mormântul tatii!” 

„lartă-mă, dar aș avea o rugăminte, rostise Cosmin ușor 
înfiorat de izbucnirea ei hamletiană. Nu mi-i de loc ușor să te 
aud vorbind așa.” 

„Ce să-ţi fac, dragul meu, dacă ai avut acest dublu ghinion: să 
ți se repartizeze tocmai Valea Moartă pentru prospectare și să 
mă întâlneşti pe mine în tren... îţi pare chiar așa de rău?” îl 
iscodise ea pe neașteptate. 

„Sincer vorbind, nu. Mă simt tot mai atras atât de-un 
«ghinion», cât și de «celălalt»”, îi răspunsese el privind-o galeș. 

„Singura mea dorință e ca într-o zi să simt nevoia de-aţi 


destăinui ceva mai mult”, rostise ea cu o intonaţie gravă în glas. 

„Dacă va porni din inimă, va fi unica și suprema răsplată pe 
care mi-aş dori-o”, îi mărturisise el cu vocea scăzută, 
sugrumată. 

Rememorându-și cuvânt cu cuvânt acest dialog, tânărul 
geolog se simţi din nou străbătut de acel nespus de dulce fior 
care anunţă dragostea. La despărţire obținuse de la ea 
promisiunea că-i va răspunde la scrisori. 

„N-ar fi exclus să vin totuși la practică în Valea Moartă”, îi 
strecurase ea printre altele. 

„Mă copleșești cu atâtea promisiuni, îi replicase el. De s-ar 
împlini jumătate din ele și tot m-aș socoti un om fericit.” 

Pe măsură însă ce se îndepărta de București, amintirile-i 
deveneau tot mai apăsătoare. Ajuns în orașul V., se duse mai 
întâi la șantierul „Cinci-Nord”. Șeful șantierului îl întâmpină 
voios: 

— Ce faci, domnule? Ai revenit? Pe aici se vorbea că te plimbi 
prin India. 

George Cosmin îi dădu câteva explicații vagi asupra șederii 
sale prelungite în București, apoi îl căută pe colegul său Mitică 
Șerban. În drum spre biroul acestuia, le întâlni pe cele două 
tehniciene. Fetele îi ocoliră privirea în mod ostentativ. 

— Ce le-a apucat? se interesă el nedumerit la Șerban. 

— Mai și întrebi? îi reproșa Șerban. Fi-ţi-ar harta de râs!... Din 
cauza ei am pătimit toţi cei care am petrecut cu tine în seara 
aceea. 

— Cum așa? 

— Atât ne-a sucit și ne-a învârtit unul de la miliţie, până a 
aflat și de câte ori am sughiţat în noaptea aceea. 

— Interesant, zise Cosmin mai mult pentru sine. 

— Ce găsești așa de interesant? 

— Câtă vâlvă... pentru un lucru mărunt. 

— Păi eu ce spun? 

In drum spre Cătun, Cosmin se gândi că poate nu era un lucru 
chiar așa mărunt. Vorba lui Mitică Șerban: „Cei de la miliţie nu-și 
pierd vremea cu fleacuri”. II surprinse însă faptul că toată lumea 
fusese anchetată, iar lui, cel în cauză, nu i se pusese nici măcar 
o întrebare. „Nu cumva mă bănuiesc? îi răsări fără voie 
întrebarea. Și-o alungă tot atunci din minte: „E absurd! De ce să 
mă bănuiască?” Totuși, ceilalţi fuseseră anchetați... înseamnă 


că era ceva la mijloc... Ceva necurat. Prea-i dispăruse și-i 
apăruse harta ca din senin. „În orice caz, băiete, conchise el, 
atenţie mărită!” Și-n timp ce gonea pe motocicletă spre Cătun, 
simţi în cerul gurii un gust amar. 


CAPITOLUL X 
ALTE DISPARIȚII 
VECHI ȘI FARA URME 


Colonelul Stelian Coman încredințase „cazul Cosmin” unui 
colaborator tânăr care, după părerea sa, avea calităţi înnăscute 
pentru meseria asta. Numai că prima acţiune întreprinsă de 
locotenentul Cornel Voinea în „cazul Cosmin” nu se soldase 
decât cu o alarmă generală în regiunea respectivă. 

— Ce-aţi făcut, frăţie, acolo? îl dojeni Coman pe tânărul 
locotenent. Așa vreţi să puneţi mâna pe infractor? Cu trompeta 
la gură? Mă mir că n-aţi mers și-n pas de defilare, cu niște 
pancarte pe care să scrieţi: „Vinovatul să se prezinte de urgență 
la primul post de miliţie”. 

Cornel Voinea își ascultase superiorul într-o ireproşabilă 
poziție de drepți. 

— Permiteți să raportez, tovarășe colonel? 

— Ce să-mi raportezi, frăţie? Crezi că impresionezi pe cineva 
cu ţinuta asta de ofițer de gardă? Ce-mi stai de parcă ai fi 
înghiţit un par? Vino aici, lângă mine, să ne uităm, oleacă peste 
dosar. 

Când Voinea i se alătură, colonelul simţi în nări un iz ușor de 
parfum. 

— Care secretară îl folosește? îl iscodi Coman adulmecând. 
Locotenentul se îmbujoră. Te înroșești ca o codană, continuă 
colonelul să-l tachineze. 

— Nu m-am înroșit, tovarășe colonel. Mi-e niţel cald. 

Locotenentul încercă să-și elibereze gâtul din strânsoarea 
gulerului tunicii. 

— Acorzi atâta atenţie ţinutei exterioare, încât mă întreb 
dacă-ți mai rămâne timp și pentru cea „interioară”, observă 
Coman. 

— Cred că nu v-ar place să aveţi un colaborator cu o ţinută 
neglijentă, îndrăzni Cornel Voinea să protesteze. 


— O să te mire, dar tocmai de așa ceva am avea nevoie 
acum. 

— Pentru?! 

— Pentru ca să ducă mai departe cercetările în „cazul 
Cosmin”. 

— Nu... mă mai ocup de acest caz? se interesă îngrijorat 
tânărul locotenent. 

— Ba va trebui să te ocupi... Și încă serios, îl avertiză 
colonelul. Dar nu mirosind a odicolon de secretare. Nu-i vorbă 
că, după ce intri în dispozitiv, nu-ţi mai arde de „odicoloane”. 

— Și de când va trebui să intru în „dispozitiv”? se interesă 
locotenentul. 

— Din clipa aceasta, îi preciză Coman. Geologul tău e acum în 
drum spre Valea Moartă. Mâine sau poimâine își va relua 
cercetările. E de presupus că și „binevoitorul” sau „binevoitorii” 
săi să se miște din nou. 

— Rămâne deci în picioare ipoteza că anumiţi indivizi au 
interes să împiedice prospecţiunile geologice în această 
regiune? ţinu Cornel Voinea să primească o nouă confirmare a 
presupunerilor sale. 

— Evident... Și va trebui să lamurim dacă e o simplă acţiune 
de sabotaj... Și atunci îţi pui întrebarea: de ce neapărat aici? 
Doar în alte locuri se fac lucrări de prospectare mult mai 
importante? 

— Sau? făcu nerăbdător tânărul locotenent. 

— Sau Valea aceasta ascunde niște taine de cu totul altă 
natură, iar tăinuitorii lor ţin cu orice chip să nu fie date la iveală. 

— Aţi văzut cum arată aceste locuri? făcu Voinea 
neîncrezător. 

— Le cunosc... Dar numai la suprafaţă. Or marile taine stau de 
obicei îngropate adânc în pământ... la privește aceste trei 
fotografii, îl invită colonelul pe neașteptate. 

Cornel Voinea se uită curios la clișeele pe care le scosese 
colonelul din sertarul biroului. 

— Mutrele a trei bandiți, cu care nu ţi-aș dori să te întâlnești 
vreodată: Sargu, Pletelungi și Turcitu... In '45 făceau parte dintr- 
o bandă de teroriști din Vrancea. Un an mai târziu, fiindcă nu le 
„pria” aerul de acolo, s-au retras spre nord... Ultima întâlnire cu 
ei am avut-o chiar în coasta Văii Moarte, după care au dispărut 
fără urmă... Toate investigaţiile noastre au rămas fără rezultat și 


sunt douăzeci de ani de atunci. 

— Credeţi că mai trăiesc? 

— M-aș îndoi. 

— Atunci unde au pierit? 

— l-o fi înghiţit pământul, presupuse Coman. Și sunt tare 
curios să aflu în ce chip au fost înghiţiţi. 

— Aţi fi tentat să faceţi vreo legătură între dispariţia lor în 
această zonă și tentativele de împiedicare a lucrărilor 
geologice? 

— Mă gândesc... Geologii ăștia au prostul obicei de a răscoli 
pământul pas cu pas și-n adâncime... Poţi ști ce sunt în stare să 
mai scoată la iveală? Și apoi mai este o problemă: aceea a 
nefericitului profesor Craiu. A dispărut tot atunci și tot prin 
aceste locuri. Sunt sau nu obligat să fac iarăși o legătură? Păcat 
că nu mă pot ocupa personal de acest caz. Întrevăd că o să ai 
niţel de furcă, frăţie. Dar merită. Pe cinstea mea. 

— Îmi puteţi da aceste fotografii? îl întrebă tânărul locotenent. 
__—N-ar fi prudent... Ai o memorie vizuală excelentă... 
Intipărește-ţi chipurile bine în minte. Cine știe? Când te aștepți 
mai puţin, atunci îţi apare iepurele în bătaia puștii... Succes, 
frăţie! 


Capitolul XI 
„LEGENDARUL” MITU BODEA 


Înainte de-a apuca pe cărările puţin umblate ale Văii Moarte, 
George Cosmin trecu pe la prăvălia din Cătun, pentru a-și 
completa proviziile. Era pe înserate și unica încăpere a prăvăliei, 
strâmtă și joasă, gemea de oameni care stăteau la un pahar. 

— Seara bună, gospodarilor! li se adresă geologul jovial. 

Cei de față își întrerupseră brusc discuţiile și-i răspunseră prin 
câteva murmure slabe. Numai un șofer, pe care-l aștepta afară 
un autocamion gol, continua să îngăimeze în legea lui un cântec 
„de lume”, din care George Cosmin nu desluși decât numele 
Mariei Lătărețu. Din când în când, chefliul se întrerupea din 
cântat și striga răgușit celor din jur: 

— Măi de-o-dată! Ceea ce în limbajul locului însemna: „Măi, 
de același leat”. Observând, însă, că nu-i dădea nimeni atenţie, 
se rezema de perete și-și relua îngăimarea despre Maria 


Lătărețu. 

— A băut fără sifon, glumi vânzătorul către Cosmin. 

— Seara, după lucru, mai scapă și el hăţurile, îi luă careva 
apărarea. 

— Cu ce vă servim? îl întrebă vânzătorul pe geolog. 

— Tain pentru două săptămâni, îi dădu acesta comanda. 

— Plecați din nou pe munte? făcu vânzătorul surprins. 

În prăvălie se așternu brusc tăcerea. 

— De ce vă miră? auzi Cosmin un glas profund de bas. Eu v- 
am spus că toate astea-s scorneli de-ale babelor și-ale muierilor 
rele de gură. 

Întorcându-se pentru a-și identifica apărătorul, geologul 
recunoscu în el pe Mitu Bodea, baciul Cătunului, a cărui statură 
de grenadier umplea toată ușa prăvăliei. 

— Dumneata ești, baciule? il întâmpină Cosmin bucuros. 

— Ai naibii oameni, dom' injener! Cât aţi fost lipsă, v-au 
omorât, v-au îngropat, v-au făcut și parastasul. 

— Pielea rea nu piere, baciule, îi replică geologul glumet. 

— Când porniţi? se interesă baciul. 

— Mâine în zori. 

— No, păi e bine! Om merje împreună, să vă dau ajutor la 
tarhat, se oferi Mitu Bodea. 

După ce ieșiră din prăvălie, geologul il iscodi în legătură cu 
cele ce se vorbeau pe seama lui în Cătun. Și, spre surprinderea 
sa, aici se cunoștea întreaga tărășenie cu harta, înflorită de 
fantezia fiecăruia. După unele versiuni, geologul era implicat 
într-o acțiune de spionaj, după alta era numai o victimă a 
femeilor frumoase și costisitoare, care-l împinseseră la un gest 
disperat... Fapt e că se vorbea mult și prestigiul său era pus sub 
semnul întrebării. 

„Cine oare mă urmărește până și aci?” se întrebă Cosmin, de 
îndată ce se văzu singur, în patul larg, pe care nevasta 
cojocarului îl primenise cu multă grijă. Tânărul geolog nu se 
îndoia că toate aceste calomnii ţinteau un scop precis: să-i facă 
viața aici cât mai grea. Și-n parte scopul fusese atins. Oamenii 
se fereau din calea lui, vădana lui Florea nu mai voia să-i dea 
băiatul drept însoțitor, iar cojocarul îl iscodise, ce-i drept cu 
multă discreţie, dacă mai avea nevoie de cameră. Singurul om 
care nu-și schimbase purtarea faţă de el era baciul Mitu Bodea. 
În această mică așezare de munte, baciul se bucura de o stimă 


rar întâlnită. | se dăduse în custodie una din cele mai importante 
avuţii ale Cătunului - oile. În mâinile lui se aflau deci pâinea și 
cuțitul. Dar Mitu Bodea își mai cucerise în partea locului o faimă, 
devenită aproape legendară. 

De fel, nu era de prin părţile acestea. Se aciuase în Cătun pe 
la începutul anului 1944, ca „om al Neamţului”, adică al unui 
negustor din orașul V., care avea aici o târlă de oi. 
Neînțelegându-se în acel an din preţ cu ciobanii locali, 
„Neamţul” îl adusese pe Mitu Bodea vătaf peste târlă. Pe atunci 
baciul era un bărbat chipeș, voinic, de vreo treizeci de ani, care 
scăpase de front datorită unei invalidităţi. Se plângea că are 
plămânii roși de boală, dar sătenii nu-i dădeau crezare. 

„Boala lui e sănătatea noastră, ziceau ei. Asta a venit la noi să 
se procopsească.” 

Peste câteva luni, însă, când frontul se apropiase de acea 
regiune, Mitu Bodea avea să uimească toată suflarea prin actul 
său cutezător. Stăpânul lui, „Neamţțul”, văzând că zilele 
ocupaţiei hitleriste erau numărate, hotărâse să lichideze parte 
din avere și să-și ia tălpășiţa. Ca urmare, trimisese vorbă lui 
Mitu Bodea să-i coboare turma de la munte. Spre mirarea 
tuturor, însă, negustorul neamt primise de la tânărul baci 
următorul răspuns: 

„Dacă-i trebuie oile, să vină singur să le ia”. 

Spumegând de mânie, negustorul trimisese jandarmii la târlă. 
Dar aceștia se întorseseră cu mâinile goale. Mitu Bodea 
despărțise oile în ciopoare și le răspândise prin munţi, în locuri 
numai de el știute. Șeful de post din comună se alesese, din 
partea comandantului legiunii de jandarmi, cu calificativul de 
„dobitoc”, iar „Neamţul”, mânat din urmă de canonadele 
războiului, a renunţat la urmărire și a pornit, blestemând, spre 
Vaterland. 

„Bine l-a mai potcovit pe «Neamţ»”, își ziceau satisfăcuţi cei 
din Cătun, nebănuind că partea cea mai interesantă a poveștii 
abia de acum începea. Toată lumea se aștepta ca Mitu Bodea 
să-și păstreze oile. 

„El le-a scăpat din mâinile «Neamţului»”, susțineau oamenii 
pe drept cuvânt. 

În toamnă, când tânărul baci a coborât cu turmele de la 
munte, întregul Cătun l-a primit cu braţele deschise, ca pe un 
erou. Mitu Bodea călca ţanţoș ca un păun, fără a învrednici pe 


nimeni cu vreo privire. În urma lui pășeau mărunt, spre 
medeanul din fața crâșmei lui Lambe Ciacâru, mânzările și 
mioarele, cârlanii și berbecii. 

Tânărul baci s-a oprit în faţa cârciumarului și a rostit fălos: 

„Ziua bună!” 

„Să trăieşti, șefule!” a făcut Lambe slugarnic. „Ce mai faceți, 
oameni buni?” s-a adresat Mitu Bodea celorlalți săteni. 

„Mulţumim de întrebare, îi răspunsese un moșneguț, cu glasul 
pițigăiat. Ne uităm la dumneata și nu ne vine a crede că ești 
teafăr și voios.” 

„Vă pare cumva rău?” 

„Ferita sfântul”, se grăbise moșneguţul să-l asigure. 

„Atunci, să dai, cârciumare, câte un rând la toţi cei de faţă și 
celor care vor mai veni... Azi e ziua mea. Eu plătesc... Ce? Nu 
crezi? Or ţi-i teamă că n-am cu ce plăti?” 

„Dumneata să n-ai? făcuse Lambe admirativ. Cu moștenirea 
pe care ţi-a lăsat-o «Neamţul» cumperi cârciuma cu mine cu 
tot.” 

„Am auzit, oameni buni, că în ţară e lege nouă, s-a adresat 
Mitu Bodea iarăși celor de față. Primul pahar să-l bem în cinstea 
ei.” 

„Să fie într-un ceas bun, i-au răspuns oamenii. Că cea veche 
ne-a umplut casele de nevoi.” 

„ȘI, după legea asta nouă, ce-aţi crede dumneavoastră c-ar 
trebui să fac cu oile «Neamţțului»?” 

Prin asistenţă s-a stârnit un murmur puternic. 

„Ale dumitale sunt după toate legile”, a glăsuit iarăși 
moșneguţul cu glasul pițigăiat. 

„Ei bine, a ridicat Mitu Bodea glasul său de bas profund, n-am 
să mă ating nici măcar de-un smoc de lână.” 

Vorbele lui trecuseră din gură în gură, uluind întreaga suflare 
adunată în medeanul din fața cârciumii. 

„Și ce vrei să faci cu ele?” îl iscodi Lambe, întrezărind un 
gheșeft. 

„Am să le înapoiez.” 

„Neamţului?” strigară oamenii intrigaţi. 

„Nu, făcuse Mitu Bodea cu un gest larg, teatral. Le voi da 
înapoi celor pe care i-a obijduit  «Neamţul», adică 
dumneavoastră!” 

Câteva clipe de uimire, apoi întregul medean răsunase de 


chiote de bucurie. Era una din primele împroprietăriri, din 
iniţiativa locală, care avea loc în acea regiune după Eliberarea 
țării. De pe urma ei, Mitu Bodea se alesese, pe lângă faimă, și 
cu unele avantaje care aveau să capete, în decursul anilor, 
putere de lege. Obștea Cătunului îl tocmise baci pe viaţă, iar 
cele douăzeci de oi, pe care le primise după multe insistente, 
urmau să fie întreţinute - vara ca și iarna - tot din fânațul 
obștesc. Astfel a devenit Mitu Bodea baciul cel mai prețuit din 
toți bacii câţi au fost vreodată prin acele părţi. Avea el, nu-i 
vorbă, și unele năravuri. Că doar om era. li plăceau mai cu 
seamă femeile tinere și nurlii. Fete nu strica, pentru a nu-și face 
dușmani de moarte. Se mulțumea cu văduvioarele rămase de 
pe urma războiului. Unii gospodari și l-ar fi dorit ginere. Dar Mitu 
Bodea își apăra cu dârzenie libertatea de holtei. În schimb, se 
încurcase în orașul V., unde-și ducea prisosul de la stână spre 
vânzare, cu o precupeaţă tânără și foarte frumoasă. 

„Asta-i toacă toată agoniseala de peste vară”, cârteau 
ibovnicele din Cătun. Dar n-aveau încotro. Când îi venea lui chef 
- tot cam la două săptămâni - nu mai călca pe la stână câte trei 
zile și trei nopţi în șir. 

Gospodarii așezați, însă, erau întru totul mulţumiţi de el. 

— E cinstit, îl apreciau ei. Nu ciupește de la nimeni nici cât 
negru sub unghie. Lasă să treacă mai bine de la el decât de la 
noi. lar dacă rupe lupul o oaie, ori se pierde un cârlan, trece 
paguba asupra sa, ca să nu fie sămânță de vorbă. 

Nu-i vorbă că și Mitu Bodea se bucura de sprijinul lor când era 
la ananghie... în toamna lui patruzeci și cinci, de pildă, noul 
subprefect, un tinerel focos, i-a cerut socoteala oilor rămase de 
la negustorul neamţ. Sătenii au venit atunci cu el la Plasă, 
depunând mărturie că se făcuse împărţeală dreaptă, după legile 
pământului. 

„Dar oile acestea aparţin statului, le atrăsese atenţia 
subprefectul. N-aveţi dreptul să le împărțiți.” 

„Atunci veniţi și le luaţi din curţile noastre, îi răspunseseră 
oamenii. lar de baciul nostru să nu vă atingeţi, că nu-i vinovat.” 

Sfătuit de-un consilier al său, un bărbat mai în vârstă, cu 
înfățișare de muncitor, subprefectul a închis „dosarul Mitu 
Bodea.” 

Dar întâmplarea asta fusese floare la ureche faţă de cele ce 
avea să pătimească Mitu Bodea peste alt an și fără ca oamenii 


din Cătun să-i poată sări în vreun fel în ajutor. 


Capitolul XII 
BANDIŢII LA STANA 


Printre puţinii care s-au bucurat de privilegiul de-a auzi 
această întâmplare, chiar din gura eroului ei principal, s-a 
numărat și George Cosmin. lată ce i-a povestit Mitu Bodea: 

«Era, dacă îmi amintesc bine, în primăvara lui '46... Da, da... 
Cam la doi ani după război... leșisem cu oile la munte doar de 
două-trei săptămâni. Nici nu-mi tocmisem toate cele la stână, 
când mă pomenesc într-o noapte cu câinii lătrând de mama 
focului. După socoteala mea lătrau a „om”. Îmi arunc sarica pe 
umeri, apuc toporul și ies afară. 

„Care ești acolo?” am strigat tare, ca să acopăr lătrăturile. 

„Cheamă-ţi javrele, baciule, dacă vrei să le mai ai”, mi-a 
poruncit o voce groasă de om. Eu chem câinii și dau să intru 
înapoi în colibă, ca să mai scol un băiat, doi, pentru că nu-mi 
mirosea a bine. Da' n-apuc să fac un pas, că același glas mi-a 
poruncit din nou: 

„Nu te mișca, baciule, că-ţi fac scăfărlia cuib de șoareci.” 

„Măi, să fie! mi-am zis. Asta nu știe de șagă.” 

„Vino mai aproape, l-am auzit iarăși, și astâmpără-ţi odată 
cotarlele.” 

De felul meu nu-s fricos, dar în momentul acela mi s-a făcut 
inima cât un purice. În faţa mea apăruse o matahală păroasă și 
pletoasă, înarmată până-n dinţi. J 

„Bandiţii, mi-am zis. M-am dus pe copcă. Aștia îmi fac felul 
aici.” 

Auzisem eu de ei, că mai călcaseră și alte stâni, dar nu mă 
gândeam că puteau să arate așa de fioroși. 

„Cu cine mai ești în stână?” m-a iscodit banditul. 

„Nu-s decât băieţii de la oi”, i-am răspuns. 

„Atât?” a făcut el bănuitor. 

„Atât.” 

„Apuc-o înainte și să nu scoţi nicio vorbă.” 

Când m-am întors cu fața spre stână, am și simţit ţeava 
pistolului automat în coastă. Câinii s-au mai potolit, așa că am 
intrat pe tăcute în colibă. Ciobanii mei dormeau ca niște bușteni. 


Dar banditul, ca să fie sigur, a aprins o lanternă și-a cercetat 
toate ungherele. Mulţumit, după câte mi s-a părut, de ce-a găsit, 
s-a apropiat de vatră, unde ardea mocnit o buturugă. 

„Aţăâţă focul și pune de mămăligă... Da’ una mare, ca pentru 
un regiment”, a rânjit banditul. Vorba-i de șagă i s-a părut 
grozavă. Mie, însă, numai de șagă nu-mi ardea atunci. Tot cu 
ochii și cu ţeava pistolului spre mine, banditul s-a dus la ușa 
colibei, unde a făcut semn cu lanterna altor doi haidamaci. 
Hămăitul câinilor s-a întețit iar. Unul din ciobani a făcut ochi, 
apoi încă unul. 

„Dormiţi mai departe, băieţi, le-am zis. Avem niște musafiri, 
da' mă ocup eu de ei.” Băieţii n-au mai așteptat alt îndemn. 

În acest timp au intrat în colibă și celelalte namile. Erau vineţi 
de frig, că-n luna mai vremea e încă aspră la munte. 

„Veniţi mai lângă foc”, i-am îndemnat eu, cu gând să-i văd 
mai bine la faţă. 

„Caută-ţi acolo de mămăligă, s-a răstit al doilea bandit la 
mine. Că acuși te fac să iei foc.” 

N-am mai crâcnit, dar nici ei nu scoteau vreo vorbă. Se vede 
treaba că erau istoviţi și rupţi de foame. După ce le-am pus 
masa, m-au poftit frumușel afară. Mi-am chemat câinii și-am 
început să dau ocol târlei. În timpul ăsta ei înfulecau pe rupte. 
Cum m-au gonit afară, cam în pripă, am uitat să iau sarica. Și 
mă strângea binișor în spate. Dau să intru în colibă după ea, da' 
un glas mânios mă oprește: 

„Stai dracului acolo până te chemăm noi.” 

Am dat înapoi și iar am mai făcut un ocol. „Înghit, îmi ziceam 
eu, înghiţi-i-ar Talpa ladului.” Mi s-a părut apoi că-i aud 
cotrobâind prin colibă. Dacă am văzut așa, iar am dat să intru. 
Da' ei tocmai ieșeau, fiecare cu câte un tăbâltoc în spate. 

„Oameni buni! Domnilor, le-am strigat. Nu mă nenorociţi! 
Asta-i tainul nostru pe-o săptămână.” 

„Gura! mi-a strigat printre dinţi cel care mi se părea un fel de 
șef al lor. Dacă n-o închizi și spui ceva altora, ţi-o închidem noi 
pe veci.” 

Mi-am dat seama că-mi răcesc gura de pomană. l-am mai 
zărit cum au sărit în ocol și mi-au înșfăcat un cârlan gras. Apoi 
au pierit în noapte. Când am intrat în colibă, băieţii mei 
dormeau mai departe, fără grijă. Numai eu n-am putut închide 
ochii în noaptea aceea. Fără să mă uit, știam că nu mi-au lăsat 


niciun pumn de mălai. Și pe vremea aceea mălaiul era scump ca 
aurul. Vămuiseră și din cașii cei mai uscați, și din slănină, 
untdelemn... Ce să mai vorbesc? Jaf în toată puterea cuvântului. 
„Aștia dacă s-or înnădi aici, mă scot la covrigi, mi-am zis. 
Trebuie să fac ceva ca să scap de ei.” Eram între ciocan și 
nicovală. Dacă nu le dădeam, bandiții mă achitau. Dacă tăceam 
și mă lăsam jupuit, cădeam rău faţă de autorităţi. „Și așa-i rău, 
și așa-i prost”, mă gândeam. Singura cale era să-mi iau lumea-n 
cap. Dar nu-s eu omul care să se sperie cu una, cu două. Cum s- 
a crăpat de ziuă, l-am trezit pe Tică, un băiat al meu mai de 
nădejde, și l-am pus să jure pe ce are mai sfânt că va păstra 
taina. l-am poruncit să mă însoțească în Cătun, până la Lambe, 
ca să înlocuim proviziile luate de furi. Acolo am hotărât ca el să 
se întoarcă la stână, iar eu să mă duc mai departe, la oraș. 

„Da' să nu scoţi vreo vorbuliţă, Tică, băiete, că Gaia ne 
mănâncă pe amândoi!” i-am poruncit. 

M-am înapoiat la stână abia a treia zi, cu un vlăjgan de vreo 
douăzeci de ani, care să mă ajute, vorba vine, la tunsul oilor. Îl 
trimiteam prin munţi când cu o turmă, când cu alta. Până s-a 
împlinit o săptămână. Îmi amintesc ca și cum ar fi fost ieri. Era o 
noapte amarnică. Ploua cu găleata și cerul se zguduia de fulgere 
și tunete. Ne culcasem cu toţii de vreme, zgribuliţi sub sarici, 
când auzim pe nepusă masă hămăiturile câinilor, chiar în faţa 
colibei. Flăcăul meu a sărit ca ars din culcuș, dând să iasă. 

„Stăi pe loc, i-am zis. E prea târziu. Bagă-te sub sarică și fă-te 
că dormi.” 

Cum am bănuit, așa s-a și întâmplat. În colibă au năvălit cei 
trei bandiți deodată. Adică nu chiar deodată. Au izbit întâi cu 
piciorul în ușa colibei, iar șeful lor a strigat: 

„Să nu miște nimeni!” 

După aceea au început să plimbe lumina lanternei prin colibă. 
Când l-au descoperit pe flăcău, unul din ei a rânjit: 

„la uite, șefule... Lume nouă”. 

Văzând că suntem oameni pașnici, au intrat în colibă. Și nu-i 
interesa altceva decât bietul băiat; cine e, de unde e și ce hram 
poartă pe aici? Din tot ce le îndrugam eu, nu credeau o boabă. 
Stăteau mereu cu degetul pe trăgaci și nu-l scăpau pe băiat din 
vedere. 

„Zici că ţi-e nepot? a rânjit șeful lor la mine. Atunci de ce nu l- 
am zărit înainte nici pe aici, nici în Cătun?” 


„E băiatul soră-mi, care-i măritată la...” 

„A... mă-ti, m-a suduit, nitam-nisam, banditul. la scoală-te, 
mă! i-a poruncit flăcăului. Supus, băiatul a dat să se scoale 
sprijinindu-se în mâini. Sus labele! i-a poruncit banditul. 
Politrucii voştri nu v-au învăţat să săriţi în poziţie de drepţi fără 
să vă sprijiniți în mâini?” 

„Care politruci?” am făcut-o eu pe prostul. 

„Îi știe el bine.” 

„«Nepoţelul» dumitale, s-a băgat în vorbă și cel care se 
credea glumeț, a venit în vizită la unchi însoţit de-o prea 
frumoasă gardă.” 

„Un pluton întreg de capele albastre, a adăugat șeful. Ori nici 
pe asta n-o știi? a făcut el către mine. Da' cu dumneata stăm noi 
de vorbă un pic mai târziu.” 

Când l-am auzit, mi-a îngheţat sângele în vine. „Atât ţi-a fost 
sărman de tine”, mi-am zis. 

„Ai ceva asupra ta?” l-au luat la întrebări pe flăcău. 

„Ce să am?” 

„Vreo jucărie de asta care face poc! poc!” s-a băgat iar 
șugubăţul. 

„Labele sus! i-a poruncit iarăși șeful. Parcă nu-mi vine a crede 
să fi venit tu până aici cu mâinile goale.” 

„la să-l caute nenea puţintel de purici”, a făcut șugubăţul. 

S-a apropiat de el și, când a vrut să-l percheziţioneze, flăcăul 
l-a izbit cu piciorul în stomac, a scos fulgerător un pistol din sân, 
și l-a descărcat în șef. Dar tot în clipa aceea o rafală de pistol 
automat l-a cosit de la mijloc. Bietul băiat a scăpat pistolul din 
mâini, s-a clătinat câteva clipe pe picioare, apoi s-a prăbușit ca 
un brad tăiat din rădăcină. 

„Dumnezeul mamei lui! l-am auzit abia atunci pe șef. Era cât 
pe ce să mă curețe”. Se strâmba de durere și se ţinea de umărul 
străpuns de gloanţele trase de flăcău. 

Șugubăţul, aflat lângă mort, se mai ţinea cu mâinile de burtă 
și răsufla adânc. 

„Îndemânatic, mucosul”, a icnit el. 

„Ba ești tu un nătărău, i-a spus șeful. Ţi-am spus să-l lichidăm 
fără atâta vorbă. lar tu, mă mutule, ce stai de lemn? a zis către 
cel ce nu scosese până atunci nicio vorbă, dar care descărcase 
în schimb pistolul automat în flăcău. Vino, mă, și mă leagă, i-a 
poruncit șeful, că scurge tot sângele din mine”. 


Noi, ceilalţi, stăteam încremeniţi de spaimă și mirare. Așa de 
repede s-a întâmplat totul, încât nici azi nu-mi dau seama bine 
cam cum s-au petrecut lucrurile. Și ca să nu mai lungesc vorba, 
bandiții ne-au jefuit și-n seara aceea de merinde, iar când au dat 
să iasă, „Mutu” m-a privit într-un fel așa de frumos, că m-au 
trecut sudorile. „Ce fac?” l-a întrebat el din ochi pe șef. 

„la-l”, l-am auzit pe acesta. 

Și, cât mă vezi de voinic, când m-a înhăţat „Mutu” de ceafă, 
m-am simţit ca un pui de găină, dus de hultan. Ce-a urmat mai 
că nu-mi vine să vă povestesc. M-au târât ei o bucată bună de 
drum. Și fiindcă mă tot împiedicam între picioarele „Mutului”, 
unde m-a miruit ăsta o dată cu patul pistolului, de-am căzut jos 
ca o baligă. Ce-au mai făcut cu mine n-am mai știut. Când m-am 
trezit, eram într-o râpă, plin de sânge năclăit, cu straiele de pe 
mine ferfeniță. Câinele meu cel mai bun, Tărcuș, mă lingea, iar 
Tică mă ștergea pe faţă cu o bucată de cârpă udă. Mare pacoste 
pe capul meu! Era de ajuns să mișc oleacă gura că mă și 
înjunghia durerea. Mă uciseseră bandiții tot, bucată cu bucată. 
Da’ ceea ce era important, aveam mădularele întregi. 
„Bogdaproste, mi-am zis. Bine că nu m-au ologit.” Tică se uita la 
mine și nu-i venea a crede că mai trăiesc. Am avut, după câte 
mi-am dat seama după aceea, şi-un dram de noroc. Bandiţii m- 
au dat de-a dura în prăpastie, cu gând că până jos ajung bucăţi. 
Da’ cum era o noapte de să-ţi bagi degetele în ochi, n-au văzut 
că eu m-am agăţat cu cămașa de o cracă și acolo am înțepenit 
până m-a găsit Tărcuș. „Ei, mi-am zis, dacă ei mă cred mort, 
apoi s-o fac pe mortul mai departe.” Se crăpa tocmai de ziuă. M- 
am înțeles cu Tică să trimită oile mai repede la păscut cu ceilalți 
ciobani, și-apoi să vină cu Mișca, măgarul nostru, ca să ridice 
„mortul” din prăpastie și să-l ducă la stână. Băiat isteț, Tică a 
priceput numaidecât planul meu și așa a și făcut. După ce m-a 
culcat în colibă lângă celălalt mort și ne-a acoperit pe amândoi, 
Tică a pornit tot într-o fugă spre Cătun, unde aștepta cu 
adevărat un pluton de jandarmi. Nu apucaseră să se întoarcă 
băieții cu oile de amiază, că Tică a și venit înapoi cu plutonul 
după el și cu două tărgi purtate fiecare de câte doi cai huţuli, 
cum sunt pe aici. Ofițerul care comanda plutonul a intrat singur 
în colibă (așa cum i-am trimis de altfel vorbă prin Tică), a văzut 
cum stau lucrurile, și-am căzut la învoială cum să facem mai 
departe. El a ieșit apoi afară și-a anunţat ostașilor moartea 


eroică, la datorie, a sergentului Gheorghe Panţăru, ca și a 
baciului Mitu Bodea, omorât de bandiți în timpul aceluiași atac 
asupra stînei. Drept care vor fi amândoi transportaţi la oraș, la 
legiunea de jandarmi. Și uite așa am devenit mort pentru toată 
lumea, numai pentru mine nu, cu toate că eram să dau de 
câteva ori ortul popii până am ajuns în oraș, înăbușit sub pătura 
cu care eram acoperit pe faţă. Da' nici celor trei „buni prieteni” 
ai mei nu le-a fost moale după aceea. Cum m-am făcut zdravăn, 
i-am condus pe jandarmi în așa chip prin munţi, încât cei trei 
bandiți n-au mai avut scăpare și au trebuit să-și facă seama. Ei 
au ales această cale, pentru că, față de fărădelegile lor, tot 
glonțul îi aștepta». 

„Reînvierea dumitale din morţi trebuie să fi făcut mare vâlvă 
în Cătun?” remarcase George Cosmin. 

„Babele și muierile și-au făcut cruce și și-au adunat copii în 
casă, iar bărbaţii m-au împuns cu degetul în coastă ca Toma 
Necredinciosul pe Hristos!” adăugase baciul amuzat. 

„Dar pe profesorul Craiu, care umbla tot atunci pe aici, l-a 
iscodit Cosmin pe neașteptate, zici că nu l-ai cunoscut?” 

„Nu... De ce să mint? El trăgea mai mult în cealaltă vale, la 
Roșu.” 

Stând cu ochii în grinda casei cojocarului, George Cosmin 
rumega, în liniștea nopţii, peripeţiile lui Mitu Bodea. Și i se părea 
totuși neverosimil ca baciul să fi cutreierat atâta munţii și să nu- 
| fi zărit măcar în treacăt pe neobositul cercetător Valeriu Craiu. 


Capitolul XIII 
SEMNELE DE INTREBARE 
ALE LOCOTENENTULUI VOINEA 


Aceeași îndoială avea și locotenentul Cornel Voinea, răscolind, 
fără prea mult folos, arhivele fostei legiuni de jandarmi din V. | 
se povestiseră și lui, într-o altă variantă, isprăvile de necrezut 
ale baciului Mitu Bodea. 

— Nu știu cum să zic, se destăinui el căpitanului Radu Tudor, 
de la miliția raionului V., dar omul ăsta parcă și-a fabricat 
anume această autobiografie curată ca lacrima. Are o viaţă prea 
„eroică” pentru a-l crede pe deplin. 

— Nu te-aș sfătui să te atingi de el, pentru că te-ai umple de 


Doamne-ajută, îi replică Radu Tudor. 

— Nici n-am de gând să mă ating. Dar numai așa, de amorul 
artei, aș vrea să-l cunosc mai bine. 

— Cam ce-ai vrea să știi? îl iscodi căpitanul. 

— De pildă, dacă prin gesturile și acţiunile lui spectaculare 
urmărea doar satisfacerea orgoliului propriu, ori ţintea și 
altceva? 

— Ce anume? 

— Asta mă întreb și eu: ce urmărea? Căpătuială? Se pare că 
nu. A rămas și azi tot un baci, ceva-ceva mai spălățel. O figură 
pitorească, după câte se pare, care se bucură de simpatia 
întregii regiuni. Totuși nu pot crede că a avut doar acest unic țel 
în viaţă. Să nu-l fi animat alte aspiraţii?... Meritele cucerite în 
anii grei, de început, îi deschideau perspective mult mai largi. 
De ce nu s-a folosit de ele? De ce a preferat să ducă mai 
departe aceeași viață simplă și singuratică? 

— E o problemă intimă, care-l privește pe el, susținu Radu 
Tudor. 

— O cunoști? 

— Se zice că ar fi iubit în tinereţe o femeie, care i-ar fi mutilat 
sufletul. 

— Mai devreme sau mai târziu, fiecare trecem prin asemenea 
„Mutilări”, observă Voinea. Și nu ne izolăm în munţi. Dar să 
zicem că Mitu Bodea e un romantic întârziat, deși se ţine cu o 
precupeaţă, care-i învârtește binișor afacerile pe aici. Dar ceea 
ce nu-mi este prea clar privește rolul pe care l-a jucat el în 
lichidarea cuibului de teroriști din regiunea Văii Moarte. După 
semnalmente, par să fi fost Șargu, Pletelungi și Turcitu. Niște 
bandiți dintre cei mai cruzi. Or el, care era om în toată firea, cu 
experiența vieţii de munte, nu și-a dat seama că, aducându-l la 
stână pe sergentul Panţiru, îl condamna de fapt la moarte? 
Lucru care s-a și întâmplat. Pentru că bandiții nu erau așa de 
proști să lase fără supraveghere baza lor de aprovizionare. lar în 
clipa când l-au văzut pe sergent colindând teleleu prin munţi, i- 
au și semnat sentinţa, pe care au executat-o în faţa întregii 
stâni, pentru a servi ca exemplu. 

— Ideea cu sergentul trimis ca iscoadă a fost într-adevăr 
copilărească, dar nu i-a aparținut lui Mitu Bodea, preciză Radu 
Tudor. Ancheta care a avut loc atunci a dovedit vinovăția 
comandantului plutonului, un sublocotenent abia ieșit din 


școală. 

— Concluziile anchetei le-am văzut și eu, îi replică Voinea 
neîncrezător. M-ar fi interesat însă cine i-a sugerat acelui tânăr 
ofițer această idee criminală, în ultimă instanţă. 

— Ești teribil! exclamă Radu Tudor fără voie. Pui totul sub 
semnul întrebării. Ai să te bănuiești chiar și pe dumneata. 

— Totdeauna încep cu mine, îi preciză Voinea. Asta-i principiul 
lui „papa” Coman... Și, plecând de la el, mă întreb dacă-i bine să 
mă mulțumesc doar cu aceste fraze laconice din raportul 
referitor la „moartea” celor trei bandiții: «/nconjurați de noi și 
nemaiavând nicio șansă de scăpare, cei trei teroriști se furișau 
printre stânci, trăgând din mers. Erau ochitori excelenți și 
făceau mereu victime în rândurile noastre. Din spate erau 
acoperiți de o stâncă către care se retrăgeau în salturi. După 
stâncă se căsca o prăpastie foarte adâncă, în fundul căreia se 
zăreau apele unui pârâu umflat de ploi. Baciul Mitu Bodea, care 
era lângă mine, mi-a zis: 

„Au intrat singuri în capcană”. Și așa era. Cercul din jurul lor 
era închis complet cu guri puternice și continui de foc. 
Nerăbdător să pun mâna pe ei, voiam să trec la asalt. Dar tot 
Mitu Bodea m-a sfătuit: „Mai așteptați puțin, că muniţia. lor 
trebuie să fie pe sfârșite. Or să ridice mâinile fără codeală”. Intr- 
adevăr, focurile lor au început să fie mai rare, apoi au încetat 
definitiv. Banditii ajunseseră la buza prăpastiei. Așteptam dintr- 
o clipă în alta să se predea. Așa s-a și întâmplat. Unul din ei a 
ridicat arma cu o batistă albă în vârf. Am dat ordin să nu se mai 
tragă. Cei trei bandiți au ieșit atunci la iveală, ținând armele 
deasupra capetelor. Ostașii mei au scos chiote de bucurie. Dar, 
în clipa următoare, am auzit niște răcnete sălbatice... Abia am 
mai apucat să-i văd pe teroriști cum se aruncau unul după altul 
în prăpastie.» Ce zici? continuă Voinea, întrerupându-se din 
lectura raportului comandantului de jandarmi. Frumoasă 
păcăleală! 

— Nu-mi explic, totuși, făcu Radu Tudor, cum au putut scăpa, 
dacă au scăpat într-adevăr, așa cum presupui dumneata. Am 
cercetat și eu locurile acelea. Peste prăpastie nu puteau trece 
decât dacă aveau aripi... Or nu erau niște zmei. 

În loc de răspuns, Cornel Voinea reluă lectura raportului: 

«Trupurile sfârtecate ale celor trei bandiți au fost mai mult ca 
sigur luate de apele umflate ale pârâului și purtate la vale 


împreună cu crengi, butuci și rădăcini de copaci... Căutările 
întreprinse de-a lungul albiei, în aval, au dus la găsirea unei 
caschete tip „S.S.”, agățată de-o rădăcină, și-a unei benzi goale 
de pușcă mitralieră. În rest - nimic.» 

— Suspect de puţin, observă tânărul locotenent. Reveni la 
lectură: 

«Imensele aluviuni pe care le transportă aceste ape au 
îngropat cine știe unde, pentru veșnicie, cele trei leșuri.» 

— Dar tot aceste ape le și dezgroapă, continuă să cugete 
Voinea cu glas tare. Or, în anii care s-au scurs de atunci, nu s-a 
găsit, după câte se pare, nici măcar un os... 

— Întâmplător, n-a întreprins nimeni o cercetare amănunţită a 
albiei pârâului, preciză Radu Tudor. Și mă îndoiesc că cineva și- 
ar pierde acum vremea cu așa ceva. E o poveste veche, uitată, 
fără nicio consecinţă ulterioară. 

— Cu toate astea, m-ar tenta să fac cunoștință cu aceste 
locuri, conchise Cornel Voinea. 

— O plimbare prin munţi n-are ce să strice. Te însoțesc, dacă 
vrei, îi propuse Radu Tudor. 

— Mulţumesc, dar prefer să fiu singur... Ca să mă pot 
concentra mai bine. 


Capitolul XIV _ 
VALEA MOARTA 


Nu figura sub acest nume pe nicio hartă întocmită de 
geografi. Cel care o trecuse prima oară pe o hartă geologică 
fusese profesorul Craiu. Localnicii o denumiseră Valea Moartă 
mai mult din considerente economice. De pe urma ei nu aveau 
aproape niciun folos. Nu le oferea nici pășuni bune de păscut, 
nici păduri de tăiat. Situată la mare altitudine, Valea nu avea 
decât tufe de jnepeni, ruguri de afine și pomușoară, ca și o iarbă 
teioasă, cu firul gros și tare; nu poseda nici măcar o coastă mai 
domoală, pe care să-ţi odihnești privirea; tot prăpăstii, căderi 
asurzitoare de ape, necuprinse povârnișuri presărate cu blocuri 
mari de piatră, care de la depărtare păreau niște pașnice turme 
de mioare încremenite acolo de milenii. Crestele ascuţite, care o 
înconjurau ca niște metereze, erau adesea bântuite de viscole și 
furtuni năprasnice. Încât localnicii, care îndeobște nu sunt 


amatori de alpinism, se abăteau rar și numai la mare nevoie pe 
acolo. Era poate singura vale unde nu existau poteci și cărări. 
lar unica așezare vremelnică, din apropierea acestor sălbatice 
locuri, era cea a lui Mitu Bodea. De douăzeci de ani în șir, baciul 
își așeza stâna numai în preajma acestei văi. 

— Sunt ferit de oameni, de răutatea lor, își explica Mitu Bodea 
preferința, susținându-și spusele cu exemple știute din propria-i 
viaţă. 

Dar în afară de acesta, baciul avea și alte motive, de ordin 
practic-gospodăresc, să le zicem. Situat mai sus de zona 
pădurilor, locul unde-și așezase stâna era larg și luminos. Ceva 
mai în vale, susura un izvor puternic, cu o apă limpede și tare 
bună la gust, pe care baciul o capta într-un sistem ingenios de 
uluce de lemn. Simţul gospodăresc al lui Mitu Bodea sărea în 
ochi de cum te apropiai de stână. Mai interesant însă i se părea 
lui George Cosmin interiorul colibei în care sălășluia Mitu Bodea, 
cam de pe la cincisprezece mai până la cincisprezece 
septembrie ale fiecărui an. 

— Baciul nostru trage a boierie, îi auzise geologul glumind pe 
oamenii din Cătun. 

Lui Cosmin i se părea însă firesc ca un om din zilele noastre, 
chiar dacă-i izolat în munti, să fie în contact cu lumea printr-un 
aparat de radio cu tranzistori, prin ziare și reviste la care se 
abona anual, să aibă chiar și o mică bibliotecă personală. Pentru 
un alt „izolat”, cum era geologul, compania instruitului baci nu 
putea fi decât binevenită. De aceea, căuta înadins prilejul de a 
face câte o vizită la stână, și-l primea bucuros pe baci în micul 
său cort de explorator al adâncurilor terestre. 

— Când mai veniţi pe la noi? se interesă Mitu Bodea, văzându- 
| pe geolog pregătindu-se să scurteze popasul făcut la stână. 

— Dumnezeu știe, baciule, făcu geologul. Am rămas în urmă 
cu planul și trebuie să trag zdravăn... Mi-ar face însă plăcere să 
te mai abaţi dumneata prin Valea Moartă. 

— Cu dragă inimă, îi răspunse Mitu Bodea. Cu toate că nu-mi 
place să mă uit nici de departe la văgăuna asta unde v-aţi 
băgat. Prea e hâdă și neprimitoare. 

Geologul nu era de aceeași părere, dar nu-l contrazise, își 
aburcă în spate rucsacul mare, umplut până la refuz, de care 
atârna un ceaunaș de tuci, cu fundul negru, iar curelele busolei, 
altimetrului, binoclului, aparatului de fotografiat și porthartei le 


trecuse pe după gât. 

— Hai, loane, își îndemnă Cosmin însoţitorul la drum. 

Flăcăiandrul de 16-17 ani, pe care baciul Mitu Bodea îl 
convinsese să lucreze mai departe cu geologul, se ridică alene 
de lângă cupa de jintiță caldă și se înhămă la rucsacul ceva mai 
mic, dar tot așa de bine burdușit. 

Sfidând faima rea a locului, Cosmin își instală cortul chiar în 
mijlocul Văii Moarte, într-un colț ce i se părea de-un pitoresc 
inedit. Ca orice om ce-și petrecea o bună parte din viaţă în sânul 
naturii, Cosmin era nu numai un îndrăgostit al peisajului, dar și 
un om cu un dezvoltat simț practic. Pârâul lângă care-și 
instalase cortul avea un susur încântător și în același timp îi 
servea ca sursă de apă. Micul platou pe care se afla miniaturala 
sa tabără, acoperit cu o iarbă deasă, presărată cu flori de munte 
de cele mai diferite specii și culori, era - după socoteala 
geologului - o pavăză bună împotriva eventualelor viituri de 
apă, provocate de desele ploi ce se abăteau asupra Văii Moarte. 
Păduricea de jnepeni, aflată pe latura sudică a platoului, 
întregea în chip fericit cadrul natural, dar tot ea furniza și lemnul 
necesar „bucătăriei de campanie” a geologului. Crestele înalte, 
ca niște ziduri de cetate, ce alcătuiau un perfect semicerc pe 
latura nordică a platoului, erau măreţe, în sălbăticia lor, 
constituind însă și-un excelent adăpost împotriva vânturilor și 
furtunilor, care veneau îndeobște din această parte. 

— Ce zici, loane? se adresă geologul mulţumit de sine 
flăcăiandrului care se căznea să aprindă focul. Am ales un loc 
fain? 

— Fain, făcu lon nepăsător, preocupat de golul din stomac, pe 
care jintița de la stână mai mult îl ațâțase decât îl potolise. 

Cortul izoterm, de fabricaţie elveţiană, le oferi peste noapte 
un adăpost bun. A doua zi, în zori, geologul se trezi cel dintâi și 
ieși din cort pășind peste trupul lui lon, toropit de un somn 
adânc, fără vise. Aerul tare al dimineţii îi alungă numaidecât 
somnolenţța. Făcu o scurtă inspecţie a taberei și, când ajunse în 
spatele cortului, un grohăit puternic îl făcu să-i sară inima din 
loc. 

— la uite-al naibii unde și-a găsit să râme, rosti Cosmin tare, 
ca să se liniștească. Dar nici godacul vărgat, care gonea 
disperat spre păduricea de jnepeni, nu era mai puţin speriat. 

„Va trebui să fim cu băgare de seamă”, își zise Cosmin, deși 


se îndoia că un mistreţ singuratic ar putea să-i atace. De obicei 
sălbătăciunile astea se fereau din calea oamenilor. 

După un dejun consistent, care trebuia să-i ţină de saț până 
seara, geologul își întinse pe iarbă harta buclucașă, pentru a-și 
fixa itinerarul zilei. Avea de cercetat albiile celor cinci pâraie 
care tăiau Valea Moartă în evantai, adunându-se spre sud într-o 
unică matcă. Săpate de-a lungul mileniilor, aceste profiluri 
naturale ofereau geologului preţioase indicii cu privire la 
structura straturilor care alcătuiau lumea subpământeană a 
acestei necunoscute zone carpatice. În trecutele sale expediţii, 
George Cosmin nu izbutise să prospecteze decât două din 
aceste pâraie. li mai rămăseseră trei. Pe care să pornească mai 
întâi? Cea mai mare atracţie o exercita asupra lui pârâul aflat la 
extremitatea răsăriteană. Din povestirile localnicilor, reieșea că 
albia acestui pârâu fusese cercetată cu douăzeci de ani în urmă 
de către profesorul Craiu. Pe nesimţite, în inimă i se strecură un 
sentiment de tristețe și singurătate. Chipul Ofeliei îi reveni în 
minte cu o nebănuită prospeţime. 

„Oare va veni aici așa cum mi-a promis?” se întrebă Cosmin 
cu o umbră de îndoială în suflet. Îi trimisese din drum o 
„ilustrată”, iar din Cătun o scrisoare lungă, plină de destăinuiri. 
Îi mărturisise, fără ocol, că-i era dor de ea. Întrezărea că cele 
câteva săptămâni care-l despărțeau de ea le va îndura din ce în 
ce mai greu. 

„A şi început dorul”, remarcă tânărul geolog cu îngrijorare. 
Dar cel mai bun leac împotriva dorului era munca. Și-și propuse 
să lucreze pe brânci. 

Incepu investigarea pârâului dinspre vărsare. Traseul se 
anunţa dintre cele mai anevoioase. Micile cascade, pe care le 
întâlnea în cale, le ocolea. Alteori, însă, era nevoit să sară din 
piatră în piatră ori să se caţere pe câte un pripor, ca un adevărat 
alpinist. Tot la fiecare cincizeci de pași se oprea și făcea 
măsurători, pe care le trecea în caietul său de teren. Din când în 
când sonda adâncimile cu un aparat foarte sensibil, pe care-l 
păzea ca lumina ochilor. După o bucată bunicică de drum, care 
însuma vreo doi kilometri, altimetrul îi arăta o diferenţă de nivel 
de circa două sute de metri. Aici i se ivi în cale și un obstacol ce 
părea la prima vedere de netrecut: o cascadă cu o cădere de 
peste zece metri, ai cărei stropi de apă, pulverizaţi în bătaia 
razelor solare, alcătuiau o pânză feerică, în continuă curgere, pe 


care culorile curcubeului păreau aruncate de mâna unui pictor 
genial. 
__ Simţindu-se niţel obosit, geologul își îngădui un scurt popas. 
Işi scoase și harta pentru a fixa coordonatele și numele acestei 
căderi. 

„Cum să-i zic?” se întrebă el. Precursorul său, profesorul 
Craiu, nu mai apucase să facă nomenclatura Văii Moarte. li 
revenea deci lui, unui geolog tânăr, să ducă această operă până 
la capăt. Intr-un fel, George Cosmin se simțea onorat. Era chiar 
un lucru amuzant să dai nume unor locuri și să știi că aceste 
nume vor fi preluate de toţi cei care te vor urma. Pârâul pe 
malul căruia își instalase cortul îl botezase Valea Godacului, în 
cinstea primului locuitor din Valea Moartă care-i făcuse o vizită 
matinală. Pe acesta, însă, își propuse să-l numească pârâul 
Craiu. 

„Bătrânul o merită cu prisosință”, își zise tânărul geolog, 
scriind cu majuscule pe hartă numele premergătorului său. 

Mai hotărî ca pârâul din mijloc, care deschidea în Valea 
Moartă cel mai pitoresc defileu, să-l lase necercetat până la 
sosirea Ofeliei. Și cum ea va fi primul explorator al acestei văi, 
în mod firesc îi va da numele ei. 

„Mă comport ca un copil”, se certă Cosmin în gând, fără a 
renunţa însă la proiect. 

După escaladarea cascadei, constată că aceasta nu era unica 
de pe cursul vijelios de apă. Mai avea în față încă cinci cascade, 
una mai frumoasă ca alta. Le boteză, pe rând, Craiu |, Craiu Il, și 
așa mai departe. Ultima, Craiu VI, era precedată de un mic 
platou, peste care apa se scurgea domoală. La marginea de sus 
a platoului, valea se gâtuia brusc, iar geologul se trezi într-o 
trecătoare îngustă, strânsă între niște stânci înalte, cu vârfurile 
în surplombă. In gherdapurile săpate la baza stâncilor, apa vuia 
asurzitor. Cosmin stătu câteva clipe în cumpănă. Ocolirea 
stâncilor ar fi necesitat niște eforturi suplimentare și a căror 
durată n-o putea prevedea. lar ziua se apropia de sfârșit. Işi 
propuse să înfrunte direct neîmblânzitul șuvoi de apă. Se 
strecură cu precauţie în primul gherdap, unde descoperi, spre 
surprinderea lui, niște trepte săpate parcă anume. Lustruite de 
scurgerea neîntreruptă a apei (când pârâul venea mare le 
acoperea probabil complet), treptele îi permiteau o escaladare 
acceptabilă a cascadei. 


„O fi opera bătrânului?” se întrebă tânărul geolog. 

Urcă într-una, treaptă cu treaptă. Prin hruba din care nu se 
vedea niciun petic de cer, drumul i se părea fără sfârșit. 

„Numai de nu m-ar apuca noaptea aici”, zise privind îngrijorat 
la ceasul-brățară. Mai urcă câteva trepte, și alte câteva, cu 
gândul că undeva trebuia să se termine urcușul. Într-adevăr, 
hruba se sfârși brusc, așa cum începuse, de altfel. În fața lui 
Cosmin se deschise o văgăună nu prea largă, de unde cerul se 
vedea în voie. Tânărul geolog răsuflă ușurat și se așeză pe o 
piatră. 

„Când sunt ploi mari, constată el, numai iese nimeni de aici”. 
Pe fundul văgăunii, pârâul șiroia din nou potolit. Dar când 
geologul se uită mai bine, observă că apa n-avea niciun loc de 
intrare. Căldarea era închisă perfect. 

„Foarte interesant!” exclamă Cosmin. Avea în faţă unul din 
fenomenele geologice mai rar întâlnite. Pârâul izvora direct din 
stâncă, formând ceea ce localnicii numesc „o fântână”. După o 
scurtă prospectare a „fântânii”, Cosmin sări de partea cealaltă a 
pârâului, atras de versantul răsăritean. Cam pe la mijlocul 
versantului se afla un strat gros de grohotiș, provenit, după 
presupunerea geologului, dintr-o avalanșă. Ceea ce-i intriga, 
însă, era producerea acestei avalanșe tocmai aici, pe un 
povârniș ce i se părea foarte bine consolidat. Dar el știa că 
natura are, pe lângă perfecţiuni, și o serie de anomalii, care pe 
un geolog cu experiență nu-l mai intrigă. Nu era însă cazul lui 
Cosmin. Acesta se mai afla încă în faza entuziasmului, a „marilor 
descoperiri”. Ca să poată avea o privire mai de ansamblu asupra 
fenomenului, sări înapoi pe malul stâng, unde se sprijini cu 
spatele de un bloc masiv de piatră. 

„Ciudat lucru”, îi scăpă geologului în clipa când descoperi spre 
vârful versantului o scobitură mare, lenticulară. Nu-și putea 
explica ce fenomen natural putuse provoca o asemenea 
scobitură? Bănuia mai curând intervenţia unei forțe nenaturale. 
O explozie sau ceva similar. Dar cine să fi provocat această 
explozie și-n ce scop? Cine să se fi hazardat în capcana asta de 
piatră și apă? Nu-i venea a crede că o minte sănătoasă putuse 
întreprinde așa ceva. 

Umbrele serii se adunau amenințător în văgăună. Cosmin își 
propuse să amâne pentru altădată dezlegarea acestei enigme. 
Dar înainte de a lua calea întoarsă, mai făcu o descoperire care-i 


readuse în actualitate și pe prima. Blocul masiv de piatră, de 
care se rezemase cu spatele, i se păru și el neobișnuit. Îngropat 
cam o treime în pământ, părea căzut din cer, ca un meteorit. 

„Cum naiba a aterizat ăsta aici?” făcu mirat geologul. Dintr-o 
ochire își dădu seama că provenise din aceeași avalanșă 
întâlnită pe versantul opus. Două lucruri, legate de acest bloc de 
piatră, îi erau însă inexplicabile: cum reușise acesta, în cădere 
liberă, să parcurgă o distanţă atât de mare și de unde avusese 
forța necesară să se afunde așa de mult în pământ? 

„In mod normal, cugetă el, blocul putea să ajungă până la 
albia pârâului.” Dar îngroparea lui? Nu vedea altă explicaţie 
decât că blocul nimerise într-o porţiune găunoasă. Dar nici 
această ipoteză nu-l mulțumi. 

„Foarte ciudat!” mai adăugă Cosmin în sine, grăbindu-se să 
iasă din văgăună cât mai era lumină. 


Capitolul XV | 
GEOLOGUL INTRA LA BANUIELI 


La sfârșitul săptămânii, George Cosmin își încălcă propria 
hotărâre și porni către Cătun. Il lăsă pe lon să i păzească cortul, 
iar el își aruncă rucsacul pe umăr, apucând voinicește în direcţia 
stânii lui Mitu Bodea. Două erau considerentele care-i justificau 
precipitata înapoiere în Cătun: un raport confidenţial, însoţit de 
niște săculeţe cu probe, pe care voia să le expedieze cât mai 
repede la „centru” și speranţa de-a găsi ceva vești de la Ofelia. 

Ce conţinea raportul confidenţial? O relatare amplă a 
„ciudatelor” descoperiri de la Cascada Craiu VI. Se întoarse 
acolo chiar a doua zi dimineaţă, după o noapte de nesomn. 
Felurite gânduri contradictorii îl munciră în orele lungi petrecute 
cu ochii deschiși în bezna cortului. Cele mai năstrușnice ipoteze 
îi ciocăniră obsedant sub frunte. Era convins că nu va găsi liniște 
până nu va verifica totul, până în amănunt. 

ÎI luase și pe lon cu el, pentru a încerca o pătrundere în 
văgăună prin partea versantului unde se produsese acea 
neobișnuită avalanșă și de unde plecase nu mai puţin ciudatul 
bloc de piatră. În afara ustensilelor lui obișnuite, din care nu 
lipsea ciocanul de geolog, scoase din fundul cortului și niște 
lucruri ce stârniră mirarea lui lon: un colac de funie, un piolet și 


alte accesorii ţinând de tehnica alpinismului. 

— Ce faceţi cu ele, dom’ injener? făcu lon nedumerit. 

— Ai să vezi tu. 

Urcarea pe creastă fu mai lungă și mai anevoioasă decât 
bănuise Cosmin. Dar când ajunseră sus, avură satisfacția unei 
priveliști rare. 

— Uhu! exclamase lon plin de încântare. Parcă ar fi văgăuna 
ladului. 

„Ar fi o idee - își zise Cosmin amuzat - s-o numesc așa.” După 
ce-și fixă coarda bine, de un colţ trainic de stâncă, geologul o 
dădu în grijă lui lon: 

— Să fii cu ochii pe ea. Că de s-o desprinde și mă duc de-a 
berbeleacul, nu mai mâncăm deseară „pături” împreună. 

Când păși în gol, simţi o ușoară strângere de inimă. Nu mai 
coborâse pe coardă din anii studenţiei și-și pierduse obișnuința. 
După câţiva metri de alunecare își recăpătă însă încrederea și 
siguranţa de sine. De altfel nici n-avea mult de coborât. După 
calculele sale, distanţa dintre creastă și scobitura lenticulară, 
unde ţintea să ajungă, nu putea depăși zece metri. Curând simţi 
sub picioare tăria stâncii. Acoperită de-o vegetaţie destul de 
bogată, scobitura părea o insuliţă verde pierdută într-o mare de 
piatră. 

„Prea multă vreme nu-i de când a avut loc deplasarea”, își 
zise geologul. Dar acest „prea mult” trebuia raportat la scara 
geologică, unde câteva decenii aproape nu contează. Răscolind 
scobitura lenticulară, geologul desprinse printre altele o așchie 
de piatră, pe care o curăţi de pământ și de mușchi. După ce-o 
cercetă cu lupa, o vâri în buzunar. Nu mai avea nicio îndoială. 
Cu ani în urmă avusese loc o explozie, care provocase avalanșa 
și proiectarea masivului bloc de piatră tocmai de cealaltă parte 
a pârâului. Mai rămânea de stabilit un fapt: când avusese loc 
această explozie? O asemenea precizare nu i-o putea da decât 
analiza de laborator a depunerilor și-a vegetației apărute în 
scobitură. Tânărul geolog nu mai stătu mult pe gânduri: începu 
să umple săculeții cu probe. După ce termină și cu această 
migăloasă operație, îi strigă lui Ilon să tragă săculeţii sus și să-i 
înapoieze apoi capătul corzii, pentru a putea continua 
coborârea. Păși iarăși în gol, într-o coborâre mai lungă, până la 
stratul gros de piatră sfărâmată, adunat la poalele povârnișului. 
De aici, ajunse fără nicio dificultate până în fundul văgăunii. 


Retrimise coarda sus, îi făcu semn lui lon să se înapoieze la cort, 
iar el continuă singur investigaţiile. Măsură drumul parcurs de 
blocul de piatră, luând o probă și din această bucată de stâncă. 

Calculele și deducţiile făcute apoi de Cosmin în tihna serii, 
lungit pe salteaua pneumatică din cort, duceau toate la aceeași 
concluzie: cu ani în urmă, cam în perioada dispariţiei 
profesorului Craiu și-a însoţitorului său, cineva dinamitase cu 
bună-știință stânca, provocase o avalanșă și făcuse să dispară 
pentru totdeauna urmele celor care s-ar fi aflat eventual acolo. 

„Numai un om de meserie putuse să facă isprava asta”, își 
zise tânărul geolog. Unul care știuse să aleagă locul (în 
strâmtoarea văgăunii nu se putea feri nimeni de-o avalanșă) și 
calculase în așa fel totul, încât să pară o prăbușire naturală. 

Se întreba dacă profesorul Craiu și însoţitorul său fuseseră 
îngropaţi sub stratul gros de grohotiș, ori sub masivul bloc de 
piatră aterizat tocmai de cealaltă parte a pârâului? apoi ce căuta 
acest bloc acolo? Nu închidea cumva intrarea unei grote? 

„Dacă aș avea certitudinea că sub această piatră s-a aflat 
cândva o cât de mică intrare în grotă, aș jura că stânca a fost 
dinamitată tocmai pentru a astupa această intrare, continuă el 
să facă presupuneri... Să îngropi doi oameni de vii, e o ispravă 
într-adevăr diabolică!” 

Își alungă însă din minte un asemenea gând. 

Dar în nopţile următoare căzu și mai mult pradă monștrilor 
născuţi de fantezia lui. 

„Mă destăinuiesc altora și scap de ei” - își propuse Cosmin. 
Dar se înșela. N-avea să afle liniște și tihnă până când nu va 
limpezi totul. 

În drum spre Cătun, cu rucsacul în spate, încărcat cu probe 
pentru laborator și având în porthartă primul raport confidenţial 
către șeful serviciului special, tânărul geolog pășea voios, plin 
de încredere în sine. 

„Tare aș fi curios să aflu ce ochi va face profesorul Cernat 
când va auzi cu ce mă ocup eu aici!” își zise el, în timp ce se 
apropia de stâna lui Mitu Bodea. 


„Capitolul XVI 
UN CULEGATOR DE FOLCLOR INDISCRET 


Baciul tocmai venea de la izvor, purtând cu sprinteneală 
cobilița de care atârnau două găleți cu apă. Când îl zări pe 
Cosmin, îi strigă bucuros: 

— Bine că aţi venit, dom’ injener... Poate-mi luaţi de pe cap o 
nevoie. 

— Care-i aia? se interesă geologul, înveselit de figura înăcrită 
a baciului. 

— E unul care umblă după cai verzi pe pereţi... Mi l-a adus 
învățătorul ieri și n-am scăpat nici azi de el. Az’ noapte mi-a 
muncit băieţii până la miezul nopţii. l-a pus să cânte, să chiuie, 
să joace... Cum veniseră obosiţi cu oile de la păscut numai de 
jucat nu le ardea. 

— Un culegător de folclor? presupuse Cosmin. 

— Parcă așa-i zicea. Da’ amarnică fiinţă! Işi bagă nasul peste 
tot și de toate vrea să știe: cum se face urda, ce mâncăm, ce 
îmbrăcăm, ce citim și cum dormim... M-a năucit cu întrebările... 
Ca un copil. 

George Cosmin se aștepta să găsească în colibă un tip de 
șoarece de bibliotecă, neglijent îmbrăcat, cu niște ochelari 
caraghioși pe nas, neîndemânatic și enervant de insistent. Când 
pătrunse înăuntru, zâmbi amuzat: nu se înșelase. La portretul 
imaginat de el avu de adăugat doar vârsta: circa douăzeci și 
cinci de ani. 

— Sunteţi cumva geologul George Cosmin? i se adresă 
culegătorul de folclor, fără altă introducere. 

— Aţi ghicit. 

— Paul Vrăbete, de la Institutul de Folclor... Cercetător, ţinu el 
să precizeze. 

— Incântat, făcu geologul. 

— Suntem într-un fel colegi, continuă Vrăbete dându-și 
importanţă. Dumneavoastră căutați comorile  adâncurilor 
pământului, iar eu pe cele ale adâncurilor sufletului omenesc. 

— Poet! îl flată Cosmin căruia tânărul culegător de folclor îi 
deveni de la prima vedere simpatic. Vă felicit, colega, pentru 
nobila dumneavoastră meserie. 

— Aș numi-o mai curând pasiune... Ca și pe a dumneavoastră, 
de altfel. 

— Adevărat, recunoscu geologul. Pentru cei care n-o fac cu 
pasiune, meseria asta poate fi un calvar. 

— După cum tot pasiune aș numi și îndeletnicirile gazdei 


noastre, făcu Vrăbete către Mitu Bodea, care moșmondea 
morocănos pe lângă vatră. 

Baciul, însă, îi răspunse cu o privire atât de neprietenoasă, 
încât îi dădu de gândit lui Cosmin. 

„Ce-or fi având de împărţit?” se întrebă nedumerit. Faptul îl 
mira cu atât mai mult, cu cât baciul era o fire blajină și 
primitoare, iar culegătorul de folclor un tânăr binecrescut, 
manierat și instruit. „L-o fi jignit cu ceva”, presupuse Cosmin, 
urmărind cu interes evoluţia relaţiilor dintre cei doi, care se 
anunțau sub semnul unei iminente ciocniri. Conflictul izbucni la 
prima sămânță aruncată de Vrăbete, care-i ceru lui Mitu Bodea, 
pe un ton imperativ, să-i vândă un caș proaspăt. 

— La mine nu-i prăvălie, îi replică baciul, grosolan. Dacă vreţi 
o bucată așa, de poftă... cu plăcere. 

— Te-aș ruga să nu mă tratezi ca pe-un milog, făcu Vrăbete 
ofensat. 

— Ce v-a cășunat, fraţilor? interveni geologul împăciuitor. 

— Dumneata nu știi ce-a păţit vulpea cu ariciul? insinuă Mitu 
Bodea. 

— Sunteţi oameni în toată firea, insistă Cosmin. 

Dar baciul, care mocnea de mult, nu se mai putu abține: 

— In stâna asta numai eu sunt stăpân. Și nimeni n-are a-mi 
porunci. Destui ani am ascultat de porunci, cât am fost slugă și 
ordonanţă... M-am jurat, chiar de-oi trăi singur, ca un schimnic, 
să nu mai îngădui nimănui să-mi poruncească. 

— Dumnezeu să vă înţeleagă, se resemnă Cosmin. Abia v-aţi 
cunoscut și v-aţi și luat la harţă... N-aveţi decât să vă 
scărmănaţi, dacă asta vă face plăcere. Da’ eu nu mai am vreme 
de pierdut... Trebuie să ajung în seara, asta în Cătun. Se ridică 
de pe laiţă și-și trecu pe după umeri curelele late ale rucsacului. 
Dumneata ce faci? i se adresă înainte de plecare lui Vrăbete. Nu 
mergi? 

— Nu, îi răspunse hotărât acesta. Aștept ca baciul să revină la 
gânduri mai bune și să-mi vândă un caș... Am poftă să mănânc 
în seara asta un caș proaspăt, cum numai baciul Mitu Bodea știe 
să-l prepare, 

— Mai puneţi-vă pofta-n cui! făcu baciul ieșind furios din 
colibă. 

Descumpănit, geologul porni și ei către ieșire. 

— Așteptaţi-mă! Merg și eu, îl auzi pe Vrăbete. 


În drum spre Cătun, George Cosmin îl iscodi: 

— Chiar nu mai poţi trăi fără cașul lui Mitu Bodea? 

— Aiurea! îi răspunse Vrăbete râzând. Nu pot suferi brânza... 
Am făcut-o numai așa, de-al naibii. Am vrut să-l văd pe cheagul 
ăsta de baci cum își iese din pepeni. Am stat aproape două zile 
pe capul lui și n-am reușit să mi-l apropii. 

— De ce ţii neapărat să ţi-l apropii? 

— E un tip interesant... Un fel de Pintea al acestor locuri. E și 
normal să mă intereseze. 

— Procedeul, însă, nu-i prea indicat, îi reproșă Cosmin. 

— Deși sunt ceva mai tânăr ca dumneata, am impresia că mă 
pricep la firea oamenilor, îi replică Vrăbete. Fac prinsoare că 
Mitu Bodea îmi aduce mâine un caș în Cătun și că vom deveni 
prieteni la toartă. Lucrurile se vor petrece ca între doi beţivani, 
care se iau întâi la hartă, apoi beau împreună până la ziuă, ca să 
se împace. 

— Baciul are o fire foarte mândră, îl avertiză Cosmin. 

— Are o anumită personalitate, recunoscu Vrăbete. 

Până în Cătun îl analizară pe Mitu Bodea pe toate fețele. 

Sub poarta de lemn, bogat ornamentată, de la curtea 
cojocarului, George Cosmin fu întâmpinat de zâmbetul complice 
al nevestei acestuia: 

— Aveţi un răvaș de la drăguță. 

Tânărul geolog tresări de bucurie: 

— De unde știi că-i de la ea? 

— E un plic tare frumos și miroase a parfum de la o poștă. 

— Nimic nu-ți scapă, o dojeni Cosmin fără răutate. 

Desfăcu iute plicul și parcurse cu nesaţ slovele înșirate de 
mâna Ofeliei. Aceasta îi scria că trecuse cu succes primele 
examene și că era nerăbdătoare să ajungă la sfârșitul acestei 
sesiuni. „Dacă aș putea, aș da câte două examene pe zi, numai 
să mă văd odată plecată din București.” 

Ofelia punea nerăbdarea ei pe seama mai multor factori: nu 
mai putea suporta viața alături de cei doi luga; nu știa ce face 
el, George Cosmin, omul care i-a deschis o portiţă spre evadare. 
„Deși nu-mi este clar ce speranţe mi-aş putea pune în fragilele 
noastre legături de amiciţie, îi aruncă ea prima nadă. N-am 
niciun fel de certitudine în privinţa intenţiilor tale. Și-aș fi 
absurdă să pretind certitudini, când răgazul pe care l-am avut 
pentru a ne cunoaște a fost atât de scurt... Las ca răspunsul la 


aceste întrebări - care mă chinuiesc într-un fel - să mi-l aducă 
Her Doktor Zeit... De câte ori îmi rememorez întâlnirea noastră 
în tren, ca și tot ce-a urmat (în fapt foarte puţin), în mintea mea 
se naște o nebuloasă, care se tot învârte și se învârte, până mă 
cuprinde o ameţeală dulce și sfâșietoare în același timp.” 

Tânărul geolog se opri din lectură, simțind un nod în gât și 
cerul gurii uscat ca iasca. 

„S-o cred oare?” se întrebă el înduioșat până la lacrimi. Reciti 
pasajul, pentru a se convinge de prezenţa acelor fraze în 
cuprinsul scrisorii. Își simţi mâinile tremurând ușor. Nu mai 
încăpea nicio îndoială: totul era scris acolo, negru pe alb. 

Işi aplecă din nou privirea împăienjenită asupra rândurilor 
Ofeliei. După evidenta ei declaraţie de dragoste, fata îi servi 
apoi niște dușuri reci. „Îmi scrii ca un om lipsit de fantezie și 
sentiment, îi reproșa ea. Doar știi că pe mine mă interesează în 
cel mai înalt grad tot ce faci și ce simţi tu acolo, singur, în valea 
ta sinistră. Te rog nu mă lăsa pradă așteptărilor zadarnice.” 

„N-am să te las, iubito”, îi promise el pe loc. 

Scrisoarea avea și un post-scriptum, care-l intrigă pe Cosmin. 
Soții luga, îndeobște dezinteresațţi față de fiica lor adoptivă, se 
arătau dornici să afle conţinutul corespondenţei dintre cei doi 
tineri. „Nerușinata de Ivona mi-a dezlipit plicul, l-a citit și l-a lipit 
la loc”, îl informă fata. Pentru viitoarele lui scrisori, Ofelia îi 
indică post-restantul oficiului poștal din cartier. 

In aceeași seară George Cosmin îi răspunse cu o scrisoare 
lungă, dovedindu-i Ofeliei că nu-i lipseau nici fantezia și nici 
sentimentele. 


„Capitolul XVII 
PAUL VRABETE CAȘTIGA PRINSOAREA 


Duminică dimineaţă George Cosmin nu-și sfârșise bine micul 
dejun când se trezi plocon cu tânărul culegător de folclor. 

— Mai ţii prinsoarea? îl iscodi acesta. 

— Care? 

— In legătură cu Mitu Bodea. 

— Aa!... își aminti Cosmin. Ţi-a adus cașul? 

— Nu... Dar îl aștept. 

— Dacă nu l-ai primit până acum!... făcu geologul sceptic. 


— Hotărăște-te, îl îmbie Vrăbete. Pariezi ori nu? 

— Pe ce să pariem? se lăsă Cosmin tentat. 

— Dacă pierd, plătesc un chef la restaurantul „Pietrosul. 

— Nu, te rog. Fără chef la „Pietrosul”, refuză Cosmin. Nu-mi 
priește restaurantul ăsta. 

— Atunci alege alt restaurant și alt oraș, eventual. 

— În cazul ăsta te-ai ars... Pentru că am să rabd până mă 
întorc în București și-o facem acolo lată! 

— De acord, acceptă Vrăbete. 

— Și dacă pierd? se interesă geologul. 

— Mergi cu mine prin Cătun și mă ajuţi să pătrund în casele 
oamenilor. Dumneata îi cunoști mai bine. 

— Atât? făcu geologul mirat. 

— Sunt modest, îi replică Vrăbete. 

— Atunci batem palma... Tot aveam niște treburi prin sat. 

— Cu atât mai bine, conchise Vrăbete. 

Geologul era grăbit să ajungă la Moș Frâncu, un octogenar 
mărunțel și slăbuț, cu glasul piţigăiat, o adevărată cronică vie a 
Cătunului. 

— Acolo poţi găsi o adevărată comoară folclorică, îi atrase 
atenția Cosmin lui Vrăbete. 

Culegătorul de folclor își potrivi din mers magnetofonul mic, 
grăbind pasul. 

Ajungând în dreptul casei vădanei lui Florea, unde-și găsise 
Vrăbete găzduire, nu mică fu bucuria culegătorului de folclor 
când îl zări pe Mitu Bodea așteptându-l în pragul porții. 

— Trișezi! protestă Cosmin. Ştiai că baciul este aici. 

— Nu știam... Pe cinstea mea! se dezvinovăți Vrăbete. 

— Acum am picat, confirmă Mitu Bodea. Am avut oleacă de 
treabă în sat și mi-am zis să trec și pe la „clienţii” mei... Sunt 
așa de pofticioși, că mi-a fost teamă să nu „chiardă”, ca muierile 
grele. 

— Te pornești că mi-ai adus cașul? se prefăcu Vrăbete 
neștiutor. 

— V-am adus, rosti baciul cam în silă. Da’ nu numai de asta 
am venit. Îl căutam și pe dom’ injener... 

— la zi, baciule, îl îndemnă Cosmin nerăbdător. 

— Voiam să vă spun de ieri, da' n-am mai apucat... De câteva 
zile tot dă târcoale prin preajma Văii Moarte unul care nu-mi 
pare întreg la minte. Zice că-i tot geolog. 


— Cum îl cheamă? se interesă Cosmin. 

— Floriceanu. 

— Ce caută zăpăcitul ăsta pe aici? făcu George Cosmin 
surprins. 

— Nici mie nu mi-a plăcut, insistă baciul. Se bagă în sufletul 
meu, gândind c-o afla mai multe despre dumneavoastră... Da' 
și-a găsit omul; i-am înșirat niște basme, de-o să mă ţină minte 
toată viaţa. 

— Cine-i ăsta? se interesă Vrăbete. 

— Un fost coleg de facultate, îi preciză Cosmin. 

Vestea îl intrigă de-a binelea pe geolog. Nu se dumerea ce 
căuta Floriceanu în zona Văii Moarte, la o distanță mărișoară de 
cea unde făcea el obișnuit prospecțiuni. Faptul că nu-l vizitase 
nu-l intriga. Între ei exista un conflict mai vechi, pe care nu-l 
stinseseră încă. Cosmin îl acuza pe Floriceanu de invidie 
profesională, iar celălalt îl socotea un carierist notoriu. Motivul? 
Un ziarist îi întâlnise cândva pe amândoi prospectând în aceeași 
zonă. Cosmin reţinuse atenţia reporterului, iar celălalt ba. Când 
a apărut reportajul într-un cotidian bucureștean, Floriceanu a 
început să spumege, învinuindu-l pe Cosmin de „aranjamente” 
cu reporterul. Văzând că n-o mai scoate la niciun capăt, cu 
colegul său, Cosmin i-a întors spatele și nu i-a mai vorbit. 

„Ce caută însă pe aici? se întrebă nedumerit tânărul geolog. 
Să-l fi repartizat profesorul Cernat și pe el în Valea Moartă? 
Imposibil. Floriceanu era socotit unul din cei mai slabi geologi 
prospectori din institut. „Da' să nu-mi fac atâtea probleme, 
hotări el. Vom trăi și vom vedea”. 

li mulţumi baciului pentru vestea adusă. 

— lar dacă-l mai vezi, spune-i să-mi facă și mie o vizită, 
adăugă Cosmin formal. 

— Cu dragă inimă, dom’ injener. 

Despărţindu-se de baci, căruia Vrăbete îi achitase costul 
cașului, cei doi „căutători de comori” își continuară drumul către 
Moș Frâncu. 

— Observ că te preocupă colegul dumitale! îl iscodi Vrăbete 
pe geolog. 

— i se pare, îl minţi Cosmin. M-a mirat mai mult Mitu Bodea. 
Nu mă așteptam să aplece capul așa de ușor. 

— E un om prudent, conchise Vrăbete, zâmbind ghiduș. De ce 
să-și facă omul un dușman, când poate avea un prieten. 


Casa bătrânului Frâncu era plină de suflete: feciori, nurori și 
mai ales nepoți. Mic de stat, bătrânul trecea ca un om mare la 
suflet. Generos, îndrăzneţ (în tinereţe fusese unul din cei mai 
buni vânători din Cătun), cunoștea oamenii și locurile ca nimeni 
altul. George Cosmin îi călcase pragul casei încă din prima zi 
după sosirea lui aici. Informaţiile furnizate de localnici făceau 
parte din decalogul geologilor prospectori. De data asta, însă, 
Cosmin dorea niște informaţii cu totul aparte. II lăsă pe 
culegătorul de folclor cu femeile și copiii din familie, iar el se 
retrase cu Moș Frâncu în odaia de oaspeți. 

Infruntând privirea iscoditoare a moșneagului, geologul făcu 
glumet: 

— Întinerești, întinerești! 

— D-apoi cum, făcu moșul cu haz. Nu vedeţi? De câte ori mă 
caută moartea pe acasă, mă găsește plecat. 

Odată consumată introducerea cerută de protocolul local, 
Cosmin îl informă fără ocol pe bătrân asupra scopului vizitei 
sale: ce știa despre văgăuna de la cascada Craiu VI și ce 
legătură avea eventual aceasta cu cercetările de acum douăzeci 
de ani ale dispărutului profesor Craiu. 

— Nu vă băgaţi în locul acela! făcu bătrânul agasat. Lăsaţi-l în 
plata Domnului. Acolo nu-i loc curat. E plin de duhuri rele. Și pe 
sărmanu' dom’ profesor Craiu l-am sfătuit să nu calce pe acolo. 
Da’ el, fie-i țţărâna ușoară, tot într-acolo trăgea. 

— Acolo a fost prins de pietre? îl iscodi Cosmin. 

— Cine poate ști! răspunse bătrânul vag. Muntele când 
înghite ceva, nu mai dă înapoi în vecii-vecilor. 

— A fost pe acolo cândva vreo peșteră?... Vreo bortă mai 
mare, mai adâncă? 

— Se spune că ar fi fost, îi răspunse Moș: Frâncu. Povesteau 
bătrânii că, de mult, trăia în Valea Moartă o ursoaică foarte 
stricătoare. Era o namilă așa de voinică, că rupea până și boii. 
Oamenii o tot pândeau să-i trimită un glonţ, dar n-o nimerea 
nimeni. Parcă era fermecată. Un vânător a urmărit-o odată la 
Valea Ursei, cum îi spunem noi, da' acolo dihania l-a păcălit în 
așa chip, că omul s-a trezit cu ea drept în faţă, de n-a mai avut 
vreme să tragă. Dihania i-a smuls pușca din mână., i-a rupt-o în 
două, apoi a început să-l întrebe de neamuri. Când l-au găsit 
oamenii, mare lucru nu s-a mai înţeles din el. Dacă au văzut așa, 
oamenii au urmărit-o iar, până au dat de bârlogul ei. Zice-se că 


era chiar acolo „unde ai fost și mata. Urca dihania pe săritoare 
în sus, când era pârâul mai scăzut. Altfel se dădea de-a tavalul 
la vale. Chiar în dreapta cum intri, unde se află acum un bolovan 
mare se deschidea în stâncă o gură neagră, numa’ bună pentru 
bârlogul dihaniei. 

— Mergea mult în adânc? se interesă Cosmin. 

— D-apoi Dumnezeu știe, că n-a dorit nimeni să intre acolo. E 
un loc hâd, de care n-are nimeni trebuinţă. 

— Când s-a astupat gura aia? 

— Păi tot atunci, când au urmărit oamenii ursoaica. Ei bănuiau 
că avea pui înăuntru, că prea umbla după carne. Și cum n-a 
cutezat niciunul să intre în bârlog, au cărat bolovani mari de 
piatră și-au astupat-o de vie. 

— Deci când umbla profesorul Craiu pe acolo intrarea în grotă 
era astupată? 

— De multă vreme, îi confirmă bătrânul. Și pe vremea când 
eram băietan, tot așa am apucat-o... Crescuseră buruienile 
peste ea. 

In loc să-l ajute, spusele bătrânului mai rău îl încurcară pe 
Cosmin. Una din ipotezele sale cădea: blocul de piatră, desprins 
de pe versantul opus „nimerise deci întâmplător gura deja 
astupată a grotei. Geologul căpătase explicaţia îngropării lui, în 
schimb i se infirmase o bună parte din raportul confidenţial care 
luase deja drumul Bucureștiului. _ 

„Mă fac de râs”, își zise Cosmin înciudat. li mai rămânea însă 
un lucru de lămurit: când și de ce a fost dinamitată stânca? 
Pentru că, în privinţa acestui fapt, n-avea nicio îndoială. 

— Da' bolovanul cel mare, continuă el să-l iscodească pe 
bătrân, cum a ajuns de partea cealaltă a pârâului? 

Moșneagul îl privi mirat: 

— Cum să ajungă? De-a rostogolul. 

— Voiam să zic de prăbușire, se corectă Cosmin. Au fost ceva 
lucrări pe acolo? S-a pușcat cu dinamită? 

— Or tot umblat nemţii în vremea războiului... Da’ nu chiar pe 
acolo... Oleacă mai la vale, spre Roșu. Da' s-ar putea să fi fost și 
pe acolo. Aștia scociorau și-n găurile șobolanilor. 

— Mulţumesc, moșule, făcu geologul ridicându-se de la masă. 

— Dacă vi-i de folos, bucuros și altă dată, îi răspunse bătrânul. 

leșind în curte, îl găsi pe Vrăbete înconjurat de tot neamul 
Frânceștilor. Culegătorul de folclor făcea niște crochiuri după 


incrustațiile în lemn din cerdacul casei. 

— Gata?... Ai adunat destul? 

— Termin imediat, îl asigură Vrăbete. 

Geologul privi fără astâmpăr în jur. Pe canatul ferestrei 
deschise, de la camera unde avusese loc discuţia dintre el și 
moș Frâncu, se afla portafonul lui Vrăbete. 

„L-a lăsat întâmplător, sau cu bună știre?” se întrebă Cosmin, 
simțind cum i se ridică sângele la cap. Avea oroare de spionaj, 
în general, iar suspectarea propriei persoane îl revolta. Ca să se 
convingă, sări sprinten în cerdac și puse mâna pe aparat. 
Constată bucuros că nu era în stare de funcționare. Culegătorul 
de folclor, care-l urmărise cu coada ochiului, zâmbi pe sub 
mustață. 

— Îți place? 

— Pare să fie un aparat bun, îi răspunse Cosmin, simțindu-se 
rușinat de propria-i bănuială. 

— Ai să mai ai ocazia să-l vezi în funcțiune, îl avertiză 
Vrăbete. Prinsoarea e prinsoare. Până deseară nu scapi de mine. 


Capitolul XVIII 
FIRELE INCEP SA SE ADUNE 


Pe agenda colonelului Stelian Coman era prevăzut, pentru 
acea dimineaţă de început de iunie, discutarea „cazului 
Cosmin”. După părerea lui se adunase oarecare material la 
dosar pentru o analiză mai temeinică. Il aștepta nerăbdător pe 
locotenentul Cornel Voinea, care trebuia să sosească dintr-o 
clipă în alta din nordul ţării. Când îi auzi salutul în pragul 
biroului, chipul colonelului se lumină. Tânărul său colaborator 
avea aceeași ţinută impecabilă, ce contrasta cu zâmbetul 
ștrengăresc din colţul gurii. 

Coman remarcă din nou dantura sidefie a lui Voinea și se 
întrebă cum reușea tânărul să păstreze acel alb imaculat. 

— Fumezi? îi oferi Coman pachetul de „Snagov” nelipsit de pe 
biroul său. 

— Nu. Mulţumesc, îl refuză Voinea. 

„Ăsta-i deci secretul”, constată Coman cu oarecare 
amărăciune. Dar își mai aprinse o ţigară, în timp ce-l sfătuia pe 
Voinea: 


— Nici să nu fumezi... Fiecare ţigară e un cui bătut la sicriu. 

Tânărul locotenent zâmbi în sine ghiduș. Asta era „papa” 
Coman. Te sfătuia să te ferești exact de năravurile de care nu se 
putea dezbăra el. 

— la zi, frăţie, trecu Coman imediat la subiect. Ai aflat cine-i 
poartă „sâmbetele” lui Cosmin? 

— N-am decât presupuneri, recunoscu Voinea sincer. 

— Presupunerile sunt utile și necesare în meseria noastră, 
observă colonelul. Cu o condiţie: să fie susţinute de fapte, de 
dovezi convingătoare. 

— Mi-aţi citit raportul? arătă Voinea spre dosarul de pe birou. 

— Lasă-l încolo de raport... Sigur că l-am citit. Vorba e ce 
concluzii putem trage și ce măsuri practice trebuie luate? la zi, 
ce-ai mai aflat? 

— Cei doi soți luga se interesează în continuare de soarta lui 
Cosmin, cenzurând corespondenţa Ofeliei Craiu. 

— Care mai e stadiul relaţiilor dintre acești doi tineri? 

— Amor în toată legea, preciză Voinea. 

— Le-ai „fotografiat” corespondenţa? 

— Bineînţeles. 

— Și? Care dintre ei e „fazanul”? 

— Ca de obicei, bărbatul, făcu Voinea filozofal. Ea scontează 
în ajutorul geologului în înfăptuirea propriilor proiecte. 

— Ce fel de proiecte? îl iscodi colonelul, privindu-l pe sub 
sprâncenele sale stufoase. 

— Un plan unic, cu un obiectiv unic: răzbunarea! Fata vrea să 
răzbune moartea misterioasă a tatălui ei. 

— E un mobil foarte serios, observă colonelul, care ar putea 
să ne fie de folos, dar tot așa de bine să ne și încurce. Ti-ai pus 
vreodată întrebarea dacă toată această tevatură a domnișoarei 
Ofelia luga-Craiu nu-i cumva o înscenare? 

Voinea rămase câteva clipe mut. La așa ceva, într-adevăr, nu 
se gândise. Și i se părea chiar absurd. 

— Tovarășe colonel! protestă el. Ar fi împotriva firii... Sângele 
apă nu se face... O fiică nu-și poate trăda tatăl, mai ales când e 
un om a cărui amintire a căpătat în închipuirea ei aureolă de 
legendă. 

— N-aș vrea să știrbesc cu nimic din nobila ta încredere în 
tinerele fete, dar avem obligaţia să verificăm totul... Până și 
faptul dacă Ofelia Craiu e fiica adoptivă sau adevărată a soţilor 


luga. 

— Puneţi la îndoială paternitatea acestei copile? izbucni 
tânărul locotenent. 

— Repet... Să verificăm. 

Voinea se supuse și-și notă: „Verificarea minuțioasă a Ofeliei 
luga-Craiu”. Asta însemna noi alergături, noi cercetări. 

— Va trebui s-o căutăm și pe mama profesorului Craiu. 
Bătrâna mai trăiește, într-un sat din Suceava, propuse Voinea. 

— Cunosc, făcu nerăbdător colonelul. Ceea ce nu cunosc e 
altceva: cum s-a nimerit domnișoara Ofelia Craiu exact în 
aceeași zi, în același tren și-n același compartiment cu George 
Cosmin? Și când? In momentul când acesta era chemat la 
București pentru muștruluială. 

— Să nu excludem factorul întâmplare, se opuse Voinea. 

— De acord, frăţie, numai fii atent ca întâmplarea asta să nu 
încurce ițele. Și, fiindcă veni vorba de întâmplare, să-ți 
povestesc eu una autentică: Acu' trei zile, o asemenea 
întâmplare a pus în stare de alarmă organele de miliție din ţară. 

Inceputul povestirii colonelului i se păru la început banal lui 
Voinea. La Oficiul de valorificare a aurului și pietrelor preţioase 
din marele oraș C., se prezentase o femeie de circa 40 de ani, 
care oferise spre vânzare un superb colier de perle și diamante. 
Responsabilul oficiului o bănuia a fi „ţiitoarea” unui fost moșier 
sau industriaș, pe care femeia frumoasă, dar „lipsită de 
maniere”, îl storcea încet și sigur. 

A rugat-o pe femeie să aștepte câteva minute, până ce 
specialistul Oficiului îi va face evaluarea. Bucuros de noua sa 
achiziție, șeful Oficiului s-a și îndreptat spre micul laborator al 
expertului - un bătrân venerabil, trecut de vârsta pensionării. 

„Uite ce frumusețe ţi-am adus, Gyula-baci!” i-a arătat el 
colierul. 

Când a văzut bijuteria, bătrânul a făcut ochii mari: 

„De unde o ai?” 

Dar n-a mai așteptat explicaţiile responsabilului. S-a repezit la 
ușa ce dădea în magazin și-a crăpat-o ușor. A cercetat-o câteva 
clipe pe ofertantă, apoi a închis ușa la loc și a rostit nedumerit, 
mai mult pentru sine: 

„N-o cunosc.” 

„De ce te agiţi?” l-a iscodit responsabilul nedumerit. 

„Minunea asta de bijuterie am făcut-o eu acum treizeci de 


ani! a izbucnit bătrânul. Mi-a comandat-o nevasta unuia din cei 
mai bogaţi negustori ovrei din oraș. În timpul războiului, familia 
negustorului a fost deportată de fasciști într-un lagăr din 
Ucraina, de unde n-a scăpat nimeni cu viaţă... Am sau nu 
dreptul să mă întreb cum a ajuns minunăţia asta în mâinile 
acestei... acestei...” 

„Crezi că?...” 

„Eu nu cred nimic, se agită tot mai mult bătrânul bijutier. Eu 
trebuie să știu cum a ajuns frumuseţea asta de colier la 
hoţoaică, la criminală, la...” 

„Gyula-baci!” a încercat responsabilul să-l liniștească. 

„Niciun Gyula-baci!... Du-te și pune mâna pe hoţoaică, pe 
criminală... Eu anunţ numaidecât miliția. Du-te repede și n-o 
lăsa să plece. Mori cu ea de gât, dar n-o lăsa.” 

Responsabilul a revenit alarmat în magazin, dar „hoţoaica”, 
simțind pesemne ceva, își luase tălpășița. 

— A preferat să piardă colierul decât să punem noi mâna pe 
ea, observă colonelul. 

— Semnalmentele? se interesă Voinea. 

— Comune: faţă rotundă, trăsături regulate, părul și ochii 
negri... Ca mii de alte femei. Singurul lucru mai deosebit: după 
gesturi, mers, culorile îmbrăcăminţii lipsite de gust, aducea a 
femeie de provenienţă mai dubioasă. 

— Niciun fel de urmă? se interesă Voinea curios. 

— Nimic... Numele și adresa femeii erau fictive, ca și locul de 
origine. Venea din alt oraș sau sat - dracu' știe de unde - ca să- 
și vândă bijuteriile aici. Dar cum a venit, așa a și plecat. La acest 
oficiu nu va mai călca în viaţa ei. Își va alege, probabil, alt loc 
pentru plasarea mărfii... Poate chiar Bucureștiul. 

— „Provenienţă dubioasă”, repetă Voinea mai mult pentru 
sine. 

— Ei? îl îndemnă colonelul. 

— Mă gândeam că și precupeaţa lui Mitu Bodea e un 
asemenea specimen de femeie... Cam același tip... Cam aceeași 
vârstă... O muiere foc de isteaţă și bună negustoreasă. De unde 
și până unde, însă, un asemenea colier la ea?... 

— Pentru orice eventualitate, îl sfătui colonelul, verifică unde 
a fost și ce-a făcut în ziua respectivă precupeaţa lui Mitu Bodea. 

„Alta”! oftă supus, în sine, tânărul locotenent. 

— Apropo de bijuterii, continuă colonelul. Și soţii luga au 


început să le vândă pe ale lor. _ 

— Nu mai spuneţi? făcu Voinea surprins. De ce? Işi cumpără 
mașină? 

— Probabil. 

„Se încurcă treaba”, constată în sine Voinea, în timp ce 
colonelul răsfoia dosarul din faţa sa. 

— Ce-ţi mai face baciul? se interesă într-o doară colonelul. 

— Nu prea i-s boii acasă... E mai nervos și mai preocupat ca 
de obicei. 

— Zi... după părerea ta n-ar fi un cioban autentic? 

— Vă spun... E o supoziţie... M-a surprins că un om care 
citește cărți, ziare, ascultă zilnic radioul nu lasă să se lipească 
nimic de el... Folosește cu o anume grijă graiul neaoș local, deși 
nu s-a născut acolo. 

— În douăzeci de ani și mai bine avea timp să-i între și-n 
sânge graiul local, îi atrase atenţia Coman. 

— Dar cum vă explicaţi atunci alt paradox, insistă Voinea: toți 
băieții lui de la stână sunt adevărate enciclopedii folclorice, iar 
el habar n-are... Nu-i în stare să-ţi redea un cântec, cât de 
simplu, ori măcar o strigătură. 

— Remarca ta nu-i de lepădat, constată colonelul. 

— În schimb ascultă cu interes muzica ușoară, de jaz... 

— Ai verificat? 

— Mi-au spus băieţii lui... L-au surprins deseori... Când se 
apropia vreunul de el, fie că închidea aparatul de radio, fie că 
schimba postul. 

— E și ăsta un amănunt preţios, observă Coman. Te felicit că 
nu ţi-a scăpat. Deși „trecutul lui glorios” îl pune la adăpost de 
orice bănuială, va trebui totuși să-l avem sub ochi... Colonelul 
deschise dosarul din fața lui, răsfoi câteva file și se opri la fișa 
biografică a lui Mitu Bodea. Mi-a reţinut și mie atenţia viaţa 
acestui om, i se destăinui el lui Voinea. Citește: „Născut în anul 
1915, în satul Frăsineni, de pe malul Prutului; localitate de 
graniţă, cu arhivele distruse în timpul războiului; fraţi, surori, nu 
mai are; rămas orfan de mic, a plecat din sat la o vârstă 
fragedă, pentru a-și face un rost în lume; a slujit pe la câteva 
stâni boierești din Moldova și Bărăgan, până a fost luat în 
armată, apoi la concentrare; arma: jandarmerie; gradul: soldat. 
În timpul războiului din Răsărit a fost ordonanță la un ofiţer de 
stat-major, căpitanul Victor Mihalcea, din serviciul antonescian 


de contrainformaţii. Bineînțeles, ordonanța nu cunoștea 
adevărata îndeletnicire a celui pe care-l servea. În timpul 
retragerii din iarna anului 1944, căpitanul de stat-major Victor 
Mihalcea a fost găsit mort pe uliţa unui sat ucrainean, împușcat 
de partizani”. 

— De pedeapsă oricum nu scăpa, remarcă Voinea. Se pare că 
avea mai multe crime pe conștiință. 

— A trimis mulți nevinovaţi în fața plutonului de execuţie sau 
la ștreang, făra a face vreo deosebire de origine etnică, 
naţionalitate... Era omul Gestapoului, îi mai preciză colonelul. 

— Victor Mihalcea și-a găsit deci obștescul sfârșit într-o 
noapte de iarnă, pe ulița pustiită de război a unui sat ucrainean, 
iar credincioasa sa ordonanţă, Mitu Bodea, l-a îngropat și-a 
trimis familiei toate lucrurile rămase de la căpitan. La rându-i, 
ordonanța fusese și ea „scoasă din luptă” datorită unui t.b.c. 
pulmonar. Invalid de război, cu pensie l.O.V.R., Mitu Bodea s-a 
retras la munte, la o stână, pentru a-și tămădui plămânii roși de 
boală. 

— Mai știi și altceva? îl iscodi Coman pe tânărul locotenent. 

— Nu, tovarășe colonel. 

— Pe mine, însă, mă intrigă un lucru: Uită-te bine la aceste 
fotografii. Căpitanul Victor Mihalcea, în frumoasa sa uniformă de 
„stat-majorist”, și ordonanța sa, amărâtul Mitu Bodea, care n-a 
cunoscut altă viață decât pe aceea de slugă supusă... Nu 
observi nimic? 

— Unde aţi găsit aceste poze? făcu intrigat Voinea. 

— În albumul familiei Mihalcea. 

— Teribilă asemănare! Parcă ar fi frați gemeni. 

— Probabil că de aceea l-a și ales Mihalcea pe Mitu Bodea ca 
ordonanţă, observă colonelul. 

— Ce știe bătrâna Mihalcea de fiul ei? g 

— Exact ce ştie toată lumea: a murit „eroic”, la datorie... li 
păstrează hainele ca pe niște relicve sfinte, îi face la biserică 
pomelnice, parastase etc., etc. Dar nu ți se pare ciudat că un 
căpitan de contrainformaţii s-a lăsat ucis atât de ușor pe ulițele 
unui sat ucrainean? 

— În general sunt dispariţii „ciudate” în cazul de care ne 
ocupăm, observă locotenentul Voinea. Eu, de pildă, nu cred în 
gogorița despre sinuciderea atât de teatrală a celor trei bandiți: 
Șargu, Pletelungi și Turcitu. Era imposibil ca într-o prăpastie ca 


aceea să nu se fi găsit măcar trupul unuia dintre ei... Pe de altă 
parte, mă întreb cum au reușit să se facă nevăzuţi? Am cercetat 
și eu locul. Peste prăpastia aceea nu se putea trece decât având 
aripi sau... 

— Sau?... insistă colonelul. 

— Având întinse dinainte niște corzi. 

— Deci exista și această posibilitate, constată colonelul 
satisfăcut. Și unde se putea ajunge de acolo? 

— În Valea Moartă, îi preciză Voinea. 

— Cum facem, cum dregem, observă Coman, tot în Valea 
Moartă ajungem. De aceea, personal, descoperirile lui Cosmin 
mi se par cel mai preţios lucru realizat în această direcţie... De 
știu că va trebui să mă bat nu cu un profesor îndărătnic, ci cu o 
sută, tot am să-l ajut pe băiat să-și continue cercetările. 

— Sunt ceva divergențe la Institut? se interesă Voinea. 

— Pe ici pe colo, făcu colonelul vag. Dar să sperăm că nu ne 
vor ţine în loc. Ceea ce ne revine nouă, însă, e asigurarea 
securităţii băiatului. Repet: în ciuda „paradoxurilor” tale și a 
altor ciudăţenii și „paradoxuri”, s-ar putea să ne înșelăm 
amândoi. Dar să probăm acest lucru, infirmând toate celelalte 
ipoteze. Până atunci, însă, atenţie mărită! Grijă pentru geolog. 

— Acordaţi atâta credit lui Cosmin? îl iscodi Voinea. 

— Băiatul ăsta, după câte intuiesc, se află pe un drum care ar 
putea duce la dezlegarea enigmelor ce înconjoară cazul de care 
ne ocupăm... Nu-i exclus să dea de urmele defunctului profesor 
Craiu și, legat de aceasta, să capete indicii prețioase privitoare 
la existenţa elementului „G” în Valea Moartă. 

Un apel telefonic întrerupse brusc convorbirea. 

— Dacă nu vă supăraţi, tovarășul locotenent Voinea e la 
dumneavoastră? auzi Coman în receptor. 

— Este. 

— O comunicare urgentă de la postul șaptezeci și opt-nord. 

— S-o facă aici, ordonă Coman. 

După o scurtă așteptare, în difuzorul postului de radio emisie- 
recepţie se auzi vocea căpitanului Radu Tudor. 

— Să trăiţi, tovarăâșe colonel. 

— Spune, frăţie. 

— Voiam să-i comunic tovarășului locotenent două lucruri 
neplăcute. Primul: precupeaţa lui Mitu Bodea a plecat din oraș. 

— Interesant! observă Coman. 


— Vecinii, continuă Radu Tudor, susţin că s-ar fi îmbolnăvit și 
s-ar fi dus la lași, la doctori. 

— Tocmai la lași? făcu Coman mirat. Și a doua „bucurie”? 

— Adineauri s-a prezentat la noi geologul George Cosmin. 

— Așa! se arătă colonelul și mai interesat. 

— In noaptea precedentă a suferit un accident care era cât pe 
ce să-l coste viața. 

— Ei, drăcie! exclamă colonelul alarmat. Dar ce-a pățit? 

— A fost surprins de o viitură de apă care l-a luat cu cort cu 
tot. 

— De unde și până unde viitură? se revoltă colonelul. 

— Asta se întreabă și el, îi răspunse Radu Tudor. 

— Cortul lui era așezat într-un loc ferit, făcu Voinea surprins. 

— E teafăr? se interesă colonelul. 

— El da. Insă tot echipamentul s-a dus pe apa sâmbetei. 

— Și de ce-a venit la voi? 

— Zice că cineva a deviat intenţionat viitura în direcţia 
cortului său, îi preciza Radu Tudor. 

— Dacă susține acest lucru, puteţi să-l credeți, îl sfătui 
colonelul. Dar nu  întreprindeţi nimic până la sosirea 
locotenentului Voinea acolo. 

— Am înţeles, tovarășe colonel! 

Cu urechea aţintită spre aparatul care-și încetă emisiunea, 
tânărul locotenent se făcuse mic, așteptând izbucnirea 
colonelului. 

— Frumos! începu Coman pe un ton calm. Pretinzi că i-ai 
asigurat securitatea? 

— Tovarășe colonel, se apără Voinea. Am organizat posturi 
fixe și mobile... 

— Ți-aş spune vreo două vorbe, să mă ţii minte! îi strigă 
Coman mânios. Ce-mi tot îndrugi aici de „posturi fixe” și 
„mobile”?... Câtă vreme criminalii acţionează nestingheriţi, 
înseamnă că posturile tale nu fac nici cât o ceapă degerată... La 
el, în cort, ai un asemenea post? 

— Nu, tovarășe colonel, recunoscu Voinea privind vinovat în 
pământ. 

— Și-atunci cine vrei să-l păzească? Maica Precista? 

— Ne-am gândit că... 

— V-aţi gândit prost! spumegă Coman. Dovadă că băiatul a 
scăpat ca prin minune... Îţi dai seama ce înseamnă să fii 


surprins noaptea, singur, în Valea aia blestemată, de un puhoi 
de apă? Realizezi sau nu acest lucru? 

— Realizez, tovarășe colonel, răspunse Voinea cu un aer de 
școlar vinovat. Și vă promit să mor acolo, lângă el, dar nu se va 
mai repeta așa ceva. 

— Eu n-am nevoie să mori, făcu Coman mai îmbunat. Cu 
pielea ta de copil nepriceput nu fac nimic... N-are preț, dacă nu 
învelește un pic de glagorie... Du-te imediat acolo. Vezi cum s-a 
întâmplat și raportează-mi. Însă discreţie... Fără clopoței la 
coadă. 

— Fără, tovarășe colonel. 

— Deștepţi mai suntem! izbucni Coman înciudat pe sine. Noi 
ne ţinem aici de panseuri, iar bietul băiat era cât pe ce să se 
prăpădească. 


Capitolul XIX 
PUHOIUL 


George Cosmin stătea culcat în patul larg al colegului său 
Mitică Şerban și nu scotea nicio vorbă. Era frânt de oboseală și 
deprimat. 

— Ce-i, mă Georgică? încercă Șerban să-l scoată din muţenie. 
Ai călcat cu stângul în Valea Moartă. Intâi harta, acum 
nenorocita asta de viitură... 

Cosmin, însă, continuă să tragă cu sete din ţigară, de parcă 
nici nu-l auzise. Văzând zădărnicia strădaniilor sale de-al alina, 
Șerban îi ură „noapte bună”, se întoarse pe-o coastă și-n curând 
nu se mai auzi decât răsuflarea lui regulată, de om cu somn 
sănătos. Asta așteptase și Cosmin: să rămână singur, cu 
propriile-i gânduri. 

Straniile peripeții din noaptea precedentă îi mai stăruiau în 
minte. Se întrebă dacă făcuse bine apelând la organele de 
miliţie? Dacă nu era o dovadă de frică și chiar de lașitate din 
partea lui? Simţea însă că nu putea lupta singur împotriva unor 
forțe care recurgeau la cele mai nemiloase mijloace de 
exterminare. Tânărul geolog intuia că zgândărea în Valea 
Moartă niște cicatrici vechi, dar foarte dureroase pentru anumiţi 
oameni. Pe undeva poate chiar fatale. Această constatare îi 
intriga și mai mult. Și cum avea o fire tenace și cam îndărătnică, 


nu obișnuia să renunţe la o treabă începută, oricât de grea și de 
periculoasă i se părea. Pe de altă parte, nu era nici dispus să-și 
vândă pielea pe un preț prea mic. 

Reconstituia mintal (pentru a câta oară?) întâmplările din 
noaptea trecută. Se culcase devreme în cortul său izoterm. 
Afară, ploaia nu mai contenea. Pe la prânz îl trimisese pe lon, 
însoțitorul, în Cătun după provizii. Ropotul ploii, ca și vuietul 
pâraielor umflate peste măsură în loc să-i pară sâcâitoare, îl 
delectaseră. La lumina slabă a micii sale lămpi, alimentată de o 
baterie uscată, se simţise chiar bine: în sacul de dormit era cald, 
iar salteaua pneumatică - moale și odihnitoare. Cu o zi în urmă 
primise a doua scrisoare de la Ofelia, pe care se apucase s-o 
recitească. Veștile de la ea veneau mai rar, dar veneau totuși. 
Fata se afla în „focul examenelor”. Scrisoarea fusese adusă de 
un cioban de la stâna lui Mitu Bodea. Într-un bileţel alăturat 
baciul își ceruse scuze pentru starea deplorabilă în care 
ajunsese plicul la Cosmin. „Băieţii mei au chimirurile cam 
unsuroase”, îi scrisese Mitu Bodea printre altele. Tânărul geolog 
se arătase însă fericit că-și putuse plimba privirea încântată 
peste rândurile trimise de cea care-i era tot mai dragă. 

„In capitală este un iunie ploios”, îl informase Ofelia. 

„Faţă de potopul de aici e floare la ureche”, îi replicase 
George Cosmin în sine. 

„Până acum am luat tot note bune, continuase să citească în 
scrisoarea Ofeliei, încât mă voi prezenta cu fruntea sus la 
decanat, când voi cere să fac practică în Valea Moartă.” 

„Deci nu m-a minţit, constatase Cosmin bucuros. E hotărâtă 
să vină la mine.” 

Dar partea cea mai atractivă a corespondenţei i se păruse 
capitolul rezervat soților luga: „li intrigă faptul că nu mai 
primesc scrisori de la tine... Ivona cotrobăiește în fiecare zi prin 
cameră și turbă că nu dă peste niciun rând. Nu știe că toată 
corespondenţa ta se află într-un loc sigur, la o colegă, pe care ei 
nici n-o bănuiesc... «Simi» - așa-l alintă Ivona pe scumpul ei soţ 
- de la o bucată de vreme e de nerecunoscut, mereu în tensiune 
nervoasă, mereu pus pe ceartă. O repede pe Ivona, înjură ca un 
șofer de taxi, bruftuluiește pe toată lumea. 

Bănuiesc că eu sunt pricina insomniilor sale. Pentru că mereu îi 
amintesc de Valea Moartă, de dispariţia tatii și de proiectul meu 
de a face practica de vară acolo, doar cu tine. Într-o zi nu s-a 


mai putut abţine și m-a etichetat de «desfrânată». Când l-am 
auzit, am apucat ce mi-a venit la îndemână și l-am avertizat că, 
dacă mai rostește o dată acest cuvânt, îi crăp capul. Dumnealui 
a înghiţit în sec și a plecat bombănind, îmi face o deosebită 
plăcere să-l văd cu coada între picioare. De curând i-am jucat un 
renghi, pe care n-o să mi-l ierte cât o trăi. Am observat că de la 
o vreme arăta preferinţă unei singure cărţi: «Napoleon» al lui 
Tarlé. Își pierdea cu ea ore întregi de noapte, conspectând cu 
multă minuţiozitate. Sau așa cel puţin mi se părea. «Ce l-a 
apucat pe «Simi» al nostru pasiunea pentru Marele Corsican? 
mă întrebam. Vrea să se reprofileze pe istorie?» l-am deschis 
biroul și i-am luat cartea. Mi-am amintit că și tu ești unul din 
admiratorii lui Napoleon. «Recitindu-l pe Tarle, mă voi simţi mai 
aproape de tine», mi-am zis. lar când s-a întors «Simi» și nu și-a 
găsit cartea la loc, a început să facă un tărăboi de-a alarmat toţi 
vecinii. Eu, însă, l-am lăsat să se perpelească vreo trei zile, după 
care i-am înapoiat-o cu scuze, motivând că s-a rătăcit printre 
cărțile împrumutate unei colege. Se pare însă că pasiunea lui 
pentru Napoleon se topise tot așa de repede cum venise.” 

Fără voia sa, Cosmin își amintise că și pe baciul Mitu Bodea îl 
interesase aceeași carte. li remarcase apariţia în mica bibliotecă 
de la stână. Altă carte poate n-ar fi reţinut-o, dar Marele 
Corsican făcea parte din slăbiciunile mărturisite ale tânărului 
geolog... Continuase apoi lectura scrisorii: 

„Ma bucură foarte mult că ai trimis raportul confidenţial 
privitor la descoperirile tale de la Craiu VI. Nu-ţi mai spun că 
modul în care cinstești memoria tatii m-a emoţionat până la 
lacrimi. Ard de nerăbdare să fiu alături de tine, să continuăm 
cercetările împreună... Nu știu de ce-mi spune inima că acolo 
voi trăi cele mai frumoase, dar și cele mai nefericite clipe din 
viața mea. De ce oare mi-a fost rezervată o soartă atât de 
amară? De ce trebuie să pătimesc înainte de-a fi început să 
greșesc?... Mereu, mereu mă acuz că te-am făcut și pe tine 
părtaş suferințelor mele, când ar fi trebuit să-ţi ofer numai 
bucurii.” 

Bietul geolog, singur în mijlocul naturii dezlănţuite, se simţise 
cu sufletul atât de încărcat, încât strivise câteva lacrimi între 
gene. 

„Fată dragă, fată dragă! își zicea el în gând. Te înţeleg poate 
mai bine ca oricine. Durerile tale sunt și ale mele... Dar cum să 


ţi le alin? Cum aș putea să le trec pe toate asupră-mi?” 

Răpăiala ploii se înteţise. Vuietul pâraielor crescuse asurzitor. 
Rafale puternice de vânt voiau parcă să ia cortul pe sus. 
Cosmin, însă, se arătase cu totul nepăsător. Stinsese lumina, își 
vârâse capul în sac și se lăsase pradă sentimentelor sale atât de 
contradictorii. Când adormise? Nu-și mai amintea. Cât dormise, 
iarăși nu-și putuse preciza. Fapt e că în toiul unui vis, în care se 
plimba alături de Ofelia, pe o pajiște presărată cu flori, primise o 
izbitură atât de puternică în umărul stâng, încât se trezise 
buimac. Pipăise în jur. Salteaua pneumatică începuse să 
plutească pe apă, iar în cortul sfâșiat începuseră să bată stropii 
reci de ploaie. Încercând să-și miște umărul lovit, îl simţise 
țeapăn. Auzise tot atunci cum se rostogolea spre el un puhoi de 
apă scăpat din matcă. Geologul se încleștase instinctiv de 
marginile saltelei pneumatice și acest gest fusese salvator. Căci 
în clipa următoare fusese măturat, cu cort cu tot, de o 
nestăvilită viitură, care-l azvârlise deasupra păduricii de jnepeni 
situată ceva mai la vale. Trezit de-a binelea, Cosmin începuse o 
luptă pe viaţă și pe moarte cu puhoiul năvalnic. Cu acea forță a 
disperării, înșfăcase două crengi groase de jnepeni, hotărât să 
nu le lase din mâini cu niciun preţ. Înaltă de vreun metru și mai 
bine, deasă ca peria, păduricea rezistase bine asaltului apelor 
spumegânde, ferindu-l pe geolog de avalanșa ce izbea fără 
zăbavă în rădăcinile jnepenilor. Spre norocul lui, puhoiul 
începuse să mai scadă din tărie. Spre ziuă se liniștise de-a 
binelea. Abia la apariţia zorilor realizase geologul dezastrul care 
se abătuse asupra lui. Nu mai rămăsese decât cu niște 
sfârtecători de pijama, care i se lipiseră de corp, și nelipsita 
porthartă, pe care la culcare și-o atârnase de gât. Restul 
echipamentului, împreună cu frumosul lui cort izoterm, fusese 
măturat de apele furioase. 

Rebegit de frig, clănțănind din dinţi, Cosmin pornise tot într-o 
fugă spre stâna lui Mitu Bodea. Pe baci îl găsise treaz, 
învârtindu-se, ca de obicei, în jurul focului. Il înfășurase pe 
Cosmin într-o sarică miţoasă și așteptase răbdător ca musafirul 
său să-și revină și să-și dezlege limba. 

— Mare comedie! exclamase el, după ce ascultase laconica 
relatare a păţaniilor lui Cosmin. Uite așa am păţit și eu. Era... Și-i 
povestise, la rându-i, o întâmplare asemănătoare. 

Ca orice bun gospodar, Mitu Bodea avea la stână schimb de 


straie curate, pe care le oferise lui Cosmin, împreună cu o 
pereche de opinci. 

— Alte încălțări nu ţinem pe aici, se scuzase baciul. 

— Bune și astea, făcuse geologul mulțumit că nu va trebui să 
umble descult. 

Tânăr și robust, George Cosmin prinsese repede puteri. Când 
ieșise din colibă, observase bucuros că, după potopul din cursul 
nopţii, se anunţa o însorită zi de vară. Își alesese un toiag dintre 
lemnele aduse de baci pentru foc și pornise neîntârziat spre 
locul dezastrului. 

La locul unde-și avusese „bârlogul” nu găsise decât mâl, 
pietre și rădăcini aduse de viitură. Bucăţi din cortul sfâșiat mai 
atârnau pe câte o cracă a păduricii. Cercetând mai atent pe la 
rădăcinile jnepenilor, dăduse peste aparatul de fotografiat. Era 
așa de bucuros că-l găsise, încât era gata să-l sărute. Încurajat, 
reîncepuse căutările de-a lungul întregului drum străbătut de 
viitură. Dar nu reușise să recupereze decât ciocanul de geolog, 
care nu se știe prin ce împrejurare ajunsese tocmai în albia 
pârâului Godacului. 

„Asta-i situaţia”, își zisese Cosmin resemnat, așezându-se 
istovit de atâtea căutări zadarnice. 

Își îndreptase apoi atenţia în altă direcţie. Se întrebase cum 
de se abătuse puhoiul tocmai asupra cortului său? Ce fusese 
greșit în calculele sale atunci când își alesese locul pentru 
vremelnica lui așezare? De unde și cum venise bolovanul care-i 
sfârtecase cortul și-l lovise în umăr? Când descoperise masivul 
bolovan împotmolit între rădăcinile groase ale păduricii de 
jnepeni, lui Cosmin i se făcuse părul măciucă. 

„Dacă mă nimerea cu o palmă mai la dreapta, nu mai vedeam 
lumina zilei”, constatase în sine tânărul geolog. 

Parcurgând în sens invers dâra lată lăsată de viitură, ajunsese 
la albia pârâului Godacului. În mod surprinzător, pârâul ieșise în 
timpul ploii din albie, apoi revenise. Revărsarea fusese 
provocată de-o surpare a stâncilor de pe versantul nordic al Văii 
Moarte. Ochiului expert al geologului nu-i scăpase însă că 
bolovanul care era cât pe ce să-l omoare nu provenise din 
aceeași surpare. Sosise dintr-o direcţie perpendiculară pe cea a 
surpării. În afară de aceasta, precedase doar cu câteva clipe 
năvala apelor. Ceea ce însemna că fusese azvârlit anume, la un 
moment dinainte stabilit, în direcția cortului său. 


Pe Cosmin îl nedumerise și surparea care se produsese pe 
versantul nordic. Sărind sprinten peste pârâu, începu să urce 
povârnișul abrupt, presărat cu blocuri de piatră. Locul îi era 
bine-cunoscut: fusese printre primele versante prospectate de el 
în Valea Moartă. Dar nu-și amintise ca în notaţiile sale să 
figureze vreo însemnare de acest gen: „Pericol de surpare!” 
Întâlnise într-adevăr o serie de blocuri mâncate de șuvoaiele de 
apă, care i se păruseră a se ţine încă destul de bine. Și-n orice 
caz, niște simple șuvoaie, oricât de mare ar fi fost ploaia, n-ar fi 
fost în stare să le urnească din loc. 

„Și totuși s-au urnit”, constatase el cu nedumerire. Cercetase 
apoi atent scobiturile de unde se desprinseseră masivii bolovani. 
Să fi fost dinamitaţi? se întrebase el. Nici vorbă de așa ceva. Ar 
fi auzit exploziile. Valea Moartă era o veritabilă cutie de 
rezonanţă. Și-apoi nu zărise nici așchiile de piatră, produse în 
mod obișnuit de o explozie. Enigma i se păru de nedezlegat. 
Istovit de urcușul greu, se așezase într-una din scobituri, 
închisese ochii și se lăsase mângâiat de razele atât de plăcute 
ale acelei dimineţi de iunie. Ba chiar aţipise niţel, dar se trezise 
peste câteva clipe, tresărind. Avusese senzaţia că cineva se 
apropiase tiptil de el. Scrutase împrejurimile cu o privire iute. 
Dar Valea Moartă continuase să fie tot așa de tăcută și 
enigmatică. 

„Am început să am vedenii”, se dojenise el. 

Voia tocmai să părăsească locul, când o mică porţiune de pe 
marginea scobiturii îi atrăsese atenţia. „Ce-i asta? se întrebase 
el mirat. Aș putea jura că-i strivită sub apăsarea unui obiect 
tare, de metal... O rangă de fier sau ceva asemănător”... 
Regretase că n-avea o lupă, dar și cu ochiul liber văzuse foarte 
bine: jur împrejurul scobiturii zărise numai porţiuni strivite. 
Proveniența lor, una singură: mâna omului. Cineva desprinsese 
cu o rangă de fier blocurile și le făcuse vânt la vale. Nu fusese 
deci o surpare naturală, ci provocată. Asta era dar. După cum 
tot clar considerase și faptul că cel ce provocase surparea 
fusese un bun cunoscător al muntelui și al legilor sale. Urmărind 
drumul parcurs de bolovanii din versant, până în albia pârâului, 
geologul constatase că totul fusese calculat foarte bine. Dacă 
pârâul ar fi fost barat ceva mai la deal sau mai la vale, viitura ar 
fi ocolit în mod sigur micul platou unde se aflase cortul 
geologului. 


„Bine ţintit!” exclamase Cosmin admirativ. 

Nu mai avea nicio îndoială că „cineva” intenţionase să-i facă 
de petrecanie. Tânărul geolog nu era însă de acord cu soarta ce- 
i fusese menită. Avea o viaţă de trăit, iar în București îl aștepta 
o fată cum nici nu-și putea închipui cineva mai frumoasă și pe 
care și-o dorea ca soţie. De aceea hotărâse să nu stea cu 
mâinile în sân. 

Pornind spre Cătun, făcuse un ocol ca să poată întâlni pe unul 
din ciobanii lui Mitu Bodea, care-i era mai apropiat. Îl trăsese de 
limbă asupra felului în care-și petrecuseră noaptea cei de la 
stână. După spusele flăcăului, ploaia rece, torențială, care 
ținuse până aproape de ziuă, îi obligase pe ciobani să-și 
adăpostească oile în pădure sub cetina deasă a brazilor. Grijuliu 
ca întotdeauna, baciul Mitu Bodea fusese mereu cu ei, poposind 
când la o turmă, când la alta. Pe altcineva, flăcăul nu mai zărise 
în timpul nopţii pe la stână. Doar, în ajun, trecuse un domn, pe 
care George Cosmin îl identificase în persoana fostului său coleg 
Floriceanu. 

„Ce se tot învârte zăpăcitul ăsta pe aici?” își zisese Cosmin 
intrigat. Respinsese însă ideea de a-l implica pe Floriceanu în 
tentativa de omor din cursul nopţii. Nu-l putuse crede capabil de 
așa ceva. 

„Am fost totuși colegi de an, de cămin, se dojenise Cosmin. 
Ne-am avut aproape ca fraţii. Oricât de invidios ar fi, nu-l văd 
mergând până la crimă.” 

„Cu ochii larg deschişi, culcat lângă colegul său Mitică 
Șerban, tânărul geolog își aminti de întrebarea căpitanului Radu 
Tudor, după ce acesta-i ascultase răbdător întregul pomelnic al 
proaspetelor întâmplări din Valea Moartă. 

— Și acum ce aveţi de gând să faceţi? 

„Ce să fac?” se întrebă în sine Cosmin. Soluţia cea mai 
comodă era să ceară profesorului Cernat altă zonă pentru 
prospectare. Dar chiar și simplul fapt că-i putu trece prin minte 
așa ceva îl umplu de revoltă împotriva propriilor sale gânduri. 
Fiu de mocani, dintr-un sat din Carpaţii Răsăriteni, Cosmin 
fusese deprins de mic să nu se lase înfrânt nici de cruzimea 
muntelui, nici de asprimea vieţii din locurile natale. Avea un 
dispreț total pentru oamenii bicisnici. Se zbârlea la gândul că ar 
putea face și el parte din această categorie. Cu ce ochi l-ar privi 
colegii, oamenii care-l cunosc și mai ales Ofelia? Fata îl 


preferase atâtor altor tineri, care roiau fără îndoială în jurul ei, 
tocmai pentru dârzenia și tăria lui de caracter. 

„Cu niciun chip, dar cu niciun chip nu voi da înapoi”, hotărî în 
sine tânărul geolog. 


3 Capitolul XIX 
BANUIELILE BACIULUI MITU BODEA 


Așezat comod la biroul căpitanului Radu Tudor, într-o poziție 
degajată, de tânăr lipsit de preocupări, Cornel Voinea era în fapt 
mai mult decât preocupat de dosarul care conținea declarațiile 
geologului. 

— Familia luga, inclusiv fiica lor vitregă, era la Bucureşti, 
rostea el tare, ca să fie și mai convins de propriile concluzii; Mitu 
Bodea se învârtea pe lângă turmele de oi, împreună cu ceilalți 
ciobani... Precupeața lui e de negăsit, dar în niciun caz nu putea 
fi autorul atentatului din Valea Moartă... Floriceanu a dormit la 
gazda lui de la Roșu... E adevarat că nimeni nu l-a păzit la ușă, 
dar tot atât de adevărat e că nimeni nu l-a văzut ieșind noaptea 
din casă... Și totuși cineva a încercat să-i facă de petrecanie 
geologului... Cine?... Sfântul Duh!... 

Pentru a asigura securitatea lui Cosmin, tânărul locotenent îi 
propuse totuși colonelului îndepărtarea lui Floriceanu din 
regiune. Colonelul râse cu poftă și puse totul pe seama 
surmenajului tânărului locotenent. 

— Mâine, când o să-ţi amintești ce mi-ai propus, ai să te 
rușinezi singur... După tine ar trebui să înființăm și niște „sate 
strategice”, ca în Vietnam, în care să închidem toţi locuitorii din 
jurul Văii Moarte. 

Intr-adevăr, a doua zi, Voinea se miră singur de ce fusese în 
stare să îndruge superiorului său. Își explică aceasta prin panica 
în care intrase, văzându-și neputința de-a interveni eficace în 
desfășurarea evenimentelor. O oarecare logică găsi însă în 
propunerea sa: eliminând pe rând pe cei suspecți, poate dădea 
peste adevărații vinovaţi. Işi dădu însă seama că era o copilărie. 
Nu avea nicio dovadă împotriva nimănui. lar un bun detectiv 
lasă pe suspecți să acţioneze liber, tocmai pentru a-i prinde 
asupra faptului. 

„Un lucru e limpede, își zise Voinea abătut. Geologul era gata- 


gata să dea ortul popii, iar noi nu avem la ora actuală nicio 
dovadă de vinovăţie... Până la urmă tot hoțul de păgubaș va fi 
devină. Cosmin, pentru că n-a știut să se ferească de puhoi, și 
eu pentru că n-am dormit în cort cu el... Fir-ar a dracului de 
treabă!” 

Câtă vreme îl știa pe geolog în oraș, Voinea se simţea mai 
liniștit. 

„Nu vor îndrăzni să-l atace pe stradă sau acasă, la colegul lui, 
cugetă Voinea. Ar fi o mare imprudenţă din partea unor oameni 
care până acum s-au dovedit extrem de prudenți.” Totuși, îl 
dăduse pe Cosmin în grija unui colaborator, care să-l aibă cât de 
cât sub ochi. 

Lăsă dosarul din mâini și începu să se plimbe de la un capăt la 
celălalt al încăperii, așa cum obișnuia și „papa” Coman. Nu-i 
prea surâdea de loc această înfruntare în „câmp deschis” cu 
perfidia celor care-l urmăreau pe Cosmin, dar n-avea încotro. 
Colonelul preconiza înfruntarea deschisă ca procedeu tactic de 
urmat mai departe. 

„Să-i obligăm să scoată capul la drum”, susţinea Coman. 

„Teoretic, «papa» Coman are dreptate, admitea Voinea... Dar 
«practica te omoară»”. Simţi pe neașteptate un gol, în stomac. 
Işi aminti că nu mai pusese nimic în gură din ajun. leși pe culoar, 
cu intenția de a trimite pe cineva până la bufetul din colț. Dar 
înainte de-a pătrunde în holul de la intrare, se uită mai mult 
instinctiv prin geamlâcul ușii. Încremeni pe loc. Zărise doar 
pentru o fracțiune de secundă profilul lui Mitu Bodea. 

„Ce caută aici?” se întrebă Voinea uimit, ferindu-se prudent 
din cadrul geamlâcului. Să fi încălcat Radu Tudor dispoziţia 
colonelului și să-l fi chemat pe baci la el? Nu-l credea în stare pe 
căpitan de un asemenea act de indisciplină, care în ultimă 
instanţă însemna o gravă greșeală. Tânărul locotenent reveni în 
birou și-l chemă pe Radu Tudor la telefon. 

— Aveţi în hol un musafir mai deosebit, îl informă Voinea. 

— Am auzit, îi confirmă Radu Tudor. 

Voinea se linişti. Deci nu căpitanul comisese imprudenţa. 

— Și ce aveţi de gând să faceţi cu el? 

— Vin imediat la dumneata și stabilim împreună, îi preciză 
Radu Tudor. 

„Tii! Mare noroc am avut, își zise bucuros Voinea. Era cât pe 
ce să dau nas în nas cu baciul.” 


Între timp, Mitu Bodea stătea ca pe ghimpi pe scaunul oferit 
de ofițerul de serviciu. Așteptarea se prelungea enervant de 
mult, deși el anunţase că avea de comunicat căpitanului Radu 
Tudor „ceva foarte important, care nu suferea amânare”. Mai 
mult decât atât, îl văzuse pe căpitan străbătând holul, fără să-i 
arunce măcar o privire, darămite o vorbă de scuză. Când 
nemulțumirea lui era pe cale de a izbucni, auzi în sfârșit vocea 
ofițerului de serviciu: 

— Hai, taică, și mata la tovarășul căpitan. 

Baciul se ridică sprinten și păși vioi în urma tânărului ofițer, 
care-l conduse spre biroul lui Radu Tudor, 

— Bună, baciule! îl întâmpină căpitanul pe un ton familiar. 
Care-i năcazul? 

Mitu Bodea se convinse mai întâi că în afara căpitanului nu 
mai rămăsese nimeni în încăpere, iar ușile și ferestrele erau 
bine închise. Apoi rosti pe un ton grav: 

— Am venit a vă aduce la cunoștință o întâmplare, unde - 
după mintea mea cea proastă - nu-i lucru curat. 

— S-auzim, îl pofti Radu Tudor să ia loc. 

Baciul se așeză pe marginea scaunului, își potrivi pe genunchi 
pălăriuţa rotundă, tuși sec, emoţionat, după care se hotărî să 
continue: 

— Nu știu dacă aveţi la cunoștință, dar eu și-nalte dăți am 
ajutat puterea statului să... 

— Cunoaștem, îl întrerupse Radu Tudor. Noi nu-i uităm 
niciodată pe cei care ne ajută. 

— Atunci e bine, făcu baciul mai liniștit, deși, în sinea lui, nu 
prea era bucuros de întrerupere. 

— Despre ce întâmplare zici că vrei să-mi vorbești? îl îndemnă 
nerăbdător Radu Tudor. 

— De alaltăieri noapte. 

— Aa! făcu Radu Tudor dumerit. Povestea aia cu puhoiul care 
l-a prins pe geologul din Valea Moartă? 

— Văd că aţi și aflat... Atunci e bine. 

— Asta ni-i meseria, îi replică Radu Tudor. 

— Și ce părere aveţi de trebușoara asta? îl iscodi baciul. 

— Proastă, făcu Radu Tudor, sever. Dumneavoastră, ciobanii, 
aveţi o vorbă: „Oaia care nu-și ţine lâna s-o mănânce lupul.” Așa 
și cu geologul ăsta: eu trebuie să-l învăţ unde și cum să-și pună 
cortul? N-a deschis ochii, să deschidă punga. 


— Cum vine asta? își arătă baciul nedumerirea. 

— Simplu: o să plătească echipamentul și aparatele care i-au 
fost încredințate de instituţie. 

— Mare păcat s-ar face, observă Mitu Bodea. 

— Dar cine vrei să suporte? continuă căpitanul pe același ton 
sever. Noi? Doar sunt banii noștri, ai tuturor. Nu ne putem juca 
așa cu avutul obștesc. 

— Imi spunea mie inima că nu-i a bună, rosti baciul ca pentru 
sine. 

— De ce nu-i a bună? se miră căpitanul. 

— Băiatul e nevinovat, zise baciul oftând. 

Căpitanul tresări ușor și-l sfredeli pe baci cu privirea. 

— Hălăduiesc prin locurile acelea de vreo douăzeci de ani și 
mai bine, continuă Mitu Bodea. Am văzut în vremea asta multe 
și felurite întâmplări, în care unii oameni și-au găsit în 
blestemata noastră de vale obștescul sfârșit. Da' așa cumpănă, 
ca cea prin care a trecut injenerul nostru, nu mi-a mai fost dat 
să aud. Vă rog să mă credeţi, tovarășe căpitan, că de douăzeci 
de ani nu fac altceva decât să văd cum și pe unde se adună 
șuvoaiele în Valea Moartă și pe unde ies pâraiele din matcă; 
după cum tot așa de cunoscute îmi sunt și stâncile de acolo, pe 
care iarăși le-am văzut cum și-n ce parte se prăvălesc. De aceea 
nu pricep cum de s-a făcut prăvălirea bolovanilor în așa fel, 
încât să vină în calea apei, taman în locul cel mai potrivit ca să 
iasă din matcă și s-o apuce drept spre cortul injenerului? 

— Ghinionul? făcu Radu Tudor. , 

— Nu, tovarășe căpitan, il contrazise baciul. Asta-i ghinion cu 
ochi și cu sprâncene. 

— Ce vrei să spui? îl iscodi sever Radu Tudor. 

— Injenerul n-are nicio bănuială? fu rândul baciului să-l 
iscodească. 

— Pe cine să bănuiască? îi răspunse amuzat căpitanul. Zice 
bogdaproste că a scăpat teafăr. 

— Mă mir, făcu baciul dezamăgit. Da' vorba dumitale: când se 
vede omul scăpat, nu se mai uită înapoi. Eu, însă, care stau 
deoparte, altfel văd lucrurile. 

— Și cum le vezi? se amuză căpitanul. 

— Dumneavoastră râdeți, da’ purceaua-i moartă în cotet. 

— Dacă ai vreo bănuială, spune-o, omule, îl îmbie căpitanul, 
care începuse să-și piardă răbdarea. 


— Părerea mea e că aici a fost mână de om, gemu Mitu 
Bodea. 

— Te-ai gândit bine la ce spui? îl avertiză căpitanul. 

— Am părul alb, tovarășe căpitan. Și nu-i în firea mea să 
trâncănesc verzi și uscate, ca o muiere. 

— Mă mir, totuși, că geologul nu ne-a spus nimic, se prefăcu 
Radu Tudor surprins. 

— Copil neștiutor, îl apără baciul. 

— Sau ne ascunde cu bună-știinţă? se arătă Radu Tudor și 
mai bănuitor. 

— De! Ce să zic?... Parcă nu-mi vine la socoteală... Mai 
degrabă aș gândi că n-a judecat la cele întâmplate. Altfel, e un 
băiat isteţ, în care noi, cei de pe-acolo, ne-am pus unele nădejdi. 
„Poate află niscaiva aur, mai știu eu ce lucru de preţ și dă 
norocul peste amărâtul nostru de sătuc”, ne ziceam. De aia am 
și venit la dumneavoastră. Să-l ajutaţi, pe cât puteţi, ca să 
termine lucrul început. 

— Pe cine bănuiești? îl readuse căpitanul la subiect. 

— Ce să zic, tovarășe căpitan? Ușor a bănui, greu a dovedi... 
Da' eu tot o fac, iar păcatul să cadă asupra mea... Mă gândesc 
întâi și-ntâi tot la un injener, ca tovarășul Cosmin, pe nume 
Niculae Floriceanu. 

Luându-și un aer grav, căpitanul își notă cu grijă numele 
indicat. 

De-o bucată de vreme dă mereu târcoale pe acolo, continuă 
baciul, și se ferește ca de foc să dea ochii cu injenerul nostru, 
deși zice că-s prieteni buni. 

— Nu se prea au bine, îl informă Radu Tudor. 

— Ei? Vedeţi? făcu baciul bucuros. Am mirosit eu că e ceva 
necurat la mijloc. Tot mereu îl văd cum adulmecă spre Valea 
Moartă, ca lupul după mioare. 

— Interesant, observă căpitanul, consemnând cu atenţie 
declaraţiile baciului. Și-al doilea suspect? 

— Asta numai așa, ca să vedeţi ce-i cu el, sugeră Mitu Bodea. 
Altfel ar fi băiat bun, dacă n-ar căuta potcoave de cai morți. 
Când un om în toată firea umblă teleleu pe dealuri, trebuie să-ţi 
pui întrebarea ce-i cu el? Ori e nebun, și-atunci să stea la 
balamuc, ori urmărește niște lucruri pe care vrea să le ascundă 
de ochii oamenilor și atunci trebuie să vedem încotro se 
îndreaptă. Pentru că - iertaţi-mă de vorba cea proastă - care om 


serios are azi vreme să se ţină de copilării? 

— Pe ăsta cum îl mai cheamă? se arătă căpitanul interesat. 

— Paul Vrăbete. 

— Are un nume care i se potrivește, se amuză căpitanul. După 
ce își notă și numele celui de-al doilea suspect, căpitanul se 
ridică grav și-i întinse mâna lui Mitu Bodea: îți mulțumim, 
baciule... Prima informaţie, mai ales, mi se pare deosebit de 
importantă. Dar nici a doua nu-i de lepădat. Noi te rugăm să ne 
ţii la curent și pe mai departe cu tot ce ţi se pare suspect pe 
acolo. Și, bineînţeles, nicio vorbă nimănui. 

— Îmi cunosc datoria, tovarășe căpitan, făcu baciul bucuros. 

— ii legătura numai cu mine, îl avertiză căpitanul. Treaba mi 
se pare foarte serioasă și trebuie să fim prudenți. 

— Să aveţi toată nădejdea, îl asigură baciul. 

De îndată ce se închise ușa în urma lui Mitu Bodea, în birou 
năvăli locotenentul Voinea. 

Căpitanul Radu Tudor îl privi fix, gânditor. 

— Ce părere aveţi, tovarășe căpitan? îl iscodi Voinea 
nerăbdător. 

— Bănuielile baciului nu mi se par de loc lipsite de temei... 
Confirmă declaraţiile lui Cosmin și ridică în același timp un nou 
semn de întrebare. 

— Vă gândiţi la Floriceanu? 

— Exact, îi confirmă căpitanul. George Cosmin n-a suflat un 
cuvânt despre colegul său, deși acesta dă tot mai des târcoale 
Văii Moarte, fără a avea vreo misiune deosebită pe acolo. Cum 
îți explici această tăcere a lui Cosmin? îl acoperă doar din simplă 
colegialitate, ori mai e și altceva la mijloc? 

— Nu văd ce-ar putea fi? făcu nedumerit Cornel Voinea. 

— Nu strică să vedeţi care sunt cu adevărat relaţiile dintre 
acești doi colegi. 

— Personal, adăugă Voinea, mai mult pentru sine, chiar dacă 
mi-ar fi cineva frate și-ar încerca să mă omoare, n-aș șovăi nicio 
clipă să-i plătesc cum se cuvine. 

— Relaţiile dintre oameni sunt un păienjeniș atât de încâlcit, 
conchise Radu Tudor, încât oricând te poţi aștepta la o surpriză. 

Cornel Voinea își vâri mâinile în buzunare și privi absent prin 
fereastră. La colţul străzii îl zări dispărând pe Mitu Bodea. 

«Mare coţcar de baci, își zise în sine tânărul locotenent. Era 
neliniștit nu atât de Floriceanu, cât de Paul Vrăbete... Acum însă 


pare ceva mai mulţumit... A devenit „informatorul” nostru... 
Deci un om în afara bănuielilor... Culcă-te, bătrâne, pe urechea 
asta». 


Capitolul XX 
UN CIUDAT EMISAR BLOND 


Echipat din nou, la șantierul „Cinci-Nord”, George Cosmin se 
pregătea să se reîntoarcă în Cătun și de acolo să apuce iarăși 
cărările întortocheate ale Văii Moarte, își propuse să mai rămână 
o zi în oraș, așteptând convorbirea telefonică stabilită cu Ofelia. 
Hoinărea alene pe strada principală a orașului, rumegând la 
scrisoarea confidențială primită prin șeful șantierului de la Marin 
Rotaru, ca și convorbirea telefonică pe care o avusese chiar în 
acea dimineaţă cu profesorul Cernat. 

Șeful serviciului special îl informă că analizele de laborator 
confirmaseră ipotezele lui privitoare la dislocările de stânci de la 
cascada Craiu VI. Îl ruga însă insistent să păstreze, ca și până 
acum, secretul acestor constatări. 

„S-ar putea să beneficiezi curând de propriile dumitale 
descoperiri”, îi scria Rotaru. 

— Ce „sfinţi” ai pe la București? îl iscodise, pe de altă parte, 
șeful șantierului „Cinci-Nord”. Profesorul Cernat fulgeră și tună 
împotriva lor. 

— De ce? 

— Păi unde s-a mai pomenit, măi, să deschizi nitam-nisam un 
șantier în mijlocul anului? 

— Ce fel de șantier? întrebă Cosmin cu sufletul la gură. 

— N-o mai fă pe prostul, că doar tu ai propus... Zău! Eşti total 
neserios! Cum ţi-ai putut închipui c-o să ne băgăm așa, orbește, 
în împuţita ta de văgăună? Și pe ce bază... Ai terminat 
prospecţiunile acolo? Ai niște date certe?... Fii atent, că intri la 
apă. 

Cosmin nu-l mai asculta. Se simţea înaripat. Intuia că norocul 
începea să-i surâdă... Prea avusese numai ghinioane până 
atunci. Se și vedea conducând, cu mână sigură, grupul de 
mineri menit să întreprindă o acţiune unică în felul ei. Va 
debloca intrarea în grota Ursoaicei, făcând o deschidere 
naturală în cristalinul din Valea Moartă. Ce-și putea dori mai 


mult un geolog prospector? Să pătrundă în inima muntelui nu 
numai cu imaginaţia, ci aievea. Să-i poată cerceta pe îndelete 
măruntaiele. Și cine știe dacă, la capătul acestor cercetări, nu 
va da peste mult râvnitul element „G”? Legănat de visuri, 
aproape nici nu auzise apelul telefonului de pe biroul șefului 
șantierului. 

— Cosmin, îi strigă enervat șeful șantierului. La telefon! Te 
caută Cernat. 

Abia când auzi vocea profesorului, tânărul geolog se trezi de-a 
binelea la realitate: 

— Vă ascult, tovarășe profesor. 

— Ce-i cu tine, bre? îi reproșă Cernat. Te-ai prostit di tăt! Ce 
dracu faci acolo? Ai nevoie de dădacă? Nu mai știi unde să așezi 
un cort? Dacă-cţi trebuie neapărat, spune-mi, și-ţi trimit una 
grasă și lăptoasă care să te și legene înainte de culcare. 

— Tovarășe profesor, se apără Cosmin. Am trimis un nou 
raport confidential... 

— Lasă-mă în pace cu „confidenţialele” dumitale! Doar n-am 
să înființez un serviciu special de detectivi. Ce dracu? Doar ești 
om în toată firea. la acolo, la faţa locului, măsurile de cuviinţă și 
apucă-te de treabă serios. „Confidenţialele” tale sunt palpitante 
la lectură, dar nu ne ajută cu nimic la îndeplinirea planului de 
lucrări. 

— Aveţi dreptate, tovarășe profesor, recunoscu George 
Cosmin. 

— În vorbă văd că-mi dai dreptate, dar în fapt o iei razna, 
băiete... Ce-i eu fantasmagoria aia despre grota... Cum îi zice? 

— Ursoaicei, îl ajută Cosmin. 

— Așa... Ce mare scofală faci dacă-i deblochezi intrarea? 
Poale suscita, în cel mai fericit caz, interesul speologilor. Or 
crede-mă că, în clipa asta, numai de speologie nu-mi arde... N- 
am nici vreme, nici oameni și nici bani disponibili pentru 
pasiunea ta speologică. 

— Dar nu-i o grotă oarecare, insistă Cosmin. Ne-ar putea oferi 
o excelentă deschidere în masiv. 

— M-aș mira să ai tu norocul ăsta chior, făcu profesorul 
neîncrezător. Dar să mă mai gândesc... Până atunci, i-aţi tot ce- 
ţi trebuie de la șantierul „Cinci-Nord” și apucă-te serios de 
treabă. Ne-am înțeles? 

— Da, tovarășe profesor, făcu tânărul geolog bucuros. 


„E, totuși, un om minunat”, își zise Cosmin pășind alene pe 
trotuarul larg din centrul orășelului V. La un moment dat, însă, 
se izbi de cineva: 

— Scuzaţi! 

— Sunteţi cam distrat, tovarășe geolog, auzi el un glas plăcut 
de femeie. Când întoarse privirea, rămase locului de uimire. O 
frumusețe blondă, cochetă, excesiv de fardată, îl îmbia cu niște 
ochi mari, albaștri care îl fermecau. După aprecierea lui, blonda 
nu avea mai mult de treizeci de ani, o vârstă deci când își putea 
etala cu maximum de eficacitate arsenalul feminin. Tânărul 
geolog se simţi încântat și-n același timp tulburat de această 
apariţie blondă, care părea a-l cunoaște. De unde? Era tare 
curios să afle. 

— Vă rog să-mi scuzaţi procedeul, continuă blonda să-l 
sfredelească aţâțător cu tulburătorii ei ochi albaștri, dar n-am 
avut altă posibilitate de-a vă face cunoștință. 

— Cu ce vă pot fi de folos? bâigui Cosmin, vădit intimidat. 

— Am să vă comunic ceva confidenţial. 

Cosmin tresări, neplăcut surprins. 

— Mie? 

— Nu sunteţi dumneavoastră geologul George Cosmin? 

— Ba da. 

— Și nu aveţi în București o frumoasă logodnică, pe nume 
Ofelia luga-Craiu? 

— Sunteţi bine informată! constată el și mai surprins. Dar 
greșiți. Domnișoara Craiu nu mi-i logodnică. 

— Va fi, îl asigură necunoscuta. 

— Și ce doriţi? o întrebă brutal. 

— Personal, nimic, îl asigură aceasta. Vreau doar să vă 
comunic ceva în interesul dumneavoastră și al frumoasei 
domnișoare Craiu... Nu mă trataţi cu o prăjitură la cofetăria din 
colț? îl îmbie ea. 

— Și dacă refuz? 

— Vă veţi căi. Glasul necunoscutei nu mai suna nici mieros, 
nici amabil, nici îmbietor. Devenise rece, ca o lamă de pumnal. 
Instinctiv geologul privi în jur după ajutor. Zări pe cealaltă parte 
a străzii un tânăr ofițer de miliţie îmbrăcat în civil. 

— Și dacă vă dau pe mâna miliției? îi replică el cu un gest 
semnificativ. 

— L-am văzut și eu, arătă ea discret spre ofițerul în civil. 


Calmul necunoscutei îl descumpăni pe Cosmin. După ce stătu 
câteva clipe în cumpănă, hotări s-o urmeze. 

„Am timp și mai târziu s-o dau pe mâna miliției, își zise el. Să 
vedem ce vrea.” Cofetăria era goală. Ca și strada de altfel. 
Necunoscuta își alesese deci bine ora. Se așeză la o masă mai 
retrasă, pentru a sta de vorbă nestingheriţi. Cosmin comandă 
tort și citronadă, apoi i se adresă necunoscutei, fără altă 
introducere: 

— Cine sunteți? 

— Nerăbdător și curios ca o femeie, îi replică aceasta. Altfel 
aţi fi un bărbat interesant... Abia acum, când mă uit mai bine la 
dumneata, îmi explic de ce v-a preferat domnișoara Craiu 
celorlalţi curtezani. 

Tânărul îndrăgostit simţi o împunsătură în inimă, dar se 
strădui să-și ascundă ghimpele geloziei. 

— Ce doriţi, totuși, de la mine? insistă Cosmin. 

— Parcă aţi fi o placă stricată, îl tachina ea. „Ce doriţi? Ce 
doriţi?” Vocabularul dumitale se reduce numai la atât? 

— Vă fac atentă că nu mai am multă vreme la dispoziţie. 

— Ce vorbiţi? făcu ea pe un ton batjocoritor. De aia umblaţi 
fără rost prin oraș? 

„Și pe asta o știe”, observă Cosmin în sine, nevoit să 
recunoască meritele frumoasei necunoscute: farmec feminin, 
istețime, informaţie precisă. 

— Să dăm totuși cărţile pe faţă, îi propuse el. Zi! Ce vrei? 

— Să fii băiat deștept, trecu ea brusc la un ton familiar. 

— Adică? 

— Acum câteva nopţi ai scăpat din Valea Moartă ca prin 
urechile acului. A doua oară, însă... Necunoscuta îi sugeră, 
printr-un gest deosebit de grăitor, ce-l așteaptă în viitor. Ești 
bărbat tânăr, bine făcut, continuă ea să-l sfredelească cu ochii ei 
albaștri, și-ar fi păcat să-ţi albească oasele acolo. 

La auzul acestor cuvinte, tânărul geolog simţi o profundă 
decepțţie. In locul unei tinere femei, dăruită de natură cu ce avea 
mai plastic și mai armonios, Cosmin se trezi brusc în fața unui 
monstru. Era atât de revoltat, încât ar fi vrut s-o ia în pumni; s-o 
bată până ce obrajii ei rotunzi și rumeni, buzele roze, pline, 
răsfrânte senzual, ca și nasul fin, cu nările palpitânde, s-ar fi 
transformat într-o masă informă de carne și cartilage tumefiate, 
sângerânde. Ca să nu facă vreun gest necontrolat, strânse 


pumnii până îi intrară unghiile în carne. 

— De ce mă priveşti așa? îi zâmbi necunoscuta batjocoritor. 

— Pe cine vrei să intimidezi? o întrebă el scrâșnind din 
masele. 

— Crede-mă, dragul meu, că am cunoscut mulţi bărbaţi 
curajoși, îl flată ea. Și te admir. Dar curajul dumitale, în cazul de 
față, înseamnă sinucidere. 

— Și cum pot evita această „sinucidere”? făcu el o bruscă 
schimbare de ton și atitudine. 

— Așa sună mai bine, observă necunoscuta. Cred că osă ne 
înțelegem din pret. 

Se aștepta la o asemenea propunere. Și voi să afle, mai mult 
din orgoliu, la cât era prețuit. 

— Ce mi se oferă? 

— Persoana mea, îi replică ea fără jenă. 

— Ești într-adevăr o femeie superbă, îi mărturisi Cosmin, dar 
la ora asta „locul e ocupat”. 

— Știam, recunoscu diva, de aceea nici n-am să joc pe 
această carte. 

— Ai și alt atu? 

— Am... De pildă, o mașină la alegere, din cele puse ca 
premiu la „Loto-pronosport”. 

— Pentru a exista o acoperire legală? remarcă el mai mult ca 
să-și confirme deducţia. 

— Totul se va face legal... Oricine și oricând poate deveni 
peste noapte norocos... Cu niţică bunăvoință. 

— Cum ar trebui tradusă această „bunăvoinţă”? 

— Să zicem: o îmbolnăvire subită. O boală mai lungă, de 
origine nervoasă, care să necesite un tratament de câteva luni... 

— „Și care să aibă drept consecinţă abandonarea 
prospecţiunilor din Valea Moartă, o completă Cosmin. 

— Vezi ce bine ne înţelegem? făcu necunoscuta cu satisfacție. 
să n-ai nicio grijă... Aranjăm noi totul. 

— Care „noi”? 

— Am folosit „pluralul majestăţii”, îi tempera ea curiozitatea. 

Acest joc începu să-l atragă pe Cosmin. Tulburătoarea blondă 
era fără doar și poate emisarul unor forțe interesate vital în 
Valea Moartă. De ce se temeau acestea de scormonirea 
subsolului regiunii? Fără îndoială, valea ascunde niște taine a 
căror dezvăluire ar face să cadă niște capete. Dar cine erau cei 


în pericol? Cine-și putea îngădui luxul de a avea în serviciul lui o 
femeie ca aceasta, care-l sfredelea cu superbii ei ochi albaștri? 

„Asta costă bani, nu glumă”, presupuse Cosmin. 

— Ce coace acum în căpușorul tău cârlionţat? îi zâmbi ea 
compătimitoare. 

Tânărul geolog o gratifică în gând cu o înjurătură, înciudat că- 
și trădase frământarea cu atâta ușurință. 

— lar nu ești cuminte? îl avertiză ea. 

— Te înșeli, scumpa mea, schimbă el brusc tonul. Dacă ceea 
ce-mi imaginez despre tine înseamnă necumințenie, atunci sunt 
vinovat. 

— Pot să aflu și eu ce-ţi rodește acum fantezia? îl îmbie ea. 

— Mă întreb cum trebuie să fie o noapte cu dumneata. 

Ea îi replică printr-o glumă obscenă. 

„Vulgară mai e”, constată în sine tânărul geolog. Dar sânii ei 
tari, gurguiaţi, care se apropiaseră de el mai mult decât era 
îngăduit, atenuară mult senzaţia de vulgaritate. „Asta duce în 
păcat și un înger”, continuă să cugete Cosmin vădit tulburat. 
Intrebarea pe care și-o punea viza o chestiune de procedură. S-o 
înhațe acum și s-o dea pe mâna primului miliţian care i-ar ieși în 
cale, ori să meargă mai departe? Intâmplarea făcu să intre chiar 
în clipa aceea în cofetărie același ofițer de miliţie în civil întâlnit 
ceva mai înainte. De îndată ce-l zări, primul impuls al lui Cosmin 
fu să-l cheme la masa lor. Dar glasul bațjocoritor al 
necunoscutei îl opri: 

— Te lăudai că mă dai pe mâna miliției... De ce n-o faci acum? 
Ai și motive... E un prilej foarte bun. 

— Acum? se prefăcu el mirat. 

— Tare ești naiv! îi râse necunoscuta în nas. Am să-ți 
demonstrez imediat. Spre surprinderea lui Cosmin, în clipa când 
ofițerul în civil întoarse „din întâmplare” privirea spre «ei, 
frumoasa blondă îi zâmbi cu toată faţa și înclină capul într-un 
salut cochet, neangajant. 

Fâstâcit, ofiţerul de miliţie se înclină în semn de răspuns și 
ieși din cofetărie ca din pușcă. 

— Ce părere ai? îi dădu necunoscuta cu tifla lui Cosmin. De ce 
n-ai făcut gogomănia să ceri arestarea mea? 

„Joacă tare!” își zise Cosmin, scăpând fără voia lui un oftat. 

— Ce-i așa greu, domnule geolog? îl zeflemisi ea. Nu știi cum 
să scapi de mine? Nici să nu încerci, că n-ai să reușești. 


— Numai un prost poate să dea norocului cu piciorul, o liniști 
el. 

— Tare aș vrea să te cred... Dar nu pot. Acum, de pildă, ce te 
mai neliniștește? făcu ea enervată de căutările lui prelungite 
prin buzunare. 

— Mi-am uitat portofelul acasă, la gazdă... 

— De asta nu duce dumneata grijă... Un emisar are 
întotdeauna asupra lui un fond de rulare. Și, ca să fie mai 
convingătoare, scoase din poșetă o revistă ilustrată, pe care o 
întinse lui Cosmin. Răsfoiește-o, te rog, cu grijă. E un exemplar 
foarte scump. 

„Totul e aranjat ca la carte”, își zise Cosmin, preluând cu 
atenţie preţiosul exemplar, între filele căruia erau distribuite 
numai bancnote de o sută de lei. 

— Un aconto, îi preciză ea. 

„În sfârșit, o am la mână”, își zise bucuros Cosmin. Luă prima 
bancnotă, o așeză pe masă pentru a face plata, iar revista o 
introduse cu un gest degajat în buzunarul larg al hainei. „Să ţin 
minte seria”, își propuse el, netezind cică distrat bancnota de pe 
masă.  Ridică apoi ochii asupra ei. Văzându-l satisfăcut, 
necunoscuta îl iscodi: 

— Nu-ţi displace. 

— Dacă vii cu asemenea argumente convingătoare?... Și nu te 
mai uita așa la mine... Mă tulburi. 

— Și tu pe mine. 

„Ah! făcu el scârbit. Caraghioasă situaţie. Ne minţim ca la 
bordel. Dar dacă am intrat în joc, să merg până la capăt.” 

— Când? se prefăcu el mistuit de pasiune. 

Acum, dacă vrei, i se oferi ea fără jenă. 

Cosmin își consultă ceasul. 

— Acum nu pot... 

— De ce? 

— Trebuie să trec pe la șeful șantierului... 

— Îi dai un telefon și te scuzi. 

— Bună idee, o aprobă Cosmin, încercând să se ridice. 
Necunoscuta însă îl reţinu. 

— Nu de aici, scumpule... Mergem într-un loc intim, la o 
doamnă cu un apartament superb, de unde o să poți telefona 
cui poftești. 

— Ai și aranjat totul! se prefăcu mirat Cosmin. 


— Femeie practică și grăbită, scumpule... Poţi să te lași cu 
toată încrederea în mâinile mele. Sunt niște mâini (își etală 
degetele lungi, subţiri, cu nervuri fine), care știu să mângâie ca 
nimeni, dar să și sfâșie când sunt trădate. 

— Eşti obsedată? 

— Te-aș sfătui ca așa-zisul șef al șantierului, căruia ţii atât de 
mult să-i dai un telefon, să nu se numească tovarășul căpitan 
Radu Tudor. 

„E dracu gol!”, exclamă în sine Cosmin. 

— Ar fi o acţiune de două ori zadarnică, continuă să-l 
avertizeze ea. Întâi il cunosc foarte bine pe tovarășul căpitan, în 
al doilea rând, Radu Tudor nu e în oraș la ora asta. 

— Vreau, totuși, să mă conving, rosti el sec, înșfăcând-o de 
mână. Mergem chiar acum la el. 

— Nu mă strânge așa de tare, bruto! îi șopti ea crispată de 
durere. Și nu face prostii, pentru că aj să te căiești. 

— Nu știu care din doi, făcu geologul hotărât să termine acest 
joc periculos, care se prelungise și așa prea mult. 

— Eşti mai prost decât mă aşteptam. li aruncă ea în față, 
smulgându-și brusc mâna din strânsoare. Și nu te mișca. 

Geologul observă că necunoscuta vârâse iute mâna în 
buzunarul larg al rochiei, pe care-l ridică ameninţător asupra lui. 

— Ai și pistol? făcu el mirat. 

— Sunt în exerciţiul funcţiunii, îl avertiză ea. Te rog să mă 
urmezi. 

— Unde? 

— La securitate. 

— Vorbești serios? 

— Ridică-te fără multă vorbă și ia-o cuminte înainte. Să știi că 
ochesc foarte bine. 

Cosmin împietri. Mintea lui refuză să creadă. În locul unei 
șantaj iute avea în faţă o lucrătoare a securităţii. 

— De unde sunteţi? întrebă el cu glasul scăzut, intimidat. 

— De la București... Direcţia Generală. 

Obrajii tânărului geolog dogoreau de ciudă și de rușine. Era 
indignat de procedeul la care recursese această lucrătoare a 
securităţii și nu știa cum să-și exprime revolta și protestul. Îi 
pierise graiul, iar cerul guri i se uscase ca iasca. 

— Să ne grăbim, făcu blonda pe un ton poruncitor. N-am timp 
de pierdut. Sper să fii om înțelegător și să nu-mi faci greutăţi. Ar 


fi păcat să apelez la organele locale și. Să te port prin oraș ca pe 
un borfaș, cu cătușele la mâini. 

Supus, Cosmin înclină capul. 

— Tovarășă, mai bâigui el cu glasul scăzut, aproape rugător. 
Vă rog să mă credeţi că n-am avut intenţia să... 

— Fără explicaţii, îi reteză ea vorba. 

— Dar am dreptul să mă apăr! făcu geologul revoltat. 

— Cu ce să te aperi? Dovezile sunt foarte clare... Ţi-a băgat 
cineva cu forţa sau fără știrea dumitale banii în buzunar? 

— Nu, recunoscu sincer Cosmin. Dar v-aș ruga să mă duceti 
mai întâi la căpitanul Radu Tudor. 

— Nu cunosc niciun căpitan Tudor, îi replică ea sec. Dar dacă 
ţii neapărat și crezi că ar putea să-ţi ajute la ceva, putem să 
facem o scurtă vizită și căpitanului Tudor. Cu toate că nu văd la 
ce ţi-ar folosi. Căpitanul dumitale e subordonatul meu. Am 
împuterniciri speciale. 

— V-aș ruga, totuși, insistă Cosmin. Tovarășul căpitan mă 
cunoaște bine... M-am dus din propria iniţiativă la el. 

— Nu cumva vrei să spui că ești „informator” al securității? 

— Nu, dar în chestiunea aceea, cu viitura, de îndată ce mi s-a 
părut ceva suspect, m-am dus și i-am spus... 

— Ce ţi s-a părut suspect? 

Cosmin îi relată pe scurt declaraţiile pe care le făcuse 
căpitanului Radu Tudor. Blonda, însă, îl asculta absent, 
interesată mai curând de trecătorii care se perindau prin fața 
vitrinei cofetăriei. In clipa când acesta își încheie spusele, 
blonda îi aruncă un zâmbet fermecător. 

— Tot ai un pic de noroc, geologule, făcu ea pe neașteptate. 
Am vorbit încă înainte cu căpitanul Radu Tudor care garantează 
pentru dumneata. 

— Slavă domnului! răsuflă Cosmin bucuros. 

— Se pare că ne-am înșelat asupra persoanei, continuă ea pe 
un ton de vădită scuză. E vorba de alt geolog, care lucrează tot 
în regiunea asta. 

— Care? se interesă Cosmin. 

— larăși ești indiscret, îl avertiză ea, lipindu-și șoldul de 
umărul geologului. Bietul băieţel! începu ea să-l mângâie pe 
cap. L-am făcut să transpire puţin... 

— Am asudat chiar bine, recunoscu sincer Cosmin. 

— Trece, îl consolă ea. Important e că nu mai ai nicio culpă. 


Înapoiază-mi, te rog, revista și banii. 

— Bucuros! făcu tânărul geolog, care îi restitui imediat 
buclucașul dar, privind-o în același timp pe femeie cu o 
admiraţie crescândă. Dar nu regret, mai adăugă Cosmin. A fost 
o experienţă interesantă. In plus, am avut fericita ocazie deavă 
cunoaște... Sunteţi o femeie formidabilă! exclamă el fără nicio 
rezervă. 

— Credeam că mă urâști! 

— Sincer să fiu, procedeul n-a fost leal. 

— Asta ni-i meseria, dragul meu, îi replică ea privind tot mai 
neliniștită în jur, fără a înceta să-și exercite puterea farmecelor 
asupra tânărului geolog. Așa-i că nu regreți cunoştinţa cu mine? 

— Nu. 

— Din păcate, oftă ea, trebuie să ne despărţim. 

— Și n-o să ne mai vedem de loc? își arătă el regretul. 

— Dacă o să fii băiețel cuminte și ascultător, s-ar putea să ne 
mai întâlnim. 

— Când? făcu el nerăbdător. 

— Chiar azi. 

— Tot aici? 

— Nu. Aș prefera un loc ceva mai pitoresc... Crângul de pe 
malul râului sau... 

— Perfect!... Facem o plimbare prin crâng... La ce oră? 

— Șase și jumătate după-masă. 

— Voi fi acolo cu o oră mai devreme, se entuziasmă Cosmin. 

— Și acum fii drăguţ și condu-mă până la un taxi. 

— Imediat. 

leșiră din cofetărie cu chipurile surâzătoare, fericite, ca doi 
logodnici. Spre norocul blondei, se ivi, chiar atunci, unul din cele 
două taxiuri ale orășelului. Curtenitor, Cosmin o ajută să se urce 
în mașină, apoi îi sărută mâna prelung, învăluit în tulburătoarele 
ei priviri. Mașina dispăru curând după primul colț, dar Cosmin 
tot mai continua să privească în urma ei. O ușoară atingere pe 
umăr Îi trezi însă din visare. 

— Pe când nunta, tovarășe geolog, auzi el cu mirare glasul 
căpitanului Radu Tudor. 

— La ce nunta vă referiți? îi replică geologul, nemultumit de 
prezența căpitanului tocmai în acel moment acolo. 

— Nu era logodnica dumneavoastră? continuă să-i iscodească 
Radu Tudor. 


„Logodnica mea? repetă Cosmin în gând. Ar fi o idee. Scap de 
indiscreţiile căpitanului... Dar dacă mă vede apoi cu adevărata 
logodnică?... Nu. Tot adevărul e cea mai bună minciună.” 

— E o cunoștință din București, îi preciză căpitanului. 

— Cu ce ocazie pe la noi? 

Intrebările lui Radu Tudor începură să-l sâcâie. 

Decise să le curme: 

— Să lăsăm gluma, tovarășe căpitan... Doar știți foarte bine 
cine e și cu ce se ocupă. 

— Eu? făcu Radu Tudor surprins. 

— Păi n-aţi vorbit azi cu ea? 

Căpitanul se puse imediat în gardă: 

— Vorbești serios? 

— Dacă nu interveneaţi dumneavoastră, mă ducea legat la 
București. 

— Extraordinar! izbucni căpitanul furios. Cu un gest repezit 
făcu semn mașinii care staţiona prin apropiere, îl înhăță pe 
Cosmin și-l trase după el în mașină. Din mers dădu dispoziţii de 
urmărire a necunoscutei. Dar știa că nu-i mai rămânea nicio 
șansă. Aceasta avusese timp suficient să se facă nevăzută. 


„ Capitolul XXII 
CAINTA GEOLOGULUI 
ȘI DILEMA LOCOTENENTULUI 


George Cosmin aștepta nerăbdător întrevederea cu căpitanul 
Radu Tudor. Trecuseră câteva ore de când scăpase ca prin 
minune din cursa întinsă și tot nu-și revenise. Era într-o stare 
vrednică de plâns. Işi aducea zeci de învinuiri, își punea zeci de 
întrebări, toate învârtindu-se în jurul a două chestiuni: cum de 
se lăsase prins în mreje de o târfă, ca cel mai naiv liceean, și 
cum putuse trăda cu atâta ușurință sentimentele lui pentru 
Ofelia Craiu? 

„Dacă povestea asta ajunge la urechile ei, m-am ars”, își 
zicea tânărul geolog. Spera, totuși, că Radu Tudor va fi discret. E 
și el bărbat... In mașină, în timp ce alergau pe urmele 
necunoscutei, Cosmin îi făcuse căpitanului o scurtă relatare a 
faptelor. Dar acesta, furios că-i scăpa femeia din mâini, nu prea 
înregistra ce i se spunea. Sâcâit probabil de Cosmin, îl lăsă la 


șantierul „Cinci-Nord”, spunându-i să nu părăsească sediul până 
la noi dispoziţii. De aici îl chemă la sediul securităţii raionale. 

— Zi aşa, tovarășe geolog, îl întimpină căpitanul. Te ţii de 
aventuri galante? Dar știi pe ce mâini încăpuseși? Cosmin făcu 
ochii mari. Superba dumitale blondă face probabil parte dintr-o 
foarte periculoasă bandă din capitală. 

Tânărul geolog simţi un fior rece de-a lungul spinării. 

— Credeţi că?... 

— După „stilul” în care a lucrat, cred că era hotărâtă să te 
lichideze. lartă-mă că sunt așa de crud, dar e mai bine să știi 
adevărul... Și-o să fii de acum încolo mai prevăzător. 

Tânărul geolog se răsucea mereu pe scaun și-și frământa 
degetele: 

— Ce situaţie idioată! 

— Nu fi speriat, îl liniști căpitanul. Zi bogdaproste că ești aici, 
viu și nevătămat, și nu zaci în vreun canal sau vreo prăpastie, 
cu dinţii rânjiţi la soare... De acum încolo, cu voia sau fără voia 
dumitale, vei avea un însoțitor... Nu te mai putem lăsa singur. 
Cum te scăpăm o clipă din ochi, faci pozne. 

— M-am purtat copilărește, recunoscu geologul. 

— Un semn măcar dacă ne făceai și puneam mâna pe ea... 
Apropo: ţi-a dat vreo întâlnire? 

— Da... În crâng... La șase și jumătate. 

— Să fii dumneata sănătos... Acum cred că-i la câteva sute de 
kilometri depărtare de noi. 

— Eram atât de convins că... 

— S-o lăsăm baltă, îi propuse căpitanul. 

— De acum înainte nu mă mai încred nici în mama care m-a 
făcut, izbucni înciudat geologul. 

— O să mai ai dumneata și alte decepţii, filosofă căpitanul. 
Sper, însă, că n-o să te mai lași tot așa de ușor dus de nas. 

— Fiţi convins. 

— Când te întorci la treabă? 

— Mâine în zori. 

— Ne-am înțeles cu șeful șantierului „Cinci-Nord” să-ți dea un 
culegător de probe ca însoțitor... Sper să n-ai nimic împotrivă? 

— Faceţi cum credeți că-i mai bine, făcu geologul supus. 

— Dar înainte de toate, treci pe la telefoane... Ai o convorbire 
cu Bucureștiul. 

— Tii, fir-ar să fie! Am și uitat de ea, își aminti el zorit. Porni 


imediat, cu pași iuți, spre oficiul poștal. 

Martor nevăzut și la această întrevedere, locotenentul Cornel 
Voinea își făcu imediat apariţia în biroul lui Radu Tudor. 

— Ce facem, tovarășe căpitan? întrebă el îngrijorat. Pe unde 
scot cămașa? Mă jupoaie de viu „papa” Coman... Parcă-l și aud: 
„De sub nas v-a zburat, nătăfleţilor!:' 

— Poate-o reţine vreun post de control pe drum!... Am dat 
alarma pretutindeni. 

— Aiurea!... O crezi așa de proastă? 

— Puteam să jur că târfa asta era logodnica lui Cosmin, se 
dezvinovăţi căpitanul. 

— În primul rând logodnica lui e brunetă, îi preciză Voinea. 

— Dracu’ le mai știe azi cum sunt cu adevărat? Acu’ sunt 
verzi, acu' albastre... 

— Ce să mai vorbim, se resemnă Voinea. S-a dus, s-a dus!... 
Vorba e ce-i spun colonelului? Că sunt un nătăfleț? Recunosc. 
Sunt! Pentru că eu umblam aiurea. După Floriceanu, iar Cosmin 
era atacat în plin centru... Mă las de meseria asta, tovarășe 
căpitan! Mă depășește! 

— Nu vorbi gogomănii, îl avertiză căpitanul. Așa e totdeauna 
la primul caz greu!... îţi vine să te dai cu capul de toţi pereții. 

— De unde dracu' a mai apărut și secătura asta blondă? 
Lucrează singură? Plătită de cineva? Cine a angajat-o? Care 
dintre cei suspectaţi de noi? 

— Poate niciunul, presupuse căpitanul. 

Un apel telefonic le întrerupse reflecţiile amare. 

— Alo? 

— Tovarășe căpitan, se auzi în receptor vocea ofițerului de 
serviciu, a venit un copil cu un plic adresat geologului George 
Cosmin. 

— Și de ce l-a adus aici? 

— Așa i-a spus „o tanti”, să-l aducă aici, la noi. 

— Cine-i „tanti” asta? se interesă căpitanul. 

— N-a mai văzut-o prin oraș... Plicul i l-a dat mai demult, 
adăugă ofițerul de serviciu, dar copilul s-a luat cu joaca și abia 
acum și-a amintit. 

— Trimite scrisoarea aici, încheie Radu Tudor discuţia. 

— Ce e? se interesă Voinea. 

— Un mesaj pentru Cosmin de la o „tanti”... 

— Târfa blondă, presupuse Voinea. 


— Nu-i exclus. 

— Ce baftă și pe geologul ăsta!... Numai femei frumoase se 
țin de el. 

— Decât așa baftă, mai bine lipsă, observă căpitanul. 

Când primiră plicul, constatară că o mână grăbită de femeie 
scrisese numele lui Cosmin. 

— Îl deschidem? se consultă căpitanul. 

— Musai. 

Înăãuntru se afla un simplu bilețel, pe care aceeași mână 
grăbită de femeie aşternuse cu majuscule doar aceste cuvinte: 
„IDIOTULE... COPOI AFURISIT!... A DOUA OARA NU-MI MAI 
SCAPI”. 

— Drăguţ! făcu Voinea în zeflemea. 

— Ăsta-și bate joc de noi, izbucni Radu Tudor. 

— Aiurea, îl liniști Voinea. Târfa asta nu mai calcă pe aici în 
vecii vecilor... Răvașul ei de rămas bun nu-i decât o ultimă și 
disperată încercare de intimidare. 

— L-l arătăm lui Cosmin? 

— N-are rost... E și așa destul de speriat. Să-l lăsăm să-i 
tihnească convorbirea telefonică... În curând o să avem doi de 
păzit. 


Capitolul XXIII 
NOAPTEA ÎNDRĂGOSTIȚILOR 


La sfârșitul lunii, Ofelia Craiu își anunță plecarea spre Valea 
Moartă. Încheiase sesiunea de examene „cum laudae” și se 
grăbea să-l revadă pe „ursul” ei mofturos și nerăbdător. Tânărul 
geolog îi trimisese între timp numeroase apeluri patetice, care 
avuseseră în inima Ofeliei un ecou mai puternic chiar decât se 
aștepta ea însăși. 

George Cosmin îi veni în întâmpinare la gara din V. Urmărea 
cu înfrigurare defilarea vagoanelor acceleratului de seară, iar 
inima îi bătea tare de emoție și dorință. Câte nopţi nu visase la 
această clipă? Dar vagoanele se scurgeau unul după altul, 
scrâșnind din frâne, fără ca chipul fetei să se zărească la vreo 
fereastră. Tânărul geolog începu să alerge de-a lungul garniturii, 
oprindu-se la fiecare ușă. Nimic. Dezamăgit, se întoarse spre 
peron, privind cu dușmănie la trenul care se pregătea de 


plecare. Lăsă capul în jos, cu ochii împăienjeniţi de ciudă și 
amărăciune. Dar în aceeași clipă două mâini subţiri, cu degete 
lungi, delicate, care-i acoperiră ochii, îi curmară dezamăgirea. 
Trecerea de la o stare sufletească la alta fu atât de bruscă, încât 
nu-și mai putu stăpâni emoția. Cu mișcări încete, desprinse 
degetele de pe ochi și le cobori spre gura sa arsă de dor. Le 
sărută cu patimă. In același timp simţi alunecarea trupului 
Ofeliei în jurul său. 

— Așa mă aștepți? îi reproșă ea, nu mai puţin emoţionată. 
Cosmin continuă s-o privească năuc, incapabil să scoată cel mai 
slab sunet. De ce mă priveşti așa? Ţi-a fost teamă că nu vin? 
Cosmin îi confirmă mai mult din priviri. Și dacă nu veneam? 

— Plecam eu după tine, reuși el să îngăimeze. 

— Ce faci? Nu-mi ajuţi la bagaje? 

— Ba da, îi răspunse el, deși nu se îndura a-i lăsa mâinile 
subțiri, pe care aproape le strivise în palmele sale mari, 
butucănoase. Tot nu-mi explic cum de nu te-am văzut? 

— Erai, probabil, cu ochii după alta, îl înţepă ea. 

Pe drum, în mașina împrumutată de la șantierul „Cinci-Nord”, 
începură să sporovăiască în voie. Numai pridideau cu întrebările 
și răspunsurile. Abia atunci își dădură seama câte aveau să-și 
spună. 

— Dacă nu intervenea profesorul Cernat, nu mai apucam să 
viu la practică în Valea Moartă, îl informă ea. „Simi” s-a dat 
peste cap ca să împiedice plecarea mea. A recurs la insinuări, 
bârfă murdară, intrigă... Dar un simplu cuvânt al lui Cernat i-a 
destrămat întreaga țesătură de păianjen scârbos. 

— Cernat e un om de aur, remarcă George Cosmin. M-a frecat 
ca pe hoţii de cai, dar mi-a aprobat deschiderea șantierului la 
Cascada Craiu VI... Ce vânzoleală o să fie acolo! 

— Mă bucură, făcu Ofelia sincer. Cu toate că era mai poetic în 
doi. . 

— În munţi nu e greu să rămâi în doi, o linişti el. 

— Ai început să prinzi glas? îl avertiză fata, devenind brusc 
prevăzătoare. Unde voi dormi în noaptea asta? 

— La gazda colegului meu, Mitică Șerban. 

— Singură? 

— Bineînţeles... Femeia ţi-a pregătit camera ei. 

Ofelia păru mai liniștită. Când ajunse la gazdă, se arătă chiar 
entuziasmată: 


— E aproape ca la ţară... Și tu unde o să dormi? 

— Alături, la Mitică... El e plecat. 

— Dar acolo? 

— În Valea Moartă? 

— Îhî! 

— Tu în cortul meu, iar eu afară, în sacul de dormit. 

— lar când plouă? 

— Am să mă duc în cortul comun, al minerilor. N-o să te 
incomodez de loc, o asigură Cosmin. 

— Bine... Ne descurcăm noi într-un fel. Și, te rog, să nu-ți faci 
griji în privinţa mea. Știam de la București ce mă așteaptă... lar 
dacă am venit, înseamnă că am acceptat toate riscurile... Aș 
avea însă o rugăminte. 

— Rugăminţile tale sunt legi, făcu el curtenitor. 

— Atunci să stabilim următoarea lege, continuă ea, prinzându- 
| amical de mâini. Iniţiativa, în relaţiile dintre noi, să-mi aparţină. 

— Vrei să calculezi totul dinainte? 

— Nu e calcul, ci precauție. 

— Draga mea, rosti el grav. Atâta vreme cât ești oaspetele 
meu, vei beneficia de toate prerogativele ospitalităţii, plus cele 
care derivă din cavalerism. lar dacă ai gândit cumva altfel, m-aș 
simţi jignit. 

Satisfăcută de răspunsul lui, fata îi mângâie mâinile cu gesturi 
leneșe de pisică. 

— Ne cunoaștem așa de puţin! mărturisi ea. Și mereu îmi 
spun că nu poţi fi altfel decât așa cum te doresc eu... Uneori, 
însă, își mai bagă codiţa drăcușorul îndoielii... Curios! Rolurile au 
început să se inverseze: la București erai tu suspiciosul, aici eu. 

Se desprinse de el și se întinse pe pat cu faţa-n sus. 

— Ești obosită? o întrebă el. 

— Mai mult sufletește... Deși ar trebui să fiu fericită... Mi-am 
văzut visul cu ochii: sunt aici, lângă tine, departe de „iubiţii” mei 
părinţi vitregi, departe de toate necazurile și frământările 
mele... Și, cu toate astea, nu știu de ce îmi vine să plâng ca o 
proastă. 

Induioșat, Cosmin se apropie de pat. 

— Stai acolo, îl rugă ea. 

— Nu te văd bine de aici, îi mărturisi el sincer. 

— Atunci stai pe marginea patului și să nu spui nimic. 

El se așeză cuminte și încercă s-o învelească. Dar mișcările lui 


stângace, mâinile lui mari, obișnuite mai curând cu duritatea 
stâncii decât cu rotunjimile unui trup tânăr de femeie, o 
amuzară și totodată o înduioșară pe Ofelia. 

— Intuiesc că ești un om tare bun... îi apucă iarăși o mână și 
începu să i-o mângâie cu aceleași gesturi leneșe de pisică. Dar o 
bătaie discretă în ușă îi făcu pe amândoi să tresară. 

— Domnule inginer, e gata cina. Nu poftiţi? se auzi de afară. 

— Vin imediat, doamnă, se grăbi Cosmin să răspundă. 

Ofelia se lungi din nou în pat. 

— Uitasem că mai e și foamea, căscă ea discret. De aseară n- 
am mai mâncat aproape nimic... Dar mă simt așa de bine 
culcată, încât aș renunţa la cina ta aleasă. 

— Ți-o aduc la pat, îi propuse el. lar înainte de-a ieși, îi mai 
spuse: Bătrâna e nerăbdătoare să te cunoască. 

— Bănuiesc... Ce i-ai spus despre mine? 

— Că ești logodnica mea și că... te iubesc. 

Fata deveni brusc serioasă și-și luă ochii de la el. 

— Te-a crezut? îl iscodi ea după o scurtă ezitare. 

— Bineînţeles... lar după ce te-a văzut, s-a convins. 

— Dar tu? 

— Mi-o doresc. 

— Mult? 

— Enorm! 

— Atunci adă ceva de-ale gurii, că sunt ruptă de foame. 

Izbucniră amândoi într-un râs atât de puternic, încât gazda îl 
auzi tocmai din fundul curţii. 

„Ale tinereţii valuri”, își zise bătrâna. 


Capitolul XXIV E 
„NOAPTEA PROVIDENȚIALA” 


Deschiderea șantierului din Valea Moartă stârni multa vâlvă în 
Cătun. Paul Vrăbete, care revenise pe aceste meleaguri după o 
scurtă absenţă, află noutatea de cum păși pe străzile sătucului. 
Cele mai bogate date i le furniză baciul Mitu Bodea, întâlnit de 
culegătorul de folclor la „Bufet”. 

— Pe unde aţi mai umblat? îl întâmpină baciul. 

— Treburi pe la București, îi răspunse laconic Vrăbete. 

— Gândeam c-aţi terminat pe la noi, continuă să-l iscodească 


baciul. 

— Chiar de-aș sta un an încheiat și tot n-aș reuși să adun 
întreaga comoară de folclor de pe aici, îi explică Vrăbete. 

— E bun, atunci, remarcă baciul. Măcar atâta bogăţie avem și 
noi: folclor, cum zici dumneata, apă și aer curat. Doar dom' 
injener Cosmin dacă nu ne-o blagoslovi cu niscaiva comori ale 
pământului. 

Și astfel trecură la subiectul care-i interesa pe amândoi în 
egală măsura. 

— De când e cu fătuca aia, nu vrea să mai știe de nimeni, se 
căină baciul. Câtu-i ziulica de mare o duce numai de mână sau 
de subţiori și gânguresc într-una ca două turturele. 

Ceea ce-l nemulțumea însă mai mult pe Mitu Bodea era noul 
șantier. 

— Vor să detune munții și să-i răscolească până-n măruntaie. 
Și unde gândești, mata? Tocmai într-o văgăună unde culmile 
sunt apropiate ca degetele de la mână... Dacă se pornește, 
ferească sfântul, vreuna din loc, nu-i prăpădește pe toți? 

— Or şti ei ce fac, că de aia-s geologi, îi replică Vrăbete. 

— Geologi, nu zic, da’ tineri. S-au prăpădit acolo oameni 
bătrâni, cum a fost profesorul cela... 

— Acolo a dispărut? făcu Vrăbete brusc interesat. 

— Vorba vine, retractă imediat baciul. Dumnezeu știe cum 
anume și-n ce loc... Se zice că l-ar fi înghiţit muntele pe cealaltă 
parte a Văii, înspre Roșu, dar sigur nu știe nimeni. A rămas o 
taină, ca atâtea altele. 

Culegătorul de folclor își exprimă dorința de a vedea și el 
acest șantier care afecta într-atâta pe oamenii din partea 
locului. După spusele lui Mitu Bodea, părea să fie o lucrare cu 
totul deosebită. Importanţa ei reieșea chiar și din faptul că 
aprovizionarea șantierului se făcea pe calea aerului, cu avionul 
sau elicopterul. Valea Moartă nu era accesibilă nici măcar 
patrupedelor de povară, iar ca să se taie un drum în stâncă ar fi 
necesitat investiţii mari și timp mult. Or se pare că podul aerian 
era singura soluţie. 

— Ne-am dat naibii, observă Vrăbete, ascultând pitoreasca 
descriere a baciului privitoare la escaladarea aviatică a Văii 
Moarte. Zi, amicul nostru Cosmin folosește tehnica cea mai 
înaltă? 

— Se vede că a dat peste ceva foarte important, remarcă 


baciul. Altfel nu s-ar arunca aici atâta bănet. 

— Posibil, făcu Vrăbete evaziv. 

A doua zi, când cobori în Valea Moartă, culegătorul de folclor 
privi și el mirat la schimbările survenite în intervalul scurt de la 
ultima sa vizită aici. În preajma pârâului Craiu era instalată o 
adevărată tabără minieră, alcătuită din corturi mari, 
burduhănoase, în jurul cărora zăceau lăzi și saci încă 
nedesfăcuţi. Corbii geologului era ceva mai izolat, cam la o sută 
de metri mai sus, instalat pe o pajiște mărginită de-o pădurice 
de jnepeni și-un mic lac alpin. Tabăra părea pustie. Dar când se 
apropie cam la o zvârlitură de băț, Vrăbete se văzu somat de un 
paznic spătos, cu niște mustăţi mari și groase, ca două vrăbii, 
îngălbenite de tutun. 

— Căutaţi pe cineva? 

Pe tovarășul geolog Cosmin, îi răspunse Vrăbete. 

— V-a poftit el aici? 

— Suntem prieteni buni, l-a liniștit Vrăbete. Am mai fost pe la 
el. 

— Se poate, făcu paznicul neîncrezător, da' până nu dă el 
ordin, nu trece nici pasărea mai departe de aici. 

— Unde este? 

— Nu știu. 

— Când vine? 

— Nu știu. 

— E dar, făcu Vrăbete mai mult pentru sine. Pot să mă întind 
pe iarbă și să trag un pui de somn? 

— Cel mai înţelept lucru, îl sfătui paznicul. 

Obosit de drumul lung străbătut pe jos din Cătun, Paul 
Vrăbete adormi repede, mângâiat de razele calde ale soarelui, 
ca și de-o briză ușoară. Visa că se plimba cu o barcă pe lacul 
cristalin din apropiere. Şi-n timp ce tăia oglinda de jad a apei, 
barca începu să se clatine ameninţător. Speriat, Vrăbete 
deschise ochii. 

— Hei! Culegătorule de cai verzi, se auzi el apostrofat. Cu ce 
ocazie pe aici? 

Vrăbete se frecă repede la ochi și-și puse ochelarii pentru a 
privi mai bine la cei trei oameni care-l înconjuraseră, î 
recunoscu doar pe Cosmin, căruia-i zâmbi bucuros. 

— Credeam că ai dat bir cu fugiţii! continuă să-l iscodească 
geologul. 


— Nu scapi așa ușor de mine, îi replică Vrăbete. Uiţi că mai ai 
de plătit un pariu? 

— Tu o să mă ţii toată viaţa dator, observă Cosmin. Tânărul 
geolog i-o recomandă apoi pe logodnica sa. De după ochelari 
Vrăbete o cercetă fără jenă pe Ofelia. 

— Cum de-ai păcălit dumneata o fată așa de frumoasă? 
exclamă el admirativ. 

— Vedem noi până la urmă cine-i păcălit, făcu George Cosmin 
plin de sine. 

Lezată oarecum de replica geologului, Ofelia îl ameninţă cu 
degetul. 

Celei de-a treia persoane, un zdrahon de bărbat înalt, spătos, 
cu înfățișare de boxer de categorie grea, trecut de treizeci de 
ani, Vrăbete îi întinse o mâna rece, indiferentă. Apoi își îndreptă 
din nou ochii săi miopi asupra chipului irezistibil al fetei. 

— ţi place? îl iscodi Cosmin în șoaptă. 

— Când o văd, vorba lui Topârceanu, „zău că-mi vine să las 
baltă toate interesele”, îi strecură el. 

Izbucniră spontan în râs. Ofelia îi interpelă intrigată: 

— Cu ce vă amuzaţi acolo? 

— L-ai dat gata pe acest strângător de cai verzi care, deși e 
miop, te-a ochit bine, îi explică George Cosmin. 

Vrăbete căpătă brusc o roșeaţă feciorelnică. 

— E un intrigant, stimată domnișoară, se apără el. 

— Cum așa? Vrei să spui că nu-ţi place? îl incită Cosmin. 

— Dimpotrivă, bâigui încurcat Vrăbete. 

— Deci o placi, îl atacă vehement Cosmin. Frumos din partea 
ta. 

— Lasă-te, domnule, de chestii de astea, se apără Vrăbete. 
Vreau să mă explic: eu nu văd niciun păcat în a admira o creaţie 
feminină atât de izbutită. E ca și cum m-ar condamna cineva că 
am rămas mut. De admiraţie în fața Mona Lisei sau altei 
capodopere... 

— Ai timp să-l crezi? făcu George Cosmin către Ofelia. 

— Unele lecţii de curtenie ai putea totuși să iei de la dânsul, îi 
sugeră Ofelia geologului. 

— Săc! îi dădu Vrăbete cu tifla. 

Culegătorul de probe, care-și făcuse de lucru prin preajma lor, 
râdea pe înfundate, cu toată faţa lui mare de boxer. 

In timpul prânzului, care avu loc la cortul geologului, Vrăbete 


constată o oarecare răceală a relaţiilor dintre cei doi logodnici. 
Geologul făcea tot posibilul să intre în grațiile Ofeliei, dar fata îl 
ținea fățiș la distanţă. 

„N-au ajuns încă la sfatul popular, dar certurile au și început, 
își zise el. Nu-i nimic. Impăcările sunt cu atât mai plăcute.” Se 
întrebă însă dacă cei doi logodnici ocupă același cort, ori 
geologul era expediat în cortul comun? 

— Pot rămâne peste noapte aici? aruncă el undiţa. 

— Firește, îi răspunse Cosmin. O să dormi în locul meu, în 
cortul comun. 

— Și dumneata? 

— Voi face de strajă la poarta cetăţii stăpânei inimii mele. 

— Fii atent, că iar începi să debitezi prostii, îl avertiză Ofelia. 

Amicul Vrăbete mi-e ca și un frate, o liniști geologul, încât 
poate fi iniţiat și în problemele intime ale vieţii noastre de aici. 

— Intuiesc că vi s-a întâmplat ceva neplăcut, interveni 
Vrăbete. 

— Depinde cum o iei, făcu geologul evaziv. Pentru mine, 
întâmplarea a fost providenţială. 

— Te iau de urechi, îl amenință Ofelia. 

— Vă ajut și eu, făcu Vrăbete glumet. Dar fata se supărase cu 
adevărat. Mi se pare că am adus niţică sămânță de gâlceavă, 
mai adăugă Vrăbete pregătindu-se de plecare. 

— Nu. Dumneata n-ai nicio vină. Alţii vor suferi consecințele 
de rigoare, îl amenință Ofelia pe Cosmin. 

— Se pare că cineva va dormi la noapte cu ochii la stele, 
presupuse Vrăbete. 

— Păi, tocmai asta e și vina ce mi se atribuie, preciză Cosmin. 
l-am cerut ca, pentru mai multă siguranţă, să dorm în sac, lângă 
cortul ei... N-aș vrea să mai fie expusă, ca astă-noapte, unor noi 
pericole. 

— Fleacuri, făcu Ofelia nepăsătoare. 

— Imi pare rău, dar nu sunt de aceeași părere: să auzi cum 
borfăiesc mistreţii, în puterea nopţii, lângă cortul tău, nu-i un 
fleac. 

Ofelia nu-i mai asculta. Pe ea o deranja mai puţin spaima prin 
care trecuse în timpul nopții decât insistența lui Cosmin de a 
dormi lângă cortul ei. 

„Nu vreau să fiu compromisă, hotărî ea în sine. Chiar dacă mă 
las sfâșiată de mistreți.” N-avea prejudecăţi de domnișoară de 


pension, dar nici nu admitea să i se impună o anumită situaţie. 
Pe de altă parte se întreba dacă ar mai avea tăria să îndure încă 
o noapte singură, în cortul izolat. Din mândrie nu accepta să-și 
mute cortul lângă celelalte din tabără. Locul unde era instalat 
micul ei cort i se părea de un pitoresc fără seamăn. Şi-i părea 
rău sa-l schimbe. Dar nicio noapte de coșmar, ca cea 
precedentă, intuia că n-ar mai putea îndura. Deși nu fusese 
numai coșmar... Adormise devreme. Știindu-se singură, avea un 
somn ușor, încărcat de teamă și precauţii. La primul zgomot mai 
deosebit de afară se trezise. Auzise, înlemnită de frică, niște 
pocnete de crăci uscate. Fata a simţit că-i sare inima din loc. A 
așteptat încă o dată repetarea acelor zgomote. Dar afară se 
lăsase o liniște înspăimântătoare. Ofelia își îmbrăcase încet 
halatul și ieșise tiptil din cort. Afară o întâmpinase o lună plină, 
care-și oglindea în lac strălucirea feerică. Cu auzul încordat, 
Ofelia urmărise orice mișcare din jur. În păduricea de jnepeni i 
se păruse că foșnea o sălbăticiune. Cuprinsă de panică, scosese 
un țipăt scurt, gâtuit. Un grohăit de mistreț, nu mai puţin 
speriat, îi răspunsese spontan. Fără a mai aștepta alt îndemn, 
Ofelia o rupsese la fugă spre corturile mari, protectoare, ale 
taberei unde dormea și Cosmin. Se strecurase în primul cort și, 
spre norocul ei, un fascicul de raze de lună căzuse chiar pe 
chipul adormit al geologului. Ofelia se aplecase și-l clătinase 
ușor. Cosmin deschisese imediat ochii și-o întrebase îngrijorat: 

„Ce-i, iubito?” 

„Nu dormi?” l-a întrebat ea mai liniștită. 

„Aţipisem un pic.” 

„Mie nu mi-i somn de loc, l-a minţit ea. Afară e o noapte 
superbă. Hai să ne plimbăm.” 

„Mă îmbrac și vin imediat”, a acceptat el. 

Când ieșiseră din cort, geologul observase îmbrăcămintea 
sumară a fetei. 

„Așa nu merge, o dojeni el. Ai să răcești.” 

„Știu, îi șoptise ea lipindu-i-se tandru de piept. Dar n-am avut 
încotro... M-am speriat și...” 

Cosmin o cuprinsese protector în braţe. Fata tremura de frig 
ca varga. 

„Of, sărăcuţa de tine, continuase el s-o căineze. Eşti îngheţată 
bocnă. Și pantofii ţi-s uzi leoarcă de rouă.” O înfășurase în 
canadiana lui călduroasă și-o săltase în braţe ca pe un copil. 


„E aşa de bine, îi destăinuise ea cuibărindu-i-se la piept. Cred 
că nici în leagăn, ca prunc, n-am avut un culcuș mai bun. lar tu 
ești așa de bun și de puternic!” 

„Taci!” îi șoptise Cosmin rugător. 

Impresionată de intonaţia gravă din glasul lui, fata scosese 
capul de sub gluga canadianei și-l privise mirată. Chipul lui radia 
atâta fericire, încât și fata se simţise mișcată până în adâncul 
inimii. Începuse să discearnă și ea cromatica nocturnă a acelui 
veritabil „colț de rai”. Cosmin se oprise. Privirile lui extaziate 
păreau că vor să absoarbă tot ce era în jur. Intreaga poezie a 
nopţii căpătase în sufletul lui rezonanţe nebănuit de puternice. 

„Niciodată, i se destăinuise el după o lungă tăcere, niciodată 
nu mi-am simţit cugetul mai curat și mai ușor ca acum. Parcă m- 
aș afla într-o lume ireală, suspendată undeva, în 
imponderabilitatea cosmică.” 

„Tu ai suflet de poet, iubitule”, remarcase încântată Ofelia. 

„Dacă aș fi într-adevăr poet, ţi-aș închina acum cea mai 
frumoasa odă care s-a scris vreodată.” 

„Tu eşti mai mult decât poet, iubitule. Pentru că mă faci nu 
numai să aud, dar să și simt fiecare vers al neasemuitei tale 
ode.” 

În loc de orice răspuns, Cosmin o strânsese la piept și pornise 
cu pași mari, în neștire, prin iarba mare, peste care razele lunii 
și picurii mari de rouă presărau puzderii de diamante. 

„Și acum, îl certă Ofelia în gând, totul n-a fost pentru el decât 
o întâmplare providenţială.” 

— Era într-adevăr un mistreţ? se interesă Vrăbete. 

— Am cercetat a doua zi păduricea și am găsit niște urme 
proaspete, îi preciză Cosmin. 

— Curios, făcu Vrăbete mai mult pentru sine. Oamenii de pe 
aici spun că sălbăticiunile astea, când simt miros de om, se 
îndepărtează imediat. Or mistrețul acesta s-a apropiat, după 
câte spui, foarte mult de cort. 

— Și pe mine mă miră apucăturile mistreților din această vale. 
Când aveam cortul în Valea Godacului, înainte de a mi-l mătura 
puhoiul, un mistreţ vagabond mi-a întors totul cu fundul în sus... 
Ziua în amiaza mare. 

— L-ai văzut? 

— Nu... Nu i-am găsit decât urmele întipărite în vadul 
pârâului. 


— În Valea asta totul e cam anapoda, conchise Vrăbete. 

Seara, după cină, Paul Vrăbete se retrase spre tabără lăsând 
pe cei doi logodnici într-o atmosferă de loc prielnică. Ofelia era 
evident pusă pe harţă. Dar geologul, om așezat și cumpătat, nu 
se arătă dispus a lua în seamă hachiţele logodnicei sale. Scoase 
sacul de dormit din cort și-l așeză peste un strat gros de crengi 
de jnepeni și mușchi verde, pufos, de munte. Preparativele lui 
erau urmărite de Ofelia cu priviri batjocoritoare. Cosmin, însă, 
nu le luă în seamă. După ce dispăru în întregime în sacul său de 
dormit, îi zise Ofeliei: 

— Așa, draga mea, să ne culcăm... Mâine trebuie să ne 
sculăm devreme. Mergem la Roșu. 

— Ce facem acolo? 

— Vreau să reconstitui ultimul traseu străbătut de tatăl tău. 

Propunerea o bucură pe Ofelia. Tânărul geolog arăta tot mai 
multe dovezi de credinţă faţă de memoria tatălui ei. Dar asta 
nu-i scuza însă purtarea față de ea, pe care o găsea cam 
grosolană. 

— Noapte bună, îi ură ea sec. 

— Noapte bună, draga mea, îi răspunse el cu o voce caldă. 

În scurtă vreme liniștea cuprinse întreaga vale. Luna încă nu 
răsărise, iar stelele se ascundeau după o perdea străvezie de 
nori. Vârât în sacul său de dormit, Cosmin încercă să adoarmă. 
Dar, cu toate că „avea în picioare”, ca-n fiecare zi, mulţi 
kilometri de povârnișuri de munte, tânărul geolog nu se simțea 
obosit. Dimpotrivă, părea mai treaz ca oricând, cu auzul mereu 
aţintit asupra cortului care o adăpostea pe Ofelia. După 
foșnetele ce răzbăteau până la ei, reconstituia în imaginaţie 
preparativele de culcare ale fetei. Încercă iar să închidă ochii. 
Dar vuietul îndepărtat al cascadelor și susurul pârâiașelor 
întrețineau un „fond muzical” care nu-l deranja, dar nici nu-l 
îndemna la somn. Dinspre cortul Ofeliei nu se mai auzea nicio 
mișcare. „Să fi adormit așa repede?” se întrebă el neîncrezător. 
Dar tot atunci îi ajunse la urechi vocea înfundată a fetei: 

— Cum te simţi, tovarășe geolog? 

— Mulţumesc, bine, îi răspunse el bucuros. „Prima noapte sub 
spânzurătoare e mai grea.” 

Ofelia chicoti înăbușit și continuă să-l iscodească: 

— E răcoare afară? 

— Suficient. Și, pentru a fi mai convingător, slobozi un strănut 


puternic. 

— Nu ești cumva răcit? se îngrijoră ea. 

— Eu? făcu el fălos. Am o rezistenţă de bivol. 

— Îmi pare rău că te ţin afară, continuă ea, dar singur ţi-ai 
ales această soartă, prin purtarea ta necuviincioasă. 

— Nu-i nimic, draga mea, se resemnă Cosmin. Și Napoleon 
făcea „de strajă” la ușă losefinei. 

Remarca lui, făcută pe un ton de copil pedepsit, declanșă 
râsul fetei. După ce-și mai ogoi hohotele, aceasta adăugă 
îmbunată: 

— Măcar de ţi-ai fi cerut cât de cât scuze! 

— Cel de sus primește pocăinţa păcătosului chiar și-n ceasul 
al doisprezecelea, îi sugeră el. 

— Și ești pregătit pentru pocăință? 

— Trup și suflet. 

Se lăsă iarăși o tăcere de câteva clipe, care lui Cosmin se 
părură veacuri, apoi auzi hârșâitul fermoarelor de la intrarea în 
cort. 

— Te lași de prostii? veni până la el glasul limpede al fetei. 

— Mă las, făcu el supus. 

— Nu te mișca, îi porunci ea. 

Tânărul îndrăgostit încremeni. Nu-și purta decât privirea, 
urmărind cu emoție și nerăbdare fiecare pas al fetei, care se 
apropia de sacul său de dormit. In clipa când Ofelia se aplecă 
asupra lui, Cosmin scoase un geamăt scurt. Fata îi înfipse 
genunchii ei rotunzi în - abdomen, supunându-l la o apăsare 
continuă, neiertătoare. 

— Juri că n-o să mă mai superi? 

— Jur! rosti el icnind. 

— Și că mă iubești? 

— Pentru asta... (icnet) nu trebuie să jur. (Oftat.) Te iubesc 
împotriva oricărei voinţi. Ultimul cuvânt îl strigă cu un glas care 
trăda teama de-a nu mai putea rezista nemiloasei apăsări. 
Ofeliei i se făcu milă și începu să-și retragă genunchii, culcându- 
se încet de-a lungul sacului. Tânărul geolog începu să răsufle 
mai ușurat. 

— Nu te mișca, li porunci ea din nou. 

El se supuse. Fata îi luă atunci capul în mâini și începu să-l 
răsucească într-o parte și-n alta. Tânărul geolog își umezi buzele 
arse de dorință. Dar în locul buzelor catifelate ale fetei, simţi pe 


obraz usturimea unei palme zdravene. 

— Asta-i pentru „întâmplarea providenţială”, îi preciză fata. 

Cosmin strânse din ochi, pentru a-și ogoi usturimea, apoi îi 
raspunse liniștit: 

— Am luat act. 

Ofelia îi întoarse și celălalt obraz, pregătindu-l pentru o nouă 
palmă. Prevăzător, Cosmin închise ochii și strânse pleoapele 
tare. Dar mâna fetei se opri la jumătatea drumului, împiedicată 
de-o cascadă de râsete. 

— Ești așa de caraghios! 

— De ce? deschise el ochii intrigat. 

— Eşti delicios de caraghios! continuă ea să râdă. Zău, merită 
să te sărut. 


„ Capitolul XXV 
O PARTIDA DE ȘAH FARA PARTENER, 
INTRERUPTA PE NEGANDITE 


Printre pasiunile recunoscute ale colonelului Coman era șahul. 
Dar nu partidele obișnuite, cu parteneri de joc, ei dezlegarea 
problemelor de șah. Işi elabora singur câte o problemă, pe care 
se apuca apoi s-o dezlege. Era în stare să stea ore în șir în faţa 
tablei de șah, fără a părea câtuși de puţin obosit sau plictisit. La 
reproșurile soţiei sale, care ţinea să-l dezbare de acest „obicei 
prost”, el răspundea invariabil: „E cel mai bun mijloc de 
destindere”. În fapt, însă, nu se destindea. Dimpotrivă. Tabla de 
șah îi aduna și-i ordona gândurile. Era o izolare cu sine însuși. 
Piesele de șah aveau nume și caracterizări precise. Albele 
reprezentau colaboratorii săi și, în general, oamenii aflaţi de 
partea legii, iar negrele - cei în culpă ori suspectaţi de-a fi în 
culpă. 

În „cazul Cosmin”, colonelul procedă la fel. Regele negru era 
mai curând o noţiune, decât un nume: reprezenta acel „ceva” 
pe care celelalte piese negre se străduiau să-l păstreze 
nedescoperit în Valea Moartă. Regina nu avea nici ea o 
identitate precisă. Intuia mai mult, decât putea dovedi, că o 
anumită persoană „forte” se temea în cel mai înalt grad de o 
eventuală descoperire a rămășițelor defunctului profesor Craiu 
în Valea Moartă. Coman nu excludea posibilitatea ca lângă 


osemintele lui Craiu să se găsească unele dovezi ale uciderii 
acestuia. Pentru că nici el nu credea că profesorul fusese 
victima unui simplu accident. Dintre toţi oamenii pe care-i tria 
prin filtrul minţii sale, colonelul credea cel mai mult în intuiţia 
Ofeliei. „Mamă sau fiică, intuiţia femeii rareori înșală”, își zicea 
el. Fata apărea pe tablă sub chipul unui căluț nărăvaș, cu nările 
în vânt, de culoare albă, strecurat în dispozitivul pieselor negre. 

Purtările acestei fete frumoase, care păreau unora cam 
stranii, colonelului i se păreau normale. Ofelia, după opinia sa, 
urmărea un ţel precis: răzbunarea misterioasei morți a tatălui ei 
în Valea Moartă. Dar pe cine voia să se răzbune? Fata era 
pornită în mod evident împotriva părinţilor ei vitregi. Această 
aversiune era, în bună măsură, justificată. Cei doi soţi luga îi 
înlocuiseră părinţii buni, moștenind de la profesorul Craiu 
întregul „inventar”, viu și mort. Or, fata, devenind majoră, nu se 
putea împăca de loc cu această situaţie. Dar erau oare 
suficiente aceste fapte pentru a-i aduce pe cei doi soţi luga pe 
banca acuzării? câţi oameni din lumea largă nu beneficiază de 
împrejurări similare fără a fi comis vreun delict juridic! 

Până una-alta, colonelul îl fixă totuși pe conferenţiar pe tablă, 
sub chipul unui turn negru, iar soţiei lui îi atribui un rol mai mic - 
de pion. 

Când veni rândul celui de-al doilea turn negru, Coman stătu 
câteva clipe în cumpănă: cine putea fi omul care acţiona acolo, 
la faţa locului, cu atâta precizie? Avea de ales între doi oameni: 
Floriceanu și Mitu Bodea. Nici împotriva solitarului baci din Valea 
Moartă n-avea vreo dovadă. „Paradoxurile” lui Voinea, ori 
asemănarea, oricând contestabilă, cu fostul căpitan de 
contrainformaţii Mihalcea, căruia-i fusese ordonanţă, constituiau 
doar simple supoziţii. Dar pentru a continua partida, Coman 
avea nevoie și de cel de-al doilea turn negru. De aceea, îl 
atribui, cu oarecare șovăială, lui Mitu Bodea. lar pe Floriceanu îl 
așeză alături, în chip de nebun. În faţa turnului se afla și un pion 
negru, pe care Coman era tentat să-l scoată din joc. 
Neînsemnata piesă reprezenta ţiitoarea baciului, precupeata 
care se îmbolnăvise subit. 

Colonelul verificase prin organele regionale dacă precupeaţa 
se afla, într-adevăr, într-un spital din lași, la tratament. 
Răspunsul pe care-l primi fu negativ. 

„Asta nu mai revine probabil în joc”, conchise colonelul. 


Se întreba, totuși, ce legătură exista între femeia care se 
prezentase la Oficiul din C., cu acel faimos colier, și ţiitoarea lui 
Mitu Bodea. Semnalmentele corespundeau. Dar erau niște 
semnalmente comune, care puteau duce lesne în eroare. 
Colonelul puse totuși pionul negru în faţa celor două turnuri 
negre, asupra cărora mai stărui câteva clipe. 

„Se cunosc ori nu se cunosc?... Sunt sau nu sunt în legătură?” 
Fapt cert era că, în perioada dispariţiei profesorului Craiu, atât 
Simion luga cât și Mitu Bodea se aflau în regiunea Văii Moarte. 

În cursul dimineţii colonelul cercetase atent chipul acelei 
frumoase necunoscute, care încercase să-l șantajeze pe Cosmin 
la cofetăria din orașul V. Fotografia fusese făcută de căpitanul 
Radu Tudor, „pentru orice eventualitate”, când supraveghease 
întâlnirea dintre Cosmin și presupusa sa logodnică. „Singurul 
lucru bun pe care l-au făcut și ei”, își zise colonelul. La început, 
bănuise că frumoasa blondă era o delincventă periculoasă, care 
ieșise nu de multă vreme din închisoare, în criză de bani, 
aceasta, probabil, acceptase, în schimbul unei sume „grase” de 
bani, să-l dea pe Cosmin pe mâna perseverenţilor săi urmăritori. 
Dar ipoteza lui căzu la prima verificare. Frumoasa necunoscută 
nu se afla în niciunul din caziere. 

„Va trebui, totuși, să punem mâna pe ea”, conchise colonelul 
așezând pe tablă alt pion. Atât pentru a-și primi ceea ce merită 
pentru delictul comis, cât și, eventual, pentru a-l ajuta să prindă 
măcar un căpețel al aţei atât de viclean răsucite și împletite. In 
sinea lui, Coman se îndoia că ar putea scoate mare lucru de la 
ea. Fusese angajată, probabil, de o terță persoană, la fel de 
străină de acest caz. Ceea ce-l preocupă însă cel mai mult pe 
colonel era viitoarea acţiune a negrelor. Unde vor ataca și cu ce 
mijloace? îi era limpede că aceștia nu se vor astâmpăra. Intuia 
că, pe măsură ce lucrările de organizare a șantierului d în Valea 
Moartă se apropiau de sfârșit, iritarea lor va spori. 

„Singura satisfacţie pe care o am, rumegă Coman în liniștea 
nopții, e faptul că am impus deschiderea imediată a șantierului 
din Valea Moartă... Chiar dacă morocănosul cela de Cernat tună 
și fulgeră împotriva mea!” mai adăugă el în sine cu vădită 
mulțumire. În clipa următoare, însă, i se strecură în inimă 
ghimpele îndoielii. „Dar dacă toată povestea cu grota astupată 
de stânca dinamitată se dovedește a nu fi până la urmă decât 
rodul fanteziei lui Cosmin?! Generalul atrăsese în mod deosebit 


atenţia lui Coman: «Bagă de seamă!... Nu te faci de râs numai 
tu. Ne compromiţi pe toţi». 

„Norocul e totdeauna de partea îndrăzneţilor”, îi replicase 
colonelul. 

Reamintindu-și această replică, Coman se opri mai încrezător 
asupra pieselor albe. De la bun început constată că acestea 
erau mai mult în apărare. Le-ar fi trecut cu dragă inimă la atac 
dacă ar fi știut unde și cum să atace? Datele pe care le poseda 
nu-i îngăduiau decât să arunce momeala și să aștepte răbdător 
înghiţirea ei de către răpitor. Dar era oare suficientă nada 
aruncată în Valea Moartă? N-ar mai fi trebuit și alte momeli? 
Oare zăbăucul cela de Floriceanu, pe care „negrele” îi 
aruncaseră lor ca momeală, n-ar putea fi folosit în acest scop? 

N-apucă bine să însăileze ceva pe această urzeală, când 
soneria telefonului tulbură liniștea camerei sale de lucru. Coman 
ridică nedumerit receptorul și privi în același timp mirat la ceas: 
era douăsprezece și jumătate noaptea. Recunoscu vocea 
ofițerului de serviciu. 

— Tovarășe colonel! Mă iertaţi că vă deranjez la această oră, 
dar locotenentul Cornel Voinea a insistat foarte mult. 

Un fior ușor îl făcu pe Coman să strângă din umeri. 

— Ce dracu au mai făcut acolo? se îngrijoră el brusc. 

— Geologul a fost victima unui nou atac. 

— Ce fel? strigă Coman disperat. 

— I s-a introdus o viperă în cort. 

— Colosal! îi scăpă lui Coman fără voie. Spune-i lui Voinea să 
revină peste douăzeci de minute și trimite-mi urgent o mașină. 
Puse receptorul la loc, se strecură în dormitor, de unde-și luă 
hainele pe furiș. Și-n timp ce se echipa „în doi timpi și trei 
mișcări”, ca pe vremea milităriei, auzi murmurul nemulțumit al 
soţiei sale: 

— lar pleci în puterea nopţii? 

— De douăzeci de ani fac la fel, îi răspunse colonelul iritat, și 
tot de atâţia ani îmi pui invariabil aceeași întrebare. 

— Și tot de atâţia ani te superi de pomană pe mine, observă 
nevasta mai îmbunată. 

Dar Coman dispăruse între timp pe ușă, mânat de presimțţiri 
dintre cele mai negre. 


E E _ Capitolul XXVI _ E , 
O NALUCA MANATA DE VISCOL IN PLINA VARA 


— Fă-mi legătura, ordonă Coman radiofonistului. lar când auzi 
glasul lui Voinea, îl întrebă fără a cere alte lămuriri: Ce face 
Cosmin? 

— Destul de prost, tovarășe colonel, îi răspunse Voinea cu o 
voce sugrumată. E foarte agitat, are dureri de cap, grețuri, 
palpitaţii... 

— Și ce-i faceţi? 

— Nimic... Ne uităm neputincioși la el. 

— Frumoasă ispravă! conchise colonelul. Se întoarse către 
ofițerul de serviciu și-i ceru să ia legătura cu Aviația Sanitară. 
Reluă convorbirea radiofonică: Povestește-mi cum s-au petrecut 
lucrurile... Dar să nu-mi scapi niciun amănunt, îl avertiză el pe 
tânărul locotenent. 

Pe scurt, lucrurile se petrecuseră în felul următor, în 
dimineaţa zilei precedente, George Cosmin pornise împreună cu 
Ofelia și Paul Vrăbete spre Roșu. Acest drum era o dorinţă mai 
veche a geologului. Spera ca, cercetând zona dinspre Roșu, să 
descopere obârşia pârâului Craiu, care ţâșnea atât de 
spectaculos, direct din stâncă, cu câteva zeci de metri înainte 
de-a se arunca în cascada Craiu VI. Traseul pe care-l alesese 
geologul era dintre cele mai accidentate. Și nici cerul încărcat 
de nori plumburii nu prevestea o zi bună. Dar atât Ofelia cât și 
Vrăbete insistaseră să-l însoţească. 

— Mergeţi, dar să nu-mi bombăniţi după aceea, îi avertiză 
geologul. 

In drum, se abătură pe creasta ce mărginea spre nord 
cascada Craiu VI. Grupul de mineri din fundul văgăunii îi 
salutară zgomotos. 

— Ciudat lucru, se destăinui Ofelia celor doi tineri. Locul ăsta 
mă atrage, și-n același timp mă înspăimântă. 

— Să mergem, îi îndemnă Cosmin la drum. Paul Vrăbete 
remarcase în glasul geologului o anumită asprime, sub care 
acesta își ascundea emoția provocată de destăinuirea Ofeliei. In 
intonaţia fetei parcă și Vrăbete simţise un fel de prevestire. 

„Să presimtă oare că aici zac osemintele părintelui ei?” se 
întrebă acesta. Continuau să meargă în tăcere, fiecare absorbit 
de gândurile proprii. La un moment dat, Vrăbete rupse tăcerea 


cu o exclamație puţin obișnuită la el: 

— Ei, drăcia dracului!... Ala nu-i un om? 

Cam la un kilometru în faţa lor, printre blocurile presărate pe 
povârnișul muntelui’, se strecura o mogâldeaţă. Părea că-i 
zărise și căuta să scape din raza lor vizuală. Geologul scoase 
iute binoclul și încercă să-l identifice. Dar mogâldeaţa își ținea 
capul între umeri, sărind sprintenă din piatră în piatră. După ce 
străbătu așa o bună bucată a povârnișului, se piti după un colț 
de stâncă pentru a-și trage sufletul și a-i pândi pe urmăritori. 

— De ce se ascunde de noi? întrebă Ofelia intrigată. 

— O fi având motivele lui, făcu Vrăbete. Pot să-l văd și eu? 

Cosmin îi oferi binoclul. 

— Nu pare să fie de prin părţile astea. E echipat ca un alpinist, 
observă Cosmin. 

— Sau ca un geolog, sugeră Vrăbete. 

— N-ar fi exclus, rosti mai mult pentru sine Cosmin. Deși mă 
întreb de ce se tot învârte fără rost pe aici? 

— Cine? se interesă Ofelia. 

— Un coleg cam într-o ureche. 

Între timp, mogâldeatţa își reluase goana furișată printre 
blocurile mari de piatră, ajungând curând pe creastă, de unde se 
lăsă la vale și dispăru definitiv. 

Pe măsură ce urcau, Cosmin observă că previziunile lui 
începeau să se adeverească. Bura de ploaie, care-i însoţise chiar 
de la poale, se întețea. Cerul era complet acoperit de nori grei, 
apăsători. 

— S-a răzbunat a ploaie, își plasă Vrăbete una din glumele 
sale obișnuite. 

Dar cei doi logodnici nu-i gustară umorul. Cosmin era încă sub 
impresia apariţiei și dispariţiei ciudatei mogâldeţe. 

ÎI recunoscuse pe colegul său Floriceanu. Și faptul îl intrigă cu 
atât mai mult, cu cât în urmă cu trei zile avusese cu acesta o 
discuţie neplăcută. Cosmin se afla singur într-unul din birourile 
șantierului „Cinci-Nord” unde completa niște note de comandă 
pentru materialele necesare lucrărilor din Valea Moartă. La un 
moment dat auzise deschizându-se ușa. Intoarse capul și-l 
zărise, surprins, pe Floriceanu. Acesta îl privea din prag cu niște 
ochi tulburi. 

„Ce dorești?” îl întrebase Cosmin aspru. 

„Șterge-o de aici!” îi aruncase Floriceanu ameninţător. 


„De ce? făcuse George Cosmin, nedumerit. E biroul tău?” 

„Nu la birou mă refer, ci la Valea Moartă”, îi precizase 
Floriceanu. 

„Ei, nu mai spune, s-a amuzat Cosmin. De ce s-o șterg? E 
moșia lui taică-tu?” 

„Este, a sustinut Floriceanu cu încăpățânare. Ideea de a 
prospecta această zonă e a mea. Și mie mi-a fost repartizată 
iniţial... Dar tu, lingăule, te-ai dat bine pe lângă Cernat și mi-ai 
suflat-o.” 

„Ce spui? a continuat Cosmin să se amuze. Și chiar dacă ar fi 
așa, aş avea un motiv în plus să nu plec.” 

„Dacă nu te cărăbănești de bună voie, ai s-o faci de nevoie”, 
l-a ameninţat Floriceanu. 

„Și cine o să mă oblige? începuse Cosmin să-și iasă din fire. 
Tu, mă neputinciosule? Şi-n timp ce măsura cu niște priviri 
disprețuitoare statura slabă, deșirată, a colegului său, adăugă 
sec: Cară-te imediat din faţa mea, până nu-ţi dau una de zbori 
pe fereastră... Și te mai avertizez că, dacă nu te astâmperi, 
anunț și conducerea Institutului.” 

„Mă... pe conducerea Institutului și pe toţi lingăii de teapa ta”, 
îi replicase Floriceanu cu faţa schimonosită de ură și dispreţ. 

„Ai terminat?” se ridicase George Cosmin ameninţător. 

„Nu... Abia am început, făcu Floriceanu dând înapoi. Și dacă 
nu te grăbești să-ţi iei tălpășiţa din Valea Moartă, s-ar putea să 
nu mai pleci niciodată de acolo.” 

„Fii om serios”, îi mai aruncase George Cosmin în urmă. 

Zărindu-l acum din nou strecurându-se printre stânci ca o 
nălucă, George Cosmin se întrebă dacă Floriceanu, în nebunia 
lui, nu punea ceva la cale. Nu se temea atât pentru el, cât 
pentru Ofelia. 

„Mare-i grădina lui Dumnezeu”, conchise el, grăbind pasul. 
Alături de el pășea Ofelia. 

Fetei nu-i plăcea în general să trăncănească la drum. Când 
ajunseră însă pe creastă, își ieși din muţenie, exclamând mirată 
și încântată totodată: 

— Fulguiește! 

Un curent rece de aer, care venea dinspre nord, transforma 
picurii mici de ploaie în fulgi albi de zăpadă. 

— Pe vârful muntelui cred că viscolește, pronostica geologul. 

— Viscol în toiul verii? făcu neîncrezător Vrăbete. 


— În regiunea asta te poţi aștepta la orice, susținu Cosmin. Nu 
uita că ne aflăm în nordul ţării. Cercetă apoi echipamentul 
sumar al culegătorului de folclor, în ai cărui bocanci apa chiftea 
la fiecare pas. Eu zic să ne înapoiem, propuse Cosmin. 

— Eeee! Da' ușor te mai sperii, protestă Vrăbete. 

— Nu prea are spirit de aventură, îl ironiza și Ofelia pe 
Cosmin. 

— Dacă-i pe așa, se simţi Cosmin ofensat, atunci vă rog să 
grăbiţi pasul. Și dădu exemplu pornind întins spre o nouă culme, 
complet golașă. Din mers, Cosmin cercetă împrejurimile, 
sperând să mai zărească mogâldeaţa. Dar nu dădu decât de 
niște urme abia vizibile, pe care fulguiala din ce în ce mai deasă 
le acoperea. 

Amiaza îi ajunse aproape de vârf. Geologul căuta un loc mai 
adăpostit pentru refacerea forțelor. Dădeau cu toţii semne de 
epuizare. Ingrămădiţi unul în altul, ca oile la strungă, încercară 
să-și dezmorțească mâinile ca să poată duce mâncarea la gură. 

S-a făcut umbră, glumi Vrăbete suflând de zor în pumnii 
înghețați. 

— Mâncaţi mai repede, îi zori Cosmin. Dacă mai stăm, nu ne 
mai mișcăm din loc. 

— Se zice că moartea prin înghețare nu-i chiar așa de rea, 
continuă Vrăbete să-și debiteze glumele, nu totdeauna potrivite. 

— Prefer să las altora această plăcere, îi replică geologul acru, 
privind îngrijorat chipul învineţit de frig al Ofeliei. Faţa i se păru 
pentru o clipă urâţită și îmbătrânită. Cosmin se scutură ca de un 
fior, înhăță rucsacul și îndemnă la drum. 

— Curios lucru, pălăvrăgea în urma lui Vrăbete. 

Deși continuă să ningă, bocancii mei se usucă văzând cu 
ochii. 

Cosmin aruncă o privire înnegurată spre culegătorul de 
folclor. El știa ce înseamnă acea uscare „văzând cu ochii” a 
bocancilor. Frigul se înteţise într-atât, încât îngheață și apa din 
încălțăminte. „Rău am făcut că m-am luat după ei și n-am 
apucat calea întoarsă”, își reproșă în sine geologul. Era însă 
prea târziu. Nu se mai puteau înapoia. l-ar fi prins noaptea pe 
drum. Nu mărturisi nimic din îngrijorările sale celorlalţi, în 
schimb îi grăbea fără zăbavă. Dar înaintarea era tot mai 
anevoioasă. Fulgii de zăpadă erau transformați de vântul rece în 
alice albe, de diferite dimensiuni, care-i plesneau fără milă peste 


fată. 

— Al dracului vânt, dom'le, se căină Vrăbete. Trece prin 
mantaua asta de ploaie ca prin sită. 

Ofelia strângea din măsele și ţinea pasul voinicește. 
Respirația ei, însă, devenea tot mai grea. 

— Îți îngheață aerul în plămâni, o auzi Cosmin la un moment 
dat. 

— Te-aș lua în spate, îi propuse Cosmin. Fata refuză. Ai 
dreptate, admise geologul. Dacă nu te-ai mișca, ai îngheta și 
mai repede. 

Cu chiu, cu vai, atinseră piscul muntelui. Aici, însă, înaintarea 
deveni imposibilă. Vântul sufla cu atâta tărie, încât se chirciră 
imediat ca să nu fie aruncaţi în prăpăstiile care se căscau în 
toate părțile. Cosmin privi disperat în jur, în căutarea unei soluţii 
salvatoare. Dar vizibilitatea era redusă la zero. In afară de 
aceasta, locurile îi erau complet necunoscute. Ca să înainteze 
pe muchia îngustă, singura cale ce li se oferea în faţă însemna 
sinucidere sigură. Un pas greșit, o rafală mai puternică a 
vântului sălbatic și cutezătorul s-ar fi prăbușit în genune. 

— Nu știam că e o trecere atât de periculoasă, se dezvinovăți 
Cosmin către Vrăbete. 

— Și ce facem? întrebă îngrijorat culegătorul de folclor. 

— Să mă uit pe hartă... Poate e vreun drum spre stâna lui 
Mitu Bodea... Singura noastră scăpare, îi preciză Cosmin. 

Incercă să deschidă portharta, dar vântul era cât pe ce să i-o 
smulgă din mâini. Căută atunci un loc mai ferit, ocolind ţancul 
care stătea ca o căciulă pe vârful muntelui. Nu făcu însă decât 
doi-trei pași când mogâldeaţa, de care aproape și uitase, se ivi 
pe neașteptate pe după ţanc, scoase un hărâit ce voia să aducă 
a râs, șterse aproape cu umărul pe Cosmin și se aruncă fără 
nicio șovăială spre trecătoarea îngustă bântuită de vânturi 
năprasnice, din care nu mai avea scăpare. Ingrozit de această 
vedere, Cosmin strigă în urma mogâldeței: 

— Înapoi!... înapoi!... 

Vântul îi aduse strigătele îndărăt, iar mogâldeaţa se lăsă 
înghițită de perdeaua deasă, de nepătruns, a viscolului. Câteva 
minute statură toţi cu urechile aţintite spre trecătoare. Vântul 
însă nu le aduse nicio chemare de ajutor, niciun strigăt de 
groază. Jur împrejur nu se auzea decât vâjâitul neistovit al 
vijeliei. 


— Nenorocitul! îi scăpă lui Cosmin. 

— L-ai recunoscut? se interesă Vrăbete. 

— Tot el era... Floriceanu! 

— Să mergem după el, propuse Vrăbete. Poate-l salvăm. 

— Nu pun eu în primejdie de moarte trei oameni sănătoși 
pentru o minte bolnavă! rosti hotărât Cosmin. 

Scoase apoi harta și-o cercetă cu atenţie. Singura salvare era 
să o apuce pe calea cea mai scurtă spre stâna lui Mitu Bodea. 
Seara se apropia neînchipuit de repede, iar viscolul se întețea. 
Dar calea cea mai scurtă nu era și cea mai ușoară. Aveau de 
străbătut un circ glacial, care, după curbele de nivel de pe 
hartă, se arăta dintre cele mai prăpăstioase. Cosmin se apropie 
de marginea uriașei căldări care se deschidea la picioarele lor și 
privi înfiorat. Stratul de zăpadă se așezase cam de-o palmă, 
acoperind smocurile de iarbă și puzderia de blocuri de piatră 
presărate pe întregul povârniș. Ofelia îl iscodi cu priviri 
întunecate: 

— Pe aici va trebui s-o apucăm? 

— Ai ghicit, făcu geologul cu un calm care se transmise pe loc 
și celorlalţi. În două-trei ore suntem la adăpost. Și, fără a mai sta 
în cumpănă, se aruncă primul în căldare, strigând cât îl ţineau 
plămânii: Avanti, ragazzi! 

Ofelia îl urmă imediat, iar Vrăbete, după o scurtă ezitare, 
închise ochii și se lăsă la vale pe turul pantalonilor. 

— Ce sistem de coborâre mai e și ăsta? îl întrebă amuzată 
Ofelia când făcură prima oprire. 

— Patent propriu, îi răspunse culegătorul de folclor. L-am 
intitulat „tur-alpinism”... în împrejurări vitrege, scopul scuză 
mijloacele. 

Curând, însă, aveau să apeleze toți la acest „patent. 
Coborârea devenise primejdioasă. Se bucurau, însă, și de un 
avantaj: circul glacial le oferea un adăpost sigur împotriva 
crivățului care bântuia crestele munților. Cosmin constată 
bucuros că Ofeliei îi reveniseră bujorii în obraji, iar apa din 
bocancii lui Vrăbete începu iarăși să chiftească. Alicele albe, 
care le săgetaseră feţele cu atâta furie, se transformaseră în 
fulgi mari, liniștiți. Ceva mai jos reveniră chiar la starea lor 
iniţială, de picuri de ploaie. 

„Cel puţin nu vom muri îngheţaţi”, își zise Cosmin în sine. 
Grija lui era acum ca Ofelia sau Vrăbete să nu se accidenteze. 


— Fii atentă să nu calci pe alături, i se adresă fetei. 

— Avertismentul tău e tardiv, dragul meu, îi replică ea. Primul 
pas greșit l-am făcut chiar în clipa când am pornit spre Valea 
Moartă. 

Răspunsul fetei îl bucură. „Stăm bine cu moralul, constată el. 
Asta-i important de știut.” Atenţia lor se îndreptă apoi către 
vuietul unei cascade ce se auzea tot mai distinct. Cosmin se opri 
și cercetă din nou harta. Curbele de nivel nu-i dădeau nicio 
speranţă. Cascada se anunţa mare și nu se întrevedea nicio 
posibilitate de ocolire. lar ei erau după aproape o zi de marș 
neîntrerupt, bătuţi de ploaie, zăpadă și vânt. 

— Nu cumva ne-am rătăcit? îi cercetă Ofelia pe Cosmin. 

— Ai drept ghid, draga mea, un geolog care știe nu numai să 
atragă fetele pe căi greșite - cum insinuai adineauri - ci să le și 
scoată la drumul cel bun. 

— Vedea-m-aș! se căină Vrăbete, care-i ajunse iarăşi din 
urmă. Cu „tur-alpinismul” meu nu mi-a mai rămas nici un oscior 
întreg. 

— Nu-i nimic, îl consolă Cosmin. Facem acum un duș rece ca 
gheața și ai să vezi cum te refaci. 

— E vreo baie prin apropiere? se interesă culegătorul de 
folclor cu un aer vădit naiv. 

— N-o auzi? îl făcu atent geologul la vuietul cascadei. 

Vrăbete se scutură ca de frig: 

— Brrrr! Și-i obligatoriu să facem „un duș rece”? 

— Vrând-nevrând, conchise Cosmin, rostogolindu-se spre 
cascadă. 

Căderea de apă era întreruptă la intervale de praguri. „O 
cascadă tipică a acestor munți”, constată Cosmin în sine. Deși 
știa că-i inutil, cercetă totuși în dreapta și în stânga cascadei. 
Nicio posibilitate de evitare a „dușului rece”. 

— Dacă știam, luam ustensilele pentru alpinism și făceam o 
coborâre pe coardă, rosti el necăjit după ce văzu pragurile înalte 
și primejdioase care li se înfățișau la picioare. 

Înainte de a începe coborârea, făcură din curele și bucăţi de 
sfoară mai groasă o coardă ad-hoc, care abia atingea o lungime 
de trei metri. 

— Dacă mai adăugăm lungimea fiecăruia dintre noi, asigurăm 
o coborâre de vreo cinci metri, conchise el. Dă-i drumul, Ofelia! 

Susținută de Cosmin și Vrăbete, Ofelia cobori fără mari 


dificultăţi. Stropii mărunți și deși, pulverizaţi de cascadă, o 
pătrundeau până la piele. 

— Am apă și-n urechi, se căină ea după ce ajunse jos și-și 
scutură pletele ude. 

Veni apoi rândul lui Vrăbete. Coborârea merse ca pe strună 
până la ultimul prag, și cel mai înalt de altfel. Aici, însă, una din 
curele cedă și nefericitul culegător de folclor se prăbuși cu un 
strigăt de groază în vâltoarea de la picioarele lui. Amuţită și 
înlemnită de spaimă, Ofelia se uita neputincioasă la zbaterile lui 
Vrăbete în vijelioasele ape ale cascadei. Abia când auzi urletul 
furios al lui Cosmin, se dezmetici și pătrunse sub pânza de apă, 
pentru a întinde mâna lui Vrăbete. Era și timpul. Cu ultimele 
forțe acesta se cramponase de un colț de stâncă, luptând 
împotriva nestăvilitului șuvoi de apă care-l trăgea la vale. Daro 
pală de apă o izbi pe Ofelia în plin, ameţind-o. Își reveni imediat 
și, adunându-și forțele de care mai era capabilă, se propti bine 
în picioare și apucă din nou mâna lui Vrăbete. Puterile ei slabe 
de femeie începură să scadă însă în mod îngrijorător. Și-n clipa 
când strigă disperată „îi dau drumul, nu mai pot” se simți 
înlăturată cu putere de braţul vânjos al geologului, care 
coborâse pragul cu o iuțeală de neînchipuit. După ce-l scoase pe 
Vrăbete din viitoare, Cosmin se prăbuși epuizat. 

— Nu-mi imaginam că în stomacul meu pot intra atâţia litri de 
apă, făcu Vrăbete după ce-și mai reveni în fire. Imi ajunge 
pentru zece ani. 

— În rest, ești teafăr? se interesă Ofelia, fluturându-și pletele 
ude. 

— Mi-a cam înțepenit genunchiul drept, constată Vrăbete. 
Cred că, în cădere, m-am lovit în rotulă. 

— Asta-i prost, conchise Cosmin. La coborâre, mai ales are să- 
ţi fie un adevărat chin. 

— Ce să fac? făcu Vrăbete resemnat. Aţa de unde-i mai 
subţire, de acolo se rupe. 

— Proastă inspiraţie și cu plimbarea asta de agrement, își 
reproșă Cosmin. 

— Eu n-o regret, se destăinui Ofelia. Abia în asemenea 
împrejurări simţi că trăiești. 

— Nu știu cum se face, îi replică geologul, dar de o bucată de 
vreme trăiesc prea din plin. O pală de vânt îl trezi la realitate. 
Sus, copii, comandă el. Nu-i timp de trăncăneală. 


Porniră din nou, pe un povârniș ceva mai domol. După cum 
prevăzuse Cosmin, rotula lovită a lui Vrăbete îl împiedica serios 
pe acesta la mers. Curând, însă, le apăru în faţă conturul 
întunecat al pădurii de brazi. Izbucniră cu toţii, ca la comandă, în 
chiote de bucurie. Se puteau considera scăpaţi de orice 
primejdie. Dincolo de pădure se afla stâna lui Mitu Bodea. Dar 
tânărul geolog nu bănuia că cea mai grea cumpănă a zilei abia 
de-acum îl aștepta. 


Capitolul XXVII 
UN OASPETE PERFID IN CORT 


Când pătrunseră în coliba primitoare a lui Mitu Bodea, se 
înnoptase binișor. Baciul îi ajută să se debaraseze de rucsacurile 
grele, ude de parcă fuseseră scoase din fântână. Le înteți apoi 
focul și-i pofti la câte o cupă fierbinte de lapte. 

— Dumnezeiască băutură! făcu Vrăbete sorbind cu vădită 
încântare lichidul alb și gras, a cărui căldură îi pătrundea prin 
toate mădularele. 

— Când o bei în fiecare zi nu ţi se mai pare „dumnezeiască”, îi 
replică baciul. Da' unde aţi hălăduit, oameni buni, pe o vreme 
așa afurisită? continuă să-i iscodească Mitu Bodea, în timp ce 
înșira pe grinzile afumate ale colibei pulovere, cămăși, 
pantaloni, ciorapi, din care storsese în prealabil litri de apă. 
Parcă v-aţi scăldat îmbrăcaţi într-o știoalnă. 

Înfășuraţi fiecare în câte o sarică miţoasă și călduroasă, pe 
măsură ce se dezmorțeau, cei trei tineri îi povesteau peripeţiile 
„de pomină” din acea zi. 

— Drept să vă spun, observă baciul, nici oamenii care trăiesc 
aici nu se încumetă să treacă creasta pe o vreme așa de 
păcătoasă... Mă uit la domnișoara subţirică și gingașă ca o 
floare. Cum de-a răzbătut prin urgia de acolo? 

— Am să propun o rectificare în dicţionare, interveni Vrăbete. 
„Sexul slab” s-a dovedit astăzi foarte tare. 

— Nu numai azi, îi preciză Ofelia. Femeile au în genere o 
rezistență superioară. 

— Unu la zero, culegătorule de cai verzi, se auzi glasul lui 
Cosmin. 

Deși nu se îndurau să plece de lângă foc, cei trei tineri se 


ridicară totuși și începură preparativele de plecare spre tabără. 

— Sunt, fără îndoială, îngrijoraţi de lipsa noastră, zise 
geologul. 

Ofelia și Vrăbete nu protestară. Doar Mitu Bodea insista să 
mâie toţi, peste noapte, în modesta lui colibă. 

— Până la vale, vă udă iar leoarcă, îi avertiză baciul. Cosmin, 
însă, nu era omul care să se abată de la o hotărâre luată. leșiră 
din colibă și se lăsară înghiţiţi de noaptea neagră. Mitu Bodea 
înmânase fiecăruia câte o torță de rășină și-i condusese 
personal o bună bucată, de drum. 

Când fură văzuţi din tabără, răzbătură până la ei câteva 
chiote răzlețe. Culegătorul de probe și artificierul le ieșiră în 
întâmpinare. 

— Dacă mai întârziaţi, porneam în căutarea dumneavoastră, 
răsuflă ușurat culegătorul de probe. 

Se retraseră la culcare destul de târziu. Micul cort al 
geologului i se păru Ofeliei mai primitor și mai confortabil ca 
oricând. 

— Ar fi bine să intri în sacul de dormit, o sfătui Cosmin. 
Noaptea e destul de răcoroasă. 

Geologul nu bănuia cât avea să valoreze peste câteva clipe 
sfatul său. 

Frântă de oboseală, dar bucuroasă că înfruntase bărbătește 
încercările grele ale zilei, Ofelia se strecură grăbită în căldurosul 
sac de dormit. Cosmin îi închise cu grijă fermoarele înainte de a- 
i ura „noapte bună”, o sărută lung, cu dor. Fata primea dovezile 
de dragoste ale tânărului geolog cu ochii închiși și cu o expresie 
de deplină fericire pe faţă. lar înainte de a se cufunda în somnul 
care se anunţa adânc, fără vise, mai deschise o dată ochii 
pentru a arunca o privire furișă spre chipul aspru, din ce în ce 
mai drag, al logodnicului ei. Prin nu se știe ce simţ de 
prevedere, în loc să se uite la Cosmin și să-i șoptească, la rându- 
i, „noapte bună, iubitule”, Ofelia își roti mai întâi privirea prin 
cort și, spre nedumerirea lui Cosmin, se zvârcoli brusc în sac, 
apoi se chirci și rămase pentru câteva secunde cu ochii ieșiți din 
orbite, aţintii i spre colţul din stânga al cortului. Tar în clipa când 
geologul voi s-o întrebe ce s-a întâmplat, fata scoase un țipăt 
puternic, care sfâșie tăcerea întregii văi. 

— Ce-i cu tine, draga mea? insistă el cu glasul sugrumat de 
teamă. 


În loc de orice răspuns, Ofelia continuă să privească 
hipnotizată spre același colț al cortului. Presimţind pericolul, 
Cosmin se răsuci cu iuteală și, la lumina slabă a micii lor lămpi 
de noptieră, descoperi capul sinistru, cu limba despicată, al unei 
mici reptile. „V”-ul de pe capul respingătoarei târâtoare nu lăsa 
nicio îndoială asupra speciei din care făcea parte. Printr-o 
întâmplare cu totul inexplicabilă pentru cei doi tineri, în cortul 
lor închis etanș se strecurase o viperă. Cu mișcări lente, 
periculoasa reptilă își căuta victimele. Cosmin era conștient de 
pericolul iminent care-i pândea. O simplă și aparent inofensivă 
mușcătură a acestei bestii putea fi fatală. Prima lui grijă fu să 
găsească cel mai bun mijloc de-a o feri pe Ofelia de atacul 
veninoasei târâtoare. Cu glasul liniștit, de parcă i-ar fi spus ceva 
banal, Cosmin își sfătui logodnica: 

— Întoarce-te cu faţa-n jos și bagă-ţi capul în sac. Nu lăsa 
nimic descoperit. 

În acest timp nu scăpa nicio clipă vipera din ochi. Fata șovăi 
câteva clipe. Geologul îi strigă atunci pe un ton răstit: 

— Întoarce-te odată! 

Ofelia se supuse, scâncind înăbușit: 

— Dar tu?... Tu ce-o să faci? 

— Eu știu să mă apăr, o linişti el. Am mai avut de-a face cu 
spurcăciuni de astea. Fără a-și lua ochii de la reptilă, Cosmin 
pipăi sacul de dormit, verificând dacă Ofelia nu lăsase vreo 
porțiune a corpului ei descoperit. După ce fu convins că fata era 
în afară de orice pericol, începu să cugete la ce avea de făcut. 
Prea bine nu știa cum ar putea scăpa de nedoritul musafir 
nocturn. O minţise pe Ofelia că mai avusese de-a face cu 
asemenea „spurcăciuni”. O înfruntare directă cu o viperă, într- 
un ioc atât de strâmt, cum era cortul, nu mai avusese și nici nu- 
și dorise. De vreme, însă, ce întâmplarea adusese această 
năpârcă în cort, trebuia să scape într-un fel de ea. Singurul atu 
al tânărului geolog îl constituiau mișcările neobișnuit de lente 
ale micii bestii. Vipera părea că abia atunci se trezea dintr-un 
somn lung și greu. Profitând de răgazul ce i-l dădea reptila, 
Cosmin schiță un plan de contraatac. Işi făcu mai întâi socoteala 
care părţi ale corpului său erau mai expuse mușcăturilor. Spre 
norocul lui, încă nu apucase să se descalțe. Picioarele, aflate 
doar la câteva palme de viperă, erau deci la adăpost în bocancii 
și pantalonii groși de schi. „Trebuie să-mi păzesc capul și 


mâinile”, conchise el. Văzuse de câteva ori aceste mici bestii 
făcând salturi iuți, mari, neașteptate. În micul său cort, reptila 
era fără îndoială în avantaj. Se putea mișca mult mai în voie 
decât el. „Dar și eu o voi prinde mai ușor”, își zise Cosmin. Ca să 
prevină un eventual atac, își luă haina de la capătul saltelei 
pneumatice și-o desfășură în faţă. De după acest original 
paravan, pândea mișcările viperei, îndemnând-o să treacă odată 
la atac. Aceasta însă continua să se miște surprinzător de 
încet... 

— Ce mai face? auzi Cosmin glasul înăbușit al Ofeliei. 

— Stai cuminte acolo, îi porunci Cosmin. Sfârșesc imediat cu 
ea. 
Scurtul dialog îl hotărî să treacă la acţiune. Cu mișcări încete, 
precaute, își trase picioarele sub el și începu să se apropie de 
viperă, care părea a-l privi nepăsătoare. Cosmin prinse atunci 
mai mult curaj și-ntr-o clipă de hotărâre supremă se aruncă 
asupra reptilei cu haina larg desfăcută. Dar mișcarea lui bruscă 
trezi vipera din somnolenţă. Cu un salt acrobatic, aceasta ajunse 
tocmai în partea cealaltă a cortului, izbindu-se de peretele 
lunecos și căzând chiar lângă capul ascuns în sacul de dormit al 
Ofeliei. Ametţită de lovitură, reptila păru o clipă descumpănită. 
Geologul trecu iarăși la atac. Dar abia avu vreme să ridice haina, 
când se văzu nevoit să se apere el de atacul fulgerător al 
viperei. Spre norocul lui, aceasta nimeri într-o mânecă a hainei, 
unde începu să se zvârcolească. Cosmin apucă cele două capete 
ale mânecii, imobilizând periculoasa târâtoare. Mișcând însă mai 
încet mâna stingă, permise viperei să-și strecoare capul prin 
deschizătura mânecii și să-și înfigă veninoșii ei colți în degetul 
gros al geologului. Simţind înţepătura, Cosmin strânse furios 
capătul mânecii și slobozi o înjurătură. 

— Ce-ai păţit? auzi iarăși glasul înăbușit al Ofeliei. 

— M-a mușcat, fir-ar ea să fie de spurcăciune. Dar e ultima ei 
mușcătură. De aici nu mai are scăpare. 

— Pot să scot capul? se interesă fata. Mă înăbuș în sac. 

— Nu mai e niciun pericol, îi preciză Cosmin. 

Când se uită la Cosmin, Ofelia nu-și mai recunoscu logodnicul. 
Avea faţa schimonosită de furie. 

— Așa, îndemna el vipera care se zbătea zadarnic în capcană. 
Mai mușcă dacă-ți dă mâna... Curând n-o să mai ai cu ce mușca, 
fiindcă am să-ţi scot colții spurcați. 


Chipul crispat, ochii ieșiţi din orbite, gesturile mânioase, 
necontrolate ale geologului speriară fata. Aceasta ieși cât putu 
de iute din sacul de dormit și se furișă spre ieșire, cu intenţia de 
a chema pe cineva în ajutor. De afară se și auzeau însă voci și 
pași grei, bărbătești. 

— Ce-ai păţit, domnişoară? răzbătu până la ea glasul îngrijorat 
al lui Vrăbete. 

— Vă deschid imediat, îi răspunse Ofelia, trăgând disperată de 
fermoarul înțepenit. Reuși în cele din urmă să-l deschidă și-n 
intrarea triunghiulară a cortului apăru capul zburlit al lui 
Vrăbete. 

— Ce-i, fraților? 

— Ne-a atacat o viperă, îi strigă Ofelia disperată. 

— O viperă? Aici?... În cort? făcu Vrăbete uluit. 

— Vite-o, mititica, îi arătă Cosmin satisfăcut periculoasa 
captură. Privește numai ce voinică e. Și eu o credeam leneșă, 
somnoroasă... 

— Ucide-o odată! îi strigă Ofelia îngrozită de zbaterile 
neputincioase ale reptilei. 

— De ce s-o omor? îi rup colții și-o păstrez... E un exemplar de 
toată frumuseţea. 

— N-are cumva febră? se interesă Vrăbete în șoaptă la Ofelia. 
Uitaţi-vă la ochii lui. 

— L-a mușcat de mână, îl informă fata. 

— N-am nici pe dracu, le replică George Cosmin. Căutaţi-mi, 
vă rog, în fundul cortului trusa medicală... Luaţi seringa și-o fiolă 
de ser antiviperin. După ce-mi fac injecţia, nu mai am nimic... 
Mă bucură, însă, că am prins-o vie... la uitaţi-vă la ea ce voinică 
e. O vedeți? 

— Termină odată jocul ăsta idiot! izbucni Ofelia. Nu mai pot 
suporta. In cort se lăsă o clipă de tăcere grea. Nu mai pot 
suporta, repetă fata mult mai încet, ca un scâncet. 

— Bine, se supuse Cosmin. Am s-o omor. Deși-mi pare rău. 

— N-o omorâţi, interveni pe neașteptate glasul culegătorului 
de probe, care-și vârâse chiar atunci capul în cort. Vă rog să mi- 
o daţi mie. Știu să umblu cu viperele. 

— Terminaţi odată, îi ruga Ofelia, izbucnind într-un plâns 
nervos. 

Rușinată de nestăpânirea ei, fata ieși din cort și trecu ca o 
nălucă prin grupul de mineri adunat în jurul cortului. Singurul 


om care arăta un calm englezesc era Cosmin. Doar în clipa când 
auzi întrebarea lui Vrăbete tresări ușor. 

— Unde zici că ai pus serul antiviperin? 

— Cred că nu l-am pus nicăieri, rosti geologul resemnat. 

Își aminti că, refăcându-și echipamentul la șantierul „Cinci- 
Nord”, nu găsise ser antiviperin. Fiind un preparat special, 
farmaciile din oraș nu-l aveau, iar la șantier se terminase 
rezerva și se aștepta reîmprospătarea ei. Cosmin nu se mai 
interesase de atunci. Delăsarea lui se datora și faptului că, până 
în seara aceasta, nu întâlnise urmă de viperă în Valea Moartă. In 
regiune existau, însă, și geologii prospectori erau înzestrați 
obligatoriu cu câte o seringă și ser antiviperin. 

„Totdeauna așa mi se întâmplă”, își zise Cosmin înciudat. Se 
considera ghinionist fără leac. Ghinionul din seara aceasta, însă, 
se anunţa cel mai grav. Poate și sub impresia neputinței de-a 
împiedica veninul care i se strecura în vine, simţi un val de 
căldură care-i umezi tâmplele și fruntea. 

— Apucă dumneata de capete și ţine strâns, se adresă el 
culegătorului de probe cu o liniște care-l răscoli pe Vrăbete. 
După ce se debarasă de viperă, se întoarse către Vrăbete și-i 
întări: Pur și simplu am neglijat, ca un dobitoc, să am ser 
antiviperin. Inchipuiește-ţi ce mă făceam dacă spurcăciunea 
asta de năpârcă o mușca pe Ofelia și nu pe mine?... Cred că-mi 
zburam creierii! izbucni el în cele din urmă. 

— Care-i cel mai apropiat dispensar? se interesă Vrăbete. 

— La dracu! făcu geologul cu obidă. Până ajungi acolo dai 
ortul popii. 

— Și ce facem atunci? se întrebă Vrăbete cuprins de panică. 
Nu putem sta cu mâinile în sân. 

— Dacă nu-ţi place cum stau în sân, bagă-le în buzunare, 
glumi Cosmin amar. 

— Mă întreb dacă și peste o oră-două are să-ți mai ardă de 
glume, îl avertiză Ofelia revenind în cort. 

— Nu e moartea cel mai rău lucru de pe lume, îi replică 
George Cosmin. Cu o singură condiţie: să nu te chinui prea mult. 

— Incetează cu glumele tale sinistre, îl rugă fata. 

— Nu vrei să ţi-o legăm? arătă Vrăbete spre mâna mușcată de 
viperă. 

— La dracul!... E prea târziu. Dar legaţi-o totuși... Mai sus de 
cot și cât mai strâns. Căutaţi ceva rezistent prin boarfele mele. 


În timp ce Vrăbete îi lega mâna, Cosmin îl întrebă: 

— Mergi cu mine? 

— Unde? 

— În iad. 

— la-mă și pe mine, se asocie Ofelia. 

— Îngerii n-au ce căuta acolo, îi replică George Cosmin cu 
atâta tandrete, încât, ochii fetei se umplură de lacrimi. 

— Vorbind serios, unde zici să mergem? îl iscodi Vrăbete. 

— Oriunde!... N-am de gând să putrezesc de viu aici, rosti 
Cosmin răspicat, în Cătun sau mai degrabă la Roșu... Acolo este 
un dispensar. 

— Și ce-o să-ţi facă? Ai urgentă nevoie de ser antiviperin. ȘI 
trebuie să facem rost de acest ser, decise Vrăbete. 

— Ai vreo idee? se interesă Ofelia, în sufletul căreia începu să 
înmugurească speranţa. 

— Trăim în secolul douăzeci, dragii mei, făcu Vrăbete radios. 
Și noi posedăm aici una din minunile sale: radioul. Avem doar un 
post de emisie-recepţie... Pasiunea culegătorului de probe... Ca 
să vezi... Și pasiunile pot fi utile câteodată. E imposibil să nu 
dăm peste un post de radio amator, care să ne pună în legătură 
cu Aviasanul. 

— Adunătorul ăsta de cai verzi are idei puţine, dar bune, făcu 
geologul înviorat de această unică speranţă. 

Era într-adevăr singura posibilitate de a i se veni în ajutor. 
Paul Vrăbete și porni, împreună cu culegătorul de probe, spre 
cortul magaziei unde se afla mica staţie de emisie-recepţie. 


Capitolul XXVIII 
ZBORUL DE NOAPTE 


— De unde a apărut în cortul geologului nitam-nisam o 
viperă? se interesă colonelul Coman. 

— Nu știu, tovarășe colonel, recunoscu sincer Cornel Voinea. 

— A fost în timpul zilei cineva pe acolo? 

— Nu s-a apropiat nici măcar o pasăre... în privinţa asta am 
luat măsuri foarte stricte. 

— Văd rezultatele, îl zeflemisi colonelul. Totuși vipera n-a fost 
adusă de Duhul Sfânt și nici n-a putut să se strecoare singură 
într-un cort închis etanș... Cineva a introdus-o. Aţi cercetat 


împrejurimile? Niscaiva urme? 

— Neam de picior de om... Doar niște urme de mistreţ. 

— larăși mistreţ? observă Coman intrigat. Ce tot trag mistreții 
ăștia la cortul lui Cosmin ca muștele iu miere?... Tare curios... Și 
zici că vipera era ameţită? 

— Ăsta a și fost norocul... Altfel mai făcea o victimă. 

— Sper că aţi omorât-o și aţi aruncat-o! 

— Nu, tovarășe colonel, îi răspunse Voinea roșu de mânie. O 
avem vie. 

— Mă mir că v-a dus capul s-o păstraţi... S-o trimiteţi urgent la 
analiză. 

— Bănuiţi că a fost narcotizată? 

— Altfel nu stătea cuminte în cort până la sosirea lui Cosmin... 
Constat că „amicii” noștri arată predilecție pentru narcotice. 
Tare mai sunteţi nătăfleți, măi băieţi, adăugă Coman. Aștia 
lucrează cum vor sub nasul vostru. Tânărul locotenent înghiţi în 
sec și nu răspunse. Nici n-avea ce să zică. Adversarii lui 
dovedeau o viclenie și-o subtilitate care-l puneau mereu în 
inferioritate. Fiţi atenţi, îl avertiză colonelul în continuare pe 
Voinea. Vă mai vine un „musafir” acolo: Simion luga. 

— Aici? făcu Voinea surprins. 

— Exact. Pe domnul conferenţiar l-a apucat subit dorul de 
Valea Moartă. Ține să facă o vizită împreună cu o grupă de 
studenți. 

— Şi ce facem? făcu Voinea îngrijorat. 

— ÎI primiţi cu onorurile cuvenite. 

— ÎI lăsăm pe șantier? 

— Bineînţeles... Are autorizația profesorului Cernat. Nu-l 
putem opri și nici n avem interes s-o facem. E dar? 

— Clar, tovarășe colonel. 

— Te las... Am legătura cu Aviasanul... Vă trimit un avion de 
la aeroportul cel mai apropiat... Liniștește toată lumea de acolo. 


Geologul era însă din ce în ce mai greu de liniștit, își pipăia 
mereu mâna umflată de strangulare și înjura cum îi venea la 
gură. 

— Te doare? îl întrebă Ofelia. 

— Numai când râd, îi servi el poanta unei cunoscute 
anecdote. Singurul lucru care mă deranjează e afurisitul ăsta de 
garou: mă strânge de-mi ies ochii din cap. 


— Să-l mut mai sus? îi propuse Ofelia. 

— Soarta mi-i oricum pecetluită, îi răspunse el înciudat. Am 
să-l scot de tot. 

— Nu! Te rog! îl imploră Ofelia. 

— Atunci du-te și vezi ce mai fac ăia cu zdrăngănitoarea lor... 
Au vorbit sau nu cu Aviasanul? _ 

leșind din cort, Ofelia găsi întreaga tabără în alarmă. In afară 
de culegătorul de probe, aflat lângă postul de radio, toată lumea 
era răspândită în jurul unui platou larg, din mijlocul Văii Moarte. 
Pregăteau ruguri pentru a delimita locul unde urma să fie 
parașutat serul antiviperin. Spre mirarea Ofeliei, Paul Vrăbete 
dovedea o energie și un spirit organizatoric cu totul remarcabile. 

— Ni s-a anunţat plecarea avionului, o linişti el pe Ofelia. 

— Dacă nu vine mai repede, înnebunesc și eu, se jelui fata. 

— li merge așa de rău? 

— Nu te mai poţi înțelege cu el. 

Pe chipul ei Vrăbete văzu adunate la un loc oboseala din 
timpul zilei și zbuciumul din aceste sinistre ore de noapte. Fata 
abia dacă mai avea putere să clatine capul într-o parte și-n alta, 
ca o păpușă chinezească, și să rostească mecanic: Nu știu ce să 
fac!... Nu știu ce să fac! 

Paul Vrăbete o privea neputincios, încercând s-o consoleze 
atât cât se pricepea. O conduse înapoi spre cortul lui Cosmin, 
încercând să-i abată atenţia cu alte subiecte. lar când ajunseră 
cam la jumătatea drumului, liniștea nopţii fu sfârtecată de un 
chiot prelung. 

— Ce-i asta? făcu Ofelia speriată. 

— Semnalul de aprindere a focurilor, o linişti Vrăbete. Se 
apropie avionul. 

Peste câteva minute, în jurul platoului începură să pâlpâie 
flăcări la început timide, apoi din ce în ce 'mai viguroase și mai 
strălucitoare. Era un spectacol rar. 

Un foșnet mai puternic al pădurii de jnepeni din apropiere le 
atrase atenţia. Îi urmă curând altul, mai intens. Când priviră din 
nou spre platou, văzură flăcările răsucite de palele vântului. 

— Semn prost, constată Vrăbete. Când încep să se 
„mănânce” vânturile din Valea asta, nici păsările nu se mai 
apropie. 

Mai făcură câţiva pași în direcţia cortului în care zăcea 
Cosmin, atenţi la vânt și la zgomotele Văii Moarte. Obișnuitului 


vuiet al cascadelor și răbufnirilor tot mai violente ale vântului se 
adăugă curând un zbârnâit de bondar, care nu putea fi altceva 
decât uruitul motorului avionului. 

— Auzi? o făcu el atent pe Ofelia. Fata își încordă auzul, dar 
nu înregistră nimic deosebit. E totuși zgomot de motor!... Se 
apropie!... Vino! strigă el bucuros, zbughind-o înapoi spre 
corturi. Chiotele lui se răspândiră în întreaga vale. Îi răspunseră 
cei de la focuri. Singurul om care stătea în aparenţă impasibil la 
postul lui era culegătorul de probe. Când Vrăbete năvăli în cort 
și-i anunţă sosirea avionului, acesta-i răspunse calm: 

— Știu... Am intrat în legătură cu ei. 

— Ce spun? 

— Se interesează de configuraţia locului... Din cauza reliefului 
foarte accidentat și a întunericului, sunt nevoiţi să zboare mai 
sus ca de obicei și să arunce parașuta de la mare înălțime. 

— Asta-i rău, constată Vrăbete. Vântul ăsta dracu' știe unde 
poate purta parașuta... Ar trebui să-i avertizăm. 

Intre timp, avionul și apăruse deasupra Văii Moarte. 
Culegătorul de probe încercă să intre din nou în legătură prin 
radio cu pilotul, dar primi din partea acestuia un refuz categoric. 

— Scuzaţi-mă! Acum nu am timp de discuţii. 

— Catâr e, domnule! făcu Vrăbete înciudat. 

leși din cort și urmări avionul care se învârtea deasupra văii 
ca un vultur în căutarea prăzii. Din fața cortului unde zăcea 
Cosmin, Ofelia urmărea și ea plină de speranţă aceste manevre. 
După o scurtă recunoaștere, avionul făcu un viraj lung, apoi se 
îndreptă în viteză asupra platoului delimitat de ruguri. Cu 
răsuflarea tăiată de emoție, cei de jos urmăreau clătinările 
aripilor sub bătaia puternicelor rafale de vânt. Din clipă în clipă 
urma să-şi facă apariţia ghemotocul alb al parașutei. Dar, spre 
dezamăgirea generală, avionul zbură nepăsător mai departe. 
Vociferări, strigăte de protest și chiar câte o înjurătură însoţiră 
pasărea metalică ce se făcea nevăzută în noapte. Cu spaima în 
suflet, Ofelia alergă spre cortul culegătorului de probe. 

— Ce face ăsta? E nebun? strigă ea furioasă. 

— Aveţi răbdare, o liniști culegătorul de probe. Se întoarce. 

In gând îl felicita pe pilot că nu aruncase parașuta. Datorită 
înălțimii mari la care era nevoit să zboare avionul și a rafalelor 
puternice de vânt, parașuta, odată aruncată, ar fi putut nimeri în 
cine știe ce prăpastie și atunci tot zbuciumul lor ar fi fost 


zadarnic, iar geologul... pierdut. 

— Ce au totuși de gând? se interesă Ofelia îngrijorată. 

— Nu vă pot spune, recunoscu sincer culegătorul de probe. 
Cel mai sigur lucru ar fi să trimită un om jos cu parașuta. Deși 
eu nu m-aș aventura pe o noapte ca asta aici, în Valea Moartă. 

— Dar dacă ne lasă așa? Dacă pleacă și nu ne mai aruncă 
nimic? se agită Ofelia. Transmite-le, te rog, să arunce parașuta 
oricum. 

— De vreme ce au bătut atâta cale până aici, fac ei ceva, o 
liniști din nou culegătorul de probe. 

— Tare sunt curios să văd ce-or să facă, zise Vrăbete, 
urmărind avionul care, după ce luase înălțime, viră din nou spre 
micul platou înconjurat de focuri. Când ajunse în apropiere, 
avionul păru că se oprește o clipă în loc, bătând aerul cu aripile. 
Apoi ţâșni brusc în jos, într-un picaj care-i înlemni de spaimă pe 
toţi. Vrăbete abia reuși să scoată din gâtlej un sunet disperat. 

— Asta-i sinucidere curata, se auzi și glasul culegătorului de 
probe. 

Chiar și pentru necunoscători, picajul în plină noapte, într-o 
vale îngustă și prăpăstioasă, mărginită de culmi sălbatice, se 
înscria printre actele de suprem curaj. Erau cu toţii înfioraţi de 
presentimentul unei iminente catastrofe aeriene. Dar pilotul se 
dovedi până la urmă un acrobat iscusii al aerului. Când ajunse la 
înălțimea minimă, aruncă parașuta și tot în acea clipă întoarse 
aparatul cu botul în sus, urcând vertiginos. 

— Excepţional! exclamă Vrăbete plin de încântare. 

— A riscat totul, observă fostul radiotelegrafist. Și-a câștigat. 
Bravo lui! 

În timp ce Ofelia alerga spre platou, dornică să intre în 
posesia sacului salvator parașutat cu atâta precizie, Vrăbete și 
culegătorul de probe se repeziră la aparatul de radio, unde se 
auzeau apelurile pilotului. 

— Vă felicit, tovarășe pilot! îi strigă Vrăbete în microfon. Aţi 
fost excepţional. 

— Să fiți sănătoși, îi răspunse bucuros glasul de bariton al 
pilotului. A doua oară, însă, nu mă mai prindeţi în gaura asta 
afurisită. Însănătoșire grabnică bolnavului. 

— Vă mulţumim din suflet. 

A doua zi dimineaţă, locotenentul Cornel Voinea comunica la 
centru: 


— Geologul George Cosmin se află în afara oricărui pericol... 
Pilotul s-a purtat eroic. Și-a riscat propria-i viaţă pentru a o salva 
pe a geologului. 

— Deșcă bătrână și curajoasă, observă Coman mai mult 
pentru sine. Aveţi însă grijă să nu fie nevoie și de alte acte de 
eroism pentru salvarea lui Cosmin. 

Tânărului locotenent nu-i rămânea altceva de făcut decât să 
înghită iarăși în sec. 


Capitolul XXIX 
VIZITA DOMNULUI CONFERENȚIAR 


George Cosmin și-a petrecut scurta convalescenţă în cort sau, 
când era vremea frumoasă, culcat pe pajiștea de lângă 
pitorescul lac alpin. Locul lui pe șantier îl luase Ofelia, care-și 
împărțea vremea între atribuţiile de geolog și de infirmieră. 
Dacă în privinţa tratamentului aplicat lui Cosmin era hotărâtă și 
neînduplecată, pe șantier experienţa ei se dovedea uneori 
insuficientă. Și atunci fata apela la logodnicul ei. 

— Artificierul zice că o să avem buclucuri atacând galeria din 
direcția blocului de piatră. Presupune că în spatele acestuia sunt 
prăbușiri, și se va înainta mai greu decât dacă s-ar săpa o 
galerie din nou. 

— Și ce vrea? se burzului Cosmin. Să atacăm printr-o galerie 
laterală? Nici nu mă gândesc. Chiar dacă-i mai greu și mai 
periculos, așa vom merge. Eu n-am timp de pierdut cu galerii 
laterale... Pe mine mă interesează ce se ascunde în spatele 
blocului de piatră. 

— Atunci îl aruncăm în aer? 

— Fără nicio discuţie... Chiar mâine, când voi fi și eu acolo. 

— Poate că n-ar trebui!... încercă Ofelia să-l reţină. 

— Mă simt foarte bine, draga mea. Azi am mai zăcut aici, 
fiindcă mi-a fost lene să mă scol. Simţi câteodată nevoia să 
lenevești. 

Ca să-i dovedească cât e de sănătos, Cosmin o cuprinse 
drăgăstos de mijloc. Fala, însă, i se strecură ca o șopârlă printre 
mâini și-o zbughi spre șantier. 

— Mă așteaptă oamenii, se scuză ea. 

A doua zi, de dimineaţă, pitit sub o cornișă de stâncă, Cosmin 


aștepta prima explozie de la cascada Craiu VI. Lipită de el, 
Ofelia tremura ușor. Zgomotul înfundat al cascadei, care 
îndeobște îi era familiar, acum o enerva. Intregul șantier era de 
altfel în așteptarea acestei prime explozii. Motorul 
compresorului fusese oprit, iar motoristul alerga și el iepurește 
să se pună la adăpost. Peste câteva clipe se auzi și cunoscutul 
strigăt de alarmă care o înfioră pe Ofelia: 

— Aaarrdee! 

Mai urmară câteva clipe de încordare, după care imensa 
căldare de piatră fu zguduită de-o bubuitură atât de năprasnică, 
încât părea că se clatină din temelii. Ofelia aproape că se 
contopi cu George Cosmin. 

— Ce e, draga mea? Te-ai speriat? 

— Un pic, recunoscu ea. 

Voi să se desprindă din îmbrăţișarea lui, dar geologul o 
preveni autoritar: 

— Nu te mișca. 

O nouă explozie, mai puternică, izbucni tot atunci. Ofeliei i se 
păru că sosise sfârșitul lumii. Privi înspăimântată în sus, către 
stâncile ascuţite care zgâriau cerul, și se miră că nu se 
prăbușiseră încă asupra lor. O smucitură ușoară o trezi la 
realitate. Când se uită spre locul unde fusese blocul de piatră, 
nu mai distinse decât fum și nori groși de praf de piatră. Bucăţi 
de stâncă, aruncate sau dislocate de explozie, se rostogoleau 
primejdios pe versanţi. Cu toate acestea siluetele minerilor 
începură să se desprindă din ascunzișuri. George Cosmin o luă 
pe Ofelia de mână și-o îndemnă: 

— Să mergem și noi. 

Când văzu rămășițele falnicului bolid de piatră aterizat atât de 
ciudat pe versantul nordic al văgăunii, pe geolog îl cuprinse o 
ușoară compasiune. Pentru el, un bloc de piatră nu era ceva 
inert. Fiecare rocă avea o viaţă proprie, măsurată în ere 
geologice. Cu priviri înfrigurate, Cosmin își făcu loc printre 
minerii care și începuseră să curețe locul. Cercetă presupusa 
intrare în grotă. Se aștepta să găsească porţiuni de rocă dură, 
șlefuite de vânturi, ploi, zăpezi. Spre dezamăgirea lui, nu găsi 
decât mușcăturile proaspete ale dinamitei în stâncă. 

— Nimic deosebit? îl iscodi Ofelia. 

— Nimic, draga mea, i se destăinui el amărât. 

Li se alăturară artificierul și culegătorul de probe. 


— Credeţi că a fost aici cândva intrarea unei peșteri? zâmbi 
ușor ironic artificierul. 

Geologul privi mohorât la patul de piatră pe care zăcuse până 
atunci bolidul și rosti sec: 

— Sondaţi mai departe. 

Epuizat de eforturile și emoţiile prin care trecuse până atunci, 
Cosmin se sprijini de peretele de stâncă și-și șterse fruntea 
asudată. 

— Nu te simţi bine? se îngrijoră Ofelia. 

— Sunt niţel obosit, recunoscu geologul, își îndreptă totuși 
spatele și se adresă celor din jur: Continuaţi săpăturile cu multă 
precauţie. Armaţi bine. Curând vom da de surpări. Fiţi cu băgare 
de seamă. Eu mă duc și... Nu-și termină fraza. Pierzându-și 
brusc cunoștința, începu să alunece ușor de-a lungul peretelui 
de stâncă. Și s-ar fi prăbușit la pământ, dacă n-ar fi întâlnit în 
cale braţele vânjoase ale culegătorului de probe. 

Tot cam în aceeași vreme, Paul Vrăbete era și el dispus să se 
prăbușească, dar în brațele unei oacheșe studente, pe care o 
întâlnise la Roșu. Tânărul hoinar fusese descoperit prin comună 
de grupa de studenţi condusă de Simion luga. Înainte de a porni 
pe drumurile prăpăstioase ce duceau la Valea Moartă, 
conferenţiarul hotărâse un scurt popas aici. La rându-i, Paul 
Vrăbete îndeletnicindu-se cu ocupaţia lui preferată - culegerea 
de folclor - atrăsese imediat atenţia studenților. „Simpaticul 
caraghios”, cum îl botezaseră, făcuse totul pentru a le fi pe plac. 
Scotea ca dintr-un sac fără fund glume și calambururi, adresate 
mai cu seamă unei oacheșe, cu sânii mici, gurguiaţi, ce-i 
împungeau bluza ca niște vârfuri de lance. Și cine știe cât ar fi 
durat această atmosferă de bună dispoziţie tinerească, dacă n- 
ar fi fost curând destrămată de apariţia lui Simion luga, 
conducătorul grupului de studenți. 

— Ce se petrece aici? se interesă acesta vădit nemultumit. 

Știind că nu comiseseră ceva nepermis, studenţii tăcură 
ostentativ. Nici Vrăbete nu se lăsă intimidat. 

— Eu sunt vinovatul, se prezentă el. 

Conferenţiarul il cercetă cu ochii săi reci, inexpresivi. 

— Cu cine am plăcerea? 

Paul Vrăbete își spuse numele și calitatea, susținându-și 
identitatea prin documente. 

— Nu sunt de la miliţie, se împotrivi luga în vorbe. Pentru că, 


în fapt, cercetă insistent actele ce-i fuseseră oferite. Bun, păru 
luga mulțumit. Și ce legătură există între îndeletnicirile dumitale 
și studenții mei? 

— Ca să fiu sincer, nu pot aduce în apărarea mea decât 
atracţia firească dintre tineri. 

— De ce „apărare”? remarcă luga. Vă simţiţi vinovat cu ceva? 

— În măsura în care nu v-am cerut autorizaţia de-a fi 
oaspetele lor. 

— E vina noastră, interveni un tânăr înalt, cu părul vâlvoi. 

Simion luga îl reduse la tăcere cu un gest autoritar. 

— „Autorizaţie” e un termen cam pretenţios, se adresă 
conferenţiarul lui Vrăbete. Era de ajuns să fiu numai informat că 
avem printre noi un oaspete atât de distins. 

— Onoarea e de partea mea, se înclină Vrăbete în zeflemea. 
Izbucniră râsete  înfundate. Totuşi, cu îngăduința 
dumneavoastră, am să-mi iau tălpășița. 

— Tovarășe profesor, interveni același tânăr, despre care 
Vrăbete aflase că era secretarul U.T.C. pe an. In numele întregii 
grupe vă cer scuze pentru abaterea de la disciplină, dar nu ne 
obligaţi să fim neospitalieri. 

— Ce cuvinte mari pentru o nimica toată, observă luga. Bine, 
dragii mei. Dacă ţineţi cu tot dinadinsul, n-aveţi decât să-l 
purtaţi și în braţe pe acest simpatic culegător de folclor. 

Astfel deveni Vrăbete oficial „copilul adoptiv” al grupei de 
studenţi. Dar pe Simion luga această adopţiune îl indispunea din 
ce în ce mai vădit. Aversiunea lui izbucni în clipa când grupa de 
studenţi, gata să pornească la drum spre Valea Moartă, se 
pomeni cu Vrăbete în mijlocul ei. 

— Ce s-a întâmplat, tovarășe? îl iscodi nemulțumii Simion 
luga. 

— Mi-am terminat treaba aici și mă întorc în Cătun... Dacă n- 
aveți ceva împotrivă, v-aș însoţi... Singur, prin pustietăţile astea, 
nu-i prea surâzător. 

Studenţii îl acceptară bucuroși. Conferenţiarul, însă, îi șopti 
secretarului U.T.C.: 

— Ce-ar fi să mă scutiţi de prezenţa acestui terchea-berchea? 

— De ce? făcu tânărul nedumerii. Nouă ni-i foarte simpatic. Și 
dacă are de făcut același drum, zău nu știu cu ce drept l-am 
împiedica să meargă alături de noi? 

— Nu-mi plac oamenii oare se agaţă de tine ca râia... Apoi 


prea se ţine de fustele Aureliei... Crezi că și-a terminat treburile 
aici? Basme de adormit copiii! 

Dându-și însă seama că suspiciunile sale ar putea părea 
exagerate, își repară greșeala încuviinţând ca Vrăbete să se 
alăture grupului lor. Pe drum, însă, nu scăpă prilejul să arunce 
culegătorului de folclor câte o vorbă mai batjocoritoare ori să-l 
pună în inferioritate. Studenţii se întrebau dacă Simion luga nu 
era cumva gelos, pentru că Vrăbete se bucura de grațiile celei 
mai frumoase fete din grupă. Pe seama acestei gelozii puseră și- 
un alt incident, care ar fi avut consecințe ireparabile, dacă 
tânărul culegător de folclor, al cărui instinct de apărare 
funcţiona fără greșeală, nu s-ar fi dovedit deosebit de sprinten și 
prevăzător. 

Crupul ajunsese tocmai la poalele unui pripor stâncos și 
abrupt, a cărui escaladare cerea oarecare iscusinţă. Doi studenți 
se luară spontan la întrecere: cine ajunge mai repede sus? 
Văzându-i, Simion luga se simţi cuprins pe neașteptate de un 
elan tineresc, îi organiză pe tineri în serii de câte doi, înfiinţă 
două posturi de arbitri la plecare și sosire, înscriindu-se și el 
printre concurenţi. Ca adversar direct, conferenţiarul și-l alese 
pe Vrăbete. Acesta acceptă. Și originalul concurs animă astfel 
întregul grup. Cea mai așteptată evoluţie era, firește, a seriei 
alcătuite din „bătrâni”. Studenta cea oacheșă le dădu startul. 
Din primele clipe, conferenţiarul se dovedi un cățărător încercat. 
Pe la mijlocul priporului avea un avans apreciabil față de 
Vrăbete. Dar tânărul culegător de folclor, încurajat frenetic de 
studenţi, începu un asalt puternic, micșorând văzând cu ochii 
distanța care-l separa de luga. Simţindu-se pe cale de a fi ajuns 
și chiar depășit, conferenţiarul tăie calea lui Vrăbete și începu să 
se  cațere cu mişcări repezi, necontrolate.  Gâfâind, 
zgrebțănându-se și cu mâinile, călcă pe un pietroi acoperit de 
mușchi. Sub apăsarea bocancului, pietroiul se desprinse și porni 
ca un bolid în direcţia capului lui Vrăbete. luga se clătină, dar 
reuși să-și ţină echilibrul. Strigătele de alarmă ale studenţilor 
atraseră atenţia lui Vrăbete, aflat în pericol și mai mare. Sub 
privirile îngrozite ale tuturor, pietroiul se opinti, cu un zgomot 
surd, tocmai în direcţia capului lui Vrăbete. Tânărul culegător de 
folclor scoase doar un icnet scurt și rămase nemișcat, cu trupul 
lipit de stâncă. Primul care ajunse lângă el fu, firește, cel mai 
aproape de el Simion luga. Conferenţiarul, care urmărise drumul 


pietroiului, se aștepta să-l vadă pe Vrăbete cu capul strivit. Dar 
nu zări niciun fir de sânge. Doar. Spatele celui lovit era scuturat 
de niște spasme. „Plânge?” se întrebă luga nedumerit. Il 
întoarse cu faţa-n sus și, spre stupefacția generală, „mortul” 
izbucni într-un râs nestăvilit. Auzindu-i hohotele bezmetice, 
conferenţiarul presupuse că, în urma loviturii primite în cap, 
Vrăbete făcuse un șoc nervos, demențial. Dar se înșela. Era 
numai o izbucnire spontană, mai bine zis o deconectare, după o 
puternică tensiune nervoasă. După ce-și mai ogoi râsul, Vrăbete 
le explică mijlocul prin care izbutise să scape nevătămat. In 
clipa când văzuse bocancul lui Simion luga îndreptându-se spre 
pietroiul cu pricina, Vrăbete intui imediat că acesta ar putea să 
se desprindă și să se prăvălească asupra lui. Căută atunci 
instinctiv un mijloc de apărare. Spre norocul lui, zări ceva mai 
sus un colț de stâncă după care-și putea ascunde eventual 
scăfârlia. 

— În spate, mi-am zis, chiar dacă mă lovește, nu-i niciun bai. 
Am rucsacul. De aceea când v-am auzit lipind, m-am și săltat în 
sus și mi-am ascuns capul, ca struțul... Da’ greu bolovan, 
dom'le... Când s-a proptit în mine, mi-a luat răsuflarea. 

Văzându-l teafăr, studenţii se lăsară contaminaţi de râsul 
tonic al lui Vrăbete. Numai Simion luga nu lua parte la această 
bucurie generală, faţa i se schimonosi într-un rânjet crispat. 

— Eu tot nu înţeleg cum ai scăpai? își mărturisi acesta 
nedumerirea. 

— Nici eu, izbuti Vrăbete -să-i răspundă printre hohote de râs. 

— Și n-ai de gând să te scoli? 

— Mă... mă simt excelent aici. 

— Când ajungi în Cătun să dai un acatist la biserică, îl sfătui 
Simion luga. lar eu îmi cer scuze pentru cele întâmplate. 

— Se putea întâmpla oricui, observă Vrăbete. 

— Dacă ești mai atent, nu se întâmplă, conchise luga. 
Învăluindu-și grupa de studenţi într-o privire protectoare, 
adăugă pe un ton didactic: Sper că nu ne veţi urma exemplul și 
veți fi mai prudențţi. Tinerii îl priviră lung, în tăcere. Doar 
studenta cea oacheșă se aplecă spre Vrăbete și-i șopti: 

— Eu tot n-am priceput de ce te-a apucat râsul ăsta isteric? 

— Fi... fiindcă n-ai avut cum să-l vezi pe domnul conferenţiar 
căţărându-se ca o maimuţă și... și-n clipa când i-a... i-a alunecat 
piciorul cu bolovan cu tot, a făcut niște exhibiţii... pe care n-am 


cum să ţi le descriu. 
Grupa își reluă drumul, dar în rândul studenţilor nu mai 
domnea aceeași atmosferă tinerească. 


Între timp, lucrările de deblocare a intrării în presupusa grotă 
de la Craiu VI înaintau, după părerea lui Cosmin, destul de încet. 

— N-avem ce face, încercă să-i astâmpere nerăbdarea 
artificierul. E stânca tare. Merge greu. 

Dezamăgit, Cosmin nu mai dădu a doua zi pe la şant ier. Porni 
împreună cu Ofelia în noi prospectări prin Valea Moartă. Era 
tocmai ziua în care grupul de studenţi, condus de Simion luga, 
se îndrepta către ei. După ce colindară până în amurg felurite 
coclauri, cei doi logodnici se întoarseră în tabără rupți de foame 
și de oboseală. Artificierul le ieși în cale și le anunţă cu necaz: 

— Am dat peste o mare surpare... O să avem bucluc, nu 
glumă. 

— Vorbești serios? făcu geologul bucuros. Păi asta și 
așteptam, omule. Nici nu știi ce veste bună mi-ai adus. 

— Vorba aia, observă artificierul făcând haz de necaz. Tot răul 
cu binele lui. Dar să știți că înaintarea va fi și mai grea. 

— Să fii dumneata sănătos, il consolă Cosmin. Se aplecă apoi 
asupra Ofeliei și-i șopti: Suntem pe calea cea bună. Surparea îmi 
confirmă ipoteza... Am dat peste grota Ursoaicei. 

In timpul cinei luate în comun, în jurul unui foc mare, tânărul 
geolog arătă o bună dispoziţie molipsitoare. Spunea glume, 
făcea calambururi reușite și se purta cu Ofelia mai atent și mai 
drăgăstos ca oricând. Şi-n timp ce el povestea celorlalţi o 
anecdotă mai lungă despre o femeie frumoasă și un călugăr, 
Ofelia, care o mai auzise de două-trei ori, începu să se joace 
absent cu butoanele aparatului special folosit de geolog la 
prospectarea Văii Moarte. Dar nu puse bine aparatul în 
funcţiune, când scoase un țipăt scurt. Celor de faţă le îngheță 
sângele în vine. Țipătul ci amintea de noaptea de coșmar când 
se treziseră cu vipera în cort. 

— Ce-i, draga mea? privi Cosmin speriat spre ochii bulbucați 
ai fetei. 

— Se mișcă, ţipă ea continuând să privească fix în direcţia 
aparatului. 

— Ce se mișcă? se interesă Cosmin cercetând cu privirea 
atent în jur. Nu văd nimic. 


— Acul! arătă Ofelia spre aparat. 

— Care ac? făcu geologul din ce în ce mai nedumerit. 

— Se mișcă, tovarășe inginer, izbucni bucuros și culegătorul 
de probe. Priviţi la aparat. Se mișcă acul. 

Cosmin rămase și el cu ochii pironiţi pe cadran. Într-adevăr, 
acul tremura ușor. 

— Excepţional! strigă el fericit. Aveţi dreptate. Se mișcă. 

Se apropie de aparat și începu să-l sucească în fel și chip, 
manevrându-l cu înfrigurare. Acul cadranului continua să 
tremure ușor. Geologul se apucă atunci să înlăture tot ce se afla 
în jur, inclusiv smocurile de iarbă, de parcă era o sălbăticiune 
care-și pregătea culcușul. Când consideră că locul e suficient de 
bine pregătit, puse aparatul din nou în funcţiune, lipindu-l bine 
de pământ. Dar, spre uimirea generală, acul rămase inert. 

— Formidabil! exclamă el nedumerit. Nimic. Lărgi aria de 
cercetare, dar acul rămânea mai departe inert. Frumoasă 
păcăleală ne-ai tras, domnișoară, îi reproșa el Ofeliei. 

— Nu mai înțeleg nimic, se dezvinovăţi fata. Doar aţi văzut cu 
toţii! Se mișca! 

— E drept, îi luă apărarea culegătorul de probe. Aruncând 
priviri furioase în jur, Cosmin se străduia să dezlege enigma. 

— Ce lucruri erau înainte lângă aparat? 

— Jacheta mea, puloverele, mantăile de ploaie... îi preciză 
Ofelia. 

— Și rucsacurile, adăugă culegătorul de probe. Geologul 
iscodi cu privirea fiecare rucsac în parte. 

Al lui și al Ofeliei știa ce conţin. Aveau fiecare probe culese de 
pe teren, roci fără vreo importanţă. „Să le cercetez, totuși”, își 
zise el prevăzător. Apropie aparatul de fiecare rucsac, 
plimbându-l jur-împrejur, dar acul se încăpăţina să rămână 
nemișcat. 

— A fost și rucsacul dumitale lângă aparat? îl întrebă el pe 
culegătorul de probe. 

— S-ar putea, îi răspunse acesta nesigur. 

— Adu-l la control. 

Când apropie aparatul de rucsacul culegătorului de probe acul 
începu să tremure din nou. 

— Formidabil! izbucni el din nou. 

— Aţi găsit? întrebară mai multe voci curioase. Geologul 
rămase câteva clipe mut de uimire, apoi își reveni. Aruncă o 


privire furișă în jur și, constatând că nu observase nimeni 
devierea acului, închise aparatul, rostind pe un ton forțat, ce 
voia să pară intrigat: 

— Nu mai înţeleg nimic... Cred că s-a defectat aparatul. 

Se ridică alene de lângă foc, își aruncă rucsacul pe umăr, o 
pofti și pe Ofelia să-l urmeze și ură celorlalţi „noapte bună”. 
După ce făcu câţiva pași, se întoarse și spuse într-o doară 
culegătorului de probe: 

— Să-mi aduci, te rog, la cort probele de roci adunate azi din 
galerie. Trebuie, sortate, ușa cum am făcut și ieri. 

Ofelia îl urma pe Cosmin intrigata. Logodnicul ei găsise ceva. 
Altfel nu-și explica muţenia care-l apucase așa de brusc. Și apoi 
văzuse cu ochii ei cum se mișcase acul cadranului. „Se ferește 
de mine?” se întrebă ea. Se simţi jignită. Se apropie totuși de 
Cosmin și-l luă de braţ. Ajunseră tocmai pe malul pitorescului lac 
alpin. Luna își reflecta razele în apele de cristal. 

— Ai găsit ceva în rucsac? îl îmbie ea la vorbă. 

George Cosmin îi zâmbi îngăduitor. 

— Eşti nerăbdătoare... ca o femeie. 

— Termenul exact este „curioasă”, îi atrase atenţia Ofelia. 

— Regret, dar nu-ţi pot satisface „curiozitatea” până când nu 
văd ce are amicul nostru în rucsac. 

— Și ce bânuiești? 

— Nu-i exclusă... o minune. 

— Adică? 

— Una din probele culese de el azi să aibă urme de element 
„G”, mărturisi Cosmin în cele din urmă. 

— Și ăsta-i un lucru de nimic? îi reproșă Ofelia. 

— Dimpotrivă: e un indiciu foarte preţios. Dar... să mă 
conving mai întâi. 

Gonit din urmă de aceeași nerăbdare, culegătorul de probe nu 
întârzie să se prezinte cu rucsacul său încărcat de probe. 
George Cosmin deșertă încărcătura pe salteaua pneumatică din 
cort și începu să sorteze rocile, căutând-o cu înfrigurare pe cea 
bănuită a conţine preţiosul element „G”. Ochiul său format 
pentru o selecţie rapidă descoperi curând un bulgăraș cu luciri 
aurii, rotunjit și curăţat de culegătorul de probe cu multă grijă. 

— Proba asta ţi-a plăcut mai mult ca toate? îl iscodi Cosmin 
pe culegător. 

— Am găsit-o aproape așa cum o vedeti, îi preciză acesta. 


— Nu vorbi! făcu Cosmin surprins. Puse imediat aparatul în 
funcțiune și presupunerile lui se confirmară. Acul începu iarăși 
să tremure. Ești sigur că ai găsit-o așa, gata rotunjită? insistă 
Cosmin. 

— Doar nu sunt copil, îi întări culegătorul de probe. N-am 
făcut altceva decât s-o curăţ niţel. 

— Și unde ai găsit-o? 

— Sub surpare. Era o rocă deosebită de celelalte și mi-a atras 
atenția. 

— E singura? 

— Singura. 

— Bine, tovarășe Arhire. Poţi să pleci... Și cred că nu-i nevoie 
să-ţi atrag atenţia asupra discreţiei. 

— Nu de mine trebuie să vă feriţi, îi răspunse culegătorul de 
probe. Și fiindcă veni vorba, nu v-a crezut nimeni. 

— Deci mi-am jucat prost rolul? 

— Ca un începător, interveni și Ofelia. 

— Aveţi grijă, îi atrase Cosmin atenţia culegătorului de probe, 
să nu se afle în afară. 

— Ne vom strădui, tovarășe inginer. 


Capitolul XXX 
UN „TATA” REVENDICATIV 


Spre nedumerirea lui, colonelul Coman constată că în loc să 
primească raportul de la Cornel Voinea, la celălalt post 
radiofonic se afla căpitanul Radu Tudor. 

— Dar ce-i cu Voinea? fu prima întrebare a colonelului. 

— E într-un loc cam strâmt și n-are cum să comunice... Altfel 
v-ar fi raportat personal. 

— Zi, frăţie, îl îndemnă Coman zorit. 

— Lucruri importante, tovarășe colonel, îi comunică Tudor 
bucuros. Geologul nostru e pe orbita cea bună. Se pare că a dat 
de urmele elementului „G”. A trimis proba la laborator spre 
analiză. 

— In sfârșit o veste bună, răsuflă Coman bucuros. 

— Ceea ce-i curios, însă, e că aceste urme de element „G” se 
găsesc într-o probă izolată, găsită sub surpătură. Cosmin 
presupune că pe acolo a trecut cândva un geolog oare ar fi 


lăsat-o, cu sau fără intenţie. E rotunjită evident de ciocanul unui 
om de meserie. 

— Deștept băiat, observă colonelul pe un ton glumeț. Ipoteza 
lui că prin această grotă a trecut cândva profesorul Craiu pare- 
se că începe să se verifice. Bun lucru, frăție! Poate împușcăm 
doi iepuri dintr-o dată: dezvăluim taina morții lui Valeriu Craiu și, 
o dată cu ea, locul unde se află zăcământul de element „G”. 
Dacă-mi reușește și această acţiune, mă retrag la pensie. Daria 
spune-mi: n-au aflat „amicii” noștri ce se petrece acolo? 

— Mi-e teamă cu da, tovarășe colonel, recunoscu Radu Tudor. 
Pe șantier sunt câţiva zileri din Cătun. E imposibil să nu fi 
trâncănit vreunul. 

— Asta înseamnă că lucrurile se vor precipita, presupuse 
colonelul. „Amicilor” noștri nu le-a rămas altceva decât să 
acționeze direct asupra șantierului. Ce face domnul luga? Unde 
a poposit în cursul nopţii? 

— La stâna lui Mitu Bodea. 

— Cu întreaga grupă? 

— Da. 

— Stranie această subită dorinţă a domnului conferenţiar de-a 
vedea Valea Moartă după douăzeci de ani. Cum a decurs 
întrevederea sa cu baciul? 

— Cât mai oficial cu putinţă... Nu s-au mai văzut, nu s-au 
cunoscut. 

— Dar... 

— Domnul conferențiar a arătat un deosebit interes micii 
biblioteci a lui Mitu Bodea. 

— Ceva schimb de „scrisorele” cifrate? 

— Nu. 

— Întâlnire în vreun loc mai tainic? 

— Nimic. 

— Cu toate astea, s-ar putea să se fi întreținut „cordial” chiar 
sub ochii voștri... Deci, în momentul de față, domnul luga are 
cunoștință de cele descoperite în Valea Moartă. Și bănuiesc că a 
pornit neîntârziat într-acolo. 

— Aţi ghicit. 

— Foarte bine face, rosti Coman încrezător. De când îl 
aștept... Dar înainte de asta, aș vrea să fiu la curent cu 
tratativele dintre el și cei doi logodnici. 

— Veţi avea un raport complet, îl asigură căpitanul. 


— Sunt tare curios să aflu cum va decurge întâlnirea dintre ei, 
încheie colonelul convorbirea. 

Nu mai puţin curios era și George Cosmin când primi vestea 
sosirii lui Simion luga, cu grupa sa de studenţi, în Valea Moartă. 
Știrea i-o adusese un ziler. Trecând pe la corturi, acesta asistase 
la un schimb de cuvinte nu prea protocolar între conferenţiar și 
paznicul cel mustăcios. 

— Moș Haralamb îi ţine la o sută de metri departe de corturi, îi 
comunicase zilerul. Nici pe dom’ Vrăbete nu-l lasă să se 
apropie... „Reglementul e reglement”, mai adăugă acesta 
amuzat. 

— Bine face, aprobă Cosmin. Dar ce caută scumpul tău „tătic” 
aici? se adresă geologul Ofeliei. | s-a făcut dor de tine? 

— Probabil, conveni fata. 

— De ce se certa cu moș Haralamb? se interesă Cosmin la 
ziler. 

— Ținea să vină încoace cu toată liota de băieţi și fete. 

— N-au ce vedea aici, hotărî Cosmin. 

— Dacă are autorizaţie, va trebui să-l primim, interveni 
culegătorul de probe. 

— O să-l primesc cu niște picioare în spate, făcu geologul 
îndârjit. 

Vestea sosirii lui luga turnă gaz peste foc pe micul șantier, 
unde și așa domnea o atmosferă încordată. Pe măsura înlăturării 
surpării se găseau noi dovezi ale trecerii oamenilor pe acolo: 
tuburi goale de cartușe pentru pistoale automate, un bocanc din 
piele groasă de bizon, cutii de conserve strivite sub apăsarea 
masivelor blocuri de piatră. Toţi se întrebau cui aparținuseră și 
ce soartă avuseseră posesorii lor? Nu lipseau nici ipotezele: un 
miner care luptase pe frontul celui de-al doilea război mondial 
punea mâna în foc că atât tuburile de cartuș, cât și cutiile de 
conserve erau aidoma celor folosite de armata hitleristă. Deci se 
putu stabili vechimea aproximativă a acestor rămășițe. Ofelia, în 
schimb, părea obsedată de o gheată de bizon, pe care o răsucea 
pe toate părţile și-o curăța de parcă voia s-o încalţe. Observând 
influenţa tot mai nefastă pe care o exercita această vechitură 
asupra stării ei sufletești, Cosmin îi strigă pe un ton răstit: 

— Arunc-o dracului! 

Fata tresări, surprinsă neplăcut de glasul lui, dar continuă să 
se ocupe de gheata cu atâta grijă, de parcă avea un giuvaier în 


mâini. 

— Ai putea fi mai delicat, îi reproșă ea într-un târziu. Măcar în 
asemenea situaţii, care de altfel nici nu te privesc. 

— Mă privesc la fel ca și pe tine, rosti el abia stăpânindu-și 
enervarea. Nu mi-i indiferent dacă te lași sau nu copleșită de 
mâhnire înainte de a avea vreo certitudine. 

— Incetează, îi spuse ea rugător. Lasă-mă cu mâhnirile mele, 
reale sau închipuite. Nu mă poate nimeni împiedica să plâng pe 
mormântul adevărat sau imaginar al tatălui, meu... Măcar acum 
să plâng. Glasul i se înecă în lacrimi. Nu știu, continuă ea, dacă 
în momentul când îi voi vedea osemintele voi mai fi în stare să 
plâng... Bietul meu tată! mai rosti ea înainte de-a se porni pe un 
plâns surd, prelung. 

Culegătorul de probe se apropie discret de Cosmin și-i șopti: 

— Lăsaţi-o! Femeile au mai multă intuiţie ca noi. Și-apoi 
plânsul ușurează. 

După privirile pline de compasiune ale celorlalţi, se putea 
deduce că tragica dispariţie a lui Valeriu Craiu nu mai era un 
secret pentru nimeni. Când treceau pe lângă Ofelia, oamenii 
călcau încet, cu fereală și vorbeau în șoaptă. Or tocmai în 
asemenea atmosferă neprielnică veni vestea sosirii lui Simion 
luga în Valea Moartă. 

— Ce ai de gând? îl iscodi Ofelia pe Cosmin privitor la tatăl ei 
vitreg. 

— Am să-l înșfac de guler și-am să-i fac un vânt, de-o să se 
ducă învârtindu-se de unde a venit. Strigă apoi către artificier: 
Meștere! încetaţi lucrul. Mergem la masă. 

— Nu-i cam devreme? făcu acesta surprins. 

— După stomacul meu este exact ora prânzului, îi preciză 
Cosmin sec. 

Porniră cu toţii spre corturi, într-o tăcere apăsătoare. Părea 
fiecare apăsat de gânduri grele. Când ieșiră din strâmtoarea Văii 
Craiului, descoperiră, dincolo de corturi, grupul de studenţi 
condus de Simion luga. 

— E și aiuritul de Vrăbete cu ei. Observă Cosmin, cercetând 
cu binoclul grupul studențesc.. Când îl prinse în vizor pe Simion 
luga, geologul se adumbri. La rându-i, Ofelia pășea tăcută lângă 
logodnicul ei, consumându-și indignarea provocată de apariţia 
tatălui ei vitreg. Nu-și explica altfel „excursia documentară” a lui 
luga decât ca o urmărire camuflată. Hotări să nu-i îngăduie 


„amicului Simi” niciun amestec în viaţa ei intimă. 

— Cum e, iubito? o iscodi Cosmin. Nu prea ești în apele tale? 

— Te înșeli, dragul meu. Abia aştept să încrucișez spada cu 
„Scumpul meu tătic”. Deși e un spadasin periculos. 

Cosmin o îmbrăţișa protector pe după umeri: 

— Dacă vrei, pot face în așa fel ca să nu dai ochii cu el. 

— Prefer să-l înfrunt direct, decise ea. 

— Atunci... fruntea sus! 

Pe măsură ce se apropiau de grupul lui luga, cei doi logodnici 
observară o răceală pronunţată din partea noilor veniti. 

— E consemnul dat de domnul conferenţiar, îi strecură 
geologul logodnicei sale. 

Nici chiar Vrăbete, entuziast îndeobște, nu le ieși în 
întâmpinare. Le făcu doar discret cu ochiul, în semn de 
nestrămutată amiciţie. 

— Bună ziua! rosti Cosmin tare, ca să se facă auzit de toată 
lumea. 

Drept răspuns îi veniră doar câteva murmure. 

— Ce mai faceți, dom” profesor? se adresă tânărul geolog lui 
luga. 

Interpelat direct, „dom' profesor” îi „onoră” pe cei doi 
logodnici cu o privire scurtă, tăioasă: 

— Mulţumesc... Bine! Fac plajă și-mi las privirile să se desfete 
cu tonicul peisaj al acestei Văi. Se răsuci brusc pe-o coastă și 
adăugă: Merita să bat atâta cale. Nu? Ce părere aveți? 

— Chiar de la Polul Sud să fi venit și tot merita, îl zeflemisi 
Cosmin. 

Simion luga nu-l luă însă în seamă. Privirile lui erau aţintite ca 
niște lănci de oțel asupra Ofeliei: 

— Dumneata, domnişoară, nu găsești de cuviinţă să-ţi saluţi 
tatăl? 

— Dacă-ţi face plăcere, poftim: Fii bine venit, tată vitreg, îi 
replică Ofelia. 

— Ti-am fost chiar așa de vitreg? o iscodi luga. Hai! 
Povestește și studenților mei cât de vitregită ai fost în casa mea. 

— Vrei să spui a mea, îi preciză Ofelia ostentativ. 

— Domnule profesor, interveni Cosmin împăciuitor. Să lăsăm 
aceste chestiuni pentru un loc și o oră mai potrivite. 

— Bine, tinere coleg, conveni luga. Deși m-ar îi tentat sa dau 
acestor tineri un exemplu de nerecunoștinţa filială. Dar cum îmi 


ești și dumneata un fel de rudă... (Ofelia tresări ca înţepată de o 
viespe) îţi înţeleg și-ţi respect dorinţa. Cu atât mai mult, cu cât 
avem de discutat și între noi, bărbaţii. 

— La dispoziția dumneavoastră, se înclină Cosmin protocolar. 

— Fiindcă veni vorba de „dispoziția dumneavoastră”, continuă 
luga pe același ton ironic, cât ai de gând să ne mai ţii în 
„carantină”? Am adus special grupa mea de studenţi până aici 
pentru a vizita această interesantă Vale, dar mai ales pentru a 
aduce un omagiu celui care și-a sacrificat viaţa pentru a scoate 
din anonimat o regiune complet necunoscută. 

— Tot ce ne este îngăduit vă vom arăta cu dragă inimă, îi 
răspunse Cosmin sec. 

— Te înșeli, dragul meu, îi replică luga plin de ofensă. Nouă ne 
este îngăduit să vedem totul. Și ca să te convingi, te rog citește 
această autorizaţie. E semnată „manu propria” de însuși prea 
iubitul dumitale profesor Petre Cernat. 

Cosmin parcurse cu surprindere documentul prezentat de 
luga și nu-i rămase decât să adauge: 

— E clar... Deși, sincer vorbind, n-aveţi ce arăta, pe micul 
nostru șantier, studenților dumneavoastră. 

— Nu ai căderea de a decide ce trebuie și ce nu trebuie să 
vadă studenţii mei într-o excursie documentară, îl apostrofă 
luga. 

— Mea culpa, se dezvinovăţii Cosmin. 

— Te rog, deci, să iei toate măsurile ca să ajungem neîntârziat 
pe șantier. Nu-mi surâde ideea de-a înnopta aici. 

— De îndată ce termină oamenii masa, pornim... Până atunci 
v-aș invita la modestul nostru prânz. 

— Ești prea amabil, îl refuză luga. Dar avem în sacii de voiaj 
tot ce ne trebuie... Am să vă însoțesc doar eu. Voi profita de 
acest răgaz pentru a discuta unele probleme de interes comun. 

— Aș merge și eu, se auzi glasul timid al lui Vrăbete. 

Intervenţia lui stârni râsete înăbușite. Studenta cea oacheșă îl 
și apostrofă: 

— Paul! Nu ți-i rușine? 

— Rușinea înconjură, draga mea, iar foamea dă de-a dreptul, 
mărturisi el sincer. Prin sacul meu bate vântul. 

— Îți dăm noi, continuă să-i reproșeze oacheșa. 

— Vă mulţumesc, dar dinspre corturi vine un miros fie 
mămăligă caldă și mujdei, căruia nu i-ar rezista nici sfântul 


Daniil Sihastru. 

— Lăsaţi-l, interveni și Cosmin. El e „abonat” aici. 

— Vine așa de des? se interesă luga. 

— Când se abate prin regiune trece și pe la mine, îi preciză 
Cosmin. Suntem amici. 

— Eun tip interesant, făcu luga mai mult pentru sine. 

Cei doi logodnici îl conduseră pe conferenţiar spre cortul lor, 
iar pe Vrăbete îl lăsară în tabăra minieră. 

Trecând pe lângă micul lac alpin, cu adâncurile sale de 
cleștar, luga remarcă: 

— V-aţi ales un cadru pitoresc pentru escapada voastră 
sentimentală. 

— La ce „escapadă sentimentală” te referi? făcu Ofelia 
țâfnoasă. 

Cosmin îi făcu semn să-și păstreze calmul. Dar intervenţia lui 
fu tardivă. Fata nu-și mai putu stăpâni enervarea. 

— ...Ce vrei să afli, domnule?, se adresă ea direct lui luga. 

— Pe când nunta? 

— Nu te privește, îi reteză Ofelia vorba. 

— Consider, totuși, că într-o oarecare măsură ne privește și 
pe noi, părinţii, chiar așa vitregi cum ne consideri. De aceea aș 
dori să mă lași niţel între patru ochi cu acest tânăr domn. 

— Dacă tema discuţiei dumneavoastră se referă la persoana 
mea, mă opun. 

— Și eu, o sustinu Cosmin. Nu avem secrete unul faţă de altul. 

— Mă bucură sincer, le replică luga. Dar în ciuda „perfectei” 
înţelegeri dintre voi, eu am secrete față de această domnişoară. 

— Mă rog, conveni Cosmin. 

— Să nu permiţi nici măcar o aluzie la relaţiile dintre noi, îl 
rugă Ofelia pe logodnicul ei. 

— Fii pe pace, o asigură acesta. 

Conferenţiarul îl invită pe tânărul geolog la o plimbare prin 
pajiștea deasă în spatele cortului. Işi îngădui chiar un gest 
familiar, luându-l pe Cosmin de braț. Acesta însă își retrase 
mâna ostentativ. 

— De ce-ţi complici viaţa fără rost? îi reproșă luga. 

— Nu pricep la ce vă referiţi? 

— Ca geolog, te-ai vârât până-n gât în nenorocita asta de 
vale. Unde practic n-ai nicio perspectivă. lar ca bărbat tânăr, te- 
ai grăbit să-ţi bagi gâtul în laţul întins de această fetișcană 


năbădăioasă. 

— Nu vă permit să vorbiţi astfel despre logodnica mea... Cu 
ce ne-am făcut vinovați? Că ne iubim, ne cinstim și ne 
respectăm reciproc? Nu ne e rușine și nici nu se poate rușina 
cineva de acest unic și sublim sentiment. Ce vă deranjează? Că 
iubirea noastră n-a primit încă o formă legală? O va primi. 

— Când? 

— În orice clipă. Sunt dispus... 

— Nu-i de ajuns să fii dispus, îl făcu atent luga. Trebuie să 
treci și la fapte. Un om de onoare așa face... Nu-și expune iubita 
clevetirilor plebei din această Vale... Ce vă împiedică să vă 
înfățișaţi chiar mâine în faţa ofițerului stării civile?... Numai așa 
poți șterge, domnule Cosmin, noroiul cu care ai împroșcat 
numele meu, cinstea acestei fete și a familiei din care face 
parte. 

— Aveţi o predilecție deosebită pentru dramă, îi replică 
tânărul geolog. V-am spus că sunt un om de onoare și-mi voi 
respecta îndatoririle față de dumneata și familia dumitale... însă 
nu acum, nu azi și nici mâine. 

— Dar când? La Sfântul Așteaptă? îl zeflemisi luga. 

— De îndată ce isprăvesc treaba începută aici, ne înfăţișăm la 
primul sfat popular, îi promise Cosmin. 

— E un răspuns, îl ironiză luga. „De îndată ce isprăvesc treaba 
aici”... Pe cine vrei să îmbeţi cu apă chioară? Aici o să 
scormonești ani în șir. 

— Nu ani, îi scăpă lui Cosmin, ci zile. 

Simion luga tresări vădit surprins: 

— Zile ai spus? 

Tânărul geolog își dădu imediat seama de greșeala făcută și 
încercă s-o repare: 

— Am vrut să spun săptămâni, adică până le sfârsitul 
campaniei din acest an. 

Care în orice caz înseamnă luni, îi atrase atenţia luga. Dar era 
vădit că nu-l mai interesa convorbirea în tânărul geolog. Ceea ce 
dorise să știe de la el aflase. 

Pierzându-și răbdarea, Ofelia se apropie de ei: 

— Aţi terminat? 

— Nu... Abia începem, îi răspunse luga privind semnificativ 
spre Cosmin. Dar, până una alta, aș propune să pornim spre 
șantier... V-am spus că n-am de gând să înnoptez în văgăuna 


asta. 

Ofelia nu prea înţelesese mare lucru din vorbele în doi peri ale 
lui Simion luga și nici nu se obosi să le descifreze. Singura ei 
dorinţă era să scape cât mai repede de acest musafir nedorit. 
De aceea îl zori pe Cosmin să grăbească plecarea pe șantier. 

Trecerea prin defileu și mai ales escaladarea cascadei Craiu VI 
oferi grupului de studenţi clipe de veritabilă delectare. Simion 
luga era mereu în frunte, etalându-și calităţile de cățărător 
încercat. lar spre coada grupului, domnea o bună dispoziţie 
contaminantă. Cel care o genera era tot Paul Vrăbete, oferind 
alesei inimii sale, studenta cea oacheșă, un adevărat recital de 
clovnerie alpină: urca pe genunchi sau în patru labe, aluneca pe 
turul pantalonilor și-și însoțea fiecare „număr” cu ţipete, 
gemele, cereri disperate de ajutor. 

— Paul, îi reproșa oacheșa. Mă faci de rușine. 

— Parcă-i un Hopa-Mitică, remarcă George Cosmin amuzat. 
„Nu se sparge, nu se strică și-n picioare se ridică.” 

Singurul om care nu gusta giumbușlucurile lui Vrăbete era 
Simion luga. 

— Te rugasem să mă scutești de prezenţa acestui maimuţoi, îi 
atrase el atenţia lui Cosmin. 

— Mi-e imposibil, îi răspunse geologul. Studenta dumitale 
constituie pentru el o atracţie irezistibilă. Și n-o să stau tocmai 
eu în calea fericirii lor. 

Lui luga nu-i mai rămăsese decât să bolborosească în barbă 
niște blagoslovenii la adresa „maimuţțoiului” și să grăbească 
ritmul urcușului. Când ajunseră sus, sub arcadele de piatră ale 
intrării în uriașa amforă de piatră, rămaseră cu toţii locului, 
copleșiți de emoție- 

— Vă mai amintiţi? îl iscodi Cosmin pe Simion luga. 

— Ce să-mi amintesc? se arătă mirat conferenţiarul. 

— Am avut senzația că aţi mai fost pe aici. 

Simion luga rânji batjocoritor: 

— Insinuările dumitale sunt copilărești... Grăbiţi-vă, băieţi, își 
îndemnă el studenţii. 

Absent la explicaţiile didactice ale conferenţiarului, Cosmin își 
roti privirea peste crestele ce mărgineau căldarea de piatră. La 
un moment dat i se păru că se mișcă ceva printre blocurile de 
pe culmea apuseană. Cu un gest reflex, Cosmin duse binocilul la 
ochi. Nu se înșelase. Spre uimirea lui, îl văzu furișându-se pe 


fostul său coleg de facultate, Floriceanu. 

„Excepţional!” exclamă el în sine. Îl crezuse mort. Victimă a 
acelui viscol năprasnic. Dar Floriceanu îi reapăruse viu și 
nevătămat, pândind avid lucrările de pe șantier. 

— Interesantă configuraţie are văgăuna asta, auzi el glasul 
nepăsător al lui Simion luga. 

Când se întoarse spre conferenţiar, constată că și acesta își 
ațintise binoclul în aceeași direcție. Ceva mai în urmă, îl observă 
și pe Paul Vrăbete scrutând crestele cu un binoclu. 

— L-ai zărit? auzi el din nou vocea enervantă a lui Simion 
luga. 

— Pe cine? se prefăcu geologul absent. 

— Colegul dumitale, Floriceanu... De ce se ascunde? Se zice 
că nu sunteţi în relaţii prea bune! 

Aluzia conferenţiarului îl irită pe Cosmin. Dar se abţinu să-i 
răspundă. 

— Sau face parte dintre „îngerii voștri păzitori”? continuă să-l 
iscodească luga. 

— Nu mă pricep la șarade, îi replică sâcâit George Cosmin. Vă 
rog să vă adunați studenţii și să intrăm în galerie. 

— Fiindcă ești expert în materie, te-aș ruga să le dai 
dumneata explicații, îl invită conferenţiarul. 

Cosmin acceptă. Și-n timp ce vorbea grupului de tineri despre 
scopul și amplasarea galeriei, evitând firește să pomenească de 
elementul „G”, Simion luga cercetă cu multă atenţie conturul 
excavat. 

— Studenţii mei au totuși dreptate, observă conferenţiarul. 
Amplasarea acestei galerii aici nu-i dintre cele mai fericite 
soluții. Ori aţi avut în vedere și alte considerente? 

De data asta tânărul geolog nu se, mai lăsă prins în lațul 
întins. 

— Nu, domnule profesor, nu am avut alte raţiuni decât 
intuiţia. Ea e cea care m-a determinat să atac masivul din 
această parte. Or dumneavoastră știți mai bine ca mine că în 
geologie intuiţia e uneori mai „precisă” ca orice alt calcul. 

Dialogul dintre ei era gustat de întregul grup. 

— Mă surprinde, totuși, că profesorul Cernat, care are un 
deosebit simţ practic, a acceptat să investească bani în gura 
asta de iad, continuă luga. Eu aș fi atacat masivul de pe celălalt 
versant, cu eforturi și cheltuieli incomparabil mai mici. 


— Drumul cel mai neted nu-i întotdeauna și cel mai bun, îi 
replică tânărul geolog. 

— Ai probe că te afli pe „drumul cel bun”? 

— E cam devreme... Abia am deschis galeria. 

— Mă înșel eu, ori aici a mai fost cândva o deschidere în 
masiv? cercetă luga mai departe conturul excavat. 

— Vă înșelaţi, domnule profesor, îl asigură Cosmin. Masivul e 
cu totul virgin. 

Intre timp, în galerie se lucra din plin. Ceva mai înainte 
avusese loc o „pușcare”, iar praful de piatră care plutea în aer 
îngreuna respiraţia. 

— La dumneavoastră nu s-a prea auzit de protecţia muncii, 
observă luga pedant. 

— Vom lucra curând cu foraj umed, îi replică George Cosmin. 
Nu ne-a sosit încă instalaţia. 

— Așa-i la noi, continuă luga sarcastic. Când ai făină, n-ai 
sare, când ai sare, n-ai gaz... Ei? Dar ce-i asta? făcu el surprins, 
zărind îngrămădirea haotică de pietre din faţa sa. 

— S-a produs o surpare, îi explică George Cosmin. 

— Surpare aici, într-o rocă așa de dură? se miră luga. 

— Se mai întâmplă, făcu George Cosmin din ce în ce mai 
agasat. 

— Merge departe „surparea asta”? continuă să-l iscodească 
luga. 

— Nu. 

_ — Curios, făcu luga mai mult pentru sine. Nu m-aș fi așteptat. 
Incepu să scormonească cu vârful bocancului în mormanul de 
steril. La un moment dat se aplecă, atras de o rocă 
asemănătoare cu cea descoperită în ajun de culegătorul de 
probe. Dar când voi s-o ridice, acesta i-o luă înainte. 

—E o probă care mi-a căzut adineauri din sac, îi zise 
culegătorul de probe înhăţând roca ostentativ. 

— Și n-o pot vedea? se intrigă luga. 

— E lipsită de importanţă, îi răspunse culegătorul de probe, 
făcând să dispară în sacul său încăpător bucata de piatră cu 
luciri aurii. 

— Vă înconjurați de atâta mister! se plânse luga lui Cosmin. 

— Vi se pare, făcu tânărul geolog nepăsător. 

Fără a se sinchisi de suspiciunile celor care-l înconjurau, luga 
reîncepu să scormonească în steril, folosindu-se și de nelipsitu-i 


ciocan. Un sunet metalic îi izbi curând timpanul. Conferenţiarul 
aruncă o privire furișă în jur. Părea că scăpase de supraveghere. 
incepu să înlăture iute sterilul sub care se afla obiectul cu sunet 
metalic. Într-adevăr nu se înșelase. De sub pietre se ivi ţeava 
unei mici arme de foc. luga aruncă o nouă privire furișă spre 
Cosmin. Acesta părea absorbit de ochii albaștri ai unei studente. 
luga se aplecă iute, cu intenţia de a sustrage pistolul. Dar și de 
astă dată avu ghinion. Culegătorul de probe era la post. 

— Imi permiteţi? făcu acesta politicos, dar hotărât. Fără a mai 
aștepta încuviințarea lui luga, acoperi ţeava pistolului cu talpa 
groasă a bocancului său. 

— Ești fenomenal, domnule! izbucni luga sufocat de 
indignare. Te ţii de mine de parcă aș fi un criminal. 

— Greșiţi, domnule profesor, îi răspunse  netulburat 
culegătorul de probe. Am fot respectul pentru dumneavoastră. 

— Sunt convins, făcu luga maliţios. Dar nu mai insistă. 
Arătându-se satisfăcut de vizita sa pe șantier, conferenţiarul 
dădu dispoziţie de plecare. lar când fu iarăși lângă Cosmin, îi 
strecură: Ai niște „îngeri păzitori” foarte vigilenți. 

— Oameni, îi răspunse tânărul geolog evaziv. Profitând de 
clipele de relaxare de după ieșirea din galerie, luga se apropie 
de Ofelia și-i spuse discret: 

— Insist, totuși, să stăm câteva clipe de vorbă împreună. 

— N-avem ce discuta, îl respinse Ofelia. 

— Ai să regreţi, o avertiză luga. 

— De-ar fi acesta singurul mare regret din viața mea. 

— Pleacă repede de aici, îi strecură luga printre dinţi. Până 
nu-i prea târziu. Te sfătuiesc ca un părinte. 

— Nu ti-i silă să-ţi arogi mereu dreptul de a-mi fi părinte? 

— Dumnezeu mi-i martor că de data asta îţi vreau numai 
binele. 

— Ai vreun dumnezeu? făcu Ofelia sceptică. 

— Inconștiența asta tinerească, conchise luga sincer 
dezarmat. 


Capitolul XXXI 
CAPCANA PENTRU „ȘOBOLANI” 


A doua zi, pe înserate, locotenentul Cornel Voinea primi 


indicaţia să se prezinte imediat la cabana silvică de la marginea 
Cătunului. Deși era mirat de această invitaţie, se conformă. 
Ordinu-i ordin: întâi execuți, apoi raportezi. Ştia că la cabană 
sosise o echipă de silvicultori care studia condiţiile de amplasare 
și organizare a unei unităţi de exploatare a pădurilor din 
preajma Văii Moarte. În cursul zilei, echipa întreprinsese primele 
cercetări, făcând și un scurt popas la stâna lui Mitu Bodea. 

— Dacă aș avea în fiecare zi atâţia musafiri ca azi, îi 
întâmpină baciul, aș putea deschide un han aici. 

— Au fost chiar așa mulţi? se interesă un silvicultor mai în 
vârstă, cu tâmplele cărunte și fața brăzdată de riduri adânci. 

— D-apoi mai adineauri a plecat un profesor din București cu 
un ciopor de băieţi și fete. 

— Studenţi? 

— Așa-mi pare. 

— Ce-o fi găsit să le arate pe aici? își exprimă nedumerirea 
silvicultorul cel cărunt. 

— Umblă și ăștia după potcoave de cai morți, îi blamă baciul... 
De unde înainte vreme stăteam aici într-unui din cele mai ferite 
și mai liniștite locuri, de câteva luni parcă-i un blestem... Nu mai 
avem hodină. 

— Nu puteaţi rămâne la infinit în afara vieţii, observă un 
silvicultor mai tânăr. Pretutindeni au loc prefaceri. 

— Eu eram mulţumit cu nevoile și sărăcia mea de stână. Dar 
așa-i omul: Niciodată nu-i mulţumit cu ce are și de aceea nu-i 
niciodată fericit, insistă baciul. 

— Mie tocmai această permanentă nemulțumire îmi place, 
adăugă mai mult pentru sine silvicultorul cel tânăr. 

Disputa dintre baci și tânărul silvicultor continuă și pe drumul 
de întoarcere spre Cătun. Dar, ca în orice discuţie de acest gen, 
nici de această dată nu se ajunse la nicio concluzie. Se 
despărţiră, totuși, prieteni, iar Mitu Bodea adresă tuturor 
invitaţia de-a nu-i ocoli nici pe viitor modesta colibă de la stână. 

— E un cioban cu totul aparte, observă mai mult pentru sine 
silvicultorul cel cărunt. 

Când sosi Voinea la cabană, echipa de silvicultori se culcase. 
Doar într-o încăpere mai retrasă, de la etaj, ardea lumina. 
Cabanierul îl conduse pe Voinea tocmai spre acea încăpere, 
bătând discret, de trei ori, în ușă. O voce groasă, bărbătească, îi 
pofti înăuntru. Lui Voinea i se păru un glas cunoscut. Deschise 


ușa și zări spatele lat, îmbrăcat într-o tunică verde deschis, de 
silvicultor, al unui bărbat care robotea atent la o masă scundă. 
Cabanierul se retrase discret, lăsându-l pe Voinea singur și 
deconcertat, cu acest bărbat cărunt, care nu-i dădea nicio 
atenţie. Intrigat, tânărul locotenent făcu doi-trei pași spre masă 
și tuși sec, pentru a atrage atenţia. Silvicultorul cel cărunt 
continuă însă să-l trateze cu indiferenţă, dedându-se unei 
îndeletniciri care lui Voinea i se păru pe undeva copilărească: 
făcea modelaje de plastilină. Din curiozitate, locotenentul 
aruncă o privire fugară asupra „jocului” acestui om cărunt și de 
loc ospitalier. Descifră la început niște ridicături și adâncituri 
care voiau să aducă a munţi și văi, iar când cuprinse întregul 
modelaj într-o privire, constată surprins că era o reproducere 
destul de fidelă a Văii Moarte și-a împrejurimilor ei. 

— Îți place? se auzi el brusc interpelat. 

— Dumneavoastră sunteţi? bâigui Voinea uimit. Recunoscuse 
în silvicultorul cel cărunt pe colonelul Coman. Tânărul locotenent 
remarcă în sineși că superiorul său își întocmise o mască 
„inspirată”. Pe lângă tâmplele și sprâncenele mult încărunţite, 
își implantase, și sub nas, o mustață respectabilă. La ordin, 
tovarășe colonel, luă Voinea poziţia de drepți. 

— Lasă marafeturile, îl avertiză colonelul. N-avem vreme 
pentru așa ceva. 

— Nu mă aşteptam să veniți dumneavoastră, în persoană, 
recunoscu sincer Voinea. 

— Se pare că „sosit-a ziua”, rosti Coman mai mult pentru 
sine. Și nu-mi dădea mâna să te las singur în momentele 
decisive. Știi ce fac aici? Voinea ridică nedumerit din umeri. O 
capcană pentru prins șobolani. Și mă întreb unde s-o pun? 

— Credeţi că vor îndrăzni să atace? 

— N-au încotro... Fiecare metru de galerie săpat de Cosmin 
adaugă câte un nou paragraf la actul lor de acuzare. 

— Am și început să întocmim actul de acuzare? observă 
Voinea mirat. Și pe numele cui îl vom dresa? 

Colonelul zâmbi ghiduș pe sub mustaţa falsă: 

— Tu cine crezi că ne ţine în alarmă de atâta vreme? 

— Nu avem dovezi decât împotriva acelei târfe blonde, care a 
încercat să-l atragă pe Cosmin în cursă. 

— Și acestea nesemnificative, îi atrase atenţia colonelul. Cu 
toate că, azi, băieții au pus mâna pe secătura asta blondă. 


Voinea se arătă brusc interesai: 

— Au scos ceva de la ea? 

— Nimic deosebit... Susţine că i s-a făcut „comanda” prin 
telefon, iar banii i-a primit într-un plic strecurat în cutia ei de 
scrisori. 

— Nicio scofală deci, făcu Voinea dezamăgit. Și cine-i asta? 

— O duducută fără profesiune, care posedă o cochetă 
garsonieră în centrul Bucureștiului și o garderobă de invidiat. 

— Cine o „ajută”? 

— Mai mulţi. 

— Și atunci, de ce i-a mai trebuit să se bage în povestea asta? 
| s-a oferit o sumă atât de tentantă? 

— Nu cred că banii au fost determinanţi... E altceva la 
mijloc... Sper să aflu încă în cursul acestei nopţi. 

— Mi s-a părut totuși hazardată încercarea lor de a-l atrage pe 
Cosmin în cursă prin mijlocirea acestei blonde duducuţe... Nu 
bănuiau că noi îl ţineam pe geolog sub pază? 

— Precis bănuiau și de aceea au și scontat pe un eventual 
eșec. 

— Ce rost a avut atunci? 

— Un rost foarte precis: derularea noastră. Dovadă că ne-a și 
abătut, într-o mică măsură, atenţia spre București. 

— Dar asta nu v-a împiedicat să fiți acum aici, observă 
Voinea, privindu-și cu admiraţie superiorul. 

— Și cine credeţi că i-a făcut, așa cum pretinde ea, „comanda 
telefonică”? insistă tânărul locotenent. 

— Cine alţii decât cei care acționează și aici, în Valea Moartă. 

— M-am săturat să-i tot numim „cei care” au făcut și „cei 
care” au dres, își trădă nerăbdarea tânărul locotenent. Ar trebui 
să trecem mai hotărât la acţiune. 

— De acord cu tine, îl susținu colonelul. Do aceea am și venit 
aici. Dar ia să vedem pe cine propui să arestăm? Pe Cosmin? 

— Vă bateţi joc de mine! 

— Pe Ofelia Craiu? Comportamentul ei de până acum nu ne 
îndreptățește s-o situăm decât de partea noastră. E tot așa de 
nerăbdătoare să vadă ce ascunde muntele, în grota Ursoaicei, 
ca și noi. În afară de aceasta, pare-se că s-a prins în plasa lui 
Cosmin. Nu? Ce părere ai? După câte mă pricep și eu, sunt 
semne că între acești doi tineri s-a legat o dragoste în toată 
puterea cu vântului. 


Voinea îi confirmă. 

— lată o nouă dovadă, continuă Coman filosofal, că niciodată 
nu poţi ști ce se petrece în sufletul atât de complex al unei 
femei. Atât de plin de neprevăzut și de contradictoriu... Al doilea 
pe listă e domnul conferenţiar, continuă Coman trierea 
suspecţilor. De ce s-o fi „obosit” Simion luga până aici? Pasiune 
didactică? N-avea nimic deosebit de arătat studenţilor săi. 
Cinstea fiicei sale adoptive? Aș crede că-i ultimul lucru care-l 
preocupă acum. Totul nu-i decât o manevră nedibace. Și, te rog 
să mă crezi, tocmai „excursia lui documentară” m-a hotărât să 
trec la acțiune, dându-mi oarecare certitudine. 

— Implicarea lui Simion luga are și pentru mine o logică, îl 
susținu Voinea. E cel care a profitat din plin de pe urma 
dispariţiei profesorului Craiu și ar avea, bănuiesc, motive 
temeinice ca să se opună la dezgroparea acestuia. Dar în acest 
caz, mă întreb pe cine are el aici, în Valea Moartă. Cine-i omul 
lui de legătură? Unealta docilă care-i îndeplinește cu atâta 
precizie comenzile? Floriceanu? Mitu Bodea? Precupeaţa? 

— Să-i luam pe rând, îi propuse colonelul. 

— Cel mai mult mă intrigă Mitu Bodea... Ce caută baciul în 
acțiunea asta criminala? Ce profit a avut? Azi, ca și acum 
douăzeci de ani, are aproape aceeași situaţie... Tot un amărât 
de baci a rămas. Și-atunci ce l-a putut determina să fie - 
presupun - principala unealtă a lui Simion luga aici? 

— Imi place, făcu Coman satisfăcut. Pui în sfârșit punctul pe i. 
Trebuie să-ți mărturisesc că și pentru mine Mitu Bodea 
constituie cea mai interesantă dintre enigmele oferite de „cazul 
Cosmin”. Înclin să cred că motanul ăsta de baci a moștenit câte 
ceva de la cei trei bandiți: Șargu, Pletelungi și Turcitu... Probabil 
că el le-a făcut de petrecanie... Pentru că numai astfel îmi explic 
apariţia acelei femei cu colierul și dispariția imediată a 
precupeței... Presupun de asemenea că ţiitoarea lui Mitu Bodea 
se află pe undeva, pe aici, redusă la tăcere. Am căutat-o peste 
tot și nu-i de găsit. 

— Totuși, pentru niște bijuterii jefuite de la niște bandiți, nu-și 
pune omul pielea în joc, observă Voinea. 

— ~ Asta mă face și pe mine să cred, frăţie, că acest motan 
are pe suflet ceva mult mai grav. Ce anume? O să aflăm poate 
curând... într-o zi, cel mult două. 

— Cât îl privește pe Floriceanu, continuă Voinea, zău nu știu 


ce să zic?... E nebun, sau face pe nebunul? Acţionează 
independent, mânat de invidia și ura sa demenţială, sau e 
împins din urmă de cineva, poate tot Simion luga, care fie că-l 
hrănește cu niște iluzii deșarte, fie că-l are cu ceva la mână. 

— După opinia mea, observă Coman, și acest personaj e 
introdus de ei în scenă ca să ne deruteze. 

— Dar, și așa, e periculos... Vorba aia: ferește-te din calea 
nebunului. De aceea, eu nu aș fi chiar așa de sigur în privinţa 
lui. 

— Și ce propui? Să-l îndepărtăm? 

— Mai curând. 

— Am strica totul, conchise colonelul. 

— Când l-am zărit astăzi pe creastă, am rămas cu gura 
căscată, mai adăugă Voinea. Credeam că l-a înghiţit viscolul. 

— Nebunii, ca și bețivii, au Dumnezeul lor, îi replică filosofal 
Coman. A reușit să se târâie prin viscol până aproape de staţia 
meteorologică, unde a fost găsit fără cunoștință, îngheţat sloi. 
Dacă mai întârzia meteorologul vreo jumătate de oră, îl găsea 
mort. 

— Nu mi-aş fi închipuit niciodată c-o să-l mai văd viu... 

— Nu numai că trăiește, dar va servi probabil „amicilor” noștri 
ca „tap ispăşitor”. 

— V-aţi hotărât, deci, să jucaţi pe aceste două atu-uri: Simion 
luga și Mitu Bodea, conchise Voinea. 

— N-am încotro, frăţie, i se destăinui Coman. Sunt singurele 
cărți pe care le am în mână în momentul de faţă și pe ele voi 
juca. 

— Și aici ce faceţi? arătă Voinea spre mulajele din plastilină 
ale colonelului. 

— O capcană de prins „șobolani”, îi răspunse Coman zâmbind 
plin-de sine. Dar tu ce mi-ai adus în traistă? 

Cornel Voinea desfăcu nelipsitul lui sac de voiaj, de unde 
scoase obiectele găsite sub surpătură: cutiile de conserve, 
cartușele goale, un revolver mic tip browning, gheata de bizon 
care făcuse atâta impresie asupra Ofeliei. 

— Sunt foarte bine conservate, observă Coman. 

— Închiderea grotei a fost ermetică, îi preciză Voinea. Nu s-a 
strecurat nici aerul, nici apa. 

— În cazul că ipoteza lui Cosmin se confirmă, s-ar putea să 
găsim niște cadavre de oameni bine conservate. 


— Nu-i exclus, îl susținu Voinea. 

Dar ceea ce-i atrăgeau în mod deosebit atenţia colonelului 
erau probele de minereu, cu luciri aurii, care stârniseră vâlvă pe 
micul șantier din Valea Moartă. 

— Cosmin pune mâna în foc că e element „G”? se interesă 
colonelul. Voinea îi confirmă. Nu-i un lucru de colea, rosti mai 
departe Coman, cântărind în mână preţioasele probe. Și domnul 
conferenţiar luga are cunoștință de toate acestea? arătă Coman 
spre obiectele rânduite de el cu grijă pe masă, lângă mulajele 
de plastilină. 

— Revolverul și o probă le-a descoperit el însuși sub 
surpătură. 

— Clar, conchise colonelul. Acum ce face? 

— S-a oprit deocamdată aici, în Cătun. Se plânge de oboseală 
și indispoziție stomacală. A lăsat să se înțeleagă că va rămâne și 
mâine în sat. 

— S-ar putea, deci, ca mâine seară să se producă atacul 
împotriva șantierului. A venit și Mitu Bodea în Cătun, pentru a 
primi probabil ultimele dispoziţii. În noaptea asta vor căuta să se 
întâlnească. 

— Așa am presupus și eu. De aceea am pus sub supraveghere 
atât casa unde locuiește luga, cât și pe cea a baciului. 

— Fleacuri, îi râse colonelul în nas. Și până acum cred că au 
stat de vorbă cât au vrut și unde au poftit. Mă întreb, însă, care 
din ei doi va ataca? Domnul luga va zace mâine în pat, 
îngrijindu-și „preţioasa-i” sănătate, iar Mitu Bodea va pleca la 
oraș ca să mai vândă câte ceva. Să fi năimit oare pe un al 
treilea? Parcă nu-mi vine a crede. E o treabă prea delicată ca s-o 
încredințeze unui borfaș oarecare. Unul din ei va trebui să-și 
pună mâine noapte pielea în joc. Dar care din ei și-n ce loc? 

Colonelul reîncepu să studieze cu atenţie mulajele sale din 
plastilină. 

— Cum presupuneţi că vor acţiona? îl iscodi Voinea. 

— Exact cum au făcut și până acum... E un procedeu simplu, 
sigur și verificat. Cosmin și oamenii lui sunt meniţi să dispară 
înghiţiţi de-o nouă și cumplită avalanșă. Dacă aș fi în locul lor, 
aș prăvăli asupra șantierului stâncile de aci, aflate pe creasta 
apuseană, chiar deasupra grotei. Mă mir că nu s-au gândit la 
acest lucru și acum douăzeci de ani. Dar nu mă mir. Atunci au 
urmărit să inducă lumea în eroare și au reușit. Profesorul Craiu 


și însoțitorul său au fost căutaţi pe celălalt versant, sub 
avalanșă. Nimănui nu i-a trecut prin minte să dea la o parte 
blocul de piatră singuratic care astupa intrarea în grotă. Acum, 
însă, e cu totul altă situaţie. Sunt și oameni mai mulţi, și 
mașini... Ca să-i facă dispăruţi pe toţi, trebuie să prăvălească 
asupra lor un potop de stânci. Prin urmare, numai aici pot să 
atace, se decise Coman, înfigând vârful ascuţit al creionului în 
mulajul care întruchipa versantul apusean al căldării de piatră 
de la Craiu VI. Mâine noapte vom fi și noi aici. 

— De ce noaptea? 

— Pentru că George Cosmin, în nerăbdarea lui, lucrează cu 
oamenii și noaptea. Or „amicii” noștri, aflând de acest lucru, vor 
profita de întuneric și de momentul când se vor afla toți în 
galerie, la ora schimbului, pentru a-i îngropa de vii. 

— Totuși, nu pricep ce-ar putea rezolva cu această crimă? E 
de presupus că, după dispariţia lui Cosmin, îi va lua locul alt 
geolog și taina va fi oricum dezvăluită. 

— Au socotelile lor bine chibzuite, îl avertiză Coman. lată ce- 
ar putea câștiga. In primul rând o amânare serioasă a dezvăluirii 
tainei pe care o păzesc cu atâta strășnicie. Până se deroșează 
întreaga avalanșă, până se scot morţii și se îngroapă, până se 
organizează un nou șantier durează săptămâni și poate chiar 
luni. Vine toamna, vremea rea, și treaba se amână până în 
cealaltă vară. Trece aproape un an, întâmplările încep să se 
uite, cel care a susţinut cu atâta înfocare pătrunderea în grotă e 
mort și altul care să-i ducă treaba începută până la capăt s-ar 
putea să nu se găsească așa repede. Chiar și eu, personal, mă 
îndoiesc că l-aș mai putea convinge odată pe profesorul Cernat 
să investească alţi bani într-o întreprindere care nu i-a adus 
decât pierderi în oameni și materiale. Ți-e clar acum? conchise 
colonelul. 

— De urmările penale nu se tem? făcu naiv tânărul 
locotenent. 

— Urmări penale? se arătă surprins Coman. Dar ce dovezi 
avem până acum împotriva lor? Niciuna, frăţie. Ne bazăm numai 
pe ipoteze. Atât și nimic mai mult. Spre ghinionul nostru, nu 
putem dovedi nici măcar delictele petrecute sub ochii noștri. 
Cine i-a furat harta lui Cosmin și a trimis-o serviciului special? 
Cine a prăvălit asupra lui un bolovan mare de piatră și-a abătut 
puhoiul de apă? în numele cui a încercat să-l șantajeze secătura 


cea blondă, ziua în amiaza mare, sub ochii lui Radu Tudor? Și, în 
sfârșit, cine i-a băgat în cort o viperă, care era cât pe ce să-l 
scoată din „circulaţie”? Cine? Poţi să-mi dovedești? Atât Simion 
luga cât și Mitu Bodea au fost în toate aceste momente niște 
oameni pașnici, care-și vedeau de treburile lor. Cum sunt de 
altfel și acum. Niște oameni onorabili. Și, totuși, pentru mâine 
ori poimâine noapte, niște „onorabili” domni pun la cale una din 
cele mai monstruoase crime. 

— De această dată cum se vor mai justifica? Ce alibi vor mai 
invoca? Pe cine vor da vina? se întrebă Voinea. 

— „Vinovaţi”, în ochii lor, sunt cei pe care i-au și condamnat 
la moarte: George Cosmin, logodnica sa și restul trupei din 
Valea Moartă, îi preciză colonelul. 

— Deci mâine vor ataca? vorbi Voinea mai mult pentru sine. 

— E o ipoteză, frăţie, îi răspunse Coman evaziv. O simplă 
ipoteză. Și cum până în prezent n-am colecţionai decât ipoteze, 
poţi s-o treci și pe asta la dosar, fără alte comentarii... 

Scepticismul abordat de colonel nu reuși să-l înșele pe Cornel 
Voinea. Tânărul locotenent ghici în glasul superiorului său mult 
mai multă convingere decât lăsa Coman să se vadă. Cu gesturi 
și pași siguri, de om pe deplin încrezător în sine, colonelul se 
îndreptă spre masa pe care se aflau mulajele de plastilină, acea 
fidela reproducere, la scară redusă a Văii Moarte și a 
împrejurimilor acesteia. Invitându-l și pe Cornel Voinea să se 
apropie, colonelul îi spuse: 

— Hai, frăţie, să discutăm planul de acţiune pentru ziua de 
mâine. 


Capitolul XXXII _ 
O ZI NUMAI APARENT LINIȘTITA 


A doua zi dimineaţă, oamenii își reluară obișnuitele lor 
îndeletniciri. Mitu Bodea plecă încă din zori la oraș cu desagii 
plini de caș și urdă dulce; echipa de silvicultori reîncepu 
măsurătorile în pădurile din preajma Văii Moarte; minerii de la 
cascada Craiu VI intrară în primul schimb, iar Paul Vrăbete se 
îndreptă și el spre casa unde era găzduit Simion luga, pentru a- 
și lua rămas bun. Conferenţiarul, cu o înfățișare de suferind, 
zăcea în pat. Îl primi totuși pe Vrăbete, cu un zâmbet amabil și 


scuzele de rigoare. La rându-i culegătorul de folclor își exprimă 
regretul de a-l părăsi bolnav, dar treburi urgente îl reclamau în 
altă parte. 

— Dacă prin prezența mea v-am inoportunat cu ceva, ţinu să 
adauge Paul Vrăbete, vă cer iertare. 

— Pe mine personal nu m-a deranjat cu nimic prezenţa 
dumitale. Din contră. Mi-ai fost o companie chiar plăcută. Doar 
pe-o anumită tânără s-ar putea s-o fi deranjat cumva în 
echilibrul ei sufletesc. Mai ales că numele dumitale, Vrăbete- 
Fluturete, nu prea inspiră încredere. 

— Sunt om de onoare, domnule profesor. Încât, în privinţa 
aceasta, vă rog să nu vă faceţi nicio grijă. 

— Te pomenești că ești dispus să-i ceri mâna? 

— De ce nu? 

— l-auzi, domnule! O adevărată epidemie, făcu luga mai mult 
pentru sine. Tinere dragă, se adresă el lui Vrăbete pe un ton 
didactic. Pe vremea mea eram mai serioși... Și-n orice caz mai 
discreți. Nu ne afișam sentimentele cu atâta ostentaţție, cum 
faceţi voi astăzi. Aveam mai multă demnitate. 

— Sentimentele generaţiei mele sunt atât de curate, încât nu 
simţim nevoia să le ascundem de ochii lumii, îi replică Vrăbete. 

— Sentimentele tinereţii au fost întotdeauna curate, conchise 
luga. 

— Cu excepţia celor care au făcut târg cu ele, mai adăugă 
Vrăbete pe picior de plecare. 

Despărțirea de grupul studenţesc fu mai afectuoasă. Tinerii 
regretau sincer plecarea „aiuritului” culegător de folclor, iar 
studenta cea oacheșă își simţi, fără voie, ochii înrourați. 

— Am să-ţi scriu în fiecare zi, o asigură Vrăbete, strângându-i 
mâinile cu afecțiune. 

— Pe ce adresă? se interesă ea neîncrezătoare. 

— În București. 

— Vorbești serios? 

— Când revii din excursie ai să găsești acasă un teanc întreg 
de scrisori, îi promise Vrăbete. 

— Minti. 

— Pe onoarea mea. 


Atenţia organelor locale era îndreptată, în acest timp, și spre 
Mitu Bodea. Avertizat de plecarea lui spre oraș, căpitanul Radu 


Tudor puse sub supraveghere bariera dinspre Valea Moartă. 
Baciul sosi cu un autocamion, cobori în dreptul pieţii, de unde 
porni cu marfa pe la clienţii săi obișnuiți: medici, avocaţi, 
ingineri, profesori, directori de mici întreprinderi sau magazine... 
în general, o clientelă mai aleasă, la care baciul își trimitea 
obișnuit marfa prin ţiitoarea sa. De când aceasta „zăcea prin 
spitale” baciul era nevoit să umble singur din casă în casă. 
Treaba aceasta nu-i făcea de loc plăcere, dar n-avea încotro. Era 
o clientelă prea bună ca să-și permită luxul de-a renunţa la ea. 

In timp ce Mitu Bodea trecea de la o casă la alta, sub 
supravegherea discretă a unui lucrător de la securitatea 
raională, două convorbiri telefonice stârniră animozitate atât la 
I.F.E.T.-ul din V., cât și la șantierul „Cinci-Nord”. 

Prima dintre ele, relatată mai târziu de directorul 
întreprinderii forestiere, avusese următoarea desfășurare: 
obișnuitul apel telefonic la aparatul din biroul directorului. 
Acesta a ridicat receptorul și a auzit o voce groasă, cam 
afectată: 

— Tovarășul director? 

— Da. 

— Bună ziua... La telefon este corespondentul regional al 
ziarului „România Liberă”. 

— Noroc, tovarășe, a sunat răspunsul bucuros al directorului. 
Cu ce vă pot fi de folos? 

— N-a sosit la dumneavoastră o comisie de specialiști de la 
minister și de la regiune? 

— Ba da. A plecat ieri spre Valea Moartă. 

— Cine face parte din comisie? 

Serviabil, directorul a prezentat nominal pe fiecare 
component al comisiei, cu funcţia respectivă. 

— E cumva printre ei și unul mai în vârstă, cu o mustață 
căruntă? s-a interesat corespondentul regional. 

— Este... Tovarășul Mihăilescu, de la minister. 

— Mulţumesc. De el aveam nevoie. Vin mâine într-acolo. 
Vreau să-i iau un interviu. 

— Poftiţi. Vă așteptăm, a încheiat directorul convorbirea. 

Celălalt apel telefonic a răsunat în birourile șantierului „Cinci- 
Nord”. 

— Cu tovarășul geolog Floriceanu, vă rog, s-a auzit în receptor 
aceeași voce groasă, puţin afectată. 


— Încă n-a venit, i s-a răspuns. 

— Comunicaţi-i, vă rog, să nu plece din sediu, pentru că voi 
reveni. 

— Dar cine sunteţi dumneavoastră? 

— Miliția regională. 

— Am înțeles... îi voi comunica, a răspuns supus funcţionarul 
contabil de la celălalt capăt al firului. 

Guraliv, funcţionarul a răspândit vestea prin toate birourile. 
lar când a apărut Floriceanu, toată lumea l-a ocolit ostentativ. 

— Ce mă priviţi așa, de parcă aș fi o oaie râioasă? i-a 
interpelat el. 

— Să stai pe aici, că te caută unul de la miliţie, i-a strecurat în 
șoaptă un coleg. 

— Bancuri, a făcut Floriceanu neîncrezător. 

— Pe cuvânt de cinste! i-a întărit funcţionarul contabil. Chiar 
eu am vorbit cu el la telefon. 

În loc de alt răspuns, Floriceanu a slobozit un potop de 
înjurături la adresa tuturor milițiilor și poliţiilor din lume, dar n-a 
plecat din sediu. Revenirea celui de la „miliția regională” n-a 
întârziat prea mult. Același apel telefonic, aceeași voce 
bărbătească, niţel afectată, care, în clipa când a auzit în 
receptor glasul lui Floriceanu, i-a mărturisit: 

— Nu-i nicio miliţie la telefon, boule. Și nu te mai răţoi atâta la 
mine, că nu-ţi vreau decât binele. Ascultă-mă atent și nu-mi 
răspunde decât cu „da”, sau „nu”. Preferabil să asculţi și să nu 
răspunzi de loc. 

— Dar cine ești? a făcut Floriceanu nedumerit. 

— Ti-am spus, tâmpitule, să nu întrebi nimic... E în interesul 
tău. Ai să afli mai târziu cine sunt și-ai să-mi pupi mâna. E în 
legătură cu Valea Moartă. 

— Aha! a făcut Floriceanu interesat. 

— „Amicul” tău George Cosmin a dat peste zăcământul de 
„G”. E un om făcut. lar tu ai rămas un bleg și-un bou. Când, de 
fapt, tu ești de o mie de ori mai capabil decât el. Cosmin ţi-a 
suflat gloria de sub nas. El o să ciupească „Ordinul Muncii” și 
„Premiul de Stat”, iar tu - ciuciu! Dar să știi că nu-i încă prea 
târziu. Vino într-acolo să stăm de vorbă. Am un plan strașnic, 
care o să-ți surâdă. Te aştept peste cinci ore la Piciorul Porcului. 
Îmi pupi mâna. Ai să vezi. Vii? 

— Da. 


— Bravo! Ești băiat deștept. Te-am pupat și te aștept. 

Floriceanu a rămas câteva clipe cu receptorul în mână, privind 
fix, obsedant, într-un punct nedefinit. 

— Ce vor de la tine? s-a interesat colegul lui. 

— Mă chemă la regiune, minţi Floriceanu cu un aer senin. 
Trebuie să dau niște declaraţii în legătură cu un fost coleg de 
școală, amestecat într-o afacere cam necurată. Spune-i șefului 
că am plecat într-acolo. 

A ieșit din birou, cu un zâmbet și-o expresie pe faţă și-n priviri 
care-i făcu pe cei prezenţi să fie și mai intrigaţi de purtarea lui. 


* 


„.Ora prânzului. Specialistul silvicol Mihăilescu, care nu era 
altul decât colonelul Coman, părăsi echipa de silvicultori sub 
pretextul unei indispoziții și se îndreptă spre stâna lui Mitu 
Bodea. Găsi coliba pustie. Ciobanii, conform poruncilor date de 
baci, mulseseră oile mai devreme și se reîntoarseră cu ele la 
păscut. Colonelul profită de singurătate și intră în legătură prin 
radio cu Radu Tudor. 

— Ce se aude, tovarășe căpitan? 

Radu Tudor îi raportă tot ce știa în legătură cu Mitu Bodea. 

— Acum e în casa precupeţei lui și-și numără probabil banii 
încasaţi, îi preciză căpitanul. 

— E de mult acolo? 

— De vreo două ore. 

— inseamnă că a șters-o. Dar, ca să fiți siguri, luaţi un ordin 
de percheziţie de la procuratură și faceţi o descindere, îi ordonă 
colonelul. Să-mi comunicaţi rezultatul. 

— Am înţeles, tovarășe colonel, făcu Radu Tudor surprins în 
sine de hotărârea lui Coman. Până acum, colonelul ocolise orice 
acţiune făţișă. „Se îngroașă gluma”, își mai zise căpitanul 
notându-și atent ora pe care i-o indică colonelul pentru viitoarea 
convorbire prin radio. 

Între timp, Coman luă legătură și cu locotenentul Cornel 
Voinea. 

— Eşti la post, frăție? 

— La post, tovarășe colonel. 

— Vreo mişcare? 

— Nimic. 


— E încă devreme... Ai luat măsuri să nu ne scape domnul 
conferenţiar? 

— E ca într-o colivie, îl asigură Voinea. 

— Măcar de-ar fi așa, făcu neîncrezător colonelul. Care mai e 
situația în Vale? Schimbul se va efectua la ora fixată? 

— Fără nicio discuție. 

— Bine. Vin și eu într-acolo. 

Cei doi ofițeri ochiseră din vreme niște ascunzători bune, de 
unde puteau supraveghea toate cărările și potecile ce duceau 
spre versantul apusean al văgăunii de la Craiu VI. Erau bine 
înarmaţi, cu pistoale automate și puști cu lunetă, prin ale căror 
lentile ţineau sub bătaie tot ce se mișca în acea zonă. Era o zi 
călduroasă de vară, cu o atmosferă sufocantă. Spre norocul lor, 
cei doi ofițeri se aflau la adăpostul unor frunzare dese, prin care 
răzbătea la intervale și câte o pală de vânt. Spre chindie, Coman 
primi raportul căpitanului Tudor. 

— Aţi avut dreptate, tovarășe colonel. Hoţomanul de baci a 
șters-o. N-am găsit în casă decât niște cenușă proaspătă. A ars 
niște hârtii. 

— A început să-și șteargă urmele, observă colonelul. N-aţi 
aflat în ce direcţie a apucat-o? 

— Nu... Toate posturile noastre sunt în stare de alarmă. Cu 
ocazia asta am aflat și de plecarea spre Valea Moartă a 
dementului acela de Floriceanu. 

— Demult? 

— Păi, trebuie să fi ajuns. 

— Mulţumesc, tovarășe căpitan, și menţineţi în continuare 
starea de alarmă. 

După ce întrerupse legătura cu Radu Tudor, colonelul îi 
comunică și lui Voinea cele aflate. Atenţie mărită, frăţie, il sfătui 
el. Actorii noștri vor intra probabil curând în scenă. 

Lunetele celor doi ofițeri începură să scruteze cu și mai mare 
grijă împrejurimile. Atât Coman cât și Voinea se întrebau unde 
fusese ascuns explozibilul cu care urma să fie aruncat, asupra 
micului șantier, potopul de stânci. Cercetară amândoi cu atenţie 
locul, dar nu găsiră nici urme de pași, darmite cartușe de 
dinamită. „Probabil că vin cu dinamita de la oraș”, presupuse 
Voinea. Colonelul, însă, era sceptic. Nu făceau „amicii” 
imprudenţa să care explozibilul tocmai din oraș, pe un drum 
lung și obositor, riscând să fie descoperiți prin cine știe ce 


întâmplare stupidă. „Ori au ascuns dinamita pe undeva, pe aici, 
ori le-o aduce cineva”, presupuse Coman. Dar cine să le-o 
aducă? Simion luga? Exclus. Conferenţiarul se știa urmărit și-ar 
fi însemnat să se dea singur legat. Altcineva? Vreun locuitor din 
Cătun? Vreun cioban? Posibil. Și-n timp ce Coman își formula 
aceste ipoteze auzi dar, în micul difuzor al staţiei sale portative, 
exclamaţia tânărului locotenent. 

— Ce e, frăție? se interesă Coman în șoaptă. 

— Ori eu am orbul găinilor, ori cel din fața mea e Floriceanu. 

Colonelul își îndreptă surprins luneta spre versantul sudic, 
asupra căruia îi atrase atenţia Voinea. Îl descoperi, într-adevăr, 
pe Floriceanu, care sărea, cu picioarele sale de cocostârc, peste 
stâncile presărate în cale. 

— Vine spre noi, constată stupefiat colonelul. Și aleargă de 
parcă ar fi gonit din urmă. 

— Totuși, nu văd pe nimeni venind după el, îl informă Voinea. 

— Asta-i bună! exclamă colonelul dezamăgit. Pândim un leu și 
ne sare un iepure. Și uite-l cum vine direct spre capcană. 

— E cu mâinile goale, observă la fel de nedumerit și Voinea. 

— Nu mai înţeleg nimic, se recunoscu Coman învins. 

— Ce facem? Îl oprim? îl consultă Voinea. 

— E de prisos, îi răspunse Coman dezumflat. Măi, ce cacialma 
ne-au tras! 

Între timp, Floriceanu ajunse pe versantul apusean, unde se 
opri și privi nedumerit în jur. Se strecură apoi pe burtă până la 
muchia versantului, de unde cercetă atent ce se petrecea în 
vale, pe șantier. 

— Face impresia că a venit prea devreme, îi comunică 
colonelul lui Voinea. 

— Credeţi? făcu tânărul locotenent neconvins, urmărindu-l pe 
Floriceanu, care se și retrase de pe muchie, cercetând iarăși 
intrigat împrejurimile. 

— E ca o ciută speriată, rătăcită de ciopor, își continuă 
colonelul observaţiile. 

Floriceanu se făcu apoi, nevăzut, lăsându-i pe cei doi ofițeri în 
mare dilemă. 

„Să mă fi înșelat așa de rău?” își reproșa colonelul. Nu-i venea 
totuși să creadă că toate deductțiile și ipotezele sale erau 
greșite. „E imposibil să nu dea ei și alt semn de viaţă”, își zise 
colonelul, recăpătându-și un dram de speranţă. Răbdarea lui, 


pusă la grea încercare în acele momente fu însă curând ajutată 
de o nouă exclamaţie a tânărului locotenent. În vizorul lunetei 
lui Voinea apărură mai întâi urechile mari, apoi botul caraghios, 
disproporționat faţă de trup, al măgarului de la stâna lui Mitu 
Bodea. Bietul animal, încovoiat sub greutatea unor desagi grei, 
pășea cu precauţie, lihnit de foame și de sete, spre o pajiște 
bogată, cu un izvor răcoros, dintr-o mică depresiune din 
preajma locului unde se aflau cei doi ofiţeri. Colonelul, care se 
afla cam la o jumătate de kilometru depărtare de Voinea, auzi 
din nou, în micul difuzor al radioului, exclamaţiile tânărului 
locotenent. 

— Mai avem un musafir, îi comunică în șoaptă, cu oarecare 
teamă, Voinea. 

— Nu mai spune?... Unde e? Nu-l văd. 

— Vine din direcţia stânii lui Mitu Bodea. E ascuns 
deocamdată de ridicătura dintre noi. O să-l zăriţi însă curând, de 
îndată ce urcă pe colină. 

— Dar tot nu mi-ai spus cine-i? făcu colonelul răstit către 
Voinea. 

— Măgarul lui Mitu Bodea, încărcat cu doi desagi. 

— Singur? 

— Absolut singur. 

— Auzi ce măgar? glumi colonelul, căruia începură să-i 
crească din nou speranţele. 

— Ard de nerăbdare să văd ce are în desagi, continuă Voinea. 

— Și eu... Dar, deocamdată, pune-ți pofta-n cui. Nu ne 
mișcăm din ascunzișuri chiar dacă dă și ursul peste noi. Altfel 
ratăm totul. 

— Aș paria o mie contra unu că în desagii din spatele 
măgarului se află dinamita. 

— Tot ce-i posibil, îi răspunse Coman. Aaa! Uite-l că apare și-n 
vizorul meu. Deștept măgar. Îl vezi cu câtă atenţie calcă? Dacă 
face un pas greșit și cade cu periculoasa lui încărcătură, se face 
țăndări... Unde s-o fi îndreptând? 

— Spre pajiștea de colo, din dreapta dumneavoastră. L-am 
văzut de câteva ori păscând. Probabil că-i locul lui preferat. 

— Ingenios lucru... observă Coman. Nu mi-ar fi trecut prin 
minte. Animalul a fost ţinut probabil închis toată dimineaţa în 
Cătun. Apoi i s-au pus desagii și a fost mânat către stână. 
Negăsind pe nimeni la colibă, și nu întâmplător, bietul animal a 


pornit cu toată încărcătura spre pajiștea lui preferată. Până 
acum calculele „amicilor” noștri sunt perfecte. Să vedem ce 
surprize ne mai pregătesc? Sunt convins că n-a dat nimeni 
atenţie plecării măgarului din Cătun și nimănui nu i-a trecut prin 
cap să-i controleze desagii. Ai fi avut curajul să-ţi încarci propriul 
măgar cu dinamită şt să-l trimiţi de capul lui prin munţi? 

— Nu, recunoscu sincer Voinea. 

— Baciul nostru l-a avut, însă. Cred că ar fi un bun jucător de 
pocher. Știe să tragă cacialmale. 

Urmăriră în acest timp drumul sinuos al măgarului. Animalul 
se opri într-adevăr la pajiștea lui preferată și începu să pască 
hulpav. Soarele se apropia de asfinţit și umbra patrupedului se 
prelungea pe iarba grasă și deasă, din care se înfrupta 
îndeobște numai el. Când ajunse în apropierea unui pâlc de 
arbuști aflat în extremitatea sudică a pajiștei, animalul ciuli 
urechile mari și clăpăuge, adulmecând în jur. 

— Ce-o fi cu el? îi atrase atenţia Voinea lui Coman. 

— E cineva prin apropiere... Ori un animal, ori un om. 

Atras parcă de ceva irezistibil, măgarul se apropie cu pași 
lenți de arbuști. Atât Voinea cât și colonelul erau la o distanţă 
prea mare ca să poată auzi vreun zgomot sau vreo chemare mai 
aparte. Un fapt însă, era cert: animalul fusese îmbiat insistent 
din pâlcul de arbuști, unde și dispăru curând. 

— Mă duc să văd ce se întâmplă acolo, făcu Voinea 
nerăbdător. 

— Stai cuminte, îi ordonă colonelul. N-ai ce vedea. Cel care l-a 
ademenit nu poate fi altul decât stăpânul său... 

— Mitu Bodea? 

— Mai mult ca sigur... Și-a luat în primire desagii cu dinamită 
și a legat măgarul de vreo tulpină. 

— Nu ne-o fi simţit? 

— Până acum, nu cred. Doar dacă nu faci tu vreo imprudenţă. 
Te rog să nu te mişti până nu-ţi dau ordin. Ne-am înţeles? 

— Am înţeles, tovarășe colonel. 

Dar, spre regretul celor doi ofițeri, după dispariţia urechiatului 
lui Mitu Bodea, alte întâmplări întârziau să se producă pe 
creasta de pe versantul apusean al văgăunii de la cascada Craiu 
VI. Orele se scurgeau, anevoie, iar nervii celor doi ofiţeri, aflaţi 
în permanentă tensiune, începeau să dea semne de oboseală. 


În vale, în schimb, oamenii aveau o cu totul altă stare 
sufletească. Pe măsură ce înaintau în galeria surpată, conturul 
acesteia se micșora, anunţându-i că în curând vor ajunge la 
capătul eforturilor. Urme ale celor care trecuseră prin această 
grotă, sau erau poate îngropaţi în ea nu se mai întâlneau. Faptul 
nu-l îngrijora însă pe Cosmin. „S-au retras probabil mai în 
adânc”, își zise. Presupunea că avea de-a face cu o grotă mai 
mare, ceea ce-i sporea și mai mult interesul și nerăbdarea. 
Împreună cu Ofelia și culegătorul de probe, cercetă, porţiune, cu 
porțiune, conturul galeriei curățate de surpare rotunjită și 
armată cu grijă de mineri. Dar nu dădeau peste nicio urmă de 
element „G” sau alte minerale care însoțesc îndeobște acest 
prețios minereu. 

„De unde or fi scos probele pe care le-am găsit sub surpare?” 
se întrebă intrigat tânărul geolog. Taina nu i-o puteau dezvălui 
decât cei dispăruţi în urmă cu douăzeci de ani - profesorul Craiu 
și credinciosul său laborant, Vasile M. Vasile. Nerăbdarea lui 
Cosmin era deci justificată. lar echipa de mineri îl înțelegea și-l 
ajuta pe măsura puterilor sale. Dacă muncitorii se mai 
rânduiseră în cursul zilei și plecaseră pe la corturi să se 
odihnească, tânărul geolog și logodnica sa nu se clintiseră din 
galerie. Urmăreau cu înfrigurare fiecare bolovan dislocat și 
încărcat în vagonet, fiecare lopată care aduna sfărâmăturile de 
piatră. Doar-doar se va ivi ceva care să le confirme bănuielile și 
așteptările. Cea asupra căreia se făceau simţite nopţile de 
nesomn și eforturile susținute era mai ales Ofelia. Bluza și 
pantalonii lungi atârnau pe ea de parcă fata abia ieșise din 
spital. Rotunjimile obrajilor îi dispăruseră, iar ochii j seduseseră 
în fundul capului. 

— Du-te și te odihnește puţin, o sfătui Cosmin. De-ai ști cum 
arăţi! Dacă te-ai uita în oglindă, te-ai speria de tine. 

— De asta îţi pasă acum? îi răspunse ea pe un ton de reproș. 

— Du-te, insistă el. În clipa când dăm de ceva mai deosebit, te 
anunţ imediat. 

— Nu, dragul meu, se împotrivi ea. Nu vreau să-mi scape 
nimic. Tin să-mi beau cupa până la ultima picătură. 

— Atunci am să-ți fac aici un culcuș, o imploră el. Să stai cât 
de cât întinsă. Cu tine alături, în halul în care te-am adus, mi-e 
greu și mie să suport toate aceste eforturi. 

— Fă cum vrei, se lăsă ea convinsă, sprijinindu-se cu spatele 


de peretele rece al galeriei. 

leșiră afară, unde-i întâmpină briza răcoroasă ce venea 
dinspre cascadă. Se înserase de-a binelea și mașinistul de la 
compresor aprinsese un foc viu. Cosmin adună două pufoaice 
groase, alcătui din ele o saltea moale, pe care o așternu în 
apropierea focului. O ridică apoi pe Ofelia în braţe și-o culcă în 
patul improvizat, învelind-o cu o manta de protecţie. 

— Dacă nu stai cuminte aici, mănânci bătaie, o avertiză el. Și 
ca să fie și mai sigur de respectarea consemnului său, îi dădu 
dispoziție motoristului s-o ţină culcată cu forţa. Așa nu mai 
merge, domnişoară, conchise grijuliul logodnic. 

Frântă de oboseală și încălzită de pâlpâirile vii ale rugului, 
Ofelia aţipi. Cât dormi, nu-și putu da seama. Se trezi în clipa 
când motorul compresorului încetă să mai bată. Fata deschise 
ochii și privi speriată în jur. Noaptea căzuse grea în uriașa 
căldare de piatră. 

— Ce-i? făcu ea cu frică spre motorist. 

— Se pare că au ajuns la grotă. Perforatorul a pătruns în gol. 
Tovarășul inginer a trimis la corturi după toată lumea... Trebuie 
să merg și eu înăuntru. 

— Pe mine de ce nu m-aţi trezit? ţipă ea furioasă la motorist. 

O tuli în galerie, fără a mai aștepta răspunsul acestuia. 


Capitolul XXXII E 
PRIMUL „ȘOBOLAN” INTRA IN CAPCANA 


Ce s-a petrecut între timp pe creastă? Până la lăsarea serii, 
cei doi ofiţeri așteptaseră zadarnic să se producă vreo mișcare 
din direcția unde dispăruse Floriceanu ori dinspre pâlcul de 
arbuști care-l înghiţise pe măgarul lui Mitu Bodea. Colonelul 
luase în această vreme legătura prin radio cu postul fix din 
Cătun, unde era pus sub supraveghere Simion luga. Cât fusese 
ziua de lungă, conferenţiarul nu se mișcase din casă și nici din 
pat. Gazda îl tratase cu ceaiuri de mentă și sunătoare, îi făcuse 
o supă ușoară de pasăre și-l corcolise cum se pricepuse mai 
bine. Abia spre seară ceru să nu mai fie deranjat, invocând o 
oboseală subită. 

— Doarme de mult? se informă Coman. 

— De vreo trei ceasuri, i se preciză. 


— Verificaţi dacă se mai află în cameră. 

După o oră primi confirmarea  presupunerilor sale: 
conferenţiarul se făcuse nevăzut. Coman scăpă o sudalmă și 
porunci să se dubleze paza din jurul casei unde fusese adăpostit 
Simion luga, cât și la ieșirile din Cătun. Era însă convins de 
ineficacitatea acestor măsuri. 

„Mai bine să-mi pară rău că le-am luat de pomană, decât că 
nu le-am luat de loc”, își zise în sine colonelul. ÎI puse și pe 
Voinea în curent cu cele petrecute în Cătun, sfătuindu-l să-și 
concentreze și mai mult atenţia asupra pajiștei. 

— Eu am să urmăresc dacă nu mai apare vreun „client” 
dinspre Cătun, îi preciză colonelul. 

Amurgul, însă, care se lăsă repede la munte, le îngreuna tot 
mai mult supravegherea. Locotenentul Voinea se întrebă chiar 
dacă mai era oportun să stea în ascunzătoare. 

— Pot să treacă pe lângă noi fără să-i vedem, își transmise el 
părerea superiorului. Lăsaţi-mă să mă furișez până la pâlcul de 
arbuști. 

— Te poftesc frumos să nu te mai foiești și să nu mai 
trăncănești atâta, îi răspunse colonelul agasat de nerăbdarea 
tânărului său colaborator. Nu uita că ăștia-s oameni de la 
munte, cu auzul ascuţit. Nicio vorbă până nu-ţi dau eu ordin. 

— Nici dacă văd mișcându-se un ram la marginea pilcului de 
copaci? îi replică Voinea pe un ton vesel. 

— Vorbești serios? făcu bucuros Coman. 

— Uitaţi-vă acolo, unde a dispărut măgarul. 

— Ai dreptate, exclamă satisfăcut Coman. Văd și o mână... 
Uite și mutra „amicului” nostru Mitu Bodea. Parcă-i un ogar care 
stă la pândă. Privește-l numai cum adulmecă împrejurimile. 

— Vă atrag respectuos atenţia, tovarășe colonel, că vorbiţi 
cam tare. 

Colonelul amuţi brusc. Cu un salt sprinten, Mitu Bodea sărise 
în clipa aceea în picioare, scrutând cu și mai mare atenţie 
împrejurimile. Convingându-se că nu-l pândește nicio primejdie 
și că pe spinările și povârnișurile munţilor, pe o rază de câţiva 
kilometri în jur, nu se afla ţipenie de om, baciul trase din tufiș 
desaga adusă mai înainte de măgar și începu să se furișeze spre 
muchia înălțimii care alcătuia latura apuseană a văgăunii de la 
Craiu VI. Confirmând ipoteza colonelului Coman, Mitu Bodea se 
opri în dreptul unei îngrămădiri de blocuri de piatră, unele deja 


desprinse, altele abia ţinându-se de muchie. Nu erau necesare 
prea multe explozii pentru a dezlănţui un potop de stânci care 
să șteargă șantierul de pe faţa pământului. Intâmplarea făcea 
ca această periculoasă îngrămădire de blocuri să se afle chiar în 
dreptul galeriei unde lucra echipa de mineri condusă de Cosmin. 
În prospectările sale anterioare, geologul observase haotica 
stâncărie de pe creastă. Dar își zisese că nici vânturile, nici 
ploile n-o vor putea clinti din loc. lar eventualitatea unor 
explozibile, puse de o mână criminala, n-o prevăzuse. La 
aceasta se gândise, însă, după aparențele de până acum, baciul 
Mitu Bodea și, probabil, Simion luga. Dar ceea ce nu 
prevăzuseră cei doi criminali era prezenţa acolo a colonelului 
Coman și a locotenentului Cornel Voinea. 

Ajuns pe muchie, baciul puse cu multă precauţie desaga jos și 
se strecură pe burtă, cât putu mai mult, spre buza versantului. 
În vale, la intrarea în grotă, observă o activitate febrilă, în care 
era atrasă întreaga suflare din Valea Moartă. Bucuros de cele 
constatate, baciul se retrase tot de-a bușilea, revenind lângă 
desagă, de unde începu să scoată cartușe de dinamită, pe care 
le implanta cu ușurință în blocurile de piatră. În aparatul lui 
minuscul, locotenentul Voinea auzi exclamaţia de surpriză a lui 
Coman. 

— Ce-i, tovarășe colonel? 

— M-a păcălit, pezevenghiul, îi răspunse Coman în șoaptă. 
Deși am cercetat atent, n-am observat că au fost săpate 
dinainte găuri pentru dinamită. Le-a astupat, probabil, cu niște 
cepuri făcute cu mare meșteșug. 

— Ne e suficientă această dovadă, observă Voinea. Eu zic să 
trecem la arestarea lui. 

— Nu te pripi, îl sfătui Coman. Baciul nu și-a terminat recitalul. 
Într-adevăr, după ce socoti încheiate preparativele de 
dinamitare, Mitu Bodea nu aprinse fitilul. Dimpotrivă. Acoperi 
totul cu pietre, iarbă, mușchi și ce mai găsi în jur, apoi se 
înapoie la pâlcul de arbuști unde ascunsese măgarul. Noaptea 
era senină, cerul spuzit de stele, încât privirile color doi ofițeri, 
obișnuite treptat cu întunericul, distingeau destul de bine silueta 
mișcătoare a lui Mitu Bodea. Din pâlcul de arbuști, baciul reveni 
curând cu isteţul său patruped, care ducea și de astă dată o 
povară. 

— Pare să fie un om mort! își exprimă nedumerirea tânărul 


locotenent. Cine-o fi? 

— Floriceanu, presupuse Coman. 

— İl duce spre locul dinamitat, constată Voinea nedumerit. Ce 
are de gând? 

— Să-l lase acolo drept „corp delict”... 

— Nu-i o socoteală proastă, constată Voinea. Dacă n-am fi noi 
aici, vina dinamitării ar fi putut cădea asupra lui Floriceanu. 

— Așa vor fi plănuit, făcu colonelul mulțumit de deducțiile 
tânărului său colaborator. 

In acest timp, Mitu Bodea își continua nestingherit 
transportarea victimei sale spre locul dinamitat. Urmărind atent 
fiecare pas, colonelul se întrebă dacă omul care atârna cu capul 
de-o parte și cu picioarele de cealaltă parte a măgarului era 
mort sau numai narcotizat. Din câte constatase și până atunci, 
banda care acţiona în Valea Moartă se pricepea la narcotice. 

„Nu cred să-l fi omori încă, își zise colonelul. Baciul și-a 
rezervat această plăcere pentru clipele dinainte de explozie, 
când mai indicat ar fi să-i spargă capul cu o piatră, și să-l lase 
acolo, ca și cum ar fi căzut victimă propriei sale acţiuni 
demente. Te pomenești că are noroc să scape viu și zăbăucul 
ăsta de Floriceanu.” 

Ajungând în dreptul haoticei îngrămădiri de blocuri, Mitu 
Bodea își eliberă măgarul de povara grea și neplăcută. Văzându- 
se slobod, urechiatul o și zbughi spre pajiștea cea grasă, după 
care jinduise toată ziua. Era tocmai momentul când jos, pe micul 
șantier, motoristul oprise compresorul și Ofelia se trezise 
speriată din somnul ei scurt. Atât Mitu Bodea cât și cei doi ofițeri 
fură intrigaţi de încetarea bruscă a bătăilor motorului. Dar în 
timp ce baciul se putu strecura printre blocuri, ca să vadă cauza 
acestei tăceri neașteptate a compresorului, colonelul și tânărul 
său colaborator trebuiră să se mulţumească doar cu 
presupunerile. 

Cele ce se petreceau jos, în fundul văgăunii, veneau se pare 
tocmai în sprijinul planurilor criminale ale lui Mitu Bodea. Pentru 
că acesta se retrase în grabă de la postul său de observaţie și 
începu să pregătească febril explozia care, după evaluarea 
colonelului Coman, se anunţa năprasnică. La rându-le, cei doi 
ofițeri se puseră în gardă. 

— Ești gata, locotenent Voinea? 

— Gata, tovarășe colonel. 


— E momentul să trecem la acţiune. Pornește încet, pe cât 
posibil ascuns de privirile lui. Să-l luăm prin surprindere. Eu te 
urmez imediat. 

Voinea dădu cu mâna la o parte frunzișul care-l adăpostise 
până atunci și ieși tiptil din tufiș. Pentru a nu atrage atenţia lui 
Mitu Bodea, începu să se târâie în coate și genunchi, înaintând 
anevoie prin grohotișul care acoperea locul. Din când în când, se 
oprea să vadă dacă nu l-a simţit baciul. Acesta, însă, preocupat 
de cele ce punea la cale, părea că nu vede și nu aude nimic. 
Voinea prinse atunci mai mult curaj, se ridică și începu să 
înainteze mai repede, gheboșându-se atât cât îi permitea 
statura lui înaltă și zveltă. Se strecura pe după ridicături sau 
blocuri de piatră, iar bocancii lui înfășuraţi în cârpe nu făceau 
niciun zgomot. Când ajunse cam la vreo cincizeci de metri de 
locul unde se afla Mitu Bodea, se împiedică de o piatră. 
Zgomotul pietrei rostogolite atrase atenţia baciului, care sări ca 
fript într-o parte și se puse la adăpostul unui bloc de piatră. 
Voinea zări ca o străfulgerare lucirea unui pistol. „O să-și vândă 
scump pielea”, își zise tânărul locotenent, ţinându-și pe cât îi era 
cu putinţă răsuflarea grea. Baciul stătu la adăpost preț de un 
minut apoi, nemaiauzitul nicio mișcare, ieși imprudent, spre 
surprinderea lui Voinea, în bătaia armei acestuia. „A crezut, 
probabil, că bufnitura a fost provocată de măgarul lui, își zise 
tânărul locotenent. Cu atât mai rău pentru el.” Fără a mai sta 
mult în cumpănă, se ridică, își fixă bine patul pistolului automat 
și mai făcu câţiva pași spre baci. De data asta, Mitu Bodea nu se 
lăsă înșelat. Se opri din lucru și întoarse iute privirea peste 
umăr. Dar în aceeași clipă auzi glasul ameninţător al lui Voinea: 

— La cea mai mică mișcare te curăţ, baciule. 

Mitu Bodea încremeni ca o stană. Voinea se apropie și mai 
mult de el, ţinându-l permanent sub bătaia pistolului automat. 
Când ajunse doar la câţiva metri, se opri și începu să-l 
interogheze: 

— Cu ce ocazie, baciule, aici? 

— Abia acum v-am recunoscut, deschise în sfârșit Mitu Bodea 
gura. Al naibii m-aţi speriat! La ce vă folosește dumneavoastră, 
un culegător de folclor, jucăria aia din mâini? 

— Lasă-te de bancuri și ridică braţele. Scurt! Impins ca de un 
resort, baciul săltă mâinile în sus. Acum întoarce-te cu faţa spre 
mine. Mitu Bodea făcu stângă împrejur. La cel mai mic gest de 


nesupunere descarc toată încărcătura în tine, îl avertiză Voinea. 

— Cred că ai face-o... De frică! făcu Mitu Bodea batjocoritor. 

— Și-ţi mai atrag atenţia că nu sunt singur. Orice încercare de 
fugă e zadarnică. 

— Nu văd de ce-aș fugi! se prefăcu baciul nevinovat. 

— Imi explici mai târziu cu ce te îndeletnicești pe aici, îi reteză 
Voinea vorba. 

— Pot să vă spun și acum, tovarășe Vrăbete, insistă baciul. 

— Numele meu este Voinea, locotenent Cornel Voinea. Cred 
că o să-l ţii minte. 

— Îmi eraţi mai simpatic sub cealaltă înfățișare, continuă 
baciul cu un calm nefiresc pentru situaţia în care se afla. 

— Și dumneata îmi erai mai simpatic sub chipul pașnicului 
baci Mitu Bodea decât sub acela al unui criminal. 

— Vorbiţi cu păcat, respinse Mitu Bodea acuzarea. După ce-o 
să se lămurească lucrurile, o să-mi mulţumiţi că v-am salvat 
oamenii de acolo, din fundul văgăunii... Poate o să-mi daţi și o 
decorație. 

— Ai umor, baciule, zâmbi Voinea fără voie. Zi, vrei și 
decorație? Mâinile sus! îi porunci el scurt, observând intenţia 
baciului de a lăsa dreapta spre șold. 

— Intoarce-te cu spatele și fă trei pași înainte. Baciul execută 
comanda fără șovăire. Stai! îi ordonă Voinea. Mâinile la ceafă și 
nu mai scoate o vorbă. Mitu Bodea încremeni locului, ţinându-și 
rasuflarea ca să poată auzi mai bine mișcările lui Voinea. 
Tânărul locotenent se apropie cu pași iuți de el și-i înfipse ţeava 
pistolului automat în spate. Să știi că jucăria asta se descarcă 
singură și foarte iute. E suficientă doar o ușoară apăsare. 

— Tocmai de aceea v-aș ruga să umblaţi mai cu băgare de 
seamă cu ea. 

— Gura! ţipă Voinea la el, aplecându-se ușor spre șoldul 
baciului. Mâinile mai sus, pe ceafa, îi strigă tânărul locotenent 
smulgând de sub poalele cămeșoiului lui Mitu Bodea un pistol. 
Baciul tresări ușor, dar nu scoase nicio vorbă. Voinea se 
îndepărtă cu un pas, vâri pistolul capturat în buzunar și-abia 
după aceea se adresă celui prins: Te miră că ţi-am dibuit așa de 
repede locul unde ţineai pistolul? 

— Nu, îi răspunse calm baciul. Cât m-aţi cercetat sub chip că 
adunaţi folclor, cred că mi-aţi numărat până și dinţii din gură. 
Dar să știți că degeaba mă bănuiţi cu pistolul, pentru că am 


permis. 

— Ne lămurim noi mai târziu, îi replică Voinea. Acum, însă, mă 
interesează altceva: ce-i cu omul care zace acolo? E mort sau 
numai adormit? 

— E miruit, făcu baciul glumet. L-am găsit aici „jucându-se de- 
a pomul de iarnă”... Voia să aprindă niște artificii. 

— Nu mai spune? făcu Voinea amuzat. „Jocuri de artificii!” 
Drăguţ lucru. Și cine e? Floriceanu? 

— Cine putea fi altul? îi răspunse baciul cu cel mai inocent 
glas posibil. 

— Fiindcă tot i-ai fost popă și l-ai „miruit”, ia-l te rog frumușel 
în spate și să-l ducem în Cătun. 

— E de ajuns până la stână, se auzi în întuneric glasul 
colonelului. 

Baciul întoarse brusc capul, dar fu țintuit imediat locului de 
porunca aspră a lui Voinea: 

— Nu mișca! 

— A mers destul de ușor, observă colonelul Coman. Credeam 
că va opune mai multă rezistență! 

— Și-a făcut socoteala că sunt singur și că-mi scapă pe drum, 
presupuse Voinea. 

— Pune-i cătușele, ordonă Coman. E mai sigur. 

— Am înţeles, tovarășe colonel. 

Când auzi cuvântul „colonel”, baciul tresări ca scuturat de un 
șoc electric. Resemnat, își lăsă capul în piept. Coman trecu în 
faţa lui Mitu Bodea, ţinându-l mereu în bătaia pistolului său 
automat. În timp ce îi punea baciului cătușele la mâini, Voinea 
se adresă superiorului său: 

— De ce-aţi întârziat atâta, tovarășe colonel? 

— Ca să văd cum te descurci singur... Și văzând că n-ai 
dificultăți, am dat niște dispoziţii în legătură cu „asociatul” 
domnului căpitan Mihalcea. Baciul tresări din nou. 

— De ce-mi ziceţi așa? se arătă el mirat. 

— Fiindcă ăsta-i adevăratul dumitale nume, îi ripostă Coman. 

— Ce dovezi aveți? 

— Faptul că te afli aici... De altă dovadă nu mai avem nevoie. 

— Ar trebui să-mi mulţumiţi, reluă baciul vechiul șlagăr, 
pentru că l-am împiedicat pe nebunul ăsta să facă o crimă. 

Colonelul pufni pe nări a batjocură și privi spre trupul inert al 
lui Floriceanu. 


— Ce ţi-am spus eu? se adresă Coman lui Voinea. Vinovată în 
toată povestea asta urma să fie nebunia acestui nenorocit. 
Baciul aruncă o privire scurtă, disperată asupra colonelului. Abia 
în clipa aceea intui că-i fuseseră urmărite toate manevrele: 
venirea măgarului cu dinamita, dinamitarea stâncilor, aducerea 
lui Floriceanu pe spatele măgarului... 

Urmărind schimbul scurt de replici dintre colonel și baci, 
locotenentul Voinea privea încântat la superiorul său. Îi admira, 
mai ales, tonul firesc, calm, cu care-l acuza fățiș pe baci de-a fi, 
în fapt, fostul căpitan de contrainformaţii Victor Mihalcea. 
Lovitura căzuse asupra baciului ca din senin. Încât acesta, luat 
prin surprindere, nu putuse da decât o replică foarte slabă, fapt 
care-l determină pe Voinea să nu mai aibă nicio îndoială în 
privinţa veridicităţii îndrăzneţei ipoteze a colonelului. 

Până-n seara precedentă, Coman nu destăinuise nimănui 
gândurile sale privitoare la Mitu Bodea. Nu împărtășise nimic 
nici măcar lui Voinea, care-i era cel mai apropiat colaborator în 
„cazul Cosmin”. De ce se ferise de tânărul locotenent? De 
teama compromiterii. Ipoteza asupra lui Mitu Bodea era atât de 
surprinzătoare, bazată pe atât de puţine fapte, încât 
neconfirmarea ei l-ar fi făcut pe tânărul locotenent să-și piardă 
încrederea în reputatul spirit de deducție al colonelului. 

În ajun, însă, când făcuseră împreună planul de atac, Coman 
hotărâse să-i împărtășească lui Voinea presupunerea sa, atât de 
fantezistă la prima vedere, privitoare la Mitu Bodea. 


Capitolul XXXIV 
O POVESTE DE NECREZUT 
DESPRE UN CAPITAN ȘI ORDONANȚA SA 


Pe tânărul locotenent îl surprinseseră, în seara aceea, nu 
numai destăinuirile colonelului, dar și intonaţia din vocea 
acestuia, care contrasta flagrant cu obișnuitul lui ton aspru, 
cazon, sau flegmatic, după împrejurări. 

— Curând după ce am început să ne ocupăm de acest caz, am 
avut un vis năstrușnic, începuse Coman cu glasul scăzut. 

— Ce fel de „vis”? se arătase Voinea interesat. 

— Se făcea că mă aflam pe ulița unui sat ucrainean, în timpul 
retragerii din iarna lui patruzeci și patru. Și în locul căpitanului 


de contrainformaţii Victor Mihalcea, zăcea mort, în mijlocul 
uliței, Mitu Bodea, îmbrăcat în uniforma căpitanului. 

Voinea îl privise năuc. 

— E prea de tot, tovarășe colonel! Nici în romanele lui Edgar 
Walace nu întâlnești așa ceva. 

— Constat cu regret, frăţie, că ai lacune serioase în cultura ta 
din acest domeniu. Citește cu mai multă atenţie literatura 
despre Gestapou și-ai să constaţi că ăștia aveau mai multă 
fantezie decât oricare alt criminal confecţionat la masa de 
scris... Să nu uităm că Victor Mihalcea era discipolul lor... De ce 
adică, în clipa când a primit ordin să treacă în „conservare”, să 
nu fi recurs la cea mai sigură și mai „onorabilă” soluţie: moartea 
eroică pe câmpul de luptă? Cum îl avea îa îndemână pe 
amărâtul de Mitu Bodea, care-i semăna leit, de ce să nu-l fi 
sacrificat, pentru a nu mai exista nicio îndoială asupra morții 
„eroice” a căpitanului Victor Mihalcea? 

— Să fi mers până acolo încât să-și fi omorât singur 
ordonanța? făcuse tânărul locotenent înfiorat. 

— Front, retragere, partizani... Condiţii ideale pentru a face să 
dispară un om. 

— Nu-mi explic, totuși - în ipoteza că Mitu Bodea a luat locul 
lui Mihalcea și invers - nu-mi explic cum a putut un fost agent al 
Gestapoului să stea nereperat până acum de către foștii săi 
„camarazi”? Să-l fi menţinut până acum în „conservare”? Mă 
îndoiesc... Gândiţi-vă că în vremea aceasta Mitu Bodea nu s-a 
mișcat din Cătun și de lângă Valea Moartă decât cel mult până 
în oraș. 

— Faptul nu vine decât în sprijinul ipotezei mele, susținuse 
colonelul. Văzând că fasciștii pierdeau partida, domnul căpitan 
Mihalcea și-o fi zis: „De ce să nu intru în «conservare» pentru 
toată lumea?” În  scriptele serviciului antonescian de 
contrainformaţii figura ca mort sigur. De ce n-ar fi jucat „amicul” 
nostru același renghi și Gestapoului? Momentul era prielnic. 
Peste câteva luni frontul avea să se dea peste cap, armata 
română avea să întoarcă armele... Prinde orbul, scoate-i ochii! 

— Atunci ce-a așteptat atâţia ani în Valea Moartă? se 
întrebase Voinea nedumerit. 

— „Vremuri mai bune”, care n-au mai venit. 

— Dar toată legenda asta cu „oile neamţului” și cu cei trei 
bandiți? 


— Cu „oile neamţului” și-a cucerit o poziţie trainică în partea 
locului, iar de cei trei bandiți trebuia să se scape oricum: și 
dacă-l identificaseră (fapt foarte probabil), și dacă-i erau cu totul 
străini. Prezenţa lor îl deranja. 

Rememorându-și discuţia din noaptea precedentă despre 
fostul căpitan Victor Mihalcea, tânărul locotenent urmărea acum 
cu și mai mare atenţie gesturile și vorbele baciului. Cine era de 
fapt acest om? Fostul ofițer sau ordonanța sa? Care dintre ei 
pierise în acel sat ucrainean și cine stătea viu și nevătămat în 
fața sa? Era, de asemenea, curios să vadă prin ce mijloace îl va 
determina Coman pe baci să facă mărturisiri? Fie că fusese 
ordonanţă sau ofiţer, baciul rămânea în continuare un criminal 
periculos, care le putea pregăti și alte surprize. De aceea nu-l 
miră faptul când îl auzi pe Coman atrăgându-i atenţia să-l 
supravegheze pe baci cu maximum de atenţie. 

— Nu te încrede în cătușele de la mâini. La cea mai mică 
mișcare suspectă, trage în plin, îi ordonă colonelul. Avem 
suficiente dovezi asupra delictelor lui. 

— Puteţi spune că am fugit de sub escortă, le sugeră baciul în 
batjocură. 

— Dumneata te pricepi mai bine, domnule căpitan Mihalcea, 
să faci oamenii „fugiţi de sub escortă”, îi replică imediat 
colonelul. 

— De ce-mi tot daţi numele ăsta? se arătă baciul din ce în ce 


mai agasat. 

Nu ți l-am dat eu, păcatele mele. Așa te-au trecut în actul de 
naștere părinţii... Mama dumitale care, după cum știi, mai 
trăiește. 


— Biata mea mamă, îl întrerupse baciul cu glas tânguitor. Do 
când e oale și ulcele. Nici nu mai ţin minte cum arăta. 

Minciuna i se păru lui Voinea mai evidentă ca oricând. Înainte 
de a porni spre Valea Moartă, colonelul o vizitase, la București, 
pe mama fostului căpitan Mihalcea. Bătrâna trăia la câteva sute 
de kilometri de fiul ei, dar acesta nu-i trimisese măcar o dată, în 
douăzeci de ani, o sută de lei. Noroc că femeia avea pensioara 
ei. 

Colonelul răsfoise cu această ocazie și albumele de fotografii 
ale familiei Mihalcea, remarcând, printre altele, izbitoarea 
asemănare dintre trăsăturile actuale ale baciului și cele ale 
tatălui fostului căpitan de contrainformaţii. 


Ferindu-și ochii de fasciculul puternic de lumină al lanternei 
pe care Coman o îndreptă spre chipul său, baciul mai rosti pe un 
ton vădit de reproș: 

— Vorbiţi de mama fostului meu căpitan? Rău faceţi că 
răscoliți durerea veche a unei nefericite bătrâne. 

— E într-adevăr o mare nefericire să dai viaţă unui monstru ca 
tine! îl acuză direct colonelul. 

— Îmi îngăduiţi să vă întreb ceva? i se adresă baciul 
netulburat. 

— De când pui dumneata întrebări? se arătă Coman intrigat. 

— Ce vă face să credeți că sunt căpitanul Mihalcea? insistă 
baciul. 

Colonelul stătu câteva clipe în cumpănă, după care hotărî să-i 
răspundă: 

— Dacă-ţi mai faci vreo iluzie asupra lipsei noastre de dovezi, 
te înșeli amarnic. De aceea te-aș sfătui să nu-ţi înrăutăţțești 
situaţia și să fii sincer măcar acum, în ultimul ceas. 

Voinea, care urmărea atent confruntarea, se aștepta ca baciul 
să reacționeze într-un fel. Dar pe chipul acestuia, cu trăsături 
dure ca de piatra, nu văzu nici cea mai mică tresărire. 

În sinea lui, tânărul locotenent își zicea că dovezile pe care le 
dețineau ei nu erau totuși cele mai concludente. Răscoliseră 
zadarnic arhivele secrete ale serviciului de contrainformaţii 
antonescian în căutarea amprentelor fostului căpitan Mihalcea, 
pentru a le confrunta cu cele ale baciului. Dar cum nu găsiseră 
nimic, nu le rămânea altceva de făcut decât să-l constrângă pe 
presupusul căpitan să-și recunoască singur adevărata identitate. 

— Dacă vă face plăcere, reluă baciul vorba cu calmul lui 
obișnuit, eu pot să vă declar tot ce vreţi. Dar vă asigur că, orice 
aţi face, nu veți putea dovedi că sunt fostul căpitan Mihalcea. 
Tăcu apoi subit, cu glasul înecat de ciudă. lar faţa îi deveni 
deodată pământie. Dacă nu vi-i cu bănat, continuă el, pot să vă 
mai întreb ceva? 

— lar? se arătă Coman agasat. 

— Cine m-a trădat? insistă baciul cu glasul înăbușit de ură. 

— Ştii foarte bine că o singură persoană te cunoștea... lar 
aceasta se află de dimineață sub stare de arest. 

— Vă mulțumesc. 

Văzându-l pe baci prăbușit sufletește, tânărul locotenent privi 
din nou plin de admiraţie la superiorul său. „Mare vulpoi, își zise 


Voinea în sine. L-a prins bine în chingi și nu-l slăbește de loc”... 
Se întrebă, apoi, ce va urma? Baciul, după presupunerile lui, nu 
va mai deschide gura o bună bucată de timp. După aceea, însă, 
va face mărturisiri complete. Colonelul, însă, nu era chiar atât 
de convins asupra docilităţii baciului. Și nu se înșela. 

Colonelul își îndreptă apoi atenţia asupra lui Floriceanu. 
Acesta avea un aer fericit, de om transportat în lumea viselor. 
„Cred că i-au administrat o doză mai măricică de morfină, 
presupuse Coman. Știau, deci, că-i morfinoman.” Numai baciul, 
închis în sine, refuza să privească spre cel adormit întru visare. 
Colonelul se aplecă asupra lui Floriceanu, și încercă să-l 
trezească. Dar acesta nici nu se gândea să părăsească starea de 
beatitudine în care se afla. 

— Deocamdată o să-l lăsăm aici, hotărî colonelul. Avem 
altceva mai urgent de făcut... Să adunăm „batoanele de 
ciocolată” care au căzut din desaga baciului și s-au înfipt 
singure în stâncă. 

— Nu de alta, îl susținu Voinea, dar dacă iau foc, se duce 
dracului munca noastră de un an și-o vară. 

Auzind zarva care răzbătea din fundul văgăunii, Coman se 
întrebă: 

— Ce s-o fi petrecând jos? 

— Intrebaţi prin radio postul nostru de acolo, îi sugeră Voinea. 

— Să terminăm întâi treaba de aici, hotărî colonelul. 

După ce adunară cartușele de dinamită și le puseră cu grija în 
desagă, colonelul aduse cu chiu cu vai și măgarul lui Mitu 
Bodea. Il aburcă apoi pe Floriceanu în spatele măgarului, îl legă 
cu niște curele și dădu ordin de plecare. În faţă fu împins baciul, 
după care urma Coman, iar după ei venea măgarul dus de 
căpăstru de către Voinea. Iniţial, hotărâseră să se îndrepte spre 
stâna lui Mitu Bodea. Văzând, însă, că postul din Valea Moartă 
nu răspundea la apel, colonelul decise să se îndrepte cu mica lui 
caravană într-acolo. 

Fostul căpitan Victor Mihalcea, alias Mitu Bodea, păşea tăcut, 
cu capul între umeri, privind disperat în jur. Simțea că nu mai 
avea nicio șansă de scăpare, dar nu-i venea totuși la socoteală 
că se lăsase prins cu atâta ușurință și aproape fără împotrivire. 
Fusese luat prin surprindere. Asta era adevărul. Despre trădarea 
„asociatului” său nu credea o iotă. Chiar dacă fusese arestat, 
așa cum pretindea Coman, acesta nu avea motive să trădeze. 


Şi-n orice caz n-o făcea decât după prinderea baciului asupra 
faptului. Deci colonelul îl minţise. Dar cum ghicise acest 
„gulerat” ziua și locul cu atâta precizie? Să-l fi urmărit? Exclus. 
Baciul își luase toate măsurile de prevedere. Nici pe Floriceanu 
nu-l urmărise nimeni. lar la întâlnirea dintre ei nu avuseseră ca 
martori decât cerul și frunzișul pădurii. Baciul trăia doar de atâta 
vreme la munte și știa să pândească și să se ferească totodată. 
Totuși cei doi „gulerați” îl pândiseră toată ziua. Cum de se 
fixaseră tocmai aici și nu mai la vale sau mai la deal? Cum de 
prevăzuseră cu atâta exactitate ziua în care va pune el 
dinamita? Nu mai putu răbda și-l întrebă pe colonel. Mucalit, 
acesta-i răspunse: 

— Cinci la sută calcul, cincisprezece la sută deducție și 
optzeci la sută intuiţie. 

— Rău faceți că dezgropaţi morţii, conchise baciul. Mai bine-i 
lăsaţi să se odihnească în pace, cu păcatele lor. 

— lar păcatele celor vii să rămână nepedepsite? 

— Faptul că le-au purtat atâta amar de vreme în sufletele lor 
nu este cea mai grea pedeapsă? 

— Mă îndoiesc că oameni ca dumneata ar putea avea 
mustrări de conștiință, îi replică tăios colonelul. Poate de acum 
în colo, când te vei înfățișa în faţa oamenilor sub adevăratul 
chip, îţi vei pune, poate, și probleme de acest gen. 

Baciul tăcu și păși mai departe cu mâinile aduse la spate, 
închingat în cătușe. Colonelul, însă, nu-l slăbi cu întrebările: 

— Cum ai scăpat de „amicii” dumitale Șargu, Pleftelungi și 
Turcitu? 

— Adică ce vreţi să spuneţi? se opri baciul vădit intrigat. Că 
tot eu port vina? Asta ar mai lipsi, să dau socoteală și pentru 
faptele oamenilor dumneavoastră... Eu nu mi-am făcut decât 
datoria și vi i-am dat pe mână. 

— Termină odată cu balivernele astea, i-o reteză Coman 
enervat. Unde i-ai îngropat? 

— Dacă nu mă credeți, n-aveţi decât să-i căutaţi, se arătă 
baciul ofensat. 

— Asta și facem acolo, jos, arătă colonelul spre micul șantier 
de la Craiu VI. Îl împinse apoi pe baci cu vârful pistolului 
automat. După alţi câţiva pași, nu-l răbdă însă inima și-l întrebă 
din nou: 

— Îți mai amintești de flăcăul acela frumos, voinic și curajos, 


pe care l-ai atras în cursă și l-ai asasinat mișelește în coliba 
dumitale? 

— Care flăcău? făcu baciul nedumerit. 

— Sergentul de jandarmi Panţăru. L-ai adus la stână cică să-i 
pândească pe cei trei bandiți. 

— Ce-i cu el? 

— Poate-mi spui și mie cum s-au petrecut lucrurile? 

— Exact cum le știți, îi răspunse baciul sec. În actele de la 
legiunea de jandarmi stă scris negru pe alb. 

Dar mersul lucrurilor avea să ia curând o întorsătură 
neașteptată provocată de-o întâmplare stupidă, ale cărei 
consecinţe, după cum se va vedea, vor fi dintre cele mai tragice. 
Floriceanu, care stătea într-o poziţie incomodă pe spatele 
măgarului, zdruncinat la fiecare pas, se trezi din somnul lui 
forţat. Deschise ochii buimac și-și dădu repede seama de 
situaţie: era purtat în plină noapte, prin niște locuri 
necunoscute, în chip de desagă, de niște oameni necunoscuți, 
pe cel mai compromiţător animal domestic de povară. Revoltat 
de asemenea tratament, își făcu repede în minte un plan de 
evadare. Se prefăcu mai departe adormit întru visare și-și 
desfăcu pe nesimţite legăturile. lar când Voinea slobozi frâul 
măgarului și se apropie de colonel, Floriceanu sări de pe spatele 
măgarului și-o rupse la fugă. Auzindu-i tropotul pașilor, cei doi 
ofițeri întoarseră iute capetele și rămaseră o clipă uluiţi văzând 
„mortul înviat”, fugind mâncând pământul. Colonelul se repezi 
imediat pe urmele lui, somându-l să se oprească. Trase câteva 
focuri de pistol în aer, dar nebunul nu se sinchisi și-și continuă 
goana iepurească, sărind sprinten peste bolovanii întâlniți în 
cale. Convins de inutilitatea urmăririi, colonelul se opri după 
câteva zeci de pași și se întoarse. Dar aici îl așteptă altă 
surpriză. Cornel Voinea stătea covrig la pământ, iar baciul - ia-l 
de unde nu-i. Coman începu să-și blesteme slăbiciunea pentru 
dementul de Floriceanu, din cauza căruia îl lăsase singur pe 
Voinea cu periculosul bandit. Işi recăpătă însă repede calmul. 
Baciul, cu mâinile legate la spate, nu putea fi prea departe. „Pun 
eu mâna pe tine, banditule”, scrâșni Coman. Prima lui grijă fu 
să-l cerceteze pe Voinea. Tânărul locotenent începu să-și revină, 
gemând și ţinându-se cu mâinile de stomac. 

— Te-a făcut knok-out? observă colonelul. 

— O clipă de neatenţie și s-a repezit cu capul, îi preciză 


Voinea. 

— Încotro a apucat-o? 

— N-aș putea să vă spun precis... Cred că la vale, pe povârniș. 

— Vrea să se ascundă în jnepeni, presupuse Coman, 
străduindu-se zadarnic să străpungă întunericul. Și măgarul 
unde-i? 

— S-a speriat de împușcături și a rupt-o la fugă spre stână. 

— Cu desagă cu tot, constată colonelul dezolat. Trebuie să-l 
oprim, într-un fel, și să-i luăm dinamita. Se poate întâmpla o 
nenorocire. Tu urmărește măgarul, iar eu pe baci. 

— Și dacă nu pot pune mâna pe măgar? se interesă Voinea 
îngrijorat. 

— ÎI sacrifici. 

Fără a mai întârzia o clipă, porniră amândoi în urmărire. În 
timp ce sărea peste bolovanii presărați în cale, colonelul își 
reproşa: „lar o luăm de la început... Și-l aveam în mână pe baci. 
Fir-ar ea să fie de treabă... Acum nu mi-a mai rămas decât 
amărâta asta de pușcă și pistolul automat, care mai rău mă 
încurcă la fugă”. Se opri o clipă din goană și ascultă atent. 
intunericul nopţii era străbătut de zgomote diferite. În direcţia 
stânei, pe cărarea care ducea chiar pe creastă, colonelul 
recunoscu tropăitul măgarului și pașii sprinteni ai lui Voinea. 
„Poate-l ajunge din urmă”, se rugă în sineși colonelul. Își aţinti 
apoi urechea spre gura imensă, ascunsă în întuneric, a văii ce se 
deschidea la picioarele lui. Din această parte nu-i parvenea 
niciun zgomot care să trădeze în vreun fel prezenţa fugarului. 
„S-a pitit bine undeva, sperând să trec pe lângă el fără să-l 
observ, presupuse Coman. Dar n-o să-i meargă banditului”. Mai 
înaintă câţiva metri, pășind pe vârfuri. Apoi se opri și stătu la 
pândă. II simţea pe baci pe undeva pe aproape. Dar acesta nu-și 
trăda cu nimic prezenţa. „Dacă o ia la vale, i se înfundă”, socoti 
în minte colonelul. Cercetase atent în cursul dimineții locurile și 
știa că povârnișul se termina brusc într-o prăpastie. „Canalia ne- 
a atras cu bună știință în această direcţie, socotind că fugind 
după el prin întuneric, ne-am putea duce de-a berbeleacul în 
prăpastie”, continuă colonelul să facă presupuneri. Minutele 
treceau, fără ca cel fugărit să dea vreun semn de viaţă. 
Colonelul înregistra, însă, o schimbare a ritmului și tăriei 
tropotelor  urechiatului patruped. „S-a întors și gonește 
încoace?” constată Coman alarmat. Într-adevăr, măgarul îi 


scăpase lui Voinea și se îndrepta cu toată încărcătura lui 
periculoasă spre creasta apuseană a văgăunii de la Craiu VI, 
unde se afla șantierul. „Dece nu trage?” se întrebă colonelul 
nedumerit. Dar nu-și formulă bine gândul, când întunericul fu 
spintecat de o rafală lungă de pistol automat. Aproape în 
aceeași clipă se produse o explozie atât de puternică, încât 
colonelul trăi senzaţia că se prăbușesc munţii sub el. Bietul 
urechiat, pe care stăpânul său îl sortise iniţial acestui sfârșit 
tragic, sărise în aer cu întreaga încărcătură de dinamită. 
Luminat pentru o fracțiune de secundă de străfulgerarea 
exploziei, versantul unde dispăruse baciul i se  înfăţișă 
colonelului ca în palmă. Dar nu zări nimic până la buza 
prăpastiei. „Și totuși e aici,” își spuse cu încăpățânare Coman. 
Hotări să-l aștepte pe Voinea și să pornească împreună 
urmărirea. Tânărul locotenent nu întârzie să-și facă apariţia. 
Abia își mai trăgea sufletul. A 

— N-am avut încotro, se scuză el față de Coman. Incăpăţânat 
animal. 

— Ai făcut bine, îl aprobă Coman. Dar cum punem mâna pe 
stăpânul lui? Eu zic să mergem în lanț, cam la o sută de metri 
depărtare unul de altul. Vom controla astfel o porțiune destul de 
mare. El se află în perimetrul acesta. Vom folosi rachete și 
cartușe-trasoare. Noroc c-am fost prevăzători... E imposibil să 
nu-l dibuim. Doar aripi să aibă ca să ne scape... Și nici așa. 

— Ce facem? Tragem în plin? 

„_— Suntem obligaţi, îi preciză Coman. Altfel, chiar că ne scapă. 
Asta fuge noaptea prin prăpăstii cum alergi tu pe pista de 
atletism. 

— Să-l somăm, totuși, propuse Voinea. Poate că se predă. 

— Încearcă, dar mă îndoiesc. 

încrezător ca orice tânăr, Voinea se ridică, puse palmele 
pâlnie la gură și strigă: A 

— Hei! Baciule! Predă-te de bună voie! N-ai nicio scăpare. Iţi 
ușurezi situaţia dacă te predai singur Altfel te ciuruim cu 
cartușe-trasoare!... Avem și rachete la noi! 

Așteptară preț de un minut, dar nu auziră niciun zgomot care 
să trădeze bunele intenţii ale fugarului. 

— Îmi pare rău, dar el ne obligă, conchise colonelul. Se 
îndepărtară unul de altul la distanţa stabilită, după care 
colonelul încărcă pistolul-rachetă și lansă primele stele lucitoare 


în noaptea neagră ca smoala. Povârnișul se lumină până în locul 
unde era curmat brusc de prăpastie. Colonelul își dădu seama 
că le va fi totuși greu să-l dibuiască pe baci. In faţa lor se afla un 
jnepeniș scund, des ca peria, străbătut de un adevărat 
păienjeniș de canale săpate de viiturile deselor ploi care cădeau 
în această regiune. Prin aceste canale un om se putea strecura 
lesne, târându-se pe burtă Coman bănui că baciul își alesese 
special acest labirint, unde cu greu puteai descoperi un om ziua, 
dar-mite în puterea nopţii. Singura soluţie era să treacă prin 
focul armelor fiecare tufă. Îi comunică lui Voinea planul său de 
bătaie. Și-n curând începu una din cele mai ucigătoare vânători. 
jnepenișul era bătut pas cu pas, obligându-l pe fugar să se 
retragă mereu spre buza prăpastiei. Daca încerca să iasă pe o 
latură sau alta a păduricii pitice, risca să cadă imediat sub 
bătaia gloanţelor, locul fiind complet descoperit și permanent 
luminat de rachete. Dacă ar fi rămas pe loc, baciul ar fi fost 
iarăși ciuruit de gloanţele ce cădeau ca grindina pe fiecare 
palmă de loc. Singura soluţie era să se târâie fără întârziere spre 
prăpastie, unde ori se preda, ori se arunca singur în genune. 
Situaţia disperată în care se afla fugarul îl făcu pe colonel să 
încline către cea de-a doua ipoteză. 

— Ai observat ceva? îl întrebă din când în când pe Voinea. 

— Nimic, tovarășe colonel. 

Mai rămăseseră vreo sută de metri până la marginea 
prăpastiei, când Coman îi comandă lui Voinea: 

— Oprește focul. 

— L-aţi zărit? se interesă Voinea plin de speranţă. 

— Priveşte la capătul jnepenișului. Colonelul mai lansă o 
rachetă, mărind luminozitatea. Am impresia că se târâie o 
vietate acolo. 

— Aveţi dreptate. Îl văd bine, îi confirmă Voinea. Se îndreaptă 
spre prăpastie. 

— Du-te și vezi ce-i acolo, îi ordonă Coman prudent. Eu ţin 
mai departe jnepenișul sub supraveghere. Nu sunt chiar așa 
sigur că-i el. 

Tânărul locotenent nu așteptă să i se repete ordinul, își 
lumină calea cu lanterna și porni iute în urmărirea vietăţii care 
se târa anevoie spre prăpastie. Când ajunse cam la vreo zece 
metri de fugar, căci el era, auzi un hârâit scos din gâtlejul uscat 
al acestuia: 


— Înghiţi-v-ar iadul! N-o să puneţi mâna viu pe mine. 

Și cu un ultim efort, cel care fusese căpitanul de 
contrainformaţii Victor Mihalcea se rostogoli în genune. Voinea 
se repezi după el, în speranţa că prin cine știe ce minune va 
reuși să împiedice prăbușirea baciului în hău. Dar gestul lui fu 
tardiv. Nu-i mai rămase decât să urmărească bufniturile surde 
ale corpului sinucigașului însoţite de pocnetele seci ale pietrelor 
dislocate. 

— Ne-a scăpat, făcu dezolat colonelul, care se ivi lângă 
Voinea. 

— S-a dus, întări amărât tânărul locotenent. 

După câteva clipe de reculegere, își atârnară armele de umeri 
și porniră tăcuţi spre Valea Moartă. 

— Ai văzut ce dâră mare de sânge a lăsat pe drum? observă 
într-un târziu colonelul. 

— Era de-o vitalitate colosală, îi răspunse Voinea. Nu se mai 
târa decât într-un genunchi și-n umeri. 

— Să nu-ţi pară rău, îl avertiză Coman pe tânărul său 
colaborator. A avut parte de moartea pe care o merita... Păcat 
însă că ne întoarcem cu mâinile goale. 

Până la tabăra din Valea Moartă nu mai scoaseră niciun 
cuvânt. 


Capitolul XXXV 
JALNICA DESCOPERIRE 
DIN GROTA URSOAICEI 


Când văzu burghiul perforatorului mergând în gol, George 
Cosmin presimţi că sosise clipa mult așteptată. Luă unealta din 
mâna minerului și probă singur. Nu încăpea nicio îndoială: 
dincolo de peretele subţire de piatră, care le mai stătea în faţă, 
se afla golul unei caverne. Geologul o simţea prin burghiul care 
bătea aerul fără să întâlnească niciun obstacol în cale. Scoase 
unealta și-o plantă cu câteva palme mai jos: același rezultat. O 
Infipse cu câteva palme mai sus. Aici rezistența fu ceva mai 
mare, dar de scurtă durată. Un mâner îl opri pe Cosmin. 

— Lăsaţi-mă pe mine. Frontul de abataj e instabil. Poate să se 
surpe. 

Deși stătea ca pe ace, Cosmin se învoi. Dădu, însă, imediat 


dispoziţie ca toată suflarea din Valea Moartă să vină de urgenţă 
în galerie cu uneltele de săpat și încărcat. Nu mai avea răbdare 
să aștepte desfășurarea normală a lucrărilor. Nerăbdarea lui se 
transmise imediat tuturor și-n curând galeria răsună de loviturile 
răngilor și cazmalelor, ca și de scrâșnetele lopeţilor care 
înlăturau piatra dislocată. Nu se mai lucra pe întregul front al 
abatajului, ci se lărgeau doar găurile prin care burghiul 
perforatorului nimerise în gol. Deschizătura creștea repede, 
permițând curând trecerea unui om de talie subţire. 

— Intru eu întâi, auzi Cosmin glasul logodnicei sale. Ofelia 
apăruse pe neașteptate în spatele lui. 

— Lărgiţi trecerea mai mult, indică geologul oamenilor 
neluând în seamă cererea fetei. 

— ii cu tot dinadinsul să scapi de mine? îi reproșa ea. 

— Nu-i cel mai nimerit loc și moment pentru ceartă, făcu 
George Cosmin agasat. Daţi-mi o lanternă, strigă el către 
oamenii care lucrau, și lăsaţi-mă să trec. 

— Fiţi prudent, îl sfătui culegătorul de probe. Mai bine intru 
eu. 

— De asta m-am chinuit atâtea zile și nopţi? Ca să las pe 
altul? respinse Cosmin propunerea. La o parte, strigă el. In afară 
de mine, n-are nimeni voie să pătrundă. E descoperirea mea și 
numai cu autorizația mea se va putea intra. 

Oamenii se dădură în lături cu teamă și respect. Luminându-și 
calea cu lanterna, Cosmin vâri mai întâi capul, apoi își strecură 
umerii laţi. O dată trecut acest hop, se lăsă înghiţit cu totul de 
misterioasa cavernă. Folosind clipa de descumpănire provocată 
de dispariţia lui Cosmin în întunericul grotei, Ofelia înhăţă și ea 
un lămpaș de mâner și, până să se dezmeticească unul sau 
altul, porni pe urmele logodnicului ei. 

— Tovarășă!... Nu-i voie! încercă s-o împiedice culegătorul de 
probe. Dar subţirica fată se strecură iute, ca o șopârlă. Pentru a 
evita alte pătrunderi neîncuviințate, culegătorul de probe 
acoperi intrarea cu corpul său. Vă rog să fiți oameni înţelegători, 
răspunse el privirilor insistente ale celorlalți. 

— Dacă nu-i voie, nu-i voie, făcu resemnat artificierul. Haideţi, 
băieţi, afară să fumăm câte o ţigară. 

De îndată ce se văzu singur, culegătorul de probe vâri și el 
capul prin gaură, încercând să destrame bezna cu ajutorul 
flăcării plăpânde a lămpașului de mâner. Desluși o grotă 


obișnuită, cu o deschidere mai mică decât a galeriei săpate de 
ei până atunci, prin care trebuia să mergi aplecat. Ce n-ar fi dat 
să poată face și el câţiva pași prin această misterioasă hrubă, în 
jurul căreia se făcuseră atâtea presupuneri? Dar consemnul era 
consemn. Geologul era aici comandantul suprem și din cuvântul 
lui nu se putea ieși. Se întrebă, însă, unde dispărură cei doi 
tineri. Pentru că nu zărea decât niște sclipiri firave, care păreau 
a veni dintr-un cotlon al hrubei, situat în dreapta. Se strădui să 
prindă măcar zgomotele făcute de cei doi tineri. Dar în grotă 
domnea o tăcere de mormânt. „Ce-o fi cu ei?” se întrebă el 
îngrijorat. Începu să regrete că nu călcase dispoziţia lui Cosmin, 
însoţindu-l în sinistrul cavou din inima muntelui. Se strecură cu 
jumătate de corp în grotă și, spre nedumerirea lui, flacăra 
lampasului pâlpâi de câteva ori și se stinse. Culegătorul de 
probe se trase înapoi în galerie, reaprinse lampa, dar când 
reveni avu aceeași surpriză. 

— Ei, drăcie! exclamă el cu glas tare. Aici nu-i lucru curat. 

Ascultă atent. | se păru că aude unele zgomote și-o 
intensificare a sclipirilor de lumină. Un țipăt scurt, de spaimă, îl 
făcu să se înfioare. Recunoscu glasul lui Cosmin. Dar și acesta 
amuţi repede. 

— Hei! strigă culegătorul de probe. Aţi păţit ceva? Nu-i 
răspunse nimeni. Cuprins de panică, strigă către cei de afară: 
Hei! Veniţi iute încoace! 

Galeria începu să răsune curând de tropăiturile minerilor. 

— Ce-i, tovarășe? Ce s-a întâmplat? se interesară minerii 
îngrijoraţi. 

— Daţi-mi vă rog o lanternă. Cineva îi oferi un lămpaş. Nu. De 
lanternă am nevoie! Lampa nu-i bună. Să vină cineva cu mine. 
Se oferi artificierul, care se și strecură în grotă, pe urmele 
culegătorului de probe. Cei doi bărbaţi reveniră peste puţină 
vreme, purtând în braţe atât pe geolog cât și pe logodnica sa, 
amândoi fără cunoștință. Îi împinseră afară cât putură mai 
repede și ieșiră și ei, respirând greu. 

— E iadul acolo, îngăimă artificierul. Lărgiţi intrarea ca să 
pătrundă oleacă de aer. Altfel murim cu toţii. Sprijinindu-se de 
pereţii galeriei, ieșiră cu toţii afară, purtând pe braţe pe cei doi 
logodnici lipsiți de cunoștință. 

Colonelul Coman și tânărul său colaborator, locotenentul 
Cornel Voinea, găsiră șantierul de la cascada Craiu VI în această 


stare jalnică. Ofelia și Cosmin, cărora li se făcuseră între timp 
respiraţie artificială, își mai reveniseră. Se plângeau însă de 
dureri mari de cap și de grețuri. Fata, mai ales, care zăcuse 
leșinată în grotă, era într-o stare mai gravă. Abia dacă reușea să 
îngăimeze câteva sunete. 

— Dar ce naiba e în porcăria asta de grotă? întrebă Coman 
intrigat. 

— Bioxid de carbon, îi răspunse Cosmin gemând de durere. 
Simt că-mi crapă capul. Nu mi-l puteţi prinde în cercuri? O să se 
desfacă în bucăţi, încercă el să glumească. 

— Și pe fată de ce-ai luat-o cu dumneata? 

— M-am trezit cu ea în grotă, se dezvinovăţi Cosmin. 

— Am încercat s-o opresc, dar n-am reușit, adăugă 
culegătorul de probe, răsuflând greu din cauza apreciabilei 
cantități de bioxid de carbon inhalate. 

Luându-și mâinile de pe tâmple, geologul îi făcu lui Coman un 
semn discret, cerându-i o întrevedere mai tainică. 

— Cine sunteți dumneavoastră? îl întrebă Cosmin când îl văzu 
pe noul venit aplecat asupra lui. 

— Colonelul de securitate Stelian Coman. 

— Și dumnealui? arătă geologul spre însoţitorul colonelului. 

— Locotenentul Cornel Voinea, colaboratorul meu. 

— Amicul Paul Vrăbete, făcu geologul mai mult pentru sine. 
Nu mi-aş fi închipuit. 

Gemu din nou și se apucă mai strâns cu mâinile de cap. 

— Groaznic mă mai doare, se plânse el. Ridică apoi spre 
colonel o privire tulbure și-i spuse: Aţi venit la timp. Până mă 
pun pe picioare, vă rog să preluaţi dumneavoastră conducerea 
întregii operaţii. În primul rând transportaţi-mi logodnica la 
corturi. Acolo am o fiolă de cofeină... Sper ca intoxicația să nu 
fie așa gravă. 

Cum de nu v-aţi dat seama? îi reproșa colonelul. 

Bioxidul de carbon nu se simte... Și nu bănuiam ca grota să 
fie atât de ermetic astupată. A fost una din cele mai sadice 
crime puse vreodată la cale de-o minte omenească... E un 
spectacol înfiorător! 

— Câţi sunt? se interesă colonelul, sorbind fiecare cuvânt al 
geologului. 

— Cinci, îi preciză Cosmin. 

— Deci profesorul Craiu, însoțitorul lui și cei trei bandiți? 


— Așa se pare... Eu nu l-am recunoscut decât pe Craiu... Sunt 
conservați foarte bine. 

— Aţi clintit ceva din loc? 

— Nimic, îi răspunse Cosmin printre gemete. 

— E în regulă, făcu mulțumit colonelul. Stai liniștit... Mă ocup 
eu de toate. 

— Vă mai rog un lucru, insistă Cosmin. Nu intraţi acolo decât 
după ce săpaţi până jos, la nivelul inferior al galeriei, ca să 
puteţi evacua puternica aglomerare de bioxid de carbon. E mai 
greu ca aerul și se evacuează anevoie. Oamenii să fie prudenti. 
Să se lucreze în schimburi de foarte scurtă durată... Nu vă 
grăbiţi, că n-aveţi de ce. Tot ce-a fost important s-a făcut... Eu 
mă culc niţel aici... Poate-mi liniștesc scăfârlia asta neroadă... 
Vă rog încă o dată să aveți grijă de Ofelia... Duceţi-o la corturi... 

Închise imediat ochii și amuţi. 

— Stai liniștit, îl asigură colonelul. Voi face întocmai cum mi-ai 
spus. 

Experimentatul colonel se dovedi nu numai un iscusit 
detectiv, ci și un bun organizator. Incropi o targa, cu care o 
expedie pe Ofelia la corturi. Organiză apoi pe toţi cei de faţă în 
câteva echipe, în rândul cărora intră și el cu locotenentul Cornel 
Voinea. Respectând întocmai indicaţiile lui Cosmin, se apucară 
să înlăture și ultimul obstacol care mai împiedica intrarea în 
grota Ursoaicei. Când se trezi geologul, stăteau cu toţii în jurul 
unui foc maro, povestind pe un ton scăzut felurite întâmplări. La 
intervale, artificierul făcea câte un sondaj în grotă, măsurând 
concentraţia de bioxid de carbon. 

— Perfid gaz, observă Voinea. 

— Este una din cele mai îngrozitoare morţi, interveni pe 
neașteptate Cosmin. 

— Ai făcut ochi? exclamă bucuros colonelul. 

— Mă simt ceva mai bine, îi răspunse geologul. Aerul ăsta de 
munte face minuni. Se apropie de foc. Aţi fost înăuntru? îl iscodi 
Cosmin în șoaptă pe colonel. 

— Nu, îl asigură colonelul. Deși, să fiu sincer, muream de 
curiozitate. Dar n-am vrut să dau, ca alţii, un exemplu prost și 
să expun oamenii fără rost. 

— Păţania mea a fost totuși de folos, remarcă geologul. 

— Nu contest. 

— Ei? Ce s-aude? se adresă Cosmin culegătorului de probe, 


care tocmai ieșea din galerie. 

— Mai sunt ceva urme slabe la nivelul solului, îi răspunse 
acesta. 

— Atunci putem intra fără frică, conchise Cosmin. S-aveţi însă 
grijă să nu vă aplecaţi prea mult. 

Nu intrară decât Cosmin, Coman și locotenentul Voinea. Se 
înarmară cu lanterna, cu un aparat de fotografiat prevăzut cu un 
mic flash aparţinând culegătorului de probe și cu o doză mare 
de curaj. În timp ce străbăteau prima porţiune a galeriei, Cosmin 
îi strecură lui Coman: 

— Isteţ băiat mi-aţi dat drept culegător de probe. Ce grad are 
la dumneavoastră? 

— V a deranjat prezenţa lui? îi zâmbi înțelegător colonelul. 

— Nu. Dimpotrivă. Mi-a fost un adevărat „înger păzitor”... Ca 
și presupusul meu amic Paul Vrăbete, de altfel. 

Tânărul locotenent zâmbi complice. 

— Trebuie să remarc că ţi-ai jucat foarte bine rolul, i se adresă 
Cosmin direct. 

— Din păcate n-a reușit să înșele vigilenta dușmanilor 
dumitale cei mai periculoși, observă colonelul. 

Voinea înghiţi în sec. Dojana era întru totul meritată. Între 
timp ajunseră la vechea galerie a grotei. Geologul remarcă 
treaba gospodărească făcută în timpul somnului lui chinuit de 
insuportabile cefalee. 

— Aici era, mi se pare, un perete masiv de stâncă, își aminti 
Cosmin. 

— L-am sfărâmat cu dinamita, îl informă colonelul. Geologul 
cercetă atent plafonul galeriei. Deasupra lor se căsca o 
scobitură mare. 

— De aici s-a desprins peretele care le-a spulberat ultima 
speranţă de scăpare. 

— Reconstitui tragedia de acum douăzeci de ani? se interesă 
Coman. 

— Încerc... E de presupus că cei trei bandiți care i-au prins 
probabil pe Craiu și pe însoţitorul său, dacă ar fi ascultat de 
profesor, n-ar fi acţionat așa haotic și poate ar fi reușit să 
răzbată la lumina zilei. Deși mă îndoiesc. N-au avut la îndemână 
alte unelte decât un ciocan de geolog și unghiile. Praful de 
pușcă, pe care l-au folosit ca explozibil, i-a îngropat mai mult, 
viciind și puţinul aer pe care-l aveau. 


După alți câţiva pași făcuţi în tăcere, ajunseră în dreptul unei 
nișe. Când iluminară interiorul acesteia, simţiră că li se zbârlește 
părul de groază. Scena era de neimaginat. Și cu atât mai greu 
de descris. Colonelul Stelian Coman văzuse multe cadavre în 
viața lui. Făcuse războiul, lucra de ani și ani de zile în securitate, 
dar o asemenea moarte, de care avuseseră parte în urmă cu 
douăzeci de ani acești oameni, nu mai văzuse. Și nici nu-și 
dorea să mai vadă. După poziţiile contorsionate ale celor morți 
se puteau lesne ghici chinurile nebănuite prin care trecuseră 
înainte de a-și da duhul. George Cosmin, care făcuse recent 
cunoștință cu bioxidul de carbon, simţise pe propria-i piele câte 
ceva din aceste chinuri. Ingropaţi de vii în această grotă mică, a 
cărei unică ieșire și posibilitate de aerisire fusese închisă etanș, 
cei cinci condamnați la moarte își consumaseră treptat puţina 
rezervă de oxigen, inhalând în loc bioxid de carbon. Trăiseră pe 
rând lipsa de aer, senzațiile insuportabile ale înăbușirii, 
halucinaţiile, apoi veniră convulsiile și... moartea. 

Cele cinci cadavre se deosebeau, totuși, în felul lor. În timp ce 
Șargu, Pletelungi și Turcitu aveau niște poziţii chinuite, 
profesorul Craiu și însoţitorul său păreau mai senini și mai 
resemnaţi în fața morții. 

Era de-a dreptul impresionant modul în oare această grotă 
conservase până la detaliu încălțămintea, îmbrăcămintea și, în 
general, toate obiectele care aparţineau morţilor. Păreau niște 
oameni căzuţi din picioare de oboseală, care adormiseră 
îmbrăcaţi: cu șepci sau pălării pe cap, cu bocanci în picioare, cu 
pantaloni bufanţi, după croiala din vremea războiului, cu 
pulovere sau vindiacuri din aceeași vreme. Lângă fiecare dintre 
cei trei bandiți zăcea câte un pistol automat nemţesc. 

— Nici în clipa morţii nu și-au lepădat armele, observă 
colonelul. Teribil instinct al criminalităţii. 

Profesorul Craiu, în schimb, își odihnea o mână pe ciocanul 
său de geolog, iar cu cealaltă părea a-și apăra o comoară: o 
porthartă mare, burdușită. Pielea de pe mâini era întinsă ca 
pergamentul, conturând precis fiecare os. Fenomenul de 
deshidratare completă se observa, de altfel, pe chipurile tuturor. 
Erau perfect mumificați. 

— Nu vă atingeţi de nimic, îi sfătui Coman. Să facem întâi 
niște fotografii. 

Locotenentul Voinea puse aparatul de fotografiat în funcţiune, 


aruncând fascicule puternice de lumină în toate colțurile 
întunecoasei nișe. 

— Nu-mi explic totuși această asociere, își arătă Cosmin 
nedumerirea. Ce legătură putea fi între profesorul Craiu și acești 
trei bandiți? 

— Portharta lui, păzită cu atâta strășnicie, poate ne va 
dezvălui misterul, presupuse colonelul. 

— Nu vreţi să vedem ce-i înăuntru? 

— Nu, respinse Coman propunerea. Mâine vor sosi organele 
de justiţie. Să respectăm legea. 

— Dar dacă, în contact cu aerul, toate acestea încep să se 
degradeze? 

— Cu mijloacele de laborator de care dispunem astăzi nu-mi 
fac nicio grijă. Mai curând am strica noi dacă am atinge 
cadavrele și obiectele. Să-i lăsăm pe cei în drept să-și facă 
meseria. Rolul nostru s-a terminat. Singura obligaţie ce ne mai 
revine e de-a păzi să nu pătrundă nimeni aici. 

Oarecum dezamăgit, geologul își plimbă lumina lanternei prin 
nișă. Când ajunse la peretele din fund, făcu ochii mari. Se 
apropie cu pași iuți și începu să pipăie stânca. 

— Excepţional! exclamă el plin de uimire. De aici au fost 
recoltate probele găsite de noi. Colonelul și Voinea se apropiară 
curioși. Păcat că n-am la mine aparatul, continuă Cosmin. Dar 
nu mă înșel. Este absolut aceeași compoziţie. 

— Elementul „G”? îl iscodi colonelul. 

— Fără discuţie, confirmă Cosmin. Aici e numai un cuib, dar 
pe undeva, prin apropiere, trebuie să se afle un filon mai mare. 

— Asta explică prezența profesorului Craiu și-a însoţitorului 
său în grotă, observă Voinea. 

Stimulat de această descoperire, geologul continuă să 
cerceteze palmă cu palmă pereţii grotei. Purtat de apriga 
dorință de-a descoperi noi dovezi ale existenţei elementului „G”, 
uitase pentru moment de cele cinci cadavre care zăceau acolo. 

„Viaţa își continuă cursul ei neabătut”, remarcă în sine 
colonelul, urmându-l pas cu pas pe Cosmin. leșiră din nișă și 
porniră spre fundul grotei. Aici, însă, cercetările geologului se 
dovediră infructuoase. În schimb, pentru colonel și pentru 
tânărul său colaborator fură binevenite. Descoperiră un 
adevărat depozit de muniţie și alimente: benzi de cartușe, 
grenade, o pușcă-mitralieră, multe, foarte multe cutii de 


conserve, făină de porumb și de grâu și alte resturi alimentare. 

— Aici își aveau, deci, bârlogul, constată colonelul. 

Mai puţin interesat de aceste rămășițe, Cosmin continua să 
ciocănească pereţii grotei, în căutarea elementului „G”. Înfigând 
mai adânc vârful nedespărțitului său ciocan de geolog, 
desprinse o bucată mărișoară de stâncă. Surprins de ușurința cu 
care cedase roca, geologul cercetă locul mai atent. Și nu mică-i 
fu surpriza când își simţi degetele alunecând pe netezimea unei 
sticluțe. O desprinse din ascunzătoarea ei, îi scoase dopul de 
plută și-i cercetă conţinutul: o bucată de hârtie făcută sul. Când 
desfăcu micul sul, constată că era un mesaj. Cosmin străbătu cu 
înfrigurare literele stângace, de om cu puţină carte, înșirate eu 
creion chimic înmuiat în gură: 

„Dumnezeu să-i pedepsească pe păgânii care ne au făcut răul 
ăsta mare. Cine va găsi această scrisoare să spună la toată 
lumea că am fost zidiți aici de păgânul care-și zice Mitu Bodea și 
se preface cioban. Dar el nu-i altul decât un căpitan cu numele 
de Victor Mihalcea, fugit de pedeapsa cuvenită după lege. Și 
mai spuneți că părtaș la această nelegiuire a fost și numitul 
Simion luga, asistentul domnului profesor Craiu. Dumnezeu mi-i 
martor că acum, în ceasul morții, spun adevărul adevărat. Amin. 
Vasile M. Vasile, laborant și însoțitor până în clipa, mortii al 
scumpului meu profesor, Valeriu Craiu. Dumnezeu să ne ierte!” 

Tânărul geolog mai parcurse o dată mesajul. Își simţi ochii 
împăienjeniţi de lacrimi. In simplitatea ei, scrisoarea lui Vasile M. 
Vasile i se părea unul din cele mai zguduitoare mesaje de 
dincolo de mormânt. Cosmin era atât de mișcat, încât aproape 
nici nu simţi când colonelul Coman îi desfăcu degetele și-i luă 
hârtia din mână. După ce-l citi, Coman trecu mesajul lui Voinea. 
Totul se desfășura în tăcere, ca într-un altar. 

— Să-l punem la loc, rosti Coman în șoaptă. 

Deși avea părul cărunt, iar viața nu-l prea cruțase cu 
încercările ei, colonelul nu-și putu învinge slăbiciunea care-l 
cuprinse în acea clipă. „Bietul om, gândi el. A murit nevinovat ca 
un prunc”... Colonelul își zise atunci că nu și-ar fi iertat niciodată 
dacă n-ar fi izbutit să facă lumină în acest caz. Ucigașii celor doi 
nevinovaţi trebuiau să-și primească pedeapsa. Bandiţii care-i 
sechestraseră aici pe Craiu și Vasile M. Vasile, fiindcă le 
descoperiseră probabil din întâmplare bârlogul, se prinseseră în 
propria lor capcană, zvârcolindu-se în chinurile morţii chiar în 


faţa victimelor lor. O pedeapsă mai cumplită, morală și fizică, 
era greu de închipuit. Era, însă, mare păcat, era strigător la cer 
că și cei doi martiri împărtășiseră aceeași soartă. „Dar principalii 
vinovaţi nu vor scăpa”, își zise Coman. Unul își primise deja 
pedeapsa. Pe celălalt, colonelul era sigur că va pune repede 
mâna. De aceea, se adresă cu glasul scăzut celor doi tineri: 

— Voi continuați-vă treaba aici. Eu mă duc. Mai am de pus 
niște lucruri la punct. 


Capitolul XXXVI 
„SI ULTIMUL 


În zori, colonelul se afla deja în orașul V., unde transformase 
biroul căpitanului Radu Tudor într-un adevărat stat-major al 
viitoarelor sale operaţiuni. Era în legătură radiofonică și 
telefonică cu toate posturile de securitate și de miliţie. Luase de 
asemenea toate măsurile ca să poată acţiona repede și prin 
surprindere. Grija lui cea mai mare era Simion luga. După 
presupunerile sale, conferenţiarul se mai afla ascuns în munţi. 

„În timpul zilei însă, va încerca să iasă la drum și s-o șteargă 
din regiune”, își zise colonelul. 

Pentru a-l forța să iasă mai repede din bârlog, colonelul 
ordonă unor echipe înarmate, alcătuite din oameni sprinteni și 
buni cunoscători ai locurilor, să-l hăituiască atât dinspre Roșu 
cât și dinspre Cătun. 

Concomitent, ordonă postului din Cătun să facă o descindere 
la locuința baciului Mitu Bodea, alias fostul căpitan Victor 
Mihalcea, unde spera să dea de urmele fostei ţiitoare a acestuia, 
precupeaţa din V., dispărută de câteva săptămâni fără urmă. 
Presupunerile lui Coman se confirmară și de această dată. 
Cadavrul femeii fu găsit îngropat în beciul adânc al casei locuite 
de baci. Dar nimeni din Cătun n-o văzuse pe precupeaţă venind 
în sat. Când și cum fusese suprimată? Doar autopsia dovedi 
administrarea unei otrave puternice, în urmă cu vreo două 
săptămâni. 

„Femeia știa prea multe”, conchise Coman. In plus, se 
demascase cu acel faimos colier la oficiul din orașul C. 

Colonelul era îngrijorat, în același timp, și de soarta altei 
femei: Ivona luga. Aceasta ieșise în ajun în oraș și nu mai 


revenise acasă. „Mi-e teamă că și ea a fost suprimată”, își zise 
Coman necăjit. 

După opinia colonelului, Ivona luga era mai puţin implicată. 
Slabă de înger și nici prea deșteaptă, fusese atrasăfără voia ei în 
această poveste jalnică. 

Ea nu-și dorise probabil decât o viaţă comodă atât lângă 
profesorul Craiu, cât și lângă Simion luga. Dar cel de-al doilea 
soț a forțat-o să-i fie complice. Să-i fie alibiu și paravan totodată. 
Conferenţiarul încercase să facă o unealtă docilă și din Ofelia. 
Dar vindicativa fiică a profesorului Craiu, moștenind de la tatăl 
ei un caracter dârz, neînduplecat, nu numai că i-a scăpat din 
mâini, ci dimpotrivă i-a săpat cu mâinile ei mici și delicate 
mormântul. 

În timp ce sorbea o cafea tare, colonelul luă legătura cu Valea 
Moartă. De aici i se transmise că starea Ofeliei nu se 
îmbunătăţise și fata fusese transportată cu elicopterul la cel mai 
apropiat spital, pentru a fi supusă unui tratament de 
dezintoxicare. Colonelul își notă să ia legătura cu spitalul pentru 
a se interesa de soarta bolnavei. 

— La căpătâiul ei se află și Cosmin, îl informă Voinea. Am 
urcat-o aproape cu forţa în elicopter. In zori ne-am pomenit cu 
ea târându-se spre grotă. A trebuit s-o luăm în braţe și s-o 
ducem înăuntru. Tinea să-și vadă tatăl... Cu orice chip și-n orice 
condiţii. 

— Era dreptul ei, o aprobă colonelul. Și cum a reacţionat? 

— Ne-a rugat s-o lăsăm jos, apoi a luat o lanternă, s-a oprit 
lângă tatăl ei și i-a cercetat atent cadavrul. Nu scotea niciun 
suspin, nu i se zărea nicio lacrimă în ochi. Părea un mecanism 
acționat de-o forță interioară cu totul aparte. 

— Așa sunt marile dureri, observă colonelul. Fără bocete și 
lacrimi. 

— Ne-a cerul apoi s-o scoatem de acolo, continuă Voinea. lar 
când am ieșit la lumina zilei, am constatat că-și pierduse din nou 
cunoștința. Era complet epuizată. 

— Cum merg cercetările? 

— Bine... Dar acum vă rog să mă iertaţi. S-a întors elicopterul. 
Îl aduce pe profesorul Cernat. M-a rugat Cosmin să-l întâmpin în 
locul lui. 

În timp ce întrerupea legătura cu Voinea, Coman își zise în 
sine: „E frumos din partea morocănosului ăsta de Cernat că ţine 


să aducă personal un omagiu celui care i-a fost la rându-i 
dascăl.” 

Un semnal radio atrase în clipa aceea atenţia colonelului. Una 
din echipele trimise în urmărirea lui Simion luga îi transmitea că 
descoperise într-o prăpastie, nu departe de locul unde se 
prăbușise baciul Mitu Bodea, alias Victor Mihalcea, încă un 
cadavru. Nu-l putură încă identifica pentru că era teribil de 
mutilat. 

— După cât îi de lung și deșirat, observase șeful echipei, 
parcă ar aduce cu Floriceanu. 

— Nefericitul, făcu colonelul mai mult pentru sine, L-a întâlnit 
probabil azi noapte pe Simion luga și acesta l-a liniștit pe veci. 

Dar nu sfârși bine vorba când un nou semnal radio îl solicită la 
alt post. Chemarea venea de la una din mașinile care patrulau 
pe șoseaua dintre Roșu și orașul V. 

— Zi, frăţie, îndemnă Coman. 

— Vă raportez din Roșu, tovarășe colonel, auzi Coman glasul 
unui tânăr ofiţer. Aici este așteptată mașina „Salvării” pentru un 
caz grav și nu mai vine, Am telefonat la spital și mi s-a spus că, 
după socoteala lor, mașina trebuia sa fi ajuns de mult. Nu e nici 
pe drum în pană. Am controlat personal. 

— Curios, făcu mai mult pentru sine Coman. Din oraș a ieșit? 

— Sigur, tovarășe colonel. A fost înregistrată de postul de 
control al circulaţiei. 

— Bine, tovarășe sublocotenent, îl concedie colonelul, Am să 
verific și eu. Mulţumesc pentru informație. 

Coman studiase bine harta regiunii, dar nu se baza niciodată 
doar pe memorie. De aceea mai desfăcu o dată sulul gros. În 
birou pătrunse tot atunci și căpitanul Radu Tudor. 

— In ce direcţie o fi apucat-o? îi ceru Coman sfatul. 

— Vă referiţi la mașina „Salvării”? Și mie mi se pare suspectă 
această întârziere. La volan se afla unul din cei mai conștiincioși 
și mai cinstiţi șoferi din oraș. De bună voie nu s-ar fi abătut din 
cale. 

— Oprește pe drum ca să ia oameni? 

— In cazuri cu totul excepționale... Și numai când e liber. 
Dacă are un caz grav, nu oprește nici pentru Dumnezeu din cer. 

— Și totuși, cu voia sau fără voia lui, s-a abătut din drum. Nu 
știu ce mă face să cred că aici e mâna lui Simion luga... Mașina 
a ieșit, deci, prin bariera asta, dinspre Roșu. luga putea să se 


strecoare prin porumbiști până la drum și să-i iasă înainte cu o 
armă. L-a legat pe șofer fedeleș, ca și pe soră, i-a culcat frumos 
în spate, pe tărgi, i-a învelit până peste cap cu cearșafuri și... 
tuleo, băiete! Dar pe unde a apucat-o? Drumul ăsta, din 
dreapta, iese cumva la șoseaua naţională? 

— lese, îi preciză Radu Tudor. 

— Atunci pe aici a luat-o. Precis. 

Fără a mai sta pe gânduri, colonelul ceru să i se facă legătura 
cu toate comandamentele raionale și regionale de pe traseul 
șoselei naționale, comunicând tuturor semnalmentele mașinii și 
ale lui Simion luga. 

Preţ de un ceas, Coman stătu ca pe ghimpi. Se temea ca luga 
să nu scape în marele oraș C. „După aceea va fi mult mai greu 
să pui mâna pe el”, își zise colonelul. Dar sistemul de urmărire 
al organelor aflate în raza șoselei naţionale își dovedi curând 
eficacitatea. O comunicare din orașul C. veni să spulbere 
temerile lui Coman. 

— V-am interceptat mașina, tovarășe colonel. Se îndreaptă în 
mare viteză către noi. 

— Și ce faceți? se interesă îngrijorat Coman. 

— Trei mașini ale noastre l-au și luat „sub escortă”. La barieră 
punem mâna pe el... Procedeul clasic. 

— Aş vrea să-l prindeţi viu, insistă Coman. 

— Ne vom strădui. 

Într-adevăr, la ultima barieră de cale ferată, înainte de 
intrarea în oașul C., mașina „Salvării” din orașul V. fu nevoită să 
oprească forţat, ciocnindu-se ușor de automobilul din faţă. 
Bariera fusese lăsată brusc, deși nu se anunţase sosirea vreunui 
tren. Şoferul mașinii din faţă deschise portiera și se repezi la cel 
de pe „Salvare”, care nu era altul decât Simion luga. 

— Ești chior? îi strigă șoferul, îndreptându-se către luga. N-ai 
văzut semnalul de frânare? 

— Vezi-ţi de treaba dumitale, îi replică luga, privind îngrijorat 
către barieră. 

— Să-mi plătești reparația, insistă primul șofer. Uite cum mi-ai 
strâmbat bara? 

Și fără a mai sta pe gânduri, deschise portiera „Salvării”. 
Înfuriat, Iuga încercă să reînchidă portiera, dar șoferul îl apucă 
de mână. În aceeași clipă se deschise și cealaltă portieră a 
mașinii, prin care se repezi în cabină alt bărbat voinic. 


— Ce doriţi? întrebă luga intrigat. 

— Să-i plătiți omului reparația, îi răspunse noul venit. 

— Vorbiţi serios? făcu luga neîncrezător. Cu o mișcare bruscă 
își smulse pumnul din mâinile primului bărbat. Dar o lovitură 
seacă, scurtă, dată de cel de-al doilea bărbat, îl făcu inofensiv. 

Gând auzi de prinderea lui luga, colonelul răsuflă ușurat. Abia 
aștepta să-i ia interogatoriul. Acest lucru se petrecu peste două 
ore, în același birou al căpitanului Radu Tudor. 

Colonelul apăru la interogatoriu voios, împrospătat de un duș 
rece. După atâtea ore de încordare, își îngăduise și el acest lux. 
Simion luga, însă, era dărâmat. Stătea gheboșat, îmbătrânit 
mult peste noapte. 

— Ne-am mai întâlnit vreodată? îl întrebă colonelul pe 
neașteptate. 

luga ridică asupra lui Coman niște priviri grele, întunecate. 

— Nu cred, se hotărî el să răspundă. 

— Imi face totuși impresia că vă cunosc de undeva! Nu cumva 
de la catedra unui Institut de învățământ superior? luga înghiţi 
în sec, dar nu răspunse. Și ce-aţi făcut cu grupa de studenţi pe 
care aţi târât-o în Valea Moartă? luga nu răspunse nici de 
această dată. Halal pedagog, conchise Coman. 

— Sunt în mâinile dumneavoastră, încât puteţi să-mi spuneţi 
orice, îi replică luga, luând o poză de om jignit. 

— Lasă fasoanele, se înfurie Coman. luga se închise în sine. 
Spune-mi, i se adresă colonelul, ești dispus să faci mărturisiri, 
ori vrei să lungim povestea și să te pun în faţa dovezilor? 

— Ce înțelegeţi prin „a mă pune în faţa dovezilor”? 

— De pildă, să te duc în Valea Moartă pentru reconstituirea 
crimei de acum douăzeci de ani... Asta, bineînţeles, în fața 
oamenilor, inclusiv a studenților care te așteaptă în Cătun, 
nedumeriţi de dispariţia fără urme a „profesorului” lor. 

— Și altceva? 

— Să te duc la spital, la Floriceanu. Îl credeai mort, dar ăsta 
are șapte vieţi în el. E pentru a treia oară când scapă deo 
moarte năprasnică... Și va muri probabil în chipul cel mai banal, 
lunecând pe asfaltul unui trotuar și făcând o fractură de bază. 

— Ce legătură e între mine și acest... cum îi spuneţi? 

— Fostul dumitale student, Floriceanu... Ai o memorie chiar 
așa de scurtă? 

— Mă rog. 


— Apropo? De ce-ai vrut să scapi de el? Știa ceva despre 
plănuita voastră crimă? Sau... la stai niţel. 

Dumneata l-ai narcotizat... Deci, oricum era sortit pieirii. 

— Baliverne, respinse luga acuzarea. 

— Bine, domnule „conferenţiar”, se prefăcu colonelul 
resemnat. Dacă asta vi-i voinţa, vom folosi procedura clasică. 
Dar înainte de a vă expune oprobiului public, vreau să vă 
informez că avem împotriva dumitale dovezi zdrobitoare. Prima: 
am deblocat intrarea în grota Ursoaicei și am găsit ideal 
conservate atât trupurile cât și însemnările victimelor dumitale. 
luga făcu un semn de neîncredere, pe care Coman îl combătu 
imediat. Ca să te convingi, uită-te la această fotocopie. Este 
mesajul lăsat, puţin înainte de a-și da sfârșitul, de acest om 
excepţional care a fost Vasile M. Vasile. 

luga își aruncă ochii în fugă peste fotocopia scrisorii al cărui 
conținut l-am reprodus în capitolul precedent. 

Nu-i așa că-i scrisul lui? îl iscodi colonelul. 

— Basme, făcu luga neîncrezător. În afară de folosirea 
abuzivă a unei mașini, alt cap de acuzaţie n-aveţi împotriva 
mea. 

— Vom vedea, făcu colonelul sigur pe sine. Și de ce-ai furai 
mașina „Salvării”? Fiindcă ăsta-i termenul corect: furt. 

— Mă grăbeam să prind trenul de București și șoferul n-a vrut 
să meargă de bună voie. 

— Și de ce atâta „grabă”? 

— Treburi „personale”, care mă privesc. 

— Curat „personale”, îi replică Coman în batjocură. Dar pe 
Mihalcea de când îl cunoști? 

— Cine-i ăsta? 

— Presupusul baci Mitu Bodea. 

— L-am văzut prima oară alaltăieri, în treacăt, când am 
poposit cu studenţii mei la stână. 

— Zi, habar n-ai ce-a învârtit atâţia ani pe aici? 

— Dacă știți dumneavoastră, poate-mi spuneţi și mie. 

Chipul colonelului se împurpură ușor de mânie. Se stăpâni 
însă repede. 

— Zi, habar n-ai de nimic? continuă Coman să-l străpungă cu 
privirile sale pătrunzătoare. Atunci o să apelăm la altcineva, o 
ființă mult mai docilă și mai slabă de înger, pe care n-ai avut 
prevederea s-o reduci la tăcere. 


— Cine? Fiică-mea adoptivă? se arătă luga interesat. 

— Nu, stimabile. Ea e parte civilă în acest proces. E vorba de 
complicea dumitale, fosta soţie a profesorului Craiu și actuala 
dumitale soţie. Te anunţ că în clipa asta se află sub stare de 
arest, în drum spre Valea Moartă. Am „invitat-o” să-și 
recunoască fostul soț. Fu singurul moment când luga avu o 
scurtă tresărire. Te surprinde că am dat de ea? continuă să-l 
informeze Coman. E adevărat că putea să ne „scape”, ca și 
precupeaţa lui Mihalcea, dar în acest caz am fost noi mai 
prevăzători... Nu numai că am interceptat mesajul pe cărei l-ai 
trimis, dar l-am și descifrat. Apropo! Ei ce soartă îi rezervaseși? 
Un „banal” accident auto. Când a aflat cât de mult o „iubeai”, a 
spus mai mult decât aveam nevoie. Ce zici de asta? E pionul 
care te-a făcut mat. 

— Mai aveți pregătită și altă mișcare? făcu luga batjocoritor. 

— Nouă ne ajunge, îi preciză Coman. 

— Atunci vă avertizez că de la mine nu veţi afla nimic... 
Pentru că nu știu și n-am făcut nimic. Totul e o invenţie... O 
înscenare monstruoasă căreia i-am căzut victimă fără voia mea. 
Am fost atras în cursă... Sunt o victimă! Sunt o victimă! Sunt o 
victimă! repetă el mecanic, pierzându-și cumpătul. 

— Este adevărat că ești o victimă, recunoscu colonelul. Dar 
nu a noastră. Printre noi ai făcut dumneata victime. 
Răspunzători pentru dumneata sunt stăpânii pe care i-ai avut în 
tinereţe... Pe trei din ei i-ai îngropat de vii o dată cu cele două 
fiinţe, care într-adevăr au murit nevinovate. Dacă ar exista pe 
undeva un cer, ei ar trebui să stea neapărat printre îngeri... Cu 
ce ţi-au greșit de le-ai hărăzit o soartă atât de cumplită? Numai 
prin crimă puteai parveni? 

— Aveţi o fantezie bogată, îl ironiză luga recăpătându-şi 
calmul. 

— În meseria noastră nu faci nimic fără fantezie, îi atrase 
atenţia colonelul. 

— Și ce-aţi mai „însăilat” împotriva mea? 

— Eu, nimic, îi preciză Coman. Prefer să las pe alţii să 
vorbească. Colonelul ridică tot atunci receptorul și întrebă la 
telefon: A sosit avionul-curier din București?... Da? Bun. A adus- 
o și pe arestata Ivona luga?... Bine... Nu... Să n-o trimiteţi încă în 
Valea Moartă. Am nevoie de ea aici... 

— Pentru ce-aţi arestat-o? făcu luga intrigat. 


— E acuzată de complicitate. 

— N-are nicio vină... E total nevinovată... N-aveţi dreptul!... 

— Uiţi că legea pedepsește și pe tăinuitori? 

— Ce aveţi de gând? întrebă luga în vădită panică. 

— Să vă pun faţă-n fată. 

— Când? 

— Acum. 

luga se frământă câteva clipe pe scaun, apoi rosti cu glas 
rugător: 

— V-aș ruga să-mi lăsaţi un scurt răgaz. 

— De acord, acceptă colonelul. Dar cu o condiţie: să-mi 
răspunzi la câteva întrebări. 

— La ce v-ar folosi? Doar aveţi toate atu-urile în mână. 

— Pentru documentarea mea proprie... Mai bine zis pentru a- 
mi verifica ipotezele. 

— Sunteţi un estet, observă luga în batjocură. Vreți să faceţi 
artă din această meserie! 

— Orice meserie trebuie făcută cu artă, îi replică Coman. 

— Terminaţi mai repede cu mine, făcu luga agasat. Întrebaţi- 
mă! 

— De ce l-ai sacrificat pe Floriceanu? Mi s-a părut un act 
gratuit. 

Simion luga tăcu câteva clipe, apoi mărturisi: 

— Nu știam că-i el... Abia după ce l-am lovit, pe întuneric, mi- 
am dat seama că am greșit. 

— Credeai că-i Mihalcea, îl completă Coman. Dar nu ţi-ai 
închipuit că baciul ar putea fi prins? 

— M-au indus în eroare explozia, schimbul viu de focuri... Mă 
așteptam ca baciul să se descurce mai bine... Ca în tinereţe. 

— A mai îmbătrânit și el, constată Coman. A doua întrebare: 
de ce i-ați îngropat de vii pe Șargu, Pletelungi și Turcitu? 

— Nu eu i-am îngropat, ci Mihalcea... Nu putea scăpa altfel de 
ei... Il șantajau mereu... Risca să cadă o dată cu ei. 

— De unde-l cunoșteai pe Mihalcea? 

— De aici... Ne-am întâlnit întâmplător... El și-a amintit... 

— Că ai purtat cămașă verde, îl completă Coman. Dar pe cei 
trei bandiți? 

— Eu nu i-am cunoscut, iar pe Mihalcea l-au dibuit singuri. 

— Dar cei doi nevinovaţi? Cum au nimerit în grotă? 

— Profesorul Craiu descoperise încă înainte de război urme de 


element „G” - cum îl numiţi dumneavoastră - în grota Ursoaicei. 
Și ca acest prețios minereu să nu încapă în mâini străine, n-a 
spus nimănui nimic. După război, însă, a vrut să-l pună în 
valoare. Or... dispoziția de la „centrală” era ca zăcământul să nu 
ajungă în mâinile comuniștilor. 

— Deci n-au căzut din greșeală în cursa întinsă „camarazilor” 
voștri? 

— Nu... Mihalcea a făcut în așa fel, încât să-i aibă pe toţi la un 
loc. l-a sfătuit pe cei trei partizani... 

— Vrei să spui bandiți? 

— Mi-e indiferent cum îi numiţi... Spuneam că i-a sfătuit să se 
ascundă în grota Ursoaicei, un loc neștiut de nimeni, nici măcar 
de localnici... Grota avea o intrare foarte strâmtă și camuflată. 
Era o ascunzătoare ideala... Tot atunci a nimerit și profesorul 
Craiu în grotă. Cei trei l-au sechestrat, cu intenţia de-al face să 
dispară. Lui Vasile M. Vasile i se rezervase aceeași soartă. 

— Ştii câţi copii avea omul ăsta? 

— Cinci. 

— Și toţi mici, îl completă Coman. 

— Oricum erau condamnați, se apără luga. 

— Cu cete are ta mână Ivona? 

— De ce? 

— Fiindcă ai vrut să te scapi de ea. 

— De vreme ce v-a făcut declaraţii, ce rost are să mă 
întrebaţi? 

— Vreau să le verific. 

— Verificaţi, făcu luga cu indiferență. 

— Cine a furat harta lui Cosmin? trecu Coman la altă 
întrebare. 

— Un borfaș plătit de Mihalcea. 

— De unde avea Mihalcea bani? 

— Fusese om strângător prin lagărele de concentrare din 
timpul războiului. A mai rămas cred și acum ceva aur și bijuterii 
de pe urma lui... Dar ticălosul începuse să-mi pună unghia în 
gât. 

— De aceea ai început să-ţi vinzi bijuteriile? luga îi confirmă. 
Și cine plasa marfa lui Bodea? Precupeaţa? luga confirmă din 
nou. Dacă puneam mâna pe ea atunci, când a venit cu colierul, 
poate că acum era în viaţă, zise Coman mai mult pentru sine. 
Dar pe Cosmin? Cine a încercat să-l suprime? Tot Mihalcea? 


— Da! 

— Şi-n cazul abaterii puhoiului, și-n povestea cu vipera? luga 
îi confirmă. 

— Cum reușea să se strecoare banditul până la cortul lui 
Cosmin fără să lase urme? se interesă plin de curiozitate 
colonelul. 

Simion luga zâmbi, arborând un aer de superioritate. 

— Nişte urme lăsa el... Dar nu de om... 

— ... ci de mistreţ, îl completă Coman dumirit. Bănuiam eu că 
nu-i, lucru curat cu aceste vizite dese ale sălbătăciunilor... 
Trebuie să recunosc că lucraţi „frumos”, îl lăudă Coman sincer. 
Nu lăsați nicio urmă, niciun corp delict... Mereu ne găseaţi pe 
picior greșit. 

— Pot să vă pun și eu o întrebare? 

— Te rog. 

— Cine m-a trădat? 

— Întrebarea asta mi-a pus-o și Mihalcea. 

— Și ce i-aţi răspuns? 

— Ca să fiu sincer, până aseară, când și-a făcut Mihalcea 
apariţia pe creastă, cu desaga plină de dinamită, nu aveam prea 
multe dovezi împotriva voastră. Ne bazam mai mult pe ipoteze 
și bănuieli. Singurul nostru merit e că am mers consecvent pe 
această pistă. Și nu ne-am înșelat... Să-ţi dau un exemplu, cel 
mai proaspăt de altfel. Mi s-a comunicat că, în cursul nopţii, pe 
șoseaua București-Ploiești, a fost găsită moartă soţia dumitale. 

— Nu se poate! făcu Simion luga dezorientat. 

— Și totuși ăsta-i adevărul: a fost găsită moartă. Izbită din plin 
de o mașină în mare viteză. 

Simion luga se clătină de parcă primise o lovitură puternică în 
moalele capului. Holbă spre Coman niște ochii mari, asasini, se 
făcu roșu ca focul și strigă ca un ieșit din minți: 

— Nu se poate!... Nu vă cred!... Nu vă cred!... 

— Te-ai liniștit? rosti Coman pe un ton sever. 

— Vă rog din suflet... Care-i adevărul? A fost sau n-a fost 
omorâtă? 

— Spre nenorocul ori poate spre norocul ei, aceasta i-a fost 
soarta. 

Frânt în două, Simion luga își rezemă fruntea de marginea 
biroului, iar vorbele lui Coman alunecau pe lângă el fără să-l mai 
poată atinge. 


Conferenţiarul își mușca pumnii de necaz. Se lăsase prins 
prea ușor în capcana întinsă de colonel și făcuse mărturisiri. 
Coman, pe de altă parte, jubila. Jucase iarăși tare, pe o singură 
carte și izbutise. Ideea de a miza pe acest atu îi venise în cursul 
dimineţii, când i se transmisese de la București că Ivona luga 
fusese găsită moartă pe șoseaua Ploieștiului. De la bun început, 
colonelul respinsese ideea că ar fi o întâmplare. Intuise că 
înainte de a trece la atacul decisiv din Valea Moartă, luga luase 
măsuri pentru a avea spatele acoperit. Căci soția lui, care-i 
servise în ultima vreme tot mai dese crize de isterie, cauzate de 
o justificată teamă, devenise pentru el un adevărat pericol. 

„Dar ce știa Ivona luga? se întrebă colonelul. Ca secret dusese 
cu ea în mormânt?” Rememorându-și dosarul dispariţiei 
profesorului Craiu, Coman se opri din nou asupra depoziţiei din 
urmă cu douăzeci de ani a lvonei. Femeia se recunoscuse 
adulteră chiar de la bun început. 

„O soţie nu se declară adulteră decât în cazuri extreme, își 
zise colonelul. Or, cine altul putea fi acest «caz extrem» decât 
Simion luga.” 

— Din depoziţia dumitale de până acum reiese că singurul 
vinovat e... mortul, adică Mihalcea, reluă Coman interogatoriul. 
Dumneata nu ești decât victima unei rătăciri din tinereţe, cu 
cămăși verzi și diagonală, pe care Mihalcea a speculat-o, 
obligându-te să-i fii complice. Am reţinut bine? 

— Aţi reţinut foarte bine, susținu luga. Și vă asigur că aceasta 
e singura mea vină. 

— În noaptea când Mihalcea îi îngropa de vii pe cei cinci în 
grota Ursoaicei, dumneata pretinzi că erai în oraș, împreună cu 
soția profesorului Craiu. 

— E un fapt recunoscut și de ea, se grăbi luga să adauge. 

— Nu ţi se pare anormal ca o femeie să-și calce în picioare, cu 
atâta ușurință, cinstea și mândria? De ce a fost nevoie să-și 
recunoască public adulterul? Altcineva nu te-a văzut în seara 
aceea în oraș? Nici măcar gazda, care vă adăpostea? 

— Eram obligaţi să fim foarte discreţi... Situaţia delicată în 
care ne aflam nu ne îngăduia să ne afișăm în public împreună. 

— Eu înclin totuși, să cred că în noaptea aceea nu erai 
împreună cu frumoasa doamnă Ivona Craiu, ci alături de 
Mihalcea, în Valea Moartă, unde dinamitaţi împreună stânca. 

— Resping o asemenea acuzaţie, își arătă luga indignarea. 


— Respingi? Bine. Colonelul ridică din nou receptorul. Alo! Vă 
rog s-o aduceţi pe inculpata Ivona luga. Auzindu-l, Simion luga îi 
râse obraznic în nas. Crezi că glumesc? făcu către el colonelul. 

— Prea vă jucaţi cu mine de-a „baba oarba”, îi reproșă luga. 

— Nu știu dacă o să-ţi mai ardă de râs când ai să-ţi vezi 
nevasta aici, vie și nevătămată.. 

Simion luga îl fulgeră cu o privire ageră, pătrunzătoare. Dar 
pe chipul de piatră al colonelului nu putu descifra nimic. 

— La ce v-a folosit atunci să inventaţi o poveste atât de 
copilărească despre accidentul de pe șosea? făcu Simion luga 
nedumerit. 

— Ca să-ți servesc, indirect, o altă pastilă, mult mai amară 
pentru dumneata. In locul soției dumitale am trimis, la locul 
întâlnirii, o altă blondă - în paranteză fie spus ai o slăbiciune 
aparte pentru blonde. 

— De gustibus... îi replică luga. 

— Și trebuie să recunosc că ai avut gust, continuă Coman 
netulburat. Margot a dumitale era o blondă superbă și pe 
deasupra mult mai tânără. 

Tresărirea lui luga fu de această dată mai puternică. 

— De ce „era”? rosti el cu glasul ușor sugrumat. 

— Pentru că am făcut imprudenţa s-o trimitem la întâlnire pe 
șoseaua Ploieștiului în locul soției dumitale. 

— Ce minciună! izbucni luga într-un râs isteric. 

— Minciună zici? îi replică Coman calm. Dumneata vorbești de 
minciună? De câţi ani o duci cu vorba pe această femeie 
frumoasă? Ţi-a fost studentă, nu? Ai hrănit-o la început cu iluzii, 
apoi ai făcut din ea o cocotă... Chiar proxenet nu mă așteptam 
să fii, domnule conferenţiar universitar. 

— Cum aţi dat de ea? se interesă luga, aruncând în jur niște 
priviri împrăștiate. 

— Când ai trimis-o aici, ca să-l corupă pe Cosmin, un 
colaborator al nostru i-a făcut o poză. 

— lar Ivona trăiește? se interesă fuga, fulgerând cu ochii în 
jur. 

— Și va trăi, îi preciză colonelul. 

— Ce v-a declarat? 

— Exact ce-am bănuit... în noaptea asasinării profesorului 
Craiu, și-a celorlalţi, dumneata nu te aflai lângă ea, ci în Valea 
Moartă, împreună cu Mihalcea. 


— Idioata! izbucni luga... Cârpă! Suflet laş de târfă! Eram 
sigur c-o să trăncănească. 

— Era și de așteptat, îi preciză Coman. O femeie îţi iartă orice, 
în afară de infidelitate... Or, când i-am povestit că mai trăieşti cu 
o blondă, dar cu douăzeci de ani mai tânără ca ea, scumpa 
dumitale soție nu mai știa cum să se răzbune. 

— Imbecila! rosti luga pe un ton mai curând de resemnare 
decât de mânie. Ea trăiește! Și eu m-am lăsat prins ca un 
dobitoc. Toţi sunt morţi în jurul meu... lar eu continui să trăiesc! 
„„„ La ce naiba să mai trăiesc? strigă el brusc, fulgerându-l pe 
Coman cu niște priviri demente. 

Auzind de afară urletele lui luga, căpitanul Radu Tudor se 
grăbi să intre. 

— Aveţi nevoie de mine, tovarășe colonel? își explică el 
apariţia nechemată. 

— Nu... Dar cred că am terminat, îi răspunse colonelul. Puteți 
să-l duceţi în celulă. 

Frânt în două, Simion luga își rezemă fruntea de marginea 
biroului. Vorbele celor doi ofițeri alunecau pe lângă el fără să-l 
mai poată atinge. 

„Cui a folosit o asemenea viaţă?” se întrebă Coman, privind 
capul mult încărunţit peste noapte al lui luga. Conferenţiarul își 
încheia în clipa aceea ciclul vieţii sale duplicitare, lăsând în urmă 
o dâră groasă de sânge. 


Când i se comunică arestarea tatălui ei vitreg, Ofelia rămase 
o clipă tăcută, apoi rosti grav: 

— Ar trebui să mă simt bucuroasă. Sunt pe deplin răzbunată... 
Totuși, îmi vine să plâng în hohote! 

— Ţi-e milă de el? făcu surprins George Cosmin, care se afla 
lângă patul ei de spital. 

— Nu... De mine mi-e milă. Omul ăsta duce cu el copilăria și 
adolescența mea. Oare nu trebuie să le plâng? 

Colonelul Coman era și el în bună măsură dezamăgit. Dintre 
toți inculpaţii, doar pe Simion luga reuși să-l aibă viu în mâini. 
Ivona luga, după cum se știe, fusese omorâtă de-o mașină încă 
neidentificată pe șoseaua București-Ploiești. Toată istoria cu 
trimiterea la locul întâlnirii a celeilalte blonde, Margot, fusese 
ticluită anume de colonel pentru a-l zdruncina pe luga și a-l 
determina să facă mărturisiri complete. 


E adevărat că și blonda Margot rămăsese în viaţă. „Dar ăsta e 
un pion oarecare”, continuă colonelul cu vădită amărăciune. Se 
urcă apoi în avionul-curier și se îndreptă spre București. A doua 
zi, la birou, luă toate dosarele privitoare la „cazul Cosmin” și 
începu să le claseze. Pe coperţi, înscrise cu litere mari, întâlnea 
numele celor care-l obsedaseră, în ultima vreme, zi și noapte: 
George Cosmin, Ofelia Craiu, Mitu Bodea, Simion și Ivona luga... 
Ce soartă ciudată îi adunase împreună? Înfruntarea dintre ei 
dăduse câștig de cauză tinereţii... „Generației care vine”, 
conchise Coman, Din această generaţie făcea parte și tânărul 
său colaborator Cornel Voinea. Amintindu-și de chipeșul 
locotenent, colonelul zâmbi satisfăcut. „A mers binișor... Pentru 
el a fost o bună școală”. Primi apoi un telefon și de la Marin 
Rotaru, șeful serviciului special, care-i transmisese felicitări din 
partea Institutului geologic pentru reușita acțiunii din Valea 
Moartă. 

— De acum înainte i se va zice Valea Craiului, îl informă 
Rotaru. Se va deschide și un mare șantier. 

— Mă bucur, îi răspunse Coman cam absent. 

Șeful serviciului special nu-i comunica nimic nou. 

Colonelul era informat cu promptitudine de către Voinea 
asupra celor ce se petreceau în Valea Moartă. Aflase dorinţa 
Ofeliei, susținută de profesorul Cernat, ca rămășițele lui Valeriu 
Craiu și ale lui Vasile M. Vasile să fie îngropate chiar acolo, la 
intrarea în grotă, urmând să li se facă și un monument funerar. 
Fuseseră anunţate, de asemenea, rudele apropiate ale celor trei 
bandiți. Osemintele acestora urmară să fie ridicate de acolo și 
îngropate după dorinţa fiecărei rude în parte. 

— Aţi procedat foarte bine, îl aprobă colonelul pe Voinea. Dar 
când vom putea citi jurnalul de zi și carnetul de teren al 
profesorului Craiu? 

— Mai durează niţel, îl informă Voinea. Cei de la laborator le 
supun unui tratament cu vitamine, raze și naiba mai știe cu ce. 
Abia după aceea vom primi o fotocopie. 

— Mai nerăbdători ca noi sunt probabil Cernat și Cosmin! 

— Era cât pe ce să ne luăm cu ei de piept, îi confirmă Voinea. 

— Pentru ei reprezintă un studiu valoros privitor la 
prospectarea și explorarea zăcământului de element „G”... Și 
când te gândești că totul a pornit de la o hartă pierdută 
„întâmplător” în restaurantul „Pietrosul” din... 


În sinea lui, însă, colonelul Stelian Coman știa mai bine ca 
oricine că nimic sau aproape nimic din toată istoria asta 
încâlcită nu fusese rodul purei întâmplări. Nici chiar 
deznodământul ei, încheiat cu două căsătorii, a lui George 
Cosmin cu Ofelia Craiu și a lui Cornel Voinea cu studenta cea 
oacheșă... nu era „întâmplător”. Ceremonia a avut loc în aceeași 
zi și la același sfat popular, fiind aranjată de „coțcarul” de Paul 
Vrăbete. 

Privind chipurile fericite ale celor patru tineri căsătoriţi, 
colonelul Coman șopti profesorului Cernat, prezent și el la 
ceremonie: 

— Viaţa își continuă mersul ei neabătut. 


